
Esipuhe 


Käsillä oleva teos on saanut alkunsa keväällä 2019, kun olin vierailevana 
tutkijana Åbo Akademissa historian oppiaineen tutkijayhteisössä. Työs- 
kentelin tuolloin Koneen Säätiön rahoittaman postdoc-tutkimushank- 
keeni parissa. Pohjoismaiden historian professori Johanna Ilmakun- 
naan ehdotuksesta järjestin tutkijavierailuni aikana seminaarin. Koska 
tutkimusteemani ovat kiertyneet pitkälti kirkon ja papiston toimijuuteen 
kiinteänä osana varhaismodernia yhteiskuntaa, valikoitui se myös semi- 
naarin kantavaksi teemaksi. Kutsuin paikalle tutkijoita, joiden tutkimus- 
teemat koskettivat tavalla tai toisella myös kirkkoa ja papistoa ja jotka 
työskentelivät kirkon tai sen piirissä tuotetun kirjallisen lähdemate- 
riaalin, taiteen tai arkkitehtuurin parissa. Seminaaripäivästä tuli erit- 
täin antoisa, ja se osoitti, miten monipuolista yhteiskuntahistoriallista 
tutkimusta kirkkoon ja papistoon liittyen Suomessa tehdään. Samana 
päivänä päätimme, että aiheesta on tehtävä myös kirja, jossa tämän ken- 
tän viimeaikaista tutkimusta tuodaan kootusti esille. 

Kiitän lämpimästi kaikkia kirjoittajia ja tähän kirjaprojektiin osallistu- 
neita erinomaisesta asiantuntijuudesta ja yhteistyöstä. Miia Kuha, Antti 
Räihä, Sofia Kotilainen, Panu Savolainen, Liisa Seppänen, Ilari Aalto, 
Laura Laine, Tiina Miettinen, Leena Elina Valkeapää, Raisa Maria Toivo, 
Britt-Marie ja Nils Erik Villstrand, Joonas Tammela sekä Lauri Viinik- 
kala ovat tehneet kukin omalla osuudellaan kirjasta monipuolisen ja 
laadukkaan tieteellisen teoksen. Kiitän Jyri Rosendahlia, joka toimi tut- 
kimuskeskus Triviumissa yliopistoharjoittelijana ja teki arvokasta työtä 

yhtenäistämällä kirjan lukujen yleisilmettä. Olen myös erittäin kiitolli- 
nen tuesta ja neuvoista, joita professorit Johanna Ilmakunnas ja Raisa 
Maria Toivo ovat kirjan toimitustyöhön antaneet. Lisäksi kiitän Koneen 
Säätiötä, sillä ilman sen myöntämää tutkimusrahoitusta tätä kirjaa ei 
olisi tehty. 

Kiitän myös Suomen Historiallisen Seuran julkaisuvaliokuntaa sekä 
sen asettamia vertaisarvioitsijoita tärkeästä ja rakentavasta palautteesta. 


Tampereella 30.11.2022 
Ella Viitaniemi 

Johdanto 


Kirkonmäellä — osana yhteiskuntaa 


Ella Viitaniemi 
O https://orcid.org/0000-0003-0211-6878 


Kirkon ja papiston asemaa varhaismodernissa yhteiskunnassa pidetään 
yleisesti tärkeänä. Kuten useat historiantutkijat vuosikymmenien ajan 
ovat todenneet, kirkon ja kehittyvän valtion valtarakeenteet ja ideologiat 
tukivat läheisesti toisiaan. Lähemmin tarkasteltuna kirkon ja papiston 
yhteiskunnallisessa roolissa varhaismodernina aikana on kuitenkin kyse 
laajemmasta ilmiöstä kuin pelkästään valtarakenteiden ja ideologioiden 
tarkasteleminen antaa ymmärtää. Kirkko loi, toimi osana sekä ylläpiti 
ylirajallista, valtakunnallista ja paikallista yhteisöä, rakenteita ja kulttuu- 
ria, jotka yhdistivät ihmisiä säädyistä ja sukupuolesta huolimatta. Kirkko 
oli hengellinen, hallinnollinen ja sosiaalinen instituutio ja kokemusym- 
päristö, jonka tehtäväkenttä ja merkitykset muokkaantuivat ja lomittui- 
vat yhteiskunnan kehityksen, tarpeiden ja vaatimusten kanssa. Tässä 
kirjassa tutkitaan — useista eri näkökulmista — millaisilla eri tavoilla ja 
miksi kirkko ja papisto kietoutuivat yhteen ja lomittuivat merkittäväksi 
osaksi varhaismodernia yhteiskuntaa." 

Teoksen näkökulma on yhteiskuntahistoriallinen, eli kirjassa tarkas- 
tellaan kirkkoa ja papistoa tiiviinä osana yhteiskuntaa, yhteisöjä ja ih- 
misiä, jotka elivät nykyisen Suomen alueella varhaismodernina aikana. 
Aihepiiriä tarkastellaan kolmen käsitteellistävän teeman pohjalta, jotka 

ovat (1) papisto ja perhe yhteisön osana, (2) kirkko yhteisesti rakennettu- 
na tilana sekä (3) kirkko vuorovaikutuksen, tiedon ja politiikan areenana. 
Kirja myös etenee näiden teemojen ja näkökulmien mukaan pikemmin 
kuin kronologisesti. Teos painottuu tutkimuksellisesti 1600- ja 1800- 
lukujen väliseen aikaan, mutta monet kirkkoon ja papistoon liittyvistä 
ilmiöistä ovat huomattavasti vanhempia, ja osa taas ulottuu nykypäiviin 
saakka, joten artikkeleissa liikutaan myös tämän aikarajauksen ulko- 
puolelle. 

Kirkkoa käsitellään tässä teoksessa sekä hallinnollisena instituutiona 
että sosiaalisena tilana ja kulttuurillisena rakenteena. Kirkon opillisiin 
kehityskaariin ei tässä kirjassa paneuduta, vaan painopiste on kirkon 
yhteiskunnallisessa merkityksessä. Kirkko sinänsä ymmärretään tässä 
teoksessa yhtäältä ylirajallisena ja läntistä kristikuntaa yhdistävänä, mut- 
ta myös vahvasti valtakunnallisena ja paikallisena instituutiona, tilana 
ja rakenteena. Kirkolla oli yhteiskunnassa oma institutionalisoitu paik- 
kansa, ja sen toimintaa ja oikeuksia määriteltiin lailla (kirkkolaki 1686, 
valtakunnanlaki 1734) sekä kuninkaallisen majesteetin antamilla ase- 
tuksilla. Kirkolla oli oma arkkipiispan johtama hallinto-organisaation- 
sa, joka toimi kuninkaallisen majesteetin alaisuudessa ja yhteistyössä 
kruununhallinnon kanssa. Vastaavasti papisto ymmärretään tässä teok- 
sessa kirkon palveluksessa toimivana, papin tehtävään koulutettuna ja 
asetettuna ammattiryhmänä, omana erillisenä säätynä sekä heidän per- 
heidensä muodostamana sosiaalisena verkostona. 


Suuntaviivoja kirkon ja papiston toiminnasta ja 
merkityksestä varhaismodernissa yhteiskunnassa 


Kirkko oli usein varhaismodernin maaseudun ainoa julkinen rakennus 
ja yhteisön yhteinen tila. Kirkko oli pitäjän erityinen tunnusmerkki, sillä 
täsmälleen kahta samanlaista ei ollut, vaan jokainen kirkkorakennus 
oli ainutlaatuinen yksilö. Korkea kirkontorni hallitsi pitäjien maisemaa 
varhaismodernina aikana, ja sen ääni kiiri kauaksi. Kirkko oli sijoitettu 
yleensä keskeiselle korkealle paikalle, hyvien kulkuväylien eli kesä- ja 
talviteiden sekä vesistöjen äärelle, tai siten että se oli näkyvissä ja saavu- 

tettavissa mereltä päin tullessa. Kirkon ympäristö oli avointa tilaa, sillä 
puut karsittiin eikä lähelle saanut rakentaa asuinrakennuksia tulipalo- 
vaaran takia. Seurakuntalaisten piti näyttäytyä kirkossa, ei aivan joka 
sunnuntai, mutta ainakin keskeisinä juhlapyhinä ja ehtoollista nauttien. 
Tuolloin suurimpien pitäjien kirkonmäet täyttyivät kymmenistä, jopa sa- 
doista, hevosista ja muutamasta tuhannesta sanankuulijasta. Kauimmai- 
set asujat tulivat kirkonkylään jo edellisenä päivänä, ja he majoittuivat 
yön yli majapaikoissa tai kirkkotallien ylisillä.? 

Kirkossa pitäjän väki koki olevansa osa jotakin suurempaa. Kylissä tai 
kauempana asutuksesta elävä talonpoikaisväestö sai kokemuksen kuu- 
lumisesta niin kristikuntaan kuin Ruotsin valtakuntaankin. Kirkko oli 
kokemusympäristö, joka erosi yksinkertaisesta talonpoikaisarjesta ja loi 
osaltaan siitä erottuvan pyhän tilan kokemuksen. Kirkko rakennuksena 
erosi pimeistä ja matalista talonpoikaisrakennuksista, sillä suuremmat 
ikkunat ja kynttilät toivat valoa. Suomalaisten rakennusmestareiden 
oma kauneuden taju tallentui kirkkojen ja kellotapuleiden muotoihin 
ja mittasuhteisiin. Kirkollinen esineistö ja arkkitehtuuri toivat häiväh- 
dyksen eurooppalaisista tyylisuunnista ja materiaalisesta kulttuurista, 
jopa tavallisten ihmisten ulottumattomissa olevasta ylellisyydestä, usein 
suodatettuina paikallisten mestareiden käsien kautta. Kauimmaisissa ja 
vaatimattomimmissakin kappeleissa oli ainakin jonkinlainen alttaritau- 
lu, kynttilöitä ja ehtoollisastiat. Suurissa pitäjissä oli kynttilakruunuja ja 
-jalkoja, lampetteja, maalauksia, sukuvaakunoita ja muita lahjoitettuja 
esineitä runsaasti. Papiston saarnojen ja maalausten kautta Raamatun 
tarinat veivät ajatukset eteläisiin maihin ja kaukaisiin aikoihin. Eksootti- 
set eläimet ja kasvit kiehtoivat kirkkoväen mielikuvitusta samoin kuin 
helvetin liekit ja taivaan ilot. 

Kirkko oli yhtä aikaa pyhä ja fyysinen tila, jossa uskoa harjoitettiin 
yhdessä papin johdolla. Kuitenkin usko tuli ulottaa myös pyhäpäivien ja 
kirkkorakennuksen ulkopuolelle, arjen keskelle. Tämä kuitenkin aiheut- 
ti ristiriitoja, sillä vaikka kirkko kehotti järjestämään esimerkiksi kylä- 
rukouksia ja kotitalouden kesken hartaushetkiä, ei eletty usko saanut 
kirkon virallisen kannan mukaan ylittää kirkon asettamia fyysisiä ja 
hengellisiä rajoja (herätysliikkeet) tai sekoittua muihin uskomuksiin ja 
saada epätoivottuja muotoja (taikausko).+ 

Pitäjänväen tuli kirkkolain mukaan istua kirkossa tarkoin laaditussa 
penkkijärjestyksessä, joka osoitti henkilön sosiaalisen statuksen, suku- 
puolen ja usein myös asuinpaikan. Pitäjän säätyläiset, kartanoiden ja 
suurten tilojen omistajat ja tilanhaltijat istuivat etuosassa, upseeristo 
rankijärjestyksessä. Heidän jälkeensä talonpoikaisväestö oli sijoitettu 
kylittäin ja taloittain, naiset keskikäytävän vasemmalle ja miehet oikealle 
puolelle. Talojen nuorempi väki, palkolliset ja tilattomat ahtautuivat 
kirkon takaosiin ja lehtereille. Myös käytävillä ja seinustoilla yleensä 
seistiin, kun penkkitila loppui. Kirkon ovet saattoivat olla myös auki, 
ja jotkut livahtivat ulos kesken pitkän jumalanpalveluksen aiheuttaen 
pahennusta kirkonvanhemmissa. Toisaalta sunnuntaijumalanpalveluk- 
set olivat myös tapahtumia, joissa koko pitäjän nuoriso kohtasi toisensa 
ja jotka antoivat tietyissä puitteissa mahdollisuuden tutustumiseen ja 
yhteisen ajan viettoon.’ 

Kirkko pyrki hallitsemaan varhaismodernin yhteiskunnan moraalia, 
sillä kirkolla oli tähän toimintaan myös oma motivaatio eli katekismuk- 
sessa ilmaistu kristillinen ihanne. Kruunulle kirkon tuoma moraaliope- 
tus oli kullan arvoista, sillä se loi ja ylläpiti osaltaan yhteiskuntarauhaa 
ja järjestystä. Lainsäädäntöön haettiin tukea raamatullisista periaatteista 
ja papisto painotti saarnatuoleista kristillistä käytösnormistoa, jota vielä 
alleviivattiin kirkkoneuvoston langettamilla häpeärangaistuksilla, esi- 
merkiksi avioliitonulkopuoliseen suhteeseen langenneille, varkaille ja 
pyhäpäivinä juopuneille. Vastaavasti kruunu takasi kirkon edustaman 
uskonnon aseman lainsäädännöllään, kun jumalanpilkasta, noituudesta, 
harhaopista sekä kirkon ulkopuolisten hengellisten tilaisuuksien järjes- 
tämisestä langetettiin ankaria maallisia rangaistuksia.* 

Kirkko onnistui myös luomaan ja sopeuttamaan yhteiskunnan ajan- 
käytön raamit. Elämä jakaantui arkeen ja työpäiviin, pyhään ja lepopäi- 
viin. Kirkkovuosi ja maatalouden vuodenkierto lomittuivat yhteen ihmis- 
ten maailmakuvassa ja kokemusympäristössä, ja keskiajalla pyhimysten 
mukaan nimitetyt päivät jäivät elämään kansanomaisina merkkipäivinä, 
jotka rytmittivät maatalousyhteiskunnan toimia ja töitä, ja muistuttivat 
talonpoikaisyhteisöä eri työvaiheiden ja kausien alkamisista ja päätty- 
misisistä.? Pakollisten pyhäpäivien viettäminen antoi hierarkkisessa 
sääty-yhteiskunnassa kaikille jonkinlaisen mahdollisuuden lepoon ja 

virkistäytymiseen ankaran fyysisen työnteon vastapainona.’ Keskiajalta 
periytyvien pyhäpäivien määrä oli huomattava, ja osa niistä ajoittui aina 
keskelle viikkoa, mikä kuitenkin aiheutti myös työviikkojen keskeytyksiä 
ja velvoitti useampiin kirkossa käynteihin. Pyhäpäivien määrää pyrittiin 
vähentämään jo reformaatiosta lähtien. Erityisen otollinen hetki uudis- 
tukselle tuli, kun valtiopäivät päätti vuonna 1753 vaihtaa kalenterijärjes- 
telmää. Tuolloin karsittiin useita ylimääräisiksi katsottuja arkipäiviin 
osuvia pyhäpäiviä siirtämällä niitä seuraaville sunnuntaille. Tätä uudis- 
tustyötä jatkettiin kustavilaisena aikana.’ 

Varhaismoderniin seurakuntayhteisöön liityttiin ja sieltä lähdettiin 
yhteisön silmien alla. Siitä vapaaehtoinen irtautuminen tai pakotettu 
erottaminen oli kauhistus ja rangaistus, jolla esivalta pelotteli ja jota 
kukaan kunnon kristitty ei halunnut kokea. Kirkko oli myös paikka, 
jossa muistettiin sukupolvien ketjuja. Vanhoissa kirkoissa oli esi-isien 
kädenjälkiä niin veistetyissä hirsissä kuin kuluneissa kirkonpenkeissä ja 
lahjoitetuissa esineissä. Kirkon lattian alle ja myöhemmin kirkkomaalle 
haudattiin sukupolvien ketjut. Usein kirkonmenojen yhteydessä tuotiin 
kotioloissa menehtyneet ja säilytetyt vainajat kirkolle siunattavaksi ja 
haudattavaksi. Samalla yhteisö todisti yhden jäsenen poistumista ja pap- 
pi siunasi vainajan ja merkitsi hänet kuolleiden kirjaan. Näin tapahtuma 
sai ikään kuin lainvoiman ja perunkirjoitus voitiin tehdä." 

Monet kirkossa tapahtuvat toiminnot eivät olleet vain kirkkoinstituu- 
tioon, kristilliseen traditioon tai paikallisseurakuntaan liittyviä kirkollisia 
toimituksia, vaan niillä oli myös laajempi yhteiskunnallinen merkitys ja 
funktio. Esimerkiksi kaste ei ollut vain kristillinen toimitus, vaan se oli 
myös tapahtuma, jossa todettiin lapsen, eli laillisen perijän, syntyminen 
vanhemmilleen, ja sitä todistivat kummit. Vaikka juridista ja yhteiskun- 
nallista funktiota ei lausuttu ääneen, se oli ikään kuin sisäänkirjoitettu 
kirkon toimintaan. Sama päti myös avioliittoon vihkimiseen ja hautaa- 
miseen, joilla molemmilla oli merkittäviä perintö- ja omistusoikeudel- 
lisia seurauksia. Pappi ja seurakunta olivat todistamassa näitä tapahtu- 
mia, ja saarnatuolista luetuilla kirkollisilla kuulutuksilla varmistettiin, 
että koko yhteisö oli tietoinen näistä tapahtumista. 

Kirkon rooli ei ollut staattinen, vaan se vaihteli varhaismodernina ai- 
kana peilautuen muihin valtasuhteisiin ja yhteiskunnalliseen liikehdin- 

tään ja muutoksiin. Yksinvaltiuden kurimuksessa kirkon vaikutusvalta 
ja merkitys kapeni. Vuoden 1686 kirkkolaissa todettiin kirkon olevan 
valtion kontrollin alla, kun taas 1719 hallitusmuodossa kirkko ja papisto 
saivat parannettua asemiansa. Tämä näkyi papinvaalilainsäädännön luo- 
misessa ja kuninkaallisen majesteetin suoran nimitysoikeuden kaventa- 
misessa (niin sanottu regaaliseurakuntien määrän vähentäminen) pian 
säätyvaltiopäivätoiminnan käynnistymisen jälkeen. Painopiste papiston 
nimitysasioissa siirtyi tuomiokapituleille ja erityisesti paikallistasolle, 
kun edistyksellinen vaalijärjestelmä otetiin käyttöön seurakunnissa." 
Vastaavasti 1700-luvun loppupuolella hyödyn ja valistuksen hengessä 
kirkon ideologinen auktoriteetti voitiin haastaa uudella tavalla.” 

Kirkon ja papiston asema ja yhteiskunnallinen rooli vaihtelivat hie- 
man myös alueittain ja hiippakunnittain. Länsi-Suomen ja Itä-Suomen 
kirkkojen tilanteet ja niissä vallitsevat olosuhteet olivat toisinaan varsin 
erilaiset. Itä-Suomessa luterilaisen kirkon asemaan peilautuivat sodat 
ja valtakunnan rajan kulloinenkin sijainti. Itäinen hiippakuntahallinto 
piti muuttaa Viipurista Porvooseen 1723, ja vastaavasti Venäjän keisari- 
kunnalle luovutetun alueen seurakuntien asioiden hoitamista varten pe- 
rustettiin Viipurin konsistori. Näin ollen uudistukset kulkivat eri tahtiin 
Ruotsin ja Venäjän valtakunnille kuuluvilla alueilla.” Esimerkiksi kirkon 
lattian alle hautaaminen, joka aiheutti aikalaisille terveydellisiä ja esteet- 
tisiä haittoja erityisesti kesäaikaan, kiellettiin Vanhan Suomen alueella 
vuonna 1772, kun taas Ruotsin valtakunnassa ei ehdotonta, kaikkia kirk- 
koja koskevaa kieltoa annettu vielä kustavilaisella ajalla." 

Papiston asema saattoi vaihdella paikallisesti myös muista syistä. 
Papin ikä, terveydentila ja omat kiinnostuksen kohteet vaikuttivat vi- 
ranhoitoon, ja ne heijastuivat samalla myös suhteessa seurakuntalai- 
siin. Voidaan myös ajatella, että tiheämmin asutuilla seuduilla, joissa 
oli edustettuna kruununhallinnon virkamiehiä ja muita säätyläisiä, 
papiston oppinut säätyasema ja sen mukanaan tuoma auktoriteetti ei 
ollut yhtä ylivertainen kuin syrjäisemmillä talonpoikaisalueilla. Toisaal- 
ta myös talonpojat tunsivat asemansa, oikeutensa ja velvollisuutensa. 
Paikoin papiston ja talonpoikien välillä saattoi hiertää vuosia kestäneitä 
kiistoja esimerkiksi kirkkojen ja pappiloiden rakentamisvelvollisuuksis- 
ta sekä papiston palkkojen maksamisesta. 

Tosiasia oli, ettei valtio tullut toimeen ilman kirkkoa, eikä kirkko 
ilman valtiota. Molemmat tarvitsivat ja hyötyivät toisistaan. Se, miten 
kirkko ylläpiti ja lisäsi tai menetti uskonnollista ja moraalista otettaan 
seurakuntalaisten keskuudessa on sitten toinen kysymys. Tätä voidaan 
yrittää tulkita tapojen muutoksena, esimerkiksi tarkastelemalla väkivalta- 
tapauksien esiintymistä tai avioliiton ulkopuolella syntyneiden lasten 
määrien vaihtelua tai vaikkapa arvioimalla kirkossa käymisen aktiivi- 
suutta, mutta pohjimmiltaan se voi olla jokseenkin vaikeasti tulkittavis- 
sa. Joka tapauksessa 1700-luvun kuluessa maallistuvan ajattelun vasta- 
pariksi nousi varhainen herännäisyys, jota esiintyi kansan parissa ensin 
Kalannin seudulla. Myöhemmin 1800-luvun alkupuolella syntyi aiempaa 
laajempia maakunnallisia kansanherätyksiä, jotka saivat vähitellen myös 
organisoidumpia muotoja. Kirkko yritti suitsia kansan parissa tapahtuvaa 
uskonnollista liikehdintää, ja esimerkiksi hengellisten seurojen pitämi- 
nen kiellettiin konventikkeliplakaatilla, mutta toisaalta juuri herätyskoke- 
mukset muuttivat elämäntapoja kristilliseen arvopohjaan perustuviksi." 

Suomalaiset kohtasivat kirjallisen kulttuurin kirkossa, niin jumalan- 
palveluksissa kuin siellä järjestettävissä hallinnollisissa kokouksissa. 
Kirkossa kansa kuuli kirjallisten tekstien ääneen lukemista Raamatun 
sanana, saarnoina ja virallisina kuulutuksina. Tekstien maailma tuli 
varhaismodernissa yhteiskunnassa tutuksi ensin kuuntelemalla, ulkoa 
opettelemalla ja toistamalla. Vähitellen myös itsenäisesti lukeminen 
yleistyi, varsinkin kun kirkko asetti ehtoolliselle pääsyn ja avioliiton 
solmimisen ehdoksi jonkin asteisen lukutaidon. Lukutaito yleistyi vä- 
hitellen, kun ikäpolvet ryhtyivät käymään rippikoulua 1700-luvun jälki- 
puoliskolla. Kun vielä suomenkielinen hartauskirjallisuus, arkkiveisut 
ja uudet painokset virsikirjasta ja Raamatusta levisivät myös maaseu- 
dulle aikaisempaa laajemmin ja edullisemmin, olivat lukemisen avaa- 
mat kokemukset ja niiden jakaminen tavallisen kansan saavutettavissa. 
Lukutaidon ja kirjallisen kulttuurin leviämisen voi havaita varhaista 
herännäisyyttä tarkastelemalla. Yhdessä lukeminen ja tekstien käsin ko- 
pioiminen laajensivat vielä entisestään painotuotteiden saavutettavuutta 
ja vaikutuspiiriä.' 

Kirkko oli julkinen tila ja sillä oli merkittävä tehtävä tiedonvälityk- 
sessä. Pyhäpäivinä luetut viralliset kuulutukset olivat jatkuva muistutus 

keskushallinnon ja kuninkaallisen majesteetin läsnäolosta. Yleiset kuu- 
lutukset avasivat varhaismodernille ihmiselle ikkunan ympäröivään 
maailmaan. Kuulutukset eivät olleet pelkästään kirkkoa koskevia, vaan 
ne käsittelivät laajasti valtakunnan tapahtumia ja myös lähiseudun 
asioista kuulutettiin. Kuulutusten määrä kasvoikin jatkuvasti 1700- 
luvun kuluessa, ja lopulta niiden määrä häiritsi papiston mielestä ju- 
malanpalveluksia. Suomalaiset papit valittivat lisäksi viranomaisten 
lähettämien ruotsinkielisten kuulutusten aiheuttamien käännöstöiden 
vaikeudesta ja raskaudesta.'9 

Esivalta oli kirkossa monella tavalla läsnä. Tavanomaisten joka sun- 
nuntaisten esirukousten lisäksi järjestettiin valtakunnallisia rukous- 
päiviä, joiden aikana rukoiltiin esivallan erikseen osoittamien aiheiden 
puolesta. Tapana oli, että kirkkokansa nousi seisomaan joka kerta, kun 
kuninkaallinen majesteetti mainittiin, niin kuulutuksissa kuin esiru- 
kouksissa.” Uusia kirkkorakennuksia nimettiin hallitsijaperheen mu- 
kaan, ja nimi luki näkyvällä paikalla, esimerkiksi ulko-oven päällä. Lisäk- 
si kelloja soitettiin hallitsijaperheen kunniaksi ja muistoksi jokaisessa 
kirkossa ja kappelissa valtakunnallisesti annettujen ohjeiden mukaan. 

Kirkkoinstituutioon oli sisäänrakennettu erittäin tehokas aluehallinto, 
joka loi tiiviimmän koko valtakunnan kattavan verkoston kuin mihin 
kruununhallinto pystyi Ruotsin vallan aikana. Hiippakunnat oli jaettu 
muutaman seurakunnan kokoisiin rovastikuntiin, joiden työskentelyä 
johti ja valvoi paikallinen rovasti. Rovasti toimi välittäjänä, neuvotteli- 
jana ja eräänlaisena työnohjaajana tuomiokapitulin ja paikallisseura- 
kuntien välillä erityisesti Länsi-Suomessa. Koska rovastiksi nimettiin 
aina alueen yksi kirkkoherroista, oli hänellä jo valmiiksi tietoa paikalli- 
sista seurakunnista, olosuhteista ja ihmisistä. Koko valtakunnan katta- 
van rovasti- ja seurakuntaverkoston ansiosta kirkolla oli nopeat ja katta- 
vat viestiyhteydet aina kauimmaiseen pikkukappeliin saakka.” Näiden 
erinomaisten hallinnollisten ja tiedotusverkostojen sekä alueellisen 
asiantuntemuksen takia kruununhallinto käytti auliisti kirkon ja koulu- 
tetun papiston apua monissa erilaisissa tehtävissä. Papistoa tarvittiin 
esimerkiksi verotuksen ja armeijan järjestämisen apuna sekä virallisen 
tiedon levityksessä ja väestökirjanpidossa. 

Papiston roolit ja tehtävät olivat varsin monipuolisia varhaismoder- 
nissa yhteiskunnassa; seurakunnassa toimiva pappi oli opettaja, virka- 
mies ja maanviljelijä. Kasvava väestö, lisääntyvät hallinto- ja tiedotus- 
tehtävät sekä kehittyvä paikallispolitiikka veivät papiston aikaa. Lisäksi 
pappi oli vastuussa virkatilastansa eli seurakunnan omistamasta pap- 
pilasta, joka oli toimiva maatila ja jonka tuotto kuului papin palkkaan. 
Varsinkin hyödynaikakauden papisto saattoi olla erityisen kiinnostunut 
maanviljelyksen kehittämisestä, suonkuivatuksesta, uusista viljely- ja 
puutarhakasveista tai esimerkiksi koskienperkauksesta. Myös valtakun- 
nan tason politiikka ja yhteiskunnallinen ajattelu kiinnostivat papistoa, 
sillä se esiintyi omana säätynänsä valtiopäivillä. Papisto kohtasi omassa 
työssään monia paikallistason ongelmia, joihin valtiopäivillä haettiin 
ratkaisua.?? 

Pappi eli perheineen laumansa keskellä vuorovaikutuksessa yhtei- 
sön kanssa. Pappi tarvitsi rinnalleen puolison, joka auttoi hoitamalla 
pappilan taloutta. Usein puoliso oli itse papin tytär, joka oli kotonansa 
oppinut papinvaimon tehtävät ja roolin. Hän toi mukanaan myös omat 
sosiaaliset verkostonsa. Seurakuntalaiset maksoivat papin palkan sekä 
ylläpitivät ja kunnostivat virkatilaa eli pappilaa. Pappila oli puolijulkinen 
tila, joka toimi myös papin perheen kotina sekä tuottavana maatilana, 
mutta jonka ylläpidosta seurakuntalaiset pitkälti vastasivat. Pappilaa käy- 
tettiin kirkollisten vieraiden kestitykseen ja myös seurakunnan asioita 
hoidettiin sieltä käsin. Seurakuntalaiset kävivät pappilassa toimittamassa 
asioita papin kanssa, kuten maksamassa papiston palkkoja ja sopimassa 
kirkollisista toimituksista. Samalla vaihdettiin kuulumisia ja kuultiin 
uutisia. Vastavuoroisesti pappilassa saatettiin tarjota pitäjäläisille kahvia 
tai jopa viinaryypyt. Pappila oli myös lukuisten palkollisten, torpparei- 
den ja päivätyöläisten työ- ja asuinpaikka.?! 

Kirkko ja papisto olivat siis osa varhaismodernin yhteiskunnan kehit- 
tyvää rakennetta ja niiden roolit, ominaisuudet ja merkitykset muuttui- 
vat yhdessä ympäröivän yhteiskunnan kanssa vuosisatojen kuluessa. 
Siksi niitä on myös tutkittava muuttuvina ja moniulotteisina yhteiskun- 
nallisina ilmiöinä. 

Kirjan lähtökohdat 


Tässä teoksessa tarkastellaan kirkkoa ja papistoa aktiivisina toimijoina 
sekä yhteen kietoutuneena osana yhteiskuntaa. Moniulotteisuutta lähes- 
tytään käyttäen erilaisia kysymyksenasetteluja, lähteitä, metodeja sekä 
teoreettisia lähestymistapoja. Aihepiiriä tarkastellaan kolmen käsitteel- 
listävän teeman pohjalta, jotka heijastavat tärkeitä ja uusia tutkimusalu- 
eita kirkon ja papiston yhteiskunnallisen merkityksen tutkimuksessa. 
Nämä teemat ovat (1) papisto ja perhe yhteisön osana, (2) kirkko yhtei- 
sesti rakennettuna tilana sekä (3) kirkko vuorovaikutuksen, tiedon ja 
politiikan areenana. 

Papisto ja perhe yhteisön osana -teeman tutkimuksella tarkoitetaan 
tässä papistoa, papin perheen sekä pappiloiden asemaa, roolia ja mer- 
kitystä seurakunnassa, laajemmin yhteiskunnassa sekä yhteiskunnan 
rakentajina. Varhaismoderni yhteiskunta rakentui kotitalouksien ym- 
pärille ja perhe toimi yhteiskunnan peruselementtinä. Vastaavasti lute- 
rilaisen papiston avioitumisesta ja perheestä tuli jo varhain selkeä erot- 
tautumiskeino katolisiin virkaveljiin nähden ja sille luotiin teologinen 
merkitys ja pohja. Ydinperheen merkitystä korostettiin muutoinkin lu- 
terilaisessa opetuksessa. Tutkimuksellinen katse on tällä kertaa vahvasti 
sukupuoli- ja perhehistorian sekä koulutushistorian näkökulmissa. 
Pappissäädyn naisten ja tyttöjen toimijuus ja toimintamahdollisuudet 
nostetaan selkeästi esille, vaikka pappissääty ja sen tutkimus on yleensä 
miesten toiminnan ympärille kiertynyttä. Tämä teemaosio osoittaa myös 
sen, että uutta tutkittua tietoa on saavutettavissa ansiokkaan lähdetyön 
tuloksena ja uudenlaisten tutkimusotteiden ansiosta. 

Kirkko yhteisesti rakennettuna tilana -osioissa tarkastellaan kirkkoa 
yhteisin voimin rakennetun julkisen tilan sekä kokemusyhteisön näkö- 
kulmista. Tila ymmärretään tässä sosiaalisesti, kulttuurisesti ja mate- 
riaalisesti muodostuneena, ihmisten kohtaamisesta syntyvänä tai fyy- 
sisenä, rakennettuna kokonaisuutena, joka mahdollistaa ihmisten 
kanssakäymisen. Tila on kuitenkin aina alttiina muutokselle ja muuttu- 
ville merkityksille, joita pyrkivät määrittelemään sekä tilan käyttäjät 
että ulkopuoliset tekijät. Kirkkojen rakentaminen oli tarkoituksellista ja 
suunnitelmallista, ja siksi se kuvaa yhteiskunnan ja yhteisön tavoitteita 

— se ei siis ole sattumanvaraista toimintaa, vaikka jälkeenpäin voikin 
siltä näyttää. 

Varhaismodernina aikana kirkkojen rakentamisesta tuli entistä sää- 
dellympää ja suunnitellumpaa. Yhteiskunnassa tapahtuvat muutokset 
vaikuttivat kirkkorakennukseen, kuten arkkitehtuuriin ja tilankäyttöön, 
mutta myös ihmisten kokemusympäristöön ja siihen, miten ja missä he 
harjoittivat uskoaan. Teemaosion luvuissa tutkitaan: ketkä kirkkoja itse 
asiassa rakensivat ja maalasivat, ammattimiehet, itseoppineet vai pitäjä- 
läiset? Osiossa esitetään kirkkotaiteen ja rakennushistorian alalta uusia 
tutkimustuloksia. Lisäksi määritellään kirkkoa pyhänä tilana ja tutkitaan 
sitä, mikä teki kirkkorakennuksesta pyhän tilan luterilaisena aikana ja 
kuka oikeastaan hallitsi kirkkotilaa ja sen tuottamaa pyhän kokemusta. 

Kirkko vuorovaikutuksen, tiedon ja politiikan areenana -teemaosioissa 
tutkitaan kirkkoa ja papistoa osana Ruotsin valtakunnan tehokasta hal- 
lintokoneistoa sekä papiston tuottamia lähteitä ja roolia julkisena tiedon- 
välittäjänä. Tämän teeman lähtökohtana ovat papiston toiminta ja koke- 
mus politiikan ja hallinnon toimijana sekä välittäjänä paikallistason ja 
keskushallinnon välillä. Aloite vuorovaikutukseen tai tiedottamiseen/ 
tiedonsaantiin ei lähtenyt yksipuolisesti ylätasolta, vaan yhä enenevässä 
määrin molemmat osapuolet, sekä viranomaiset että seurakuntalaiset, 
hyötyivät, mutta joskus myös haastoivat tiedonsaannin ja molemmin- 
puolisen vuorovaikutuksen mahdollisuudet. Osallistumisesta vuorovai- 
kutukseen ja mahdollisuudesta tietojenvaihtoon muodostuu keskuste- 
luja, mielipiteitä ja lopulta paikallistason politiikkaa. Osioissa pohditaan 
saarnojen politisoitumista ja tiedonkulkua, kirjallistumista ja kielikysy- 
myksiä (ruotsi/suomi) sekä patriotismin ja regnalismin rakentumista. 
Teemaosio osoittaa aikaisempaa tutkimusta monipuolisemmin kirkon 
ja papiston merkittävän roolin poliittisen tietoisuuden, hallinnollisten 
käytänteiden ja politiikan kirjallistumisen lisääntymisessä ja kehitykses- 
sä 1700-luvun kuluessa. 

Kirjan kolme osiota ja niiden luvut täydentävät toisiansa. Yhdessä ne 
avaavat uuden ja tarkemman kuvan siitä, miten kirkon ja papiston teh- 
täväkenttä, merkitykset ja roolit muokkaantuivat ja lomittuivat yhdessä 
yhteiskunnan ja ympäröivän yhteisön kehityksen, tarpeiden ja vaatimus- 
ten kanssa. 

Kirkko ja papisto lähteissä ja aiemmassa tutkimuksessa 


Kirkon ja papiston tuottamaa lähdemateriaalia on säilynyt ajallisesti, 
alueellisesti ja määrällisesti varsin laajasti: ne kattavat käytännössä koko 
valtakunnan ja varhaismodernin ajan, pois lukien tulipalojen tai muuten 
kadonneiden asiakirjojen katvealueet. Kirkon vaikutuspiirissä tuotetut 
lähteet ovat varsin monipuolisia, sillä kirkon toiminta oli lomittunut 
varhaismodernin yhteiskunnan eri osa-alueille. Jostakin syystä ne ovat 
kuitenkin olleet ajoittain aliarvioituja, ja ne ovat mielletty helposti vain 
paikallishistoriaan soveltuvaksi tai kirkonkirjoihin liittyväksi henkilö- tai 
sukuhistorian tutkimukseen kelpaaviksi. Tämä käsitys on onneksi väisty- 
nyt, ja tutkimus on osoittanut kirkon ja papiston tuottaman kirjallisen ma- 
teriaalin monipuoliset käyttömahdollisuudet ja sen erityiset vahvuudet. 

Laajoista kirkollisista lähdemateriaaleista voidaan ammentaa uutta 
tutkittua tietoa, joka ei pelkästään koske kirkkoa tai papistoa, vaan antaa 
tutkijoille mahdollisuuden tarkastella niitä ympäröivän yhteiskunnan 
erilaisia rakenteita, toimintaa, kulttuuria ja kehityskaaria varhaismoder- 
nina aikana, kuten tämän kirjan luvuissa osoitetaan. Kun lähdemateriaa- 
leihin lasketaan kirjallisten lähteiden lisäksi materiaalisen kulttuurin eri 
osa-alueita, kuten arkkitehtuuri, maalaukset ja taidekäsityöt, edustavat 
kirkot ja niiden interiöörit valtaosaa Suomessa säilyneistä keskiaikaisista 
ja varhaismoderneista jäänteistä. Näin ollen eri tutkimusmetodeja ja 
teoreettisia viitekehyksiä vaihtelemalla sekä käyttämällä apuna lähitie- 
teitä, voidaan kirkollista materiaalia käyttää tutkimuksessa melkeinpä 
lukemattomilla eri tavoilla. 

Kirkon organisaatiossa ja sen kanssa yhteistoiminnassa tuotettiin kir- 
jallisia dokumentteja, kuten kirjeitä, pöytäkirjoja, tilimateriaaleja sekä 
tilastoja hiippakunnittain (tuomiokapitulit), rovastikunnittain sekä pai- 
kallistasolla seurakunnissa. Kirkollisten toimijoiden kautta kulki valtava 
määrä tietoa yhteiskunnan eri osa-alueilta, koskien — ei pelkästään teo- 
logisia ja hengellisten tehtävien hoitamiseen liittyviä kysymyksiä — vaan 
myös esimerkiksi koulutuksen, köyhäinhoidon ja kruunun- ja paikallis- 
hallinnon järjestämiseen liittyviä asioita. Koska kirkolla oli jo varhais- 
modernin yhteiskunnan aikana vuosisatoja pitkä perinne hallinnon ja 
byrokratian järjestämisestä, toimi kirkollinen organisaatio tehokkaasti 

ja valvotusti. Kirkollisten lähteiden kuten erilaisten virkakirjeiden ja 
pöytäkirjojen lisäksi tuomiokapituli vastaanotti paikallistasolta, viran- 
omaisilta ja yksittäisiltä henkilöiltä erilaisia selvityksiä, kysymyksiä ja 
anomuksia sekä niiden liitteinä pöytäkirjoja, raportteja ja vetoomuksia, 
jotka se käsitteli tehokkaasti ja ohjasi tarvittaessa eteenpäin esimerkiksi 
maaherroille ja kuninkaalliselle majesteetille. Vastaavasti tuomiokapituli 
lähetti keskushallinnolta tulevia viestejä ja määräyksiä hiippakunnan 
seurakuntiin rovastien kautta ja valvoi uusien määräyksien toimeen- 
panoa paikallistasolla. ?5 

Seurakuntien papisto teki parhaimmillaan merkittävää ruohonjuuri- 
tason työtä paikallistasolla, niin hengellisesti kuin hallinnollisesti. Kes- 
kushallinnon vaatimukset kasvoivat vähitellen ja papiston katsottiin 
voivan hoitaa monia tehtäviä, sillä he tunsivat paikalliset ihmiset ja olo- 
suhteet, ja heillä oli jatkuva yhteys väestöön jumalanpalvelusten ja kir- 
kollisten toimitusten kautta.?* Papisto hoiti väestökirjanpitoa laatimalla 
luettelot kastetuista, vihityistä ja haudatuista sekä pitämällä rippikirjoja, 
jotka oli järjestetty kunkin asuinpaikan, sosiaalisen aseman ja ruokakun- 
nan mukaan. Samalla varmistettiin, ettei esimerkiksi lapsia kastettu tai 
pareja vihitty kahteen kertaan. Väestökirjanpito hyödytti myös kruunua 
esimerkiksi verotuksen ja armeijan väenottojen järjestämisessä. Vastaa- 
vasti papiston työtä valvottiin sisäisesti rovastin- ja piispantarkastuksis- 
sa, joissa laadittiin perusteellisia pöytäkirjoja. 

Varsinaisten kirkollisten aineistojen ulkopuolelta kirkkoon ja papis- 
toon läheisesti liittyviä kirjallisia lähteitä ovat esimerkiksi pappissäädyn 
valtiopäivätoimintaan liittyvät asiakirjat, kuten pöytäkirjat ja valtiopäivä- 
valitukset sekä keskushallinnon, erityisesti maaherrojen ja kuninkaalli- 
sen majesteetin kanssa käyty kirjeenvaihto. Käräjäoikeuksien tuomio- 
kirjoissa on käsitelty oikeustapauksia, jotka avaavat näkökulmia myös 
laajalti papiston ja ympäröivän yhteisön välisistä suhteista, konflikteista 
ja kommunikaatiosta. Lisäksi papiston tuottamat, heidän henkilökohtai- 
set lähteensä, kuten kirjeet, päiväkirjat sekä heidän perukirjansa kertovat 
oppisäädyn elämästä, sukupiireistä ja verkostoista sekä kokemuksista ja 
materiaalisesta kulttuurista varhaismodernissa yhteiskunnassa. 

Kirkollisen lähdemateriaalin määrän ja monipuolisuuden valossa on 
selvää, että se on tarjonnut kirkon ja papiston historian tutkimukselle 

oivalliset mahdollisuudet. Niiden tutkimus rajautui kuitenkin kirkko- 
historian saralle 1900-luvun alkupuolen jälkeen ja erityisesti Suomen 
kirkkohistoriallinen seura teki merkittää julkaisutyötä kirkon ja papiston 
historiaa koskevan tutkimuksen parissa. Vastaavasti historiantutkimuk- 
sen painopiste siirtyi muihin yhteiskunnan ilmiöihin ja osa-alueisiin. 
Kirkko ja papisto tulivat uudestaan laajemmalla rintamalla yhteiskunta- 
historian tutkimukseen mukaan 1980-luvun historiankirjoituksen mur- 
roksessa. Kun historioitsijat laskivat tutkimuksellisen katseensa alas, 
lähemmäksi tavallisten ihmisten arkipäivää, alkoivat myös kirkolliset 
lähteet ja toimintaympäristö kiinnostaa tutkijoita uudella tavalla. Kirkko 
ja papisto olivat lähellä ihmisten arkea ja juhlaa ja väistämätön osa var- 
haismoderneja yhteisöjä. Esimerkiksi 1980-luvun puolivälissä yhteis- 
pohjoismainen ”Centralmakt & lokalsamhället — beslutprocess pä 
1700-talet” -projektin tutkimukset varhaismoderninajan hallintohistoria 
Pohjoismaista tuovat esille selvästi, miten papisto oli mukana paikalli- 
sessa päätöksenteossa.” Tässä projektissa myös Suomen kirkollinen 
hallinto ja paikallinen papisto nostettiin osaksi Ruotsin valtakunnan 
hallintohistoriaa. 

Kirkko ja sen piirissä toimivat henkilöt ovat olleet esillä varhaismo- 
dernin historian tutkimuksen kentässä esimerkiksi mikrohistorian, 
perhe- ja sukupuolihistorian, history from below -näkökulman ja maail- 
mankuvan sekä eletyn uskon tutkimuksen myötä.?* Suomalaista histo- 
riantutkimusta lukeva henkilö on saanut tutustua esimerkiksi paimen- 
tyttö Liisa Ferikintyttäreen, öylätintekijä ja papin leski Helena Escoliniin, 
lukkari Saxbergiin ja Iisalmen ruhtinaskunnassa vaikuttaneisiin verkos- 
toihin.?? Sosiaalihistoriassa on tarkasteltu esimerkiksi seurakuntien jär- 
jestämää köyhäinhoitoa sekä kirkon ja kruunun vartioimaa siveellisyyttä 
ja lukkarinvirkojen hoitoa.3* Papisto on esillä kirjallistumista, koulutusta 
ja yliopistoa koskevissa tutkimuksissa. Samoin politiikantutkimuk- 
seen kirkko ja papisto ovat tulleet jäädäkseen. Esimerkiksi 1700-luvun 
taloushistoriaa ei oikeastaan voi kirjoittaa mainitsematta erästä kokko- 
lalaista kirkkoherra Chydeniusta.?? 

Kirkkoon ja papistoon liittyvää tematiikkaa sekä lähdeaineistoja on 
myös sivuttu lukuisissa antologioissa, yksittäisissä kotimaisissa ja kan- 
sainvälisissä tutkimusartikkeleissa ja hankkeissa niin, että niitä on lähes 

mahdotonta laskea. Tutkijat eivät välttämättä itsekään aina miellä tutki- 
vansa juuri kirkollisia aiheita, sillä ne punoutuvat yhteiskuntahistorian 
laajaan kenttään varsin hyvin ja joskus jopa huomaamattomasti. Toisaal- 
ta edelleen julkaistaan, suomalaista historiankirjoituksen perinnettä jat- 
kaen, useita hyviä maakunta- ja pitäjänhistorioita, joissa keskeisenä osa- 
na on paikallisen papiston ja seurakuntien toiminta. Lisäksi julkaistaan 
erityisiä seurakuntahistorioita, kuten esimerkiksi Helsingin, Rauman 
ja Tampereen osalta on tehty. Edelleen tekeillä on mielenkiintoisia ja 
ansiokkaita väitöskirjatutkimuksia, jotka tulevat valottamaan lisää papis- 
ton ja kirkon roolia ja merkitystä uusista näkökulmista. Selvää on, ettei 
kirkon ja papiston tutkimus ole päättymässä lähitulevaisuudessa. 


Teoksen rakenne 


Teoksen ensimmäisessä luvussa Miia Kuha tarkastelee papiston ja pai- 
kallisyhteisön suhdetta 1600-luvun jälkipuoliskon itäsuomalaisissa seu- 
rakunnissa. Näkökulma on melko harvinainen, sillä luvussa nostetaan 
esiin papin perhe, erityisesti vaimot ja lähes aikuiset lapset. Keskiössä 
on papin vaimon selviytymiskeinot ja toimijuus sekä hänen roolinsa 
pappilan emäntänä paikallisyhteisössä. Aihepiiriä on aiemmin luonneh- 
dittu vaikeasti tutkittavaksi, erityisesti lähteiden puutteen tai fragment- 
tisuuden vuoksi. Luvussa kuitenkin osoitetaan, että kyse on kuitenkin 
pikemminkin siitä, ettei lähteiden mahdollisuuksia tai itse tutkimusai- 
heen olemassaoloa ole välttämättä tunnistettu: papiston naisten ja lasten 
toimintaa ja sosiaalisia verkostoja ja suhteita avaavia lähteitä on mahdol- 
lista löytää, ja näistä nousevia kysymyksiä voidaan tutkia. 

Antti Räihä jatkaa papiston ja erityisesti sen työn tarkastelua luvus- 
saan, joka käsittelee sitä, millaisena Vanhan Suomen konsistorit ja seura- 
kuntalaiset näkivät seurakuntien toiminnan ja miten kuuluminen orto- 
doksiseen Venäjän keisarikuntaan vaikutti 1700-luvun jälkipuoliskolla ja 
1800-luvun alussa. Kysymyksen asettelu liittyy historiografiassa luotuun 
epäsuotuisaan kuvaan Vanhan Suomen luterilaisesta kirkosta ja erityi- 
sesti ”länsisuomalaiseen” näkemykseen Vanhan Suomen seurakuntien 
heikosta tilasta. Luvussa kuitenkin esitetään perusteellisesti, miten papit 

suoriutuivat tehtävistään ja minkälaisia haasteita alueella jatkuvan ja 
kehittyvän kirkollisen toiminnan järjestämiselle oli kahden erilaisen jär- 
jestelmän puristuksessa. 

Teoksen kolmannessa luvussa Sofia Kotilainen raottaa tutkimuksellis- 
ta ovea maaseutupappiloihin erityisesti koulutuksen ja kotiopetuksen 
näkökulmasta. Luvussa käytetään Isa Aspin elämäntarinaa mikrohisto- 
riallisena esimerkkinä siitä, miten vähävaraisen tytön oli mahdollista 
saada koulutus. Tarkastelun kohteena on suomalaisten maaseudun 
pappiloiden 1800-luvun loppupuolelle saakka säilynyt asema eräänlai- 
sina epävirallisina koulukeskuksina. Tarkasteluajankohta sijoittuu 1860- 
luvulle ja 1870-luvun alkuvuosiin, jotka olivat siirtymäaikaa suomalais- 
ten julkisten koulujen perustamiselle ja samaan aikaan tietynlainen pää- 
tepiste laajamittaisemmalle kotiopetukselle. Luvussa pohditaan myös, 
miksi tyttöjen kotiopintoihin suhtauduttiin myönteisesti papiston piiris- 
sä, miten ja keneltä he käytännössä saivat oppia. Samalla havainnoidaan 
verkostojen merkitystä ja sitä, miten pappiloilla oli käytössään sellaisia 
säätyasemaan liittyviä resursseja, jotka mahdollistivat toimimisen erään- 
laisina tiedon ja oppimisen keskuksina ennen koulujen perustamista 
maaseudulle. 

Panu Savolainen, Liisa Seppänen, Ilari Aalto ja Laura Laine tekevät 
puolestaan uudenlaisen tutkimuksellisen avauksen Suomen keskiaikais- 
ten kivikirkkojen tutkimukseen, joka on aiemmin keskittynyt pitkälti 
muurattuihin rakenteisiin ja kirkkotaiteeseen. Luvussa tutkitaan Suo- 
men keskiaikaisten kivikirkkojen rakenteiden merkintöjä ja tulkitaan 
niiden taustalla olevaa rakennusprosessia. Rakenteissa olevia merkin- 
töjä suhteutetaan myös muuhun vastaavanlaiseen aineistoon, kuten 
tiilentekijämerkkeihin. Luvussa pohditaan puurakenteiden merkkien 
funktioita ja tulkitaan, millä tavoin ne liittyvät rakennusprosessin tek- 
nisiin seikkoihin ja toisaalta rakentajien muuhun itseilmaisuun ja teki- 
jyyteen. Merkittävää on, että kokonaisvaltainen näkökulma puuraken- 
teissa ja tiilissä esiintyviin merkkeihin ja merkintöihin avaa kokonaan 
uudenlaisia näkökulmia kirkkojen rakennusprosessien ja rakentajien 
toiminnan ymmärtämiseen. 

Tässä teoksessa Tiina Miettinen ja Leena Elina Valkeapää tarkaste- 
levat Jonas Korlerin Hauhon kirkkoon 1770-luvulla maalaamaa teos- 

sarjaa. Samalla pohditaan kysymystä tiedon ja materiaalisen kulttuurin 
leviämisestä eli tässä maalaustaiteen ja kuvaohjelmien leviämistä var- 
haismodernina aikana. Hauhon sotamies Korleria on 1800-luvulta asti 
pidetty paikallisena oppimattomana maalarina, joka koristi kömpelösti 
kotikirkkonsa lehterit. Tarkempi selvitys kuitenkin osoittaa, että hän oli 
pappisperheen poika Ruotsin Södermanlandista. Hän liittyi sotaväkeen 
ja päätyi Hauholle Viaporista. Luku osoittaa, miten Suomen kirkoista 
on löydettävissä edelleen taidehistoriallisia aarteita, joiden historia voi 
paljastua kiinnostavalla tavalla, kun yhdistetään henkilöhistoriallinen 
lähdeaineisto taidehistorialliseen analyysiin. 

Raisa Maria Toivo tarkastelee pyhää tilaa 1600-luvun ihmisten ko- 
kemusmaailmassa. Kirjoittaja kysyy, miten ja millä säännöillä pyhän 
kirkkotilan kokemus muodostuu ja mitä se kertoo pyhään liittyvistä 
sosiaalisista ja kulttuurisista valtasuhteista. Luvussa tarkastellaan var- 
haismodernin kirkon ja kirkkotilan yleisiä pyhittämisen vaatimuksia 
luterilaisessa Euroopassa ja Ruotsissa. Tilallista pyhyyttä ja epäpyhyyttä 
valotetaan suomalaisilla esimerkeillä, joissa käsitellään kirkossa tai sii- 
hen liittyvissä muissa rakennuksissa kohdattuja järjestyksen tai epäjär- 
jestyksen kokemuksia. Lopuksi pohditaan, kenen tila kirkko oikeastaan 
oli, ja minkälaista kilpailua tilojen hallinnasta ja tilojen tuottamaa pyhän 
kokemuksen hajoamista tai yhtenäistämistä 1600-luvun suomalaisissa 
kirkoissa on nähtävissä. 

Britt-Marie Villstrand ja Nils Erik Villstrand tutkivat niin sanottuja yli- 
määräisiä (extraordinarie) kolehteja, jotka kerättiin oman seurakunnan 
ulkopuolisiin kohteisiin ja tarpeisiin, ja jotka lähetettiin tuomiokapitulin 
välittämänä eteenpäin toiseen seurakuntaan, usein toiselle puolelle Poh- 
janlahtea. Luvussa pohditaan, mitä tarkoituksia varten kolehteja kerät- 
tiin ja miten valtakunnalliset kolehdit organisoitiin. Samalla pohditaan, 
minkälaisia merkityksiä usein toistuvat keräykset saivat: miten tietoi- 
suus Ruotsin valtakunnan ja muista eurooppalaisista luterilaisen kirkon 
eri seurakunnista, kaupungeista, kouluista ja laitoksista sekä käynnissä 
olevista hankkeista ja ajankohtaisista tapahtumista kasvoi, kun jokaises- 
sa kirkossa luettiin saarnatuoleista säännöllisesti tietoja keräyskohteista. 
Luvussa osoitetaan, että usein toistuvat kolehdit eri tarpeisiin kykenivät 
luomaan yhteenkuuluvaisuuden kokemuksen kansan keskuudessa. Val- 

takunnalliset kolehtikeräykset konkretisoivat ja aktualisoivat valtion ja 
kuningaskunnan yhteisenä tilana. 

Joonas Tammela analysoi Rauman kirkkoherra Erik Levanin (1746- 
1837) saarnakäsikirjoitusten avulla, kuinka paikallispapisto eritteli ju- 
malanpalvelussaarnoissaan kuulijoilleen erilaisia hengellisiä yhteisöjä. 
Luvussa tarkastellaan, miten varhaismodernin ajan paikallispapisto ra- 
kensi saarnojen avulla eri tavoin yhteenkuuluvuutta. Tähän liittyvistä 
yksi keskeisimmistä ilmiöistä oli hengellisten yhteisöjen määrittelemi- 
nen. Levanin saarnakäsikirjoitusten avulla tarkastellaan, millaisia erot- 
tavia ja yhdistäviä piirteitä ihmisillä oli liittyen yksilön uskonvaellukseen 
ja heidän pelastumismahdollisuuksiinsa 1800-luvun taitteen paikallis- 
saarnassa. Jako uskoviin ja ei-uskoviin, oikeaoppinen uskonnollinen 
tunnustus ja Jumalan rakastama ihmiskunta olivat osa teologista koko- 
naisuutta, jonka avulla annettiin kuulijoilleen aineksia hahmottaa kris- 
tillisen uskon rakenteita, ympäröivää maailmaa ja näiden suhdetta kans- 
saihmisiinsä. Luku osoittaa, että suomalaisessa paikallisseurakunnassa 
voitiin saarnan perusteella pohtia, ei ainoastaan oman sielun tilaa, vaan 
myös koko ihmiskunnan perimmäisiä kysymyksiä. 

Teoksen viimeisessä luvussa Lauri Viinikkala ja Ella Viitaniemi lä- 
hestyvät kirkossa järjestettyjä pitäjänkokouksia kokouskäytäntöjen ja 
kielikysymysten pohjalta. Pitäjänkokoukset olivat paikallistason päättä- 
vä elin, jonka tehtävät ja painoarvo lisääntyi 1700-luvun kuluessa. Pitä- 
jänkokoukset hoidettiin suomenkielisillä alueilla suomeksi, mutta doku- 
mentoitiin hallintokielellä ruotsiksi. Samalla tapahtui kahden kielen, 
ruotsin ja suomen kohtaaminen, joiden välillä paikallinen papisto toimi 
välittäjänä. Papiston tehtävänä oli hoitaa hengellisiä ja hallinnollisia teh- 
täviä ja ylittää hallinnollisen ruotsin ja puhutun suomen välinen kieli- 
muuri niin virallisissa kirjeissä, kuulutuksissa kuin pöytäkirjoissa. Vas- 
taavasti paikallisväestö tarkkaili entistä aktiivisemmin papin toimia ja 
päätöksenteon legitimiteettiä. Luvussa tarkastellaan, miten papisto sel- 
visi tehtävästään, ja miten luottamusta yritettiin ylläpitää paikallishal- 
lintoa luotsaavan papiston ja seurakuntalaisten välillä kielikynnyksestä 
huolimatta. Luvussa myös osoitetaan, miten pitäjänkokouksen kokous- 
käytäntöjä ylipäätään pyrittiin muokkaamaan niin, että pitäjänkokousten 
päätökset ja pöytäkirjat koettiin legitiimeiksi. 

Papistolla oli 1600-luvun yhteiskunnassa esikuvallinen rooli." Aikakau- 
den protestanttisessa ajattelussa korostettiin avioliiton merkitystä, ja 
perheen harmonisten ja hierarkkisten suhteiden ajateltiin heijastavan 
niin yhteiskuntaa kuin seurakuntaa pienoiskoossa. Patriarkaalisessa 
yhteiskunnassa kirkkoherra johti niin seurakuntaansa kuin perhettään, 
ja hänen puolisonsa tehtävä oli toteuttaa kutsumustaan vaimona ja 
äitinä kodin piirissä.? Papin rouvan rooliin sisältyi jo reformaatiokau- 
delta lähtien erityisiä odotuksia suhteessa hänen miehensä asemaan. 
Mallikelpoisen käytöksen vaatimus koski paitsi pappeja, myös heidän 
puolisojaan. Papin perhe toimi yhteisössään esimerkkinä kristillisestä 
elämäntavasta ja hengellisyyden toteutumisesta arjessa, ja papin vaimon 
tuli kyetä muovaamaan kotitaloutensa niin, että seurakuntalaiset voisivat 
ottaa siitä mallia omassa elämässään? 

Yhteisen perhe-elämän lisäksi papin vaimo jakoi miehensä kanssa 
arjen pappilassa, papin virkatalossa, joka oli monin tavoin erityinen 
kotitalous.* Seurakunnan ylläpitämänä rakennuksena, jossa hoidettiin 
yhteisön asioita, pappila ei ollut kotina edes siinä määrin yksityinen 
kuin varhaismoderni kotitalous yleensä, ja kirkkoherran vaimolla olikin 
roolinsa myös seurakunnan julkisessa elämässä. Koko pappilan väki oli 

seurakunnassa näkyvässä asemassa, ja suuren tilan emäntänä papin 
rouvalla oli myös auktoriteettia.’ 

Luku käsittelee papiston ja paikallisyhteisön suhdetta 1600-luvun 
jälkipuoliskon itäsuomalaisissa seurakunnissa nostamalla keskiöön 
papin perheen, erityisesti puolison ja aikuisuuden kynnyksellä olevien 
lasten vaikutuksen tähän suhteeseen. Tästä näkökulmasta papin ja seu- 
rakunnan suhdetta ei ole tavallisesti käsitelty. Avaan tematiikkaa syven- 
tymällä poikkeukselliseen ja oikeudessa laajasti käsiteltyyn tapausten 
sarjaan, jonka keskiössä oli mielisairaudesta kärsinyt Puumalan kirkko- 
herran poika Mikael Brudgum. Analysoin tapahtumien kulkua ja oi- 
keudessa sanottua pääasiassa kirkkoherra Anton Brudgumin vaimon 
Christina Krantzin näkökulmasta. Christina Krantz joutui vaikeaan 
tilanteeseen 1680-luvun jälkipuoliskolla, jolloin hän oli vuosien ajan 
perheväkivallan uhrina ja joutui perättömän syytöksen johdosta itsekin 
oikeuden eteen. Tarkastelen Christinan selviytymiskeinoja ja toimijuutta 
kriisin keskellä sekä hänen toimintansa kautta pappilan emännän roolia 
paikallisyhteisössä. Keskityn erityisesti pappilan väen ja muun pitäjäyh- 
teisön väliseen sosiaaliseen vuorovaikutukseen ja huomioin myös tun- 
teiden ilmaisemisen osana tätä vuorovaikutusta.? 

Pappien avioitumisen legitimointi oli yksi merkittävimmistä refor- 
maation tuomista muutoksista. Pappien puolisot ovatkin kiinnostaneet 
tutkijoita pääasiassa reformaatiokauden alun osalta, jolloin pappien 
avioituminen tuli mahdolliseksi ja heidän aiemmat, usein taloudenhoi- 
tajiksi nimitetyt, kumppaninsa saivat virallisen ja kunniallisen aseman 
pappiloiden emäntinä. Susan Karant-Nunnin mukaan perheiden perus- 
taminen toi papit lähemmäs seurakuntalaisten kokemusmaailmaa ja 
teki heidät alttiimmiksi kritiikille, jos he eivät onnistuneet säilyttämään 
kristillistä harmoniaa omassa kotitaloudessaan.? Historiantutkimus on 
pitkälti keskittynyt papilliseen avioliittoon instituutiona ja teologisiin 
väittelyihin aiheesta, jolloin itse pappien puolisot ja heidän roolinsa ke- 
hitys ovat yleensä jääneet pimentoon. Lähteiden vähäisyys ja fragmen- 
taarisuus etenkin ajalta ennen 1700-lukua on todettu niin Suomessa 
kuin kansainvälisestikin. Kyse ei kuitenkaan ole siitä, ettei lähteitä olisi, 
vaan lähteiden mahdollisuuksia tai itse tutkimusaiheen olemassaoloa ei 
välttämättä ole tunnistettu.® 

Varhaismodernin Ruotsin valtakunnan kontekstissa pappilan ja pa- 
pin perheen asemaa maaseutuyhteisöissä on pidetty keskeisenä. Kirkko- 
historioitsija Hilding Pleijel näki papin rouvan jopa ”seurakunnan äiti- 
nä”, jonka puoleen kuka tahansa saattoi huolineen kääntyä. Pleijelin 
mukaan papin ja seurakunnan välillä vallinnut yhteenkuuluvuus kattoi 
myös papin puolison ja lapset.? Pappissäätyä klassikkotutkimuksissaan 
tarkastelleen Gunnar Suolahden mukaan pappilan emännän päivät täyt- 
tyivät pappilan taloudenhoidon monista tehtävistä. Suolahti piti pappis- 
perheiden naisten roolia säädyn perinteiden välittäjinä tärkeänä, mutta 
hän ei juurikaan käsitellyt pappien puolisoita muuten kuin viranhakui- 
hin liittyneiden avioliittojärjestelyiden ja papinleskien elatuksen järjes- 
tämisen yhteydessä." Malin Lennartsson on sittemmin nostanut esille 
tarpeen tarkastella kriittisemmin sitä, miten pappilan väkeen ja papin 
rouvaan suhtauduttiin paikallisyhteisössä. Sekä Lennartsson että pap- 
pien ja seurakuntalaisten suhdetta 1500-luvun rahvaanvalitusten kautta 
tarkastellut Mikko Hiljanen ovat todenneet, että papin kyvyllä hallita ja 
johtaa kotitalouttaan oli merkitystä myös papin hengellisen auktoriteetin 
sekä papin ja hänen seurakuntansa suhteiden kannalta." 

Aiemmassa tutkimuksessa on havaittu, etteivät papit tai pappissääty 
muodostaneet varhaismodernilla aikakaudella homogeenista joukkoa. 
Suolahden klassikkotutkimuksesta lähtien on kiinnitetty huomiota pa- 
piston jakautumiseen ylempään ja alempaan papistoon sekä näiden vä- 
lisiin status- ja varallisuuseroihin.* Ne koskivat tietysti myös pappien 
perheitä. Ella Viitaniemi on tarkastellut kappalaisen vaimon elämän- 
vaiheiden pohjalta pappisperheiden sosiaalista selviytymistä 1700-luvun 
jälkipuoliskolla, jolloin pappissäädyn sisäinen sosiaalinen eriytyminen 
kiihtyi. Erityisesti köyhempien pappien lesket olivat aviomiehensä kuo- 
leman jälkeen vaikeassa asemassa, koska virkaan kuulunut tila siirtyi 
seuraajalle.” Laajan papin leskien elatukseen kohdistuneen tutkimuk- 
sensa lisäksi Solveig Widen on hahmotellut pappilan emännän erilaisia 
rooleja 1700-luvun loppupuolen yhteiskunnassa. Widénin mukaan pa- 
pin rouvilla oli pitäjän talonemäntien joukossa johtava rooli, joka näkyi 
esimerkiksi heidän velvollisuuksissaan sairaista, vanhuksista ja köyhistä 
huolehtimisessa, kestitysten järjestäjinä sekä kirkollisissa elämänkaari- 
juhlissa. Omassa kotitaloudessaan heillä oli luonnollisesti rooli puolisoi- 

na, äiteinä ja emäntinä, mutta myös hengellisen kasvatuksen ja muun 
hengellisen elämän toteuttajina." Pappien perheitä on tarpeen ja myös 
erityisen kiinnostavaa käsitellä lisää 1600-luvun osalta, jolloin luteri- 
lainen kolmisäätyoppi vaikutti yhteiskuntaan ja kotitalouden merkitys 
korostui. 

Tässä tutkimuksessa pappien perheitä lähestytään tuomiokirjojen 
avulla. Tätä lähdesarjaa ei ole vielä laajemmin hyödynnetty pappien per- 
heiden tutkimisessa. Tuomiokirjojen avulla pappien, pappisperheiden ja 
seurakuntalaisten suhteita voidaan tarkastella ”alhaalta päin”, paikallis- 
tasolta käsin. Luvun aineistona käytettävissä tapauksissa kirkkoherran 
perheenjäseniä ja vähemmässä määrin myös itse kirkkoherraa syytettiin 
rikoksista, joita käsiteltiin alioikeudessa. Tuomiokirjojen käytön on- 
gelmana on pidetty sitä, että niiden kautta esille nousee juuri tämän 
artikkelin tapausten kaltaisia poikkeuksellisia oikeusprosesseja, joissa 
negatiiviset ilmiöt painottuvat. Lukemalla tapauksia ”vastakarvaan” voi- 
daan kuitenkin valottaa yhteisön ja perheen arkisen elämän piirteitä, so- 
siaalista dynamiikkaa ja tapoja selviytyä kriisitilanteista.5 Tässä luvussa 
käsiteltävien tapausten kautta avautuvat esimerkiksi yhteisöllisen huo- 
lenpidon ja myötätunnon sekä yksilöllisen toimijuuden teemat, minkä 
lisäksi ne valaisevat paikallisyhteisön verkostojen merkitystä pappien ja 
heidän perheidensä elämässä. 

Käytän tutkimuksen pääasiallisena menetelmänä mikrohistoriallista, 
kontekstoivaa lähilukua. Tuomiokirjojen lisäksi selvitän keskeisten hen- 
kilöiden elämänkulkua matrikkelilähteiden, kirkonkirjojen ja henki- 
kirjojen avulla. Lisäksi tutkimuksen taustana toimii koko Viipurin 
hiippakunnan papiston laajempi tarkastelu aikakaudella 1650-1710 
matrikkelilähteiden pohjalta. Olen valinnut aineistosta laatimani tieto- 
kannan pohjalta Brudgumin pappisperheen tarkempaan analyysiin." 
Tavoitteenani on osoittaa, että papin perheellä oli merkitystä papin ja 
hänen seurakuntansa suhteen kannalta, sekä tarkastella erityisesti papin 
rouvan ja seurakuntalaisten välisen vuorovaikutuksen piirteitä. Tuomio- 
kirjojen mikrohistoriallisen analyysin avulla voidaan saada uutta tietoa 
siitä, millainen vaikutus papin perheellä oli papin ja hänen seurakun- 
tansa suhteeseen, ja toisaalta siitä, millaisia toimintamahdollisuuksia 
aiemmin useimmiten pimentoon jääneillä pappien vaimoilla oli. 

Vieras pappisperhe uuteen pitäjäyhteisöön 


Christina Larsdotter Krantz, porvarisperheen tytär Viipurista, avioitui 
1660-luvun vaihteessa ylioppilas Anton Brudgumin (Antonius Michaelis 
Breutigam) kanssa. Monen muun säätyläisnuorukaisen tavoin Lappeen 
kihlakunnan kruununvoudin poika Brudgum suuntasi pappisuralle saa- 
tuaan opintonsa Viipurissa ja Turussa päätökseen. Pariskunnasta kum- 
pikaan ei siis ollut itse pappisperheestä lähtöisin. Pappisvihkimyksen 
saatuaan Brudgum astui ensimmäiseen papinvirkaansa Viipurin läänin 
jalkaväkirykmentin saarnaajana vuonna 1662 ja kuusi vuotta myöhem- 
min yleni rykmentinpastoriksi. Brudgumin virka vei perheen Riikaan, 
jossa esikoinen Mikael kävi koulua. 

Palveltuaan sotilaspappina lähes kaksikymmentä vuotta Anton Brud- 
gum sai vuonna 1681 nimityksen Puumalan kirkkoherraksi. Ainakin 
Viipurissa ja Liivinmaalla oleskellut perhe muutti siis eteläiseen Savoon. 
Perhe tuli pitäjään tilanteessa, jossa paikallisia ehdokkaita kirkkoherran 
virkaan oli kaksi, eivätkä seurakuntalaiset halunneet pitäjään vieraita 
pappeja, minkä he myös käräjillä ilmoittivat. Puumalan aiempi kirkko- 
herra Jöran Nigraeus oli kuollut vuonna 1678, jonka jälkeen kirkko- 
herran leski pyysi pitäjän väeltä pojalleen Carlille vokaatiota eli kutsua 
isänsä viran jatkajaksi. Seurakuntalaiset myöntyivät tähän ratkaisuun, 
mutta ilmoittivat myös suostumuksensa seurakunnan kappalaisen Israel 
Ithimaeuksen valinnalle virkaan, sillä kappalainen oli kokeneempi ja 
samoin pitäjäläisille tuttu. Tässä tapauksessa he toivoivat, että Carl voi- 
si toimia kappalaisena. Molemmissa vaihtoehdoissa olisi toteutunut 
kirkkoherran lesken konservointi eli virkatalon säilyminen suvussa ja 
lesken elatuksen järjestyminen, mikä oli erityisesti pitäjän väen intressi- 
nä. Muussa tapauksessa lesken elatuksesta huolehtiminen jäi pitäjäläis- 
ten vastuulle. Pitäjän suosikkien sijasta tuomiokapituli kuitenkin mää- 
räsi virkaan Brudgumin, jolla oli takanaan jo pitkä ura, yliopisto-opinnot 
Turussa ja meriittinään ansiot sotilaspappina. 

Ikä, oppineisuus ja hyveellinen elämä olivat tärkeimpiä kriteerejä, 
kun tuomiokapituli asetti ehdokkaita järjestykseen. Uuden papin valin- 
nan tuli tapahtua yhteisymmärryksessä seurakunnan kanssa, mutta 
käytännössä seurakuntalaiset saivat toiveensa läpi parhaiten silloin, 

kun heidän ehdokkaansa oli tarpeeksi meritoitunut suhteessa muihin 
hakijoihin. Sekä tuomiokapituli että seurakuntalaiset suosivat yleensä 
pappia, joka oli seurakunnalle tuttu, pystyi elättämään edeltäjänsä per- 
heen ja oli tälle sukua. Tuomiokapituli valvoi pappissäädyn etua ja suosi 
esimerkiksi köyhiä tai suurta perhettä elättäviä ehdokkaita. Se otti myös 
huomioon virkavuodet ja päätyi usein nimittämään iäkkäämpiä ehdok- 
kaita kuin mitä seurakunta olisi toivonut.” 1600-luvulla papit saivat pe- 
riaatteessa hakea virkoja ainoastaan omasta hiippakunnastaan, ja indige- 
naattioikeuden perusteella virat varattiin pääsääntöisesti hiippakunnassa 
syntyneille. Sen mukaan, oliko kyse konsistoriaalisesta vai regaalisesta 
seurakunnasta, papin nimitti virkaan joko tuomiokapituli tai kruunu. 
Vuoden 1680 reduktioon saakka myös aateliset pitivät oikeutenaan ni- 
mittää pappeja patronaattioikeuden nojalla paikkakunnilla, joilla he toi- 
mivat kirkon suojelijoina.?? 

Kuten Brudgumin tapauksessa, sotilaspappina toimiminen oli yksi 
reitti meritoitumiseen ja uralla etenemiseen. Sotilaspapeilla oli mah- 
dollisuus siirtyä palveluksensa jälkeen siviilivirkaan, yleensä suoraan 
kirkkoherran virkaan. Entisiä sotilaspappeja oli Viipurin hiippakunnan 
seurakunnista eniten juuri Savossa, jonka seurakunnissa vuosina 1650- 
1680 toimineista kirkkoherroista joka viides tuli sotaväestä. Sotilaspapit 
muodostivat merkittävän osan seurakuntaan ulkopuolelta tulleista pa- 
peista, ja useimmiten he päätyivät muualle kuin alkuperäiselle koti- 
seudulleen. Tullessaan pitäjään Anton Brudgum oli jo naimisissa ja 
toi perheensä mukanaan, eikä hän voinut kiinnittyä paikallisyhteisöön 
esimerkiksi avioitumalla edeltäjänsä lesken tai tyttären kanssa konser- 
vointijärjestelmän mukaisesti. 

Viipurin hiippakunnassa papit siirtyivät seurakunnasta toiseen 
useammin kuin vauraammassa Turun hiippakunnassa, ja moni pappis- 
mies joutui urallaan hakemaan virkaa itselleen ennalta tuntemattomasta 
seurakunnasta. Pitkän matkan päähän muuttaminen tarkoitti usean päi- 
vän matkaa vieraalle seudulle, jossa papin ja hänen mahdollisen per- 
heensä täytyi järjestää arkensa ja luoda sosiaaliset verkostonsa uudel- 
leen. Tapaukset osoittavat, että tämä onnistui vaihtelevasti.” Brudgum 
matkusti perheineen 1680-luvun alussa pohjoiseen uuteen seurakun- 
taan, jossa pitäjän väki ei ollut innokas ottamaan vastaan ulkopuolista 

pappia.” Brudgumin yhteiselämä uuden seurakuntansa kanssa vaikut- 
taa kuitenkin alussa sujuneen rauhallisesti, ja lähteissä näkyy ainoastaan 
joitakin tavanomaisia käräjöintejä oman taloudellisen aseman varmista- 
miseksi sekä tarpeellisten talousrakennusten saamiseksi pappilaan.?* 
Käräjillä papit tavallisesti puolustivat virkaansa kuuluvia oikeuksia ja 
etuuksia sekä valvoivat virkatilansa etuja ja luontaistuotteina suoritetta- 
vien palkkojen maksua. Koska Brudgum tuli paikkakunnille ulkopuoli- 
sena, hänen täytyi vakiinnuttaa asemansa yhteisössä omalla toiminnal- 
laan. Uuden papin tuli voittaa seurakuntalaisten luottamus, verkostoitua 
oikeiden henkilöiden kanssa ja lunastaa paikkansa yhteisössä.” 

Pian Anton Brudgumin astuttua uuteen virkaansa perheen elämä 
ajautui kriisiin, jolla oli vaikutuksia myös paikallisyhteisöön. Perheen 
esikoinen, enintään 21-vuotias Mikael, joka oli syntynyt todennäköisesti 
Riiassa, kärsi vakavista mielenterveyden ongelmista. Mikael vaikuttaa 
kyenneen melko normaaliin sosiaaliseen elämään, mutta ajoittain hän 
sai raivokohtauksia, joiden aikana hän oli hyvin väkivaltainen eikä kyen- 
nyt hillitsemään itseään. Mikael vaikuttaa toimineen sotaväen palveluk- 
sessa.?$ Häntä ei siis ollut lähetetty opiskelemaan papiksi, vaikka hän oli 
lapsena opiskellut koulumestarin opissa, eli esikoispojan kouluttaminen 
papin uralle oli todennäköisesti alun perin ollut vanhempien tavoittee- 
na. 

Vuonna 1685 Mikael Brudgum tuomittiin erään talonpojan pahoinpi- 
telystä ja murhapolton yrityksestä. Tapauksen toisessa oikeuskäsittelys- 
sä Mikael myönsi teon vedoten mielenvikaisuuteen. Hän kertoi, että 
perheen asuessa Riiassa hänen opettajansa koulumestari Sigismund oli 
lyönyt häntä päähän kivitaululla. Kolaus oli ollut kova ja pään todettiin 
kärsineen siinä vahinkoa, kuten vanhemmat itkien kertoivat. Mielen- 
vikaisuutta tai ”pään heikkoutta” ei oikeusistunnossa kuitenkaan pys- 
tytty todistamaan.?? Mikael herätti pelkoa niin perheessään kuin naa- 
purustossa toistuvalla väkivaltaisella käytöksellään. Lopulta hän yhden 
raivokohtauksensa aikana tappoi toisen talonpojan vanhan ja sokean 
isän. Mikael tuomittiin teostaan kuolemaan ja teloitettiin talvella 1691. 

Kirkkoherran vaimon ahdinko 


Mikaelin väkivaltaisuus suuntautui ennen kaikkea hänen äitiinsä, jota 
hän pahoinpiteli toistuvasti ja toisinaan hengenvaarallisesti. Myös kirk- 
koherra Brudgum oli väkivaltainen vaimoaan kohtaan. Syksyllä 1689 
Christina Krantz näyttää etsineen ulospääsyä epätoivoiselta tuntuneesta 
tilanteesta. Oli lokakuu, ja hän tiesi, että tuomari oli tullut pitäjään syys- 
käräjiä varten. Christina päätti mennä itse henkilökohtaisesti pyytämään 
apua kihlakunnantuomarilta tupaan, joka oli tämän käytössä käräjien 
aikaan. Christina ohitti näin paikallistason viranomaiset, joiden olisi 
ehkä ollut vaikea tukea häntä, koska kirkkoherra oli hierarkiassa heitä 
ylempänä. Christina valitti tuomarille, että hänen poikansa ja miehensä 
pahoinpitelivät häntä jatkuvasti. Kihlakunnantuomari päätti tuoda asian 
lautakunnan tietoon ja oikeuden käsiteltäväksi, koska ”tällaista raskasta 
syntiä” ei voinut jättää rankaisematta.?' Itsehillintä oli kristillinen ihan- 
ne, eikä liiallinen raivo ollut hyväksyttävää. ? 

Käräjillä Christina näytti väkivallan jälkiä kehollaan ja sanoi, että mitä 
hänen poikansa ei tehnyt, hänen miehensä teki, minkä vuoksi hän pyysi 
eroa (skilliobreff) miehestään. Lisäksi hän uhkasi ottaa hengen itseltään, 
jos Mikaelia ei lähetettäisi pois pappilasta. Christina kertoi myös pel- 
käävänsä, että Mikael tappaisi oman vaimonsa, jota tämä oli myös pa- 
hoinpidellyt. Mikael oli naimisissa Leppävirran kirkkoherran tyttären 
Margareta Oxmanin kanssa.3t Christinan mukaan kirkkoherra ja hänen 
vaimonsa eivät uskaltaneet mennä pariskunnan väliin ”nuorta vaimopar- 
kaa” auttamaan. Kertoessaan Mikaelin käytöksestä Christina käytti ”usei- 
ta epäkristillisiä sanoja”, mikä kertoo voimakkaasta tunnelatauksesta. 
Tuomari määräsi voudin ottamaan piileskelevän Mikaelin kiinni ja 
saattamaan tämän oikeuden eteen. Kirkkoherra selvisi nuhteilla, mutta 
asian tuleminen julki ja paikallisyhteisön kontrolli saattoivat vaikuttaa 
siihen, että tämän väkivaltainen käytös vaimoaan kohtaan vaikuttaa vä- 
hentyneen käräjäkäsittelyn jälkeen. 35 

Maanlain mukaan miehellä oli oikeus kohtuullisesti kurittaa vai- 
moaan, mutta liiallista väkivaltaa ei hyväksytty.3* Avioeron laillisia pe- 
rusteita olivat kirkkolain mukaan toisen osapuolen uskottomuus, jota 
toinen ei halunnut antaa anteeksi, ja puolison hylkääminen. Sellaisiakin 

tapauksia kuitenkin tunnetaan, joissa tuomiokapituli myönsi avioeron 
suhteen jatkuvan riitaisuuden ja väkivaltaisuuden takia, kun avioparin 
välinen epäsopu vaikutti myös ympäröivään yhteisöön. Konfliktitilanteis- 
sa käytettiin monia sovittelu- ja rankaisukeinoja avioparin saattamiseksi 
jälleen sopuun, ja avioerot olivat harvinaisia. Eropyynnöt käsiteltiin vuo- 
teen 1734 asti ensisijaisesti tuomiokapitulissa.”” Papeilla oli aktiivinen 
rooli sovittelussa, mutta papin oman avioliiton ollessa vaakalaudalla 
häntä voitiin uhata viran menettämisellä, jos sopua ei saatu aikaan 
Brudgumin perheen kriisi toi julki aviomiehen ja perheen isän epäon- 
nistumisen patriarkaalisen järjestyksen mukaisen roolinsa toteuttami- 
sessa, mikä oli vielä pahempaa, kun kyseessä oli kirkkoherra, jonka tuli 
perheineen toimia esikuvana yhteisölleen.?? Anton Brudgum ei pysty- 
nyt pitämään poikaansa kurissa ja syyllistyi vielä lisäksi liian kovaan 
kurinpitoon vaimoaan kohtaan, mikä sekin tarkoitti epäonnistumista 
aviomiehen ihanteellisen roolin toteuttamisessa.1* 

Ennen kuolemantuomionsa toimeenpanoa Mikael Brudgum antoi 
viimeisellä ehtoollisella lausunnon, jonka johdosta Christina Krantz jou- 
tui marraskuun puolivälissä 1691 oikeuden eteen epäiltynä naapurinsa, 
korpraali Sven Spennerin myrkyttämisestä paloviinalla. Spenner oli 
kuollut seuraavana päivänä vietettyään edellistä iltaa pappilassa. Pappi- 
laan oli kutsuttu vieraita perjantaipäivän illalliselle Martin päivän aikaan 
vain noin viikkoa ennen käräjiä, jolloin tapahtumia käsiteltiin. Tapah- 
tumat olivat siis juhlaväellä tuoreessa muistissa ja niitä toistettiinkin 
oikeudessa hyvin yksityiskohtaisesti. 

Pappilan illallisvieraita olivat kihlakunnantuomari Guido Wickel- 
green, majoitusmestari Peter Röös, ratsumies Arvid Michelsson, korp- 
raali Sven Spenner vaimoineen pappilan naapurista sekä kappalainen 
Israel Ithimaeuksen leski. Wickelgreen ja Röös lähtivät ruokailun jäl- 
keen, mutta muut jäivät vielä viettämään iltaa juomatarjoilun merkeissä. 
Lopulta vieraat alkoivat tehdä lähtöä ja siirtyivät pihalle. Spenner pyysi 
vielä yhtä paloviinaryyppyä ja pappilan emäntä kävi hakemassa sisäl- 
tä pikarin, jonka tarjosi tälle. Pian Spenner pyysi vielä lisää paloviinaa, 
mutta hänen vaimonsa kielsi miestään muistuttaen, että tämä oli juonut 
aamusta lähtien. Spenner halusi kuitenkin jatkaa juomista, ja kappalai- 
sen leski ja Spennerin vaimo lähtivät reellä koteihinsa. Spenner vetosi 

vielä kirkkoherran vaimoon: ”Rakas äiti, anna minulle ryyppy palovii- 
naa”, ja emäntä lähti jälleen hakemaan lisää juotavaa. Spenner tarjosi 
Christinalle ensimmäisen ryypyn tämän tuomasta tuopista ja joi sen 
jälkeen itse julistaen, että he joivat ”sisaren ja veljen maljan”. Tämän ryy- 
pyn Spenner sai kuitenkin vahingossa väärään kurkkuun. Pian korpraali 
oli jo liian juovuksissa pysyäkseen pystyssä, ja muu paikalla ollut väki 
auttoi tämän rekeen. ”Hyvästi, sisar!” huudahti Spenner vielä pappilan 
emännälle. Mukana ollut ratsumies ajoi Spennerin lyhyen matkan ko- 
tiin, jossa tiedottomaksi mennyt mies kannettiin sänkyynsä. Hän me- 
nehtyi seuraavana päivänä avaamatta enää silmiään. 

Mikaelin ilmeisen perättömän ilmiannon johdosta oikeudessa keski- 
tyttiin selvittämään sitä, oliko kuolema luonnollinen vai myrkyttämällä ai- 
heutettu. Juoman päätyminen ”väärään kurkkuun” oli mahdollista tulkita 
joko luonnolliseksi tapahtumaksi tai merkiksi siitä, ettei kaikki ollut aivan 
kuten piti. Äitinsä ilmiantanut Mikael ei kuitenkaan itse ollut enää edes 
paikalla loppuillasta, jolloin väitetyn myrkyttämisen olisi pitänyt tapahtua. 

Käräjillä kuultiinkin myös todistajia, jotka kertoivat Mikaelin luon- 
teesta ja tilanteista, joissa tämä oli pahoinpidellyt äitiään. Esimerkiksi 
pappilan renki ja piika olivat todistaneet tällaisia tilanteita ”lukematto- 
mia kertoja”. Rengin ja piian lisäksi pappilassa oli myös tilapäistä väkeä 
hoitamassa erilaisia töitä. Kesällä 1690 pappilassa kenkiä tekemässä 
ollut sotilas oli vain väkivaltaa käyttäen onnistunut pelastamaan Chris- 
tinan Mikaelin käsistä. Sotilas kertoi pappilan emännän olleen melkein 
puolikuollut säikähdyksestä ja niin ahdistunut ja peloissaan, että oli ha- 
lunnut hukuttautua kaivoon, minkä sotilas oli kuitenkin estänyt. Pappi- 
lan palvelusväki ja muut paikalle kulloinkin sattuneet henkilöt eivät jät- 
täneet pappilan emäntää yksin, vaan pelastivat tämän poikansa käsistä 
useita kertoja asettaen itsensäkin vaaralle alttiiksi. Todistajanlausun- 
noista käy ilmi, että pappilassa oli lähestulkoon aina väkeä paikalla, ja 
Christina sai apua sitä tarvitessaan. Kirkkoherran väkivaltaisuudesta ei 
enää asiaa koskeneen oikeuskäsittelyn jälkeen ole mainintoja pöytäkir- 
joissa, vaan pikemminkin hän näyttää puolustaneen vaimoaan poikansa 
raivokohtauksilta.4 

Kirkkoherra ja hänen vaimonsa pyysivät käräjäyleisöä ja lautakuntaa 
todistamaan, etteivät he koskaan olleet tehneet mitään sellaista, mistä 

heitä nyt syytettiin. Paikallisyhteisö asettuikin tukemaan kirkkoherraa 
ja hänen vaimoaan todistaen, etteivät he koskaan olleet kuulleet näistä 
muuta kuin kunniallista ja hyvää. Lisäksi he olivat usein juoneet pappi- 
lassa niin olutta kuin paloviinaa, eikä heille ollut koitunut siitä mitään 
haittaa. Lopulta tapauksen toisessa käräjäkäsittelyssä kävi ilmi, että 
paikalla ollut pitäjän timpuri, jonka tehtävänä oli pappilan rakennus- 
ten huoltaminen, oli juonut loppuun Spennerin aloittaman juoman, 
mikä lopullisesti ratkaisi tapauksen Christinan hyväksi, sillä tälle ei ollut 
koitunut juomasta mitään seurauksia. Timpuri kertoi, että kirkkoherra- 
pariskunta antoi aina palvelusväen juoda vieraiden jäljiltä jääneet juo- 
mat, olipa niitä sitten vähän tai paljon. Tuomion perusteluissa todettiin, 
että tapaus jäi jossain määrin hämärän peittoon, mutta Christina vapau- 
tettiin kuitenkin syytteistä.1* 


Perheen myöhemmät vaiheet ja sosiaalisen aseman lasku 


Kirkkoherra Brudgum menehtyi jo kaksi vuotta oikeuden vapauttavan 
päätöksen jälkeen, vuonna 1694, ja Christina jäi leskeksi. Papin rouvan 
asema oli sidoksissa puolison virkaan, mistä johtuen papin lesken ase- 
ma oli selkeästi huonompi. Leski sai jäädä perheineen armovuodeksi 
pappilaan, ja moni leskistä anoi armovuoteen pidennystä, mutta tämän 
jälkeen virkatila kuului seuraajalle. Christina vaikuttaa saaneen armo- 
vuoteensa pidennystä ja emännöineen pappilaa vuoteen 1697 saakka, 
jolloin miehen seuraaja Henrik Romanus astui virkaansa. Christina 
mainitaan henkikirjassa oman taloutensa emäntänä ja kirkkoherra 
Brudgumin leskenä vuonna 1697, jolloin samassa kotitaloudessa asui- 
vat myös pariskunnan nuoremmat lapset Henrik, Maria ja Karin sekä 
”varapastori herra Henrik”, joka on todennäköisesti Marian kanssa myö- 
hemmin avioitunut Henrik Hordiander.4$ Armovuosiensa aikana leski 
hoiti pappilan tiluksia, kantoi papille kuuluvat verot ja maksoi niistä 
viransijaisen palkan. Hordiander vaikuttaa toimineen Christinan palk- 
kaamana armovuodensaarnaajana.” 

Myös tuomiokirjoihin on jäänyt jälkiä vuosilta, jolloin Christina hal- 
litsi pappilaa leskiemäntänä. Pian miehensä kuoleman jälkeen Christina 

syytti neljää renkiään siitä, etteivät nämä olleet tehneet aitaa kuten heille 
oli määrätty, ja hevoset olivat päässeet syömään ruista pellolta. Alkuun 
palvelusväki ei näytä täysin kunnioittaneen lesken auktoriteettia, mutta 
tämä otti tilanteen haltuunsa käräjien avulla, ja rengit joutuivat korvaa- 
maan vahingon.’ Vuonna 1697 Christina maksoi eräälle talonpojalle 
18 kuparitaaleria kasken kaatamisesta tämän mailta. Rahat talonpoika 
tarvitsi ratsusatulan ostoon.” Christina teki siis molempia hyödyttävän 
taloudellisen sopimuksen. Renkien määrän ja kaskesta maksetun sum- 
man perusteella kotitalous vaikuttaa edelleen olleen suhteellisen vauras. 
Christinan toiminnasta puolestaan voi päätellä, ettei hän ollut leskeksi 
jäädessään ensimmäistä kertaa hoitamassa tilan talouteen ja viljelyksiin 
liittyneitä asioita, vaan todennäköisesti hänelle oli kertynyt kokemusta 
ja tietoa niistä jo miehensä eläessä. 

Pääsiäispäivänä 1695 Christina rikkoi sukupuolensa käytösnormeja 
näkyvästi ilmaantumalla kirkkoon juovuksissa, mikä ei jäänyt huomaa- 
matta kappalaiseltakaan, koska aamusaarna oli jo ehtinyt alkaa. Kappa- 
lainen Lars Rosenius kommentoi myöhäistä saapumisaikaa, ja tilanne 
johti molemminpuoliseen sättimiseen, jonka aikana puhuttiin niin 
suomea kuin ruotsiakin, kirkkoväen puheensorinan keskellä.’ Vaikka 
lähteet eivät kerro pitkäkestoisesta konfliktista osapuolten välillä, sen voi 
päätellä riidan nopeasta alkamisesta ja herjauksista, jotka kyseenalaisti- 
vat vastapuolen kunniallisuuden. 

1690-luvun tuomiokirjatapausten jälkeen tiedot Brudgumin pappilan 
väestä ehtyvät. Puumalasta ei ole säilynyt kirkonkirjoja ennen vuotta 
1708, joten perheen myöhemmistä kohtaloista on saatavilla vain vähän 
tietoja. Nimismies Paavo Vokalaisen leskenä mainitaan tuomiokirjassa 
vuonna 1700 Christina Breutgam, mutta tieto kirkkoherran lesken avioi- 
tumisesta nimismiehen kanssa ei saa tukea muista lähteistä. Jos tällai- 
nen avioliitto solmittiin, se jäi hyvin lyhyeksi. Vokalainen kuului joka 
tapauksessa perheen lähipiiriin. 

Henkikirjoissa esiintyy 1700-luvun alkuvuosina entisen kirkkoherran 
taloudesta enää tytär Catharina (Karin), jonka luona äiti on mahdollisesti 
asunut tässä vaiheessa. Jouduttuaan lähtemään pappilasta pappien les- 
ket asuivat usein aikuisten lastensa luona, ja yleensäkin avun tarpeessa 
olleet pappisperheiden jäsenet saattoivat turvautua sukulaisiinsa ja mui- 

hin pappiloihin.54 Vuosina 1704-1706 Roseniuksen kappalaistaloudessa 
palveli piika Maria, joka voi hyvin mahdollisesti olla Brudgumin saman- 
niminen tytär. Häntä ei ole merkitty talouteen enää vuonna 1707, jolloin 
Maria Brudgum todennäköisesti oli jo avioitunut Henrik Hordianderin 
kanssa, koska pariskunnan esikoistytär syntyi samana vuonna.5 Christi- 
na menehtyi paljon kuolonuhreja vaatineena vuonna 1709, jolloin Puu- 
malassa kärsittiin toista vuotta kadosta, ja hänet kirjattiin kuolleiden 
luetteloon kirkkoherra Brudgumin leskenä.5* 

Vaikka kirkkoherran suhde paikallisyhteisöön säilyi hyvänä ja talou- 
dessa oli varallisuutta, perheen sosiaalinen asema laski, kun poikia ei 
pystytty kouluttamaan papinuralle eikä tyttäriä saatu avioon virassa 
olevien pappismiesten tai muiden virkamiesten kanssa. Lisävaikeuksia 
aiheutti 1700-luvun vaihteessa Catharina Brudgumin suhde Puumalan 
silloisen kirkkoherran Henrik Romanuksen samannimisen pojan kans- 
sa. Suhteesta syntyi lapsi, ja Catharina vetosi annettuun avioliittolupauk- 
seen maineensa säilyttämiseksi, mutta Turkuun opiskelemaan lähtenyt 
Romanus oli jo ehtinyt kihlautua siellä toisen naisen kanssa. On mah- 
dollista, että perheen laskenut sosiaalinen status vaikutti siihen, ettei 
Romanus suhtautunut antamaansa lupaukseen vakavasti. Oikeuden 
näkökulmasta avioliitto oli kuitenkin käytännössä enää kirkollista vah- 
vistusta vailla, joten kirkkoherran poika joutui julkiripille, maksamaan 
sakkoja sekä luovuttamaan viljaa lapsen elatukseksi.”7 

Myös Maria Brudgumin avioliitto Henrik Hordianderin kanssa 1700- 
luvun alussa kuvastaa perheen sosiaalisen aseman laskua. Hordiander 
toimi ennen pariskunnan avioitumista Lappeenrannassa pedagogina ja 
sen jälkeen eleli virattomana pappismiehenä Puumalassa vaimoineen 
yli isonvihan ajan. Hän pääsi vasta vuonna 1727 Joutsenon kappalaisen 
virkaan.’ Pariskunnan poika Petter toimi myöhemmin Virolahden kap- 
palaisena.59 Anton Brudgumin sotilaspapin uran kautta saavuttama kirk- 
koherran asema jäi siis yksittäiseksi vaiheeksi perheen elämässä ennen 
statuksen laskua alempaan papistoon. 

Brudgumin perheen tarkastelu osoittaa, että papin ura mahdollisti 
sosiaalisen liikkuvuuden niin ylös- kuin alaspäin. Mikaelin ollessa nuori 
kirkkoherran poika, jonka mielen hauraus ei ollut vielä merkittävästi tul- 
lut esille, hänelle oli vielä mahdollista löytää puoliso ylemmän papiston 


PAPIN PERHE JA PAIKALLISYHTEISÖ 1600-LUVUN LOPPUPUOLEN VIIPURIN HIIPPAKUNNASSA 49 


https://doi.org/10.21435/ht.289 


perheestä, joskin syrjäseudulta, mutta perheen sosiaalinen menestys 
katkesi 1680-16 90-luvun tapahtumiin. Brudgumin perheen tarkastelun 
kautta pappissääty näyttäytyy epävarmana asemana, johon oli mahdollis- 
ta päästä ulkopuolelta, mutta jossa pysyminen saattoi muiden vaikeuk- 
sien myötä osoittautua hankalaksi. 


Pappilan väen suhde paikallisyhteisöön 


Pitäjään ulkopuolelta tullut kirkkoherra Brudgumin perhe epäonnistui 
lähes täydellisesti ihanteellisen esikuvallisen roolinsa täyttämisessä 
Puumalan paikallisyhteisössä. Paradoksaalisesti kirkkoherran ja hänen 
puolisonsa suhde Puumalan paikallisyhteisöön näyttää säilyneen enim- 
mäkseen hyvänä vielä sittenkin, kun heidän poikansa väkivaltaisuus 
kauhistutti naapurustoa ja perheen sisäiset konfliktit tulivat julki. Seura- 
kuntalaiset tulivat epäröimättä kirkkoherran vaimon tueksi sekä väki- 
valtaisissa tilanteissa että oikeudenkäynnissä. Mihin tämä sosiaalinen 
onnistuminen kaikesta epäonnesta huolimatta perustui? Kirkkoherran 
korkea status ja asema eivät automaattisesti ratkaisseet hänen onnistu- 
mistaan seurakunnan luottamuksen saavuttamisessa, minkä osoittavat 
eri seurakunnista tunnetut konfliktit papiston ja seurakuntalaisten vä- 
lillä. 

Puumalan pappisperheen tapauksessa sosiaaliset suhteet ja niiden 
onnistunut vaaliminen näyttävät olleen ratkaisevassa asemassa. Harvaan 
asutun pitäjän pappila näyttäytyy oikeuskäsittelyissä todellisena sosiaali- 
sena keskuksena. Sukulaisia, naapureita, palvelusväkeä ja niin pitäjän- 
miehiä kuin -naisia esiintyi oikeudessa huomattava määrä kertomassa 
Mikaelin edesottamuksista. Kirkkoherra vaikuttaa myös luoneen jo 
varhaisessa vaiheessa ystävyyssuhteita ja verkostoja paikallisyhteisön 
keskeisten henkilöiden kanssa. Näihin kuuluivat etenkin kappalainen 
Israel Ithimaeus sekä nimismies Paavo Vokalainen, joka toimi myös 
kirkkoväärtinä sekä kestikievarin pitäjänä ja oli kirkkoneuvoston jäsen. 
Toisaalta Brudgumin ja seurakunnan välille ei syntynyt konfliktia papin 
saatavien maksamisesta, joka oli yleensä merkittävin tekijä papin ja 
seurakunnan välisten ristiriitojen taustalla.°° 


50 MIIA KUHA 


https://doi.org/10.21435/ht.289 


Varhaismodernin ajan paikallisyhteisöissä mielen sairauksista kärsi- 
neet ihmiset elivät osana yhteisöä, omien perheidensä ja sukulaistensa 
kanssa, eikä heitä lähetetty hospitaaleihin kuin ääritapauksissa.*' Vai- 
kuttaa siltä, että Puumalan paikallisyhteisö huomasi papin rouvan kär- 
simyksen ja ymmärsi pappilan isäntäparin vaikean tilanteen. On myös 
mahdollista, ettei kirkkoherran isännän asemassa käyttämää väkivaltaa 
pidetty rahvaan keskuudessa niin pahana kuin virallisten normien tasol- 
la.” Ehkä impulsiiviseen väkivaltaan voitiin suhtautua ymmärtäväisesti 
tilanteessa, jossa kirkkoherran ja paikallisyhteisön välillä ei ollut konflik- 
tia, ja talonpojat saattoivat samastua papin toimintaan omasta isännän 
asemastaan käsin. Kirkkoherran pojan toiminta herätti paikallisyhteisös- 
sä paitsi pelkoa ja paheksuntaa, myös myötätuntoa hänen vanhempiaan 
kohtaan. Paikalla olleet ihmiset auttoivat Christinaa asettaen itsensä 
vaaraan ja panivat merkille tämän tunteman pelon ja ahdistuksen.% Esi- 
merkiksi kenkiä tehnyt sotilas kertoi Christinan olleen melkein puoli- 
kuollut säikähdyksestä Mikaelin hyökkäyksen jälkeen.$4 Christina itse 
ilmaisi tunteensa lähinnä toivomalla omaa kuolemaansa tai uhkaamalla 
itsemurhalla eri yhteyksissä, mutta tätäkään ei pidetty erityisesti pahana, 
vaan uhkaukset otettiin vastaan avunpyyntöinä, joksi ne oli todennäköi- 
sesti tarkoitettukin. Puheita itsemurhasta voikin pitää emotiiveina, joi- 
den tarkoitus oli herättää pitäjäläisissä myötätuntoa. 

Ainoa kerta, kun Christinan käytöstä paheksuttiin oikeusprosessin 
aikana, oli viimeinen oikeudenkäynti helmikuussa 1692. Kirkkoherran 
vaimon todettiin olevan juovuksissa, ja hän puhui haluavansa kuolla ja 
aikovansa antaa kaikille lapsilleen rahaa osoittaen ”epätavallista mielen- 
liikutusta” (owanlige affecter). Kirkkoherra pyysi vaimoaan häpeämään ja 
vaikenemaan, koska tämä ei tiennyt, mitä puhui.** Vaikuttaa siltä, että 
vuodet väkivallan uhrina ja murhasyyte olivat tässä vaiheessa vaikutta- 
neet Christinaan niin, että hänen oli vaikea kestää viimeistä ja ratkaise- 
vaa oikeuskäsittelyä tietämättä, mihin se johtaisi. 

Kaikki tunsivat pappilan emännän, johon viitattiin todistajanlausun- 
noissa esimerkiksi termeillä ”Präste Mohr” ja ”prästegumman”. Myös 
korpraali Spenner kutsui todistajanlausunnon mukaan Christinaa tutta- 
vallisesti ”äidiksi” ja ”sisareksi”. Mor viittaa tavallisesti talon emäntään, 
mutta lisäksi isäksi tai äidiksi puhutteleminen osoitti varhaismodernilla 

aikakaudella kunnioitusta, veljeksi tai sisareksi puolestaan kiintymystä 
tai ainakin hyväntahtoisuutta ja tasavertaisuutta.”” Naisen ja miehen yh- 
dessä nauttima juoma tulkittiin aikakaudella usein merkiksi suhteesta 
heidän välillään, mutta tässä tapauksessa kyse vaikuttaa olleen pikem- 
minkin läheisestä naapuruudesta ja ystävyydestä, sillä juoma jaettiin 
julkisesti muiden läsnä ollessa pappilan pihalla. Maljojen juomisella 
yhdessä oli rituaalisia ja velvoittavia merkityksiä, ja veljen- tai ystävän- 
maljat velvoittivat niin keskinäiseen toveruuteen kuin tasavertaiseen 
keskustelutapaan, sinutteluun, esimerkiksi säätyerosta riippumatta.® 
On kiinnostavaa, että tässä yhteydessä maljan juominen viittaa suku- 
puolieron ylittävään tasavertaisuuteen. 

Kestitysten järjestäminen näyttäytyy tärkeänä osana Brudgumin pap- 
pisperheen sosiaalista toimintaa. Molemmat puolisot myös joivat aina- 
kin toisten säätyläisten kanssa. 1600-luvun juopon papin stereotypia on 
elänyt pitkään erityisesti paikallishistoriallisessa kirjallisuudessa, mutta 
tulkinta on liian yksinkertainen, jos kirkkoherran ajatellaan olleen myös 
talonpoikien suosiossa vain juomatarjoilun tai juopotteluun osallistumi- 
sen takia.*9 Syömisen ja juomisen merkitys sosiaalisten suhteiden yllä- 
pitämisessä oli aikakaudella hyvin keskeinen, ja yhdessä nautittu ruoka 
ja juoma vahvistivat yhteisön yhteenkuuluvuutta. Kestityksen järjestämi- 
nen tietyissä tilanteissa kuului pappisperheen yhteisöllisen roolin to- 
teuttamiseen. 

Pappilat olivat suuria tiloja ja tuottivat viljaa, jota voitiin käyttää oluen 
valmistamiseen myös myyntiin, joten pappila saattoi toimia myös ka- 
pakkana. Vielä vuoden 1571 kirkkojärjestyksessä todettiin, että papin tuli 
olla vieraanvarainen, ja pappien kievarinpito oli tuolloin sallittua.?* Lut- 
herkaan ei ollut tuominnut satunnaista juopumusta, jota hän piti vain 
vähäisenä syntinä erotuksena jatkuvasta juopottelusta. Myös Ruotsin 
valtakunnan kirkolliset auktoriteetit, kuten Laurentius Petri, kehottivat 
alkoholinkäytössä kohtuuteen, eikä alkoholia itsessään pidetty haitallise- 
na tai vaarallisena vielä 1600-luvulla.” Pitäjäläiset kertoivat juomisesta 
pappilassa normaalina ja arkisena asiana, jonka avulla he todistivat pap- 
pilan väen kunniallisuudesta. Anteliaisuus ja vieraanvaraisuus olivatkin 
erityisen tärkeässä osassa Puumalan pappilan väen ja yhteisön suhteis- 
sa, ja pappilan emännän rooli niiden toteuttamisessa oli keskeinen. 

Myöhemmällä iällä hänen oma alkoholinkäyttönsä vaikuttaa kuitenkin 
ajoittain ylittäneen kohtuullisuuden normit. 


Pappisperhe, yhteisöt ja toimijuus 


Pappisperhe kuului samanaikaisesti kahteen eri yhteisöön: pappissää- 
tyyn ja omaan seurakuntayhteisöönsä. Erityisen tärkeitä olivat kontaktit 
toisiin pappisperheisiin, joista oli mahdollista löytää kumppaneita omal- 
le jälkikasvulle ja varmistaa perheen hyvä sosiaalinen ja taloudellinen 
asema myös jatkossa. On todennäköistä, että Brudgumin perheen tyt- 
tärien mahdollisuudet avioitua ylemmän papiston perheisiin kaatuivat 
jatkuviin skandaaleihin, raskaisiin rikoksiin ja rikossyytteisiin, joista 
lähipitäjissäkin varmasti tiedettiin. Pappisperheen sosiaalinen menestys 
pitäjäyhteisössä ei kuitenkaan näytä samassa määrin kärsineen näistä 
tapahtumista. Paikallisyhteisön jäsenet olivat päivittäin todistamassa 
pappisperheen elämää ja huomasivat, millaisessa ahdingossa perheessä 
elettiin. Pitäjätasolla pappisperheen oli tärkeää pitää yllä hyviä suhteita 
paitsi muuhun säätyläistöön, myös kruunun virkamiehiin ja luottamus- 
asemissa toimiviin talojen isäntiin. Suhteet erityisesti muuhun papis- 
toon auttoivat kirkkoherran leskeä ja lapsia selviytymään perheen isän 
kuoltua, mutta ne aiheuttivat myös hankaluuksia, kun pappisperheiden 
nuorison seurustelu johti aviottoman lapsen syntymiseen. 

Sukupuoli ja sääty asettivat 1600-luvun loppupuolella tiukat rajat pa- 
pin rouvan toimijuudelle. Kirkkoherran vaimon rooliksi ei kuitenkaan 
jäänyt ainoastaan vaimon ja äidin roolin toteuttaminen kodin piirissä ja 
seurakunnan naisten esikuvana esiintyminen kirkossa. Hän oli tekemi- 
sissä pitäjän asukkaiden kanssa järjestäessään kestitystä pappilassa ja 
monessa muussa yhteydessä. Tapauksessa korostuu yhdessä syömisen 
ja juomisen merkitys sosiaalisten suhteiden vahvistajana, ja kestitysten 
järjestäminen oli papin rouvan vastuulla. Kirkkoherran vaimo solmi 
myös henkilökohtaisia ystävyyssuhteita, mitä maljan juominen korp- 
raali Spennerin kanssa kuvastaa. Kirkkoherran suhde paikallisyhteisöön 
ei käsittänyt vain kahta elementtiä, kirkkoherran ja paikallisyhteisön, 
vaan se muodostui kirkkoherran ja hänen perheenjäsentensä vuorovai- 

kutuksesta lukuisten erilaisissa yhteiskunnallisissa asemissa olleiden 
henkilöiden kanssa. Varmasti paikkakunnalla myös vallitsi yleinen käsi- 
tys siitä, miten kirkkoherra hoiti virkaansa ja miten hänen perheensä, 
erityisesti pappilan emäntä, toimi omassa roolissaan. Yksilölliset suhteet 
puolestaan vaikuttivat tämän yleisen käsityksen muotoutumiseen.” 

Kun kirkkoherra ei ollut paikalla tai hoiti virkaan kuuluvia töitään, 
pappilan emäntä määräsi palkollisia ja tilapäistä työvoimaa ja ohjasi näi- 
tä töissään. Tilansa isäntänä kirkkoherra johti sen toimintaa, kun taas 
papin rouva johti emäntänä omalta osaltaan kotitaloudessa tapahtunutta 
työskentelyä. Varhaismodernissa agraariyhteiskunnassa talon emännällä 
oli asemaansa perustuvaa auktoriteettia, jota hänen odotettiin käyttävän: 
hän määräsi palkollisiaan suorittamaan tiettyjä tehtäviä ja valvoi niiden 
suorittamista.” Epätoivoisessa tilanteessa Christina Krantz toimi itse 
aktiivisesti hankkiutuen kihlakunnantuomarin puheille, ja sai tämän 
ottamaan tapauksen käsittelyyn oikeudessa. Leskeksi jäätyään Christina 
onnistui saamaan tyttärensä naimisiin pappismiehen kanssa. Armo- 
vuosiensa aikana leski kantoi yksin vastuun tilan toiminnasta ja käytti 
tarvittaessa käräjiä apunaan arvovaltansa varmistamiseksi palvelusväen 
keskuudessa. 

Brudgumin perheen tapaus on hyvin poikkeuksellinen paitsi tapah- 
tumien, myös jättämänsä runsaan oikeusaineiston puolesta. Se tarjoaa 
kurkistusaukon paikallisyhteisön toimintaan kriisitilanteessa, papin rou- 
van toimijuuteen sekä pappisperheen ja paikallisyhteisön suhteeseen. 
Kuten kaikissa suhteissa, myös tässä tunteilla oli osansa ihmisten kans- 
sakäymisessä. Paljastamalla perheensä tilanteen ja toivomalla julkisesti 
omaa kuolemaansa kirkkoherran vaimo onnistui vetoamaan ihmisten 
myötätuntoon ja saamaan kaipaamaansa tukea niin yhteisön jäsenil- 
tä kuin sen ulkopuolisilta. Vieraanvaraisena ja kunniallisena tunnettu 
papin rouva nähtiin olosuhteiden uhrina, ja häntä autettiin vaarasta vä- 
littämättä. 

Vanhan Suomen luterilainen papisto, 
seurakunnat ja kansallinen kuva 


Antti Räihä 
O https: //orcid.org/0000-0003-2599-8244 


Mutta eipä puuttunut papeilta ainoastaan tietoja. Heiltä puuttui 
aivan yleisesti sitä, mikä juuri papeille on monin verroin tärkeäm- 
pää kuin tieto, heiltä puuttui kuntoa ja kristillis-siveellistä mieltä. 
— — Varjopuolet olivat runsaat ja silmiinpistävät Vanhan Suomen 
kirkossa venäläisaikana." 


Vaikeammissa oloissa ei mikään kirkko koskaan ole kansaa hoi- 
toonsa saanut. Ilman tätä kirkkoa ei Karjalan kansa tänä päivänä 
olisi suomalainen. Ilman tätä kirkkoa ei Viipurin lääniä koskaan 
olisi muuhun Suomeen yhdistetty. Se oli kohottanut ainoata va- 
losoihtua silloin kuin kaikki muu oli pimeätä? 


Suomalaisessa historiografiassa luotu kuva Vanhan Suomen? luterilais- 
ten seurakuntien toiminnasta sisältää erilaisia painotuksia. Kuten katkel- 
mat Sigfrid Sireniuksen tutkimuksista osoittavat, samalla kun Vanhan 
Suomen papiston opillinen ja henkinen sivistys on kuvattu heikoksi, on 
Vanhan Suomen suomalaisuuden säilyminen nähty luterilaisen kirkon 
toiminnan ansiona. Aikaisemmassa, pääosin jo iäkkäässä tutkimuksessa 
luterilaisen kirkon ”varjopuolet” yhdistetään Vanhan Suomen mennei- 

syyteen osana Venäjän keisarikuntaa. Venäläisiin hallinnollisiin ja kult- 
tuurisiin vaikutuksiin kohdistetaan kuitenkin vain epäsuoraa kritiikkiä, 
minkä vuoksi eri tekijöiden välinen yhteys jää epäselväksi. Tutkimuk- 
sessa on ollut 1900-luvun lopulle asti vahvoja kansallisia painotuksia ja 
erontekoja. Identiteettejä ja kulttuurisia kysymyksiä sivunneet teemat 
ovat sen sijaan olleet pääasiassa näkökulmien ulkopuolella. 

Tässä luvussa tutkitaan, millaisena Vanhan Suomen konsistorit ja 
seurakuntalaiset näkivät seurakuntien toiminnan ja miten kuuluminen 
ortodoksiseen Venäjän keisarikuntaan vaikutti alueen seurakuntien toi- 
mintaan 1700-luvun jälkipuoliskolla ja 1800-luvun alussa. Entä miten 
näkemykset suhteutuvat historiografiassa luotuun kuvaan luterilaisesta 
kirkosta Vanhassa Suomessa? Kansallinen tulkinta periytyy jo aikalais- 
ten tuottamaan länsisuomalaiseen näkemykseen Vanhan Suomen 
seurakuntien heikosta tilasta. Suhtautuminen Vanhaan Suomeen ei 
muuttunut, vaikka keisari Aleksanteri I:n määräyksestä laajan piispan- 
tarkastuksen Vanhaan Suomeen vuodenvaihteessa 1811-1812 tehneen 
Porvoon hiippakunnan piispa Magnus Jacob Alopaeuksen lopputulema 
alueen seurakuntien tilasta oli ennakoitua valoisampi. Alopaeuksen 
piispantarkastus oli osa niin kutsuttua Vanhan Suomen yhdistämistä, 
minkä lähtökohtana oli venäläisten vaikutteiden kitkeminen Suomen 
suuriruhtinaskuntaan liitetystä Viipurin läänistä 5 


Papisto, historiografia ja Vanha Suomi 


Seurakuntien hengellisinä johtajina toimineet kirkkoherrat ja muu pa- 
pisto valvoivat 1600-luvun Ruotsin valtakunnassa seurakuntalaisten 
kristillissiveellistä elämää tiukasti yhdessä kirkkoneuvoston ja maalli- 
sen hallinnon virkamiesten kanssa. Samaan aikaan papiston muukin 
tehtäväkenttä laajeni, sillä heidän vastuulleen siirtyi 1600—1700-luvuilla 
kasvava määrä hallinnollisia toimia, kuten väestökirjanpito ja pitäjän- 
kokousten organisointi. Sekä hengellistä että maallista valtaa edusta- 
neella papistolla oli paikallisyhteisössä keskeinen rooli rahvaan ja kruu- 
nunhallinnon välisinä virkamiehinä. Seurakuntapapiston odotettiin 
toimivan esikuvana seurakuntalaisilleen ja opastavan omalla esimer- 

killään rahvasta hyvään kristilliseen elämään. Jo Ruotsin ensimmäisen 
luterilaisen eli vuoden 1571 kirkkojärjestyksen mukaan papiksi vihittä- 
vältä tuli kysyä muun muassa lupausta olla hyvänä esimerkkinä kaikille. 
Samoin vuoden 1686 kirkkolaki edellytti pappisopintojen ohessa papis- 
tolta esimerkinomaista ja nuhteetonta elämää ja käytöstä.* Kirkkolain 
XIX luvun (Sarnawirasta) II pykälän mukaan: 


Joca tahto Jumalan Seuracunda palwella Papin Säädys / sen pitä 
oleman Jumalisen / ja Cunniallisest / siwiäst / raitist ja puhtast 
Elämän / hänelle pitä myös oleman turmelematon Nimi ja hywä 
Sanoma / puhdas ja selkiä puhen parsi / ja pitä ulosseisoman 
wahwan ja tarckaan tutkimisen Pispald eli Superintendentildä ja 
Consistoriumilda /.7 


Kirkkolaki sisälsi yksityiskohtaiset säädökset pappien opinnoista ja 
pappissivistyksestä. Lain XIX luvussa lueteltiin pappissivistykseen kuu- 
luneet kuusi oppiainetta, joissa tuli suorittaa tutkinto ennen pappis- 
vihkimystä.$ Pappissivistyksen ja seurakuntaa johtaneen kirkkoherran 
toiminnan esimerkillisyys oli seurakuntalaisten näkökulmasta usein 
kuitenkin korkeintaan toissijaista. Tämä ilmenee esimerkiksi 1700- 
luvun Vanhan Suomen papinvaalien yhteydessä siten, että äänestys- 
päätöksiin vaikuttivat muut asiat, kuten seurakuntaan pyrkineen papin 
aikaisemmat yhteydet seurakuntaan tai edesmenneen papin lesken ja 
tämän mahdollisen perheen tulevan toimeentulon järjestäminen. Papit 
erottuivat suomalaisella maaseudulla 1800-luvun lopulle asti ympäröi- 
västä yhteisöstään paitsi asemansa myös nimensä kautta, sillä heillä oli 
yleisesti käytössään ruotsinnettuja tai pyhistä kielistä (latina, kreikka, 
heprea) väännettyjä nimiä. Vaikka latina oli periaatteessa papiston ”äi- 
dinkieli”, eivät nimet kerro viranhoitajien kielitaidosta mitään. Käytän- 
nössä pappien oli joka tapauksessa osattava suomen kieltä muutamia 
rannikkoseutuja lukuun ottamatta.? 

Vanhassa Suomessa oli 1700-luvun jälkipuoliskolle tultaessa noin 
neljäkymmentä seurakuntaa, jotka jakautuivat Viipurin ja Haminan 
konsistoreiden alaisuuteen. Viipurin konsistori perustettiin tsaari Pietari 
I:n määräyksellä kesällä 1720. Sen toimialue kattoi Karjalankannaksen 

ja Laatokan Karjalan luterilaiset seurakunnat. Hattujen sodan jälkeen 
vuoden 1744 alussa syntynyt Haminan konsistoripiiri oli maantieteelli- 
sesti lähes identtinen Turun rauhassa (1743) Ruotsin alaisuudesta 
Venäjän hallintaan siirtyneen alueen kanssa.” Turun rauha on esitet- 
ty varhaisessa historiankirjoituksessa Vanhan Suomen luterilaisuuden 
pelastuksena, sillä alueen hengellinen elämä ja suomalainen identiteet- 
ti vahvistuivat uusien luterilaisten seurakuntien myötä ortodoksisia ja 
venäläisiä vaikutteita vastaan." 

Venäjään Uudenkaupungin rauhassa (1721) liitettyjen Karjalan, Inke- 
rinmaan sekä Viron ja Liivinmaan luterilaiselle väestölle taatun omatun- 
nonvapauden tavoin Turun rauhansopimus turvasi valloitetun alueen 
asukkaille oikeuden harjoittaa luterilaista uskontoa. Rauhansopimus 
takasi muiden vanhojen lakien ohella myös vuoden 1686 ruotsalaisen 
kirkkolain voimassaolon. Venäjän läntisten rajaseutujen luterilaisen kir- 
kon ylin valta siirtyi 1730-luvun puolivälistä eteenpäin Pyhältä synodilta 
Pietarissa sijainneelle Liivinmaan, Viron ja Suomen oikeuskollegiolle. 
Venäjällä 1780-luvun puolivälissä suoritetun hallintoreformin myötä 
Vanhan Suomen alueen ylin kirkollinen valta oli vuoteen 1796 asti Vii- 
purin siviilitribunaalilla, kunnes se palautui oikeuskollegiolle.'? 

Vanhan Suomen papisto sai akateemisen oppinsa valtaosin Ruotsin 
puoleisessa Suomessa, pääasiassa Porvoon kymnaasissa ja Turun Akate- 
miassa. Kaikista Vanhan Suomen papeista (kirkkoherrat, kappalaiset 
ja apulaispapit), joita oli yhteensä 440 viranhoitajaa, liki 60 prosenttia 
(252) oli syntynyt Viipurin tai Haminan konsistoripiirien alueella, reilu 
kolmannes (162) Ruotsin alaisessa Suomessa ja loput Venäjällä, Saksas- 
sa ja Ruotsissa. Ruotsin alaisesta Suomesta Vanhaan Suomeen siirtynei- 
den pappien määrä laski kiihtyvää vauhtia 1700-luvun jälkipuoliskolla. 

Keisari Paavali I:n kielto (1797), etteivät Venäjän alamaiset saaneet 
harjoittaa koulu- ja yliopisto-opintoja Venäjän rajojen ulkopuolella, 
päätti pitkään jatkuneen käytänteen Vanhan Suomen ja Ruotsin puo- 
leisen Suomen välillä. Seurauksena oli, että Vanhassa Suomessa synty- 
neiden pappien yksityiset kotiopinnot yleistyivät nopeasti. Esimerkiksi 
Johanneksen kappeliseurakunnan kappalainen piti kotonaan ”papin- 
koulua”, jossa useampi alueen tuleva pappi sai oppia. Keisarin kielto 
ei kuitenkaan täysin estänyt vanhasuomalaisten ylioppilaiden kirjau- 

kennus valmistui vuonna 1809. Rakennusluvan se oli saanut jo keväällä 1799. Kuva: 
Museovirasto. Kansatieteen kuvakokoelma. CC BY 4.0. 


tumista Turun Akatemiaan. Keisarinna Katariina II oli määrännyt jo 
hieman aiemmin vuonna 1794, ettei luterilaisiksi papeiksi saa nimittää 
keisarikunnassa muita kuin Venäjän alamaisia. Yleisesti ottaen Paavali 
I suhtautui kuitenkin suopeasti luterilaisten konsistorien toimintaan ja 
pappiskoulutuksen erityistarpeisiin. Yksi keskeinen syy Tarton yliopis- 
ton uudelleenavaamiseen vuonna 1802 oli, ettei Venäjän valtakunnassa 
ollut korkeakoulua, joka olisi kouluttanut luterilaisia pappeja. Keisari 
Aleksanteri I:n antama ukaasi ohjasi edelleen pappisvirkojen täyttöä, 
sillä Haminan ja Viipurin konsistoripiireihin ei tullut nimetä enää vuo- 
den 1806 jälkeen pappeja, joilla ei ollut Tarton yliopiston todistusta." 


Papiston viranhoito — ihanteista irrallaan? 


Karjalankannaksen eteläosassa sijainneen Kivennavan kirkkoherra 
Georg Paulius oli 1720-luvun lopulla seurakuntalaistensa pilkan koh- 

teena: ”Yrjänä ylpeä pappi joi viinaa, väkevää kun sappi; Hän ajaa kädet 
hajalla, kun lentävällä kajalla.” Kuten pilkkaruno havainnollisti, rahvaan 
mielestä kirkkoherra Paulius asetti itsensä seurakuntalaisten yläpuolel- 
le ja oli juovuksissa hoitaessaan kirkollisia toimituksia. Kirkkoherran 
rinnastaminen tummaan kaikkiruokaiseen ja pesänrosvouksesta tun- 
nettuun naakkaan (kaja) karnevalisoi seurakuntalaisten valitusaiheita. 
Jos kirkkoherrojen arvostus oli Venäjän alaisuuteen Uudenkaupungin 
rauhassa siirtyneen alueen seurakuntalaisten keskuudessa paikoin al- 
hainen, samaa voi sanoa osin kirkkoherrojen ja Viipurin konsistorin 
välisestä suhteesta. Rovastintarkastussaarnansa vuonna 1751 pitämättä 
jättänyt Pyhäjärven kirkkoherra ilmoitti tarkastusta suorittaneelle lää- 
ninrovastille, ettei hän olisi valmistellut saarnaa, vaikka kymmenen 
konsistoria olisi häntä siihen käskenyt. Vaikka Viipurin konsistoripiirin 
alueelta ennen 1700-luvun loppua säilyneissä harvoissa tarkastuspöytä- 
kirjoissa ei käsitelläkään varsinaisia pappissivistykseen liittyneitä kysy- 
myksiä, kertovat esimerkit sekä puutteista pappissivistyksessä että viran- 
hoidon kristillismoraalisista haasteista." 

Haminan konsistoripiiristä on säilynyt kattava sarja tarkastuspöytäkir- 
joja 1740-luvun puolivälistä eteenpäin. Ruotsin vuoden 1686 kirkkolain 
mukaan piispan tuli vierailla vuosittain niin monessa hiippakuntansa 
seurakunnassa kuin oli mahdollista. Fri seurakuntiin suuntautuneiden 
vuosittaisten tarkastusten sijaan visitaatioiden ohjenuorana vaikuttaa 
Haminan konsistoripiirissä olleen kuitenkin vuoden 1653 visitaatiojär- 
jestys. Sen mukaan piispan tuli tarkastaa jokainen seurakunta vähintään 
seitsemän vuoden välein. Käytänteenä oli suorittaa tarkastuksia aina 
tiettyinä vuosina suurempina ryppäinä.'* Vanhan Suomen rovastintar- 
kastuksissa (Visitationis Consistorialis)” seurattiin piispantarkastuksia 
koskeneita kuninkaallisia säädöksiä. Tuomiorovastin tarkastustilaisuuk- 
sissa esittämät ensimmäiset kysymykset koskivat pappien edistymistä 
opinnoissa, saarnametodeja ja saarnojen valmisteluissa käytettyä kirjalli- 
suutta. Samoin seurakuntalaisilla oli mahdollisuus tuoda esiin papiston 
toimintaan liittyneitä valitusaiheitaan. 

Haminan konsistorin tuomiorovasti Fabian Niklas Gudseus kritisoi 
rovastintarkastuksessa Ruokolahdella vuonna 1753 seurakunnan apu- 
pappia virheistä jumalanpalveluksessa ja kehotti koko papistoa ahke- 

roimaan saarnojen valmistelussa. Kappalaisen sopimaton kielenkäyttö 
seurakuntalaisiaan kohtaan aiheutti tarkastajassa tyytymättömyyttä. 
Rautjärvellä ja Jääskessä seurakunnan nuorta kappalaista varoitettiin 
vakavista seurauksista, mikäli hän ei työskentele ahkerasti opintojensa ja 
velvollisuuksiensa eteen. Ruokolahden kirkkoherraksi 1770-luvun puoli- 
välissä oikeuskollegion omavaltaisesti nimeämä, Haminan konsistorin 
mielestä taidoiltaan tuntematon, Pietarin suomalaisen seurakunnan 
pedagogi sai tarkastuksessa seuraavan vuosikymmenen alussa vakavan 
muistutuksen ahkeroida opinnoissaan päivittäin virkavalansa mukaises- 
ti. Myös muihin viranhoitoon liittyviin tehtäviin, kuten leväperäisesti 
laadittujen kirkonkirjojen pitoon, tuli jatkossa kiinnittää tarkkaa huo- 
miota. Seurakuntalaiset toivat vielä erityisenä valitusaiheena esiin sen, 
ettei evankeliumia ollut luettu kirkossa pitkään aikaan." 

Ruokolahden tavoin Lemin kappeliseurakunnan apupappi sai vastaa- 
valla tavalla nuhteita siitä, ettei ollut lukenut jumalanpalveluksessa evan- 
keliumia, vaikka oli saarnannut sen mukaisesti. Pyhtään kappalaisen 
1800-luvun alussa visitaation yhteydessä pitämässä saarnassa oli tuo- 
miorovastin mielestä suurta parantamisen varaa niin lausunnaltaan 
kuin sisällöltään. Kappalainen oli vieläpä pitänyt hakea kotoaan rovastin 
kuulusteltavaksi. 

Visitaattorin kysyessä seurakuntalaisten mielipidettä papiston toimin- 
nasta olivat vastaukset yleisesti positiivisia ja osapuolten välistä veljellis- 
tä harmoniaa painottavia. Esimerkiksi Säämingin seurakuntalaisten 
mukaan ”the als intet emot hwarannan at anföra hwarken uti Embetets 
mähl eller eljast uti the Priwata umgänget — — förhällit emot hwarannan 
som bröder”. Tiedusteltaessa olivatko seurakuntalaiset tyytyväisiä papis- 
toonsa, toistui 1700-1800-lukujen taitteeseen tultaessa poikkeuksetta 
jokaisessa tarkastuspöytäkirjassa yksimielistä hyväksyntää korostanut 
lausuma ”enhälligt bejakande”.?" 

Seurakuntalaisten papeistaan esittämissä valituksissa olivat kyseessä 
todelliset osapuolten välejä hiertäneet ongelmat. Haminan konsistori- 
piirin pohjoisosassa sijainneen Suomenniemen kappeliseurakuntalaiset 
valittivat 1750-luvun alussa rovastintarkastuksessa kappalaisestaan yksi- 
mielisesti ja monisanaisesti. Seurakuntalaisten mukaan kappalainen oli 
ollut koko virkauransa ajan vuodesta 1739 lähtien röyhkeä ja huolima- 

ton. Hänen kerrottiin myös laiminlyöneen toistuvasti toimiaan ja olleen 
viinan vaivaama. Pyhäjärvellä seurakuntalaiset valittivat 1750-luvun alus- 
sa, että seurakunnalla oli usein niin vähän viiniä, ettei ehtoollista voitu 
järjestää. Syyttävä sormi kohdistettiin kirkkoherraan, jonka kerrottiin 
olevan toistuvasti kirkossa ja viranhoidossa niin juopuneena, ettei hän 
kyennyt hoitamaan toimituksistaan. Osapuolten väliset erimielisyydet 
jatkuivat läpi r750-1780-lukujen Pyhäjärven seurakuntalaisten valittaes- 
sa edellisten lisäksi muun muassa kirkkoherran kantamista liian kor- 
keista maksuista. Kirkkoherra puolestaan kertoi, että ehtoolliselle pyrki 
muutamina vuotuisina pyhäpäivinä samaan aikaan enimmillään jopa 
I 000 seurakuntalaista.?" 

Ehtoollisen järjestäminen oli erilaisten papinmaksujen ohessa yksi 
papiston ja seurakuntalaisten välillä toistunut kiistakysymys. Räisälässä 
väki valitti 1770-luvun alussa, ettei kirkkoherra toimittanut ehtoollisia 
kuin harvoin, kun taas kirkkoherra moitti seuraavan vuosikymmenen 
lopulla seurakuntalaisiaan laiskoiksi käymään ehtoollisella. Kirkkolain 
mukaan pyhä sakramentti tuli järjestää niin usein kuin seurakuntalaiset 
sitä vaativat, mutta vähintäänkin joka kolmas sunnuntai. Ehtoollisen 
järjestämistä ei saanut jättää vain suurin kirkkopyhiin ja rukouspäiviin. 
Kerimäellä seurakuntalaisten ja kirkkoherran välejä kiristi kirkkokuriin 
liittynyt erimielisyys. Seurakuntalaisia häiritsi suuresti se, että kirkko- 
vahti (unilukkari) kiersi itäsuomalaisen tavan mukaisesti jumalanpalve- 
lusten aikana edestakaisin kirkkoon ja ulos ja hankaloitti näin ollen 
kirkkoväen kanssakäyntiä ja livahtamista ryypylle kirkonmäelle. Näin 
tapahtui erityisesti silloin, kun seurakunnan nuorempi papisto oli 
saarnavuorossa. Kirkkoherran mukaan kiertely oli välttämätöntä, sillä 
kirkkovahdin tuli tarkkailla hänen määräyksensä mukaisesti, ettei kir- 
kon ulkopuolella ollut väkeä rikkomassa sapattirauhaa.?? 

Parikkalassa kirkkoherra oli tyytymätön jumalanpalvelusten sujumi- 
seen, sillä väellä oli hänen mukaansa pahana tapana poistua kirkosta jo 
hyvissä ajoin ennen herransiunausta. Räisälän tavoin 1800-luvun alun 
Kerimäellä seurakunnan Ruotsin puoleisen osan asukkaiden kritiikki 
kohdistui ehtoolliseen. Valittajien mukaan heidän tuli maksaa jokaisen 
henkilön osalta kaksi kopeekkaa viinimaksua per ehtoollinen, kun vas- 
taava maksu seurakunnan Venäjän puoleisen osan alamaisille oli vain 

yksi kopeekka. Johanneksessa aiheutti tyytymättömyyttä se, että kirkko- 
herra keräsi ”tavanomaisen ehtoolliskopeekan” lisäksi puoli kopeekkaa 
jokaiselta ehtoolliskävijältä vedoten pappilan korjaustöihin. 

Räisälän kirkkoherra ja Kaukolan kappalainen saivat muutamien vir- 
kaveljiensä tavoin 1700-luvun puolivälissä seurakuntalaisiltaan moitteita 
juoppoudesta. Kaukolan kappalaisen virasta erottaminen aiheutti kui- 
tenkin ongelmia, sillä seurakuntalaiset vastustivat lähes yksimielisesti 
uuden kappalaisen asettamista seurakuntaan. He julistivat olevansa 
mieluummin ilman pappia ja Jumalan sanaa kuin hyväksyvänsä uuden 
kappalaisen. Vastustus kumpusi siitä, että uusi kappalainen oli evännyt 
ehtoollisen sekä juopuneelta naiselta että rippikoulunkäymättömältä 
nuorukaiselta. Tasaisin väliajoin rovastintarkastuksissa esiin noussut on- 
gelma ei jäänyt Viipurin konsistorilta huomaamatta, konsistoripiirissä 
1790-luvun alussa kiertänyt kirje osoittaa. Sen mukaan kaikki papit, jot- 
ka olivat juoppoudellaan siirtyneet Kristuksen valtakunnasta saatanan 
valtakuntaan, tulivat saamaan vakavan nuhtelun ja varoituksen.? 

Luumäen kappalaiseen nuhtelun pelko ei vaikuttanut, sillä toistuva 
esiintyminen tukevassa humalassa ja riidanhaluisuus, kuten myös ylei- 
seksi ”venäläiseksi tavaksi” moitittu kapakan pito pyhäpäivisin kirkon- 
mäellä, herättivät tarkastuksessa närää. Parikkalassa seurakunnan 
kappalainen esitti tarkastuksessa sen sijaan pitkän suomenkielisen 
katumuskirjelmän riidanhaastamisestaan ja muista vääristä toimistaan, 
joilla oli menettänyt seurakuntansa luottamuksen. Pappien hallinnollis- 
ten tehtävien hoito ei herättänyt Vanhassa Suomessa juuri kritiikkiä. 
Samoin pappien kantamat liian suuret maksut tai muut epäselvyydet 
seurakunnan rahankäytössä olivat rovastintarkastuksissa vain harvoin 
esillä.” 


Luterilainen alamaisuus ja uskollisuus keisarin 
valtakunnalle 

Haminan konsistoripiirissä järjestettyjen rovastintarkastusten yksi va- 
kiokysymys kuului, kuinka seurakunnassa oli vietetty venäläisiä /keisa- 


rillisia juhlapyhiä (Ryska Fester). Juhlia järjestettiin muun muassa kei- 

sarillisen perheen syntymä- ja nimipäivinä, hallitsijan valtaannousun 
vuosipäivinä ja keisarillisten henkilöiden paranemisten ja rauhasopi- 
musten kunniaksi. Ruokolahdella juhlia oli vietetty 1740-luvun lopulle 
tultaessa seurakuntalaisten mukaan asianmukaisesti. Samoin kuului 
vastaus Lemillä, jossa seurakuntalaiset kertoivat, että venäläisiä juhlapäi- 
viä oli juhlistettu aina jumalanpalveluksilla. Ruokalahden kirkkoherran 
näkemys poikkesi kuitenkin seurakuntalaisten lausunnoista, sillä hänen 
mukaansa kyseisinä juhlapäivinä kirkossa oli väkeä vain kymmenkunta 
henkeä. ? 

Vastaava kommentti toistui Kirvussa, Jääskessä ja Joutsenossa. Kirvun 
kappeliseurakunnan kappalainen tosin täsmensi vastauksessaan, ettei 
seurakuntalaisten poissaolo kirkosta ollut venäläisinä juhlapyhinä juuri 
sen yleisempää kuin tavallisinakaan pyhä- ja juhlapäivinä. Kommentti 
kertoi epäsuorasti seurakuntalaisten yleisemminkin heikosta aktiivi- 
suudesta käydä kirkossa. Kysymys ei ollut yksinomaan osallistumises- 
ta venäisiin juhlapyhiin, vaan laajemmasta haluttomuudesta osallistua 
sellaisiin tilaisuuksiin, joita talonpojat pitivät ”ylimääräisinä”.? Seura- 
kuntalaisten laiskuus saapua kirkkoon tavallisina pyhäpäivinä aiheutti 
kritiikkiä myös Kerimäellä ja Säämingissä 1750-luvun puolivälissä. Asiaa 
puitiin jälleen myös Ruokolahdella, missä poissaolojen syyksi esitettiin 
se, ettei suuri osa seurakuntalaisista voinut käydä jumalanpalveluksissa 
venäläisinä juhlapyhinä, sillä he asuivat kaukana kirkosta.?8 

Lappeella seurakunnan kirkkoherra valitti edelleen vuoden 1760 
tarkastuksessa seurakuntalaisista, jotka tulivat laiskasti kirkkoon venä- 
läisinä juhlapäivinä. Samaan aikaan Joutsenossa ja Jääskessä papisto 
sanojensa mukaan joutui saarnaamaan tyhjille seinille (at predika för 
tomma väggar). Papiston valitukset seurakuntalaisten poissaoloista kir- 
koista venäläisinä juhlapyhinä harvenivat 1760-luvulta eteenpäin. Muu- 
tokseen täytyy suhtautua kuitenkin lähdekriittisesti, sillä esimerkiksi 
Lemillä puututtiin asiaan jälleen 1770-luvun puolivälissä. Samaan ai- 
kaan myös Ruokolahdella kirkkoherra toisti jälleen kertaalleen huolensa, 
jonka mukaan seurakuntalaiset olivat laiskoja (alt för tröga) saapumaan 
kirkkoon keisarillisina juhlapäivinä. Osallistuminen jumalanpalveluk- 
siin venäläisinä juhlapäivinä oli esillä myös Viipurin konsistoripiirin 
seurakunnissa, jossa esimerkiksi Johanneksen varapastori ja Parikkalan 

kirkkoherra kritisoivat seurakuntalaisten laiskuutta. Tilanne helpottuisi 
papiston mukaan seurakuntalaisille annettavilla vakavilla ja valvottavilla 
ohjeistuksilla (- — genom alfwarsamma och bewakeliga förmaningar).?9 

Ruokolahdella seurakuntalaisten aktiivisuus osallistua venäläisten 
juhlapäivien jumalanpalveluksiin ei parantunut. Kirkkoherra joutui 
toteamaan 1780-luvun alussa tuomiorovastille, ettei keisarillisia juhla- 
jumalanpalveluksia ollut voitu pitää, sillä kirkko oli ollut näinä päivinä 
täysin tyhjä. Paria vuotta myöhemmin Suomenniemellä sekä papisto 
että pitäjän nimismies todistivat samoin, ettei jumalanpalveluksia ollut 
aiheellista pitää venäläisten juhlapäivinä, koska kirkossa ei ollut ollut 
paikalla yhtään seurakuntalaista. Muutos edeltäviin vuosikymmeniin 
oli merkittävä, sillä papiston kertoman mukaan jumalanpalveluksia ei 
ollut aiemmin jäänyt kertaakaan kokonaan pitämättä. Toisaalta täydelli- 
nen poissaolo viittaa seurakuntalaisten järjestäytyneeseen toimintaan 
näitä juhlapäiviä kohtaan. Visitaattori, Haminan konsistorin esimies ja 
tuomiorovasti Gudseus, kehotti seurakuntalaisia kerta toisensa jälkeen 
vakavasti parantamaan tapansa ja osallistumaan venäläisen esivallan 
määräämiin jumalanpalveluksiin. Räisälän seurakunnassa Viipurin 
konsistoripiirissä visitaattori saattoi sen sijaan todeta tyytyväisyydellä 
1780-luvun alussa, että sekä luterilaisia että venäläisiä juhlapyhiä oli vie- 
tetty seurakunnassa asiaankuuluvasti.3? 

Seurakuntalaisten valitukset siitä, että papisto oli laiminlyönyt jollain 
tavoin venäläisten juhlapäivien viettoa, olivat harvinaisia, mutta eivät 
täysin poikkeuksellisia. Sortavalassa luostarintalonpoika Silvendoin 
syytti 1750-luvun alussa seurakunnan kappalaista siitä, ettei tämä aina 
kuuluttanut kirkossa venäläisiä juhlapyhiä. Eräänä venäläisenä pyhänä 
kappalainen oli vieläpä määrännyt väkensä puimaan viljaa eikä edes itse 
saapunut kirkkoon. Porvoon piispa Magnus Jacob Alopaeus sai puoles- 
taan kuulla Jääskessä helmikuussa 1812 osana Vanhan Suomen seura- 
kuntien piispantarkastusta huomautuksen, ettei seurakunnan kirkko- 
herra ollut paria vuotta aiemmin pitänyt rukousta kirkossa, vaikka oli 
ollut praasniekka eli venäläinen kirkollinen juhlapäivä. Asiayhteydessä 
jää osin epäselväksi, oliko kysymys ollut venäläisestä valtiollisesta juhla- 
päivästä vai ortodoksisesta juhlapäivästä, jota ei tullut viettää luterilai- 
sessa kirkossa." 

Venäjän hallinto ei valvonut keisarillisten juhlien viettoa yksittäisten 
virkamiesten aktiivisuutta lukuun ottamatta. Haminan konsistorissa he- 
rätti ärtymystä se, että Kymenkartanon provinssin käskynhaltija jakeli 
sille 1740-luvun jälkipuoliskolla erilaisia määräyksiä. Konsistorille saa- 
pui esimerkiksi pian Turun rauhan jälkeen ortodoksisille seurakunnille 
tarkoitettu rukouspäiväkaava ja provinssin luterilaista väestöä vaadittiin 
juhlimaan ortodoksisen karjalaisväestön tavoin ortodoksisten suojelus- 
pyhimysten muistopäiviä. Konsistori ilmoitti papiston privilegioihin 
(1723) nojaten, ettei aiemmin edes maaherralla ollut oikeutta jakaa vas- 
taavanlaisia käskyjä kirkollisille toimijoille. Pappissäädyn oikeuksien 
puolustaminen oli esillä myöhemminkin, kun Sortavalan kirkkoherra oli 
keväällä 1766 Pietarissa parin viikon ajan ajamassa säädyn asioita osana 
keisarinna Katariina II:n toimeenpanemaa lakiasäätävää kokousta.?? 

Ajankäyttö arkisiin askareisiin kirkossa olon sijaan oli houkutteleva 
vaihtoehto, sillä pyhäpäivien määrä oli Vanhassa Suomessa huomattava. 
Pyhäjärvellä visitaattori sai kuulla 1760-luvun puolivälissä, ettei edes 
rukouspäiviä ollut vietetty seurakunnassa asiaankuuluvalla hartaudella 
eikä kirkossa ollut järjestetty näinä päivinä ehtoollista. Viipurin ja Hami- 
nan konsistoripiireissä vietettiin 1800-luvulle tultaessa varsinaisten 
sunnuntaipyhien lisäksi yli 40 kirkollista ja keisarillista pyhäpäivää. 
Määrä oli suuri, vaikka Vanhassa Suomessa seurattiin Ruotsia, jossa 
vähennettiin pyhäpäiviä 1770-luvun alussa. Alkusyksyllä 1774 Viipurin 
ja Haminan konsistoripiirien seurakunnissa kiersi suomennos Ruotsin 
kuningas Kustaa III:n antamasta asetuksesta. Sen mukaan ”- — walitet- 
tawa koettelemus on osottanut, että pyhäpäiwäin paljous on ollut syy, 
nijn hywin nijden kuin sengin Jumalalda käsketyn Sabbati-Päiwän ylön- 
katseeseen ja wäärinkäyttämiseen, laiskuteen ja syndiseen elämään”. 3 

Lukuisten luterilaisten ja keisarillisten pyhäpäivien aiheuttama haitta 
työnteolle oli huomioitu Vanhassa Suomessa jo 1750-luvun puolivälissä, 
kun alueella otettiin käyttöön jälleen rukouspäivätraditio. Viipurin kon- 
sistorin mielestä jopa vain yksi vuosittainen rukouspäivä neljän sijaan 
olisi ollut riittävä määrä. Konsistorin näkemys, jonka perusteena oli 
työpäivien lisääntymisen mukanaan tuoma taloudellinen hyöty, ei kui- 
tenkaan saanut kannatusta, vaikka konsistorin mukaan esimerkiksi 
vuonna 1753 vietettiin kahdeksaa venäläistä juhlapyhää. Rukouspäivät 

olivat Vanhassa Suomessa vuoteen 1775 asti perinteisesti perjantaisin, 
kunnes ne siirrettiin Ruotsin esimerkkiä noudattaen lauantaipäiville. 
Runsas vuosikymmen myöhemmin toinen ja kolmas rukouspäivä siir- 
rettiin sunnuntaille.34 

Suomen sota (1808—1809) keskeytti Ruotsin alaisuudesta Venäjän 
hallintaan siirtyneessä Suomessa rukouspäivien vieton vuosiksi 1809- 
1811. Vanhassa Suomessa annettiin sen sijaan entiseen tapaan rukous- 
päivätekstit myös 1810-luvun taitteessa. Viipurin ja Haminan konsis- 
toreiden esittämät ja oikeuskollegion lähes poikkeuksetta sellaisenaan 
hyväksymät rukouspäivätekstit eli raamatunjakeet, mahdollistivat kan- 
nanotot ajankohtaisiin poliittisiin tapahtumiin Vanhassa Suomessa. 
Varsinkin erilaiset poikkeustilateet kuten 1750-1760-lukujen taitteen 
Kymenkartanon provinssin lyijykaivosläänitysaika ja Kustaa III:n sodan 
vuodet (1788-1790) ovat tästä selkeitä esimerkkejä. Viipurin ja Haminan 
konsistoripiirien rukouspäivätekstit vuosina 1784-1796 hyväksyneen 
Viipurin siviilitribunaalin mukaan Vanhan Suomen papiston tuli kiin- 
nittää sananjulistukseensa Kustaa III:n sodan vuosina tarkkaa huomio- 
ta. Papiston, jonka luotettavuus keisarikuntaa kohtaan herätti huolta, 
oli käsiteltävä elettyyn aikaan hyvin sopivia rukouspäivätekstejä kaikella 
varovaisuudella. Niitä ei saanut selittää siten, että papisto synnyttäisi 
hartautta ja yksimielisyyttä vastaan rikkovia mielikuvia kuulijoissaan. 

Suomen sota ei heijastunut suoraan vuosien 1809-1810 rukouspäivä- 
teksteihin Vanhassa Suomessa. Venäjän valtakunnan suurin vihollinen 
ei ollut 1800-luvun alussa Ruotsi vaan, ajoittaisista liittolaissuhteista 
huolimatta, Napoleonin johtamana Ranska. Viipurin ja Haminan kon- 
sistoripiirien seurakuntalaiset saivat 1770-luvulta lähtien tasaiseen tah- 
tiin jumalanpalvelusten yhteydessä tietoja Venäjän keisarillisen armei- 
jan taisteluista ympäri itäistä, keskistä ja pohjoista Eurooppaa. Viipurin 
konsistoripiirin kirkoissa luettiin esimerkiksi ”St. Peterborin Ajan- 
Tiedossa” (St. Petersburgische Zeitung, 1770: nro 80) julkaistu ja suo- 
meksi käännetty yksityiskohtainen taistelukuvaus valloittamattomana 
pidetyn Benderin antautumisesta venäläisille joukoille Venäjän-Turkin 
sodassa syyskuun puolivälissä 1770. Samoin Kustaa III:n sodan taistelut 
Ruotsin joukkoja vastaan tulivat seurakuntalaisten tietoon venäläisestä 
näkökulmasta kerrottuna. Väestö sai myös kuulla Vanhassa Suomessa 

Siombardencril der Shwedischen Feslung Scaling 


Viaporin pommitus 1808 (Bombardement der Schwedishen Festung Sweaburg). 
Tussipiirustus Suomenlinnan pommituksesta Suomen sodassa maalis-huhti- 
kuussa 1808. Vanhan Suomen seurankuntien saarnastuoleista luettiin vuosina 
1808-1809 useita kuulutuksia, joissa määriteltiin talonpojille sotaan liittyneitä vel- 
voitteita. Kuva: Museovirasto. Historian kuvakokoelma. CC BY 4.0. 


1790-luvun alun suurten linnoitustöiden johtajana tunnetun generalis- 
simus Aleksandr Vasiljevits Suvorovin komentamien venäläis-itävalta- 
laisten joukkojen urotöistä Napoleonin armeijaa vastaan Italian Alpeilla 
vuonna 1799. Kuulutusten ohessa rukoukset, kuten syksyllä 1787 julis- 
tettu ”Rukous Turkin sodan alla”, keisarillisen armeijan menestyksen 
puolesta olivat toistuvia Vanhan Suomen seurakunnissa 3* 

Maaliskuun alussa 1809 Vanhassa Suomessa vietetyn ensimmäisen 
rukouspäivän aamu- ja iltasaarnan tekstit korostivat Jumalan kaikkival- 
tiutta ja seurakuntalaisten uskollisuutta Jumalalle. Saarnojen tematiikka 
linkittyi koko 1800-luvun alun Viipurin ja Haminan konsistoripiirien 
rukouspäivätekstejä leimanneisiin teemoihin, kuten alamaisten uskol- 
lisuuteen ja yhtenäisyyteen vihollista vastaan sekä koettelemusten kes- 
tämiseen. Esimerkiksi vuoden 1809 toisen rukouspäivän iltasaarnan 
raamatunjakeet kuuluivat (Sananl. 15:32—33): ”Joka ei itsiänsä salli ku- 
rittaa, se katsoo ylön sielunsa; vaan joka rangaistusta kuulee, hän tu- 
lee viisaaksi. Herran pelko on kuritus viisauteen, ja kunnian edellä käy 

nöyryys.” Kolmannen rukouspäivän aamusaarnan jakeet olivat (Saarn. 
11:39): ”Kuin pilvet täynnä ovat, niin ne antavat sateen maan päälle. Ja 
jos puu kaatuu etelään eli pohjaan: kuhunka paikkaan puu kaatuu, siinä 
sen oleman pitää.” Vuoden 1810 neljännen rukouspäivän aamusaarnan 
teksti kuului puolestaan (Ps. 111:2—3): ”Suuret ovat Herran työt: joka 
niistä ottaa vaarin, hänellä on sula riemu niistä. Mitä hän asettaa, se on 
kunniallinen ja jalo, ja hänen vanhurskautensa pysyy ijankaikkisesti.”?7 

Venäjän keisarikunnan 1700-luvun jälkipuoliskolta eteenpäin käy- 
mät jatkuvat sodat konkretisoituivat Vanhassa Suomessa muutenkin 
kuin saarnastuoleista luettuina sotakuvauksina, taisteluvoittojen juhla- 
päivinä ja alamaisten uskollisuuden teroittamisena. Napoleonin sotien 
ja Venäjän hallitsijanvaihdoksen myötä keisarikunnan sotaväenotot 
ulotettiin 1700-luvun lopusta eteenpäin myös valtakunnan läntisimpiin 
kuvernementteihin. Viipurin kuvernementista otetiin vuosina 1797-1811 
Venäjän armeijaan ja laivastoon yli 5 700 rekryyttiä eli alokasta, joista 
nuorimmat olivat vain 10-15-vuotiaita poikia. Vain harva sotilas selvisi 
25-vuotisesta palvelusajasta hengissä. Muiden paikallisvirkamiesten ta- 
voin Vanhan Suomen seurakuntien papisto oli velvoitettu avustamaan 
rekryyttien valinnassa ja kiinniotossa. Yleensä loppuvuodesta suoritetut 
väenotot olivat paikallisyhteisöille traumaattinen kokemus. 

Viipurin konsistorin tammikuun puolivälissä vuonna 1800 laatima 
kuulutus toi esiin talonpoikien valituksia sotaväenoton vääryyksiä koh- 
taan. Keskeisimmän valitusaiheen mukaan ”kohda ystäwyydestä ia koh- 
da muiten laittomihen syiden tähden säästäwät muita ia ottawat recru- 
teja nistä perhekunnista ioisa on wähän ihmisiä ia työmiehiä”. Papiston 
tehtävänä oli saattaa seurakuntalaisten tietoon, että vastaaviin väärinkäy- 
töksiin tullaan jatkossa puuttumaan. Vajaa vuosikymmen myöhemmin 
tammikuussa 1808 Vanhan Suomen seurakunnissa levisi Pietarissa 
laadittu Viipurin kuvernementin kuvernöörille osoitettu kirjelmä, jossa 
”Suomen Maan Gowernemendin” uskollisia alamaisia kiitettiin siitä 
”isänmaan uhrin kantamisesta”, jonka he ovat ”sotajoukon edesauttami- 
sexi” lahjoittaneet.3 

Luterilainen kirkko keisarikunnan ja suuriruhtinaskunnan 
rajalla 


Venäjän keisarikunnan luterilaisille seurakunnille valmistui vuonna 
1805 uusi liturgia eli kirkkokäsikirja, joka otettiin Haminan konsistori- 
piirissä käyttöön oikeuskollegion kovasanaisen uhkavaatimuksen jäl- 
keen 1809. Viipurin konsistoripiirissä näin ei tehty, joskin Parikkalassa 
lukuisten viranhoitoa ja kristillismoraalista elämää rikkoneiden väärin- 
käytössyytösten ohessa seurakuntalaiset valittivat tammikuun lopussa 
1812, että kirkkoherra oli ottanut omavaltaisesti käyttöön uuden kirkko- 
käsikirjan. Haminan konsistoripiirissä kiersi kesäkuussa 1809 laaja 
yhdeksänkohtainen kiertokirje, jossa konsistori teki papistolle tarkkaa 
selkoa siitä, kuinka ja minkälaisella rakenteella jumalanpalvelukset tuli 
jatkossa viedä läpi niin juhla- kuin tavallisinakin pyhinä. Samoin kir- 
jeessä painotettiin papiston viranhoidollisia velvoitteita ja muistutettiin 
muun muassa siitä, etteivät papit voineet omavaltaisesti vaihtaa keske- 
nään virkatehtäviä ilman konsistorin suostumusta." 

Kiertokirjeellä hälvennettiin laajaa epätietoisuutta ja hillittiin uuden 
kirkkokäsikirjan vastustusta. Aiempaan vuoden 1693 ruotsalaiseen kirk- 
kojärjestykseen verrattuna neologian leimaamasta uudesta liturgiasta oli 
jätetty pois valistuneiden ja rationaalisten käytöstapojen vastaisiksi tul- 
kittuja osia, kuten synnintunnustus. Samoin virsilaulun osuutta oli vä- 
hennetty. Uuden liturgian voi nähdä osana Pietari Suuren ajasta alkanut- 
ta Venäjän modernisointia, joka perustui osaltaan luterilaisen pietismin 
ajatusmalleihin. Valistuksen aatevirtaukset olivat lyöneet leimansa venä- 
läiseen yhteiskuntaan Katariina Suuren hallintokauden (1762-1796) 
alkupuolelta eteenpäin, jolloin keisarinna ryhtyi kehittämään valtakuntaa 
ihailemiensa eurooppalaisten valistusfilosofien aatteiden mukaisesti.” 

Kritiikki uutta liturgiaa kohtaan nousi ensimmäistä kertaa esiin Tai- 
palsaarella kesäkuussa 1809 pidetyssä rovastintarkastuksessa. Haminan 
konsistorin tuomiorovasti Emanuel Indrenius vastasi tilaisuudessa jyr- 
kin sanoin seurakuntalaisten tyytymättömyyteen jumalanpalvelusten 
muutoksia kohtaan. Hänen mukaansa Keisarillisen Majesteetin päätök- 
sellä vahvistettu uusi käsikirja sopi paremmin elettyyn aikaan, sillä se 

oli puhdistettu Jumalan sanan ja järkeisuskon mukaisesti kaikista tar- 
peettomista seremonioista. Tuomiorovasti painotti seurakuntalaisten 
velvollisuutta arvostelun sijaan ottaa uusi liturgia kiitollisuudella vastaan 
ja noudattaa sitä kuuliaisesti. Tuomiorovasti korosti vielä lopuksi, että 
kaikkien seurakuntien tulee ottaa ilolla edellisenä vuonna suomennettu 
ja Pietarissa painettu uusi kirkkokäsikirja kaytt66n.* 

Ristiriitaiset näkemykset osoittavat, että kirkko oli sosiaalisena yhtei- 
sönä 1800-luvun alun Haminan konsistoripiirissä haastavassa tilan- 
teessa. Tuomiorovastin näkemystä ei voi kuitenkaan tulkita ottamatta 
huomioon papiston uskollisuudenvalaa, mikä asetti heidät tilanteessa 
vaikeaan välikäteen. Uutta liturgiaa koskevat kysymykset olivat esillä jäl- 
leen seuraavana keväänä Säkkijärven seurakuntalaisten toivoessa paluu- 
ta vanhaan kirkkokäsikirjaan. Visitaattori ei voinut ymmärtää toivetta, 
sillä hän ei nähnyt pyynnölle perusteita. Sen sijaan hän kehotti seura- 
kuntalaisia uskollisuuteen esivaltaa ja kaikkivaltiasta Jumalaa kohtaan. 
Asiaan palattiin jälleen parin kuukauden kuluttua Joutsenossa, jossa 
seurakuntalaisten puhemiehenä toimineen Karl Pellisen mukaan oli 
palattava vanhaan kirkkokäsikirjaan. Vastaus oli tuttu, sillä seurakunta- 
laisten toive tyrmättiin samalla, kun Pellistä ohjeistettiin toimimaan 
jatkossa kuten uskollinen alamainen. 

Huolimatta uuden liturgian kaltaisista uskonnonharjoittamista koske- 
neista muutoksista Venäjän läntisillä rajaseuduilla Vanhassa Suomessa 
ei ollut 1700-luvulla ja 1800-luvun alussa pyrkimyksiä levittää kreikka- 
laiskatolista tunnustusta luterilaisille alueille. Toisaalta ortodoksinen 
kirkko piti kiinni asemastaan luterilaisilla rajaseuduilla Suomenlahden 
ympäristössä. Ennen kaikkea varuskuntiin ja ympäri maaseutua majoi- 
tettujen venäläisten joukko-osastojen vaikutuksesta Vanhan Suomen jo- 
kaisessa kuudessa kaupungissa oli 1780-luvun lopulle tultaessa ortodok- 
sinen kirkko, samoin maaseudulla oli kahdeksan ortodoksista kirkkoa. 
Määrä kasvoi vielä muutamalla 1810-luvulle tultaessa.++ Johtuen venä- 
läisten sotilasjoukkojen suuresta määrästä eri uskontokuntien välinen 
kanssakäynti oli rajaseuduilla arkipäiväistä. 

Lasten kastaminen herätti Vanhassa Suomessa konflikteja, sillä lute- 
rilaisia pappeja syytettiin ajoittain venäläisten (ortodoksisten) lasten kas- 
tamisesta. Venäjän Pyhän synodin julistus maaliskuulta 1742 ohjeisti, 

kuinka tulee toimia silloin, kun lapsi on syntyisin luterilaisen äidin ja 
ortodoksisen sotilaan välisestä avioliiton ulkopuolisesta suhteesta. Julis- 
tuksen mukaan lapsi tuli kastaa kreikkalaiskatoliseen uskoon ja antaa 
joko isän tai muun ortodoksisen kasvattivanhemman hoitoon. Mikäli 
kumpikaan vaihtoehto ei käynyt päinsä, lapsi saattoi jäädä äidille va- 
kavalla kehotuksella, että lapsi tuli kasvattaa kreikkalaisen uskon mu- 
kaisesti. Määräystä voitiin soveltaa vain tilanteissa, joissa lapsen isä oli 
tiedossa. Pyhän synodin julistus uusittiin vuosina 1747 ja 1751. 

Mikäli syntyneen lapsen isä tai äiti oli ortodoksinen, luterilainen pap- 
pi ei saanut suorittaa kastetta ennen 1780-luvun loppua. Uukuniemellä 
kirkkoherra oli kuitenkin kastanut 1750-luvun alussa ortodoksisen au- 
nukselaisen kauppiaan ja luterilaisen naisen lapsen. Virolahdella kirkko- 
herralta hätäkasteen saanut venäläisen sotilaan lapsi oli samoin kastetta- 
va uudelleen ja kasvatettava kreikanuskoiseksi joko äidin tai kummien 
avulla. Viipurin siviilitribunaalin vuonna 1788 antaman käskyn mukaan 
pappien tuli selvittää aviottomien lasten syntyessä, oliko lapsi peräisin 
venäläisestä vai luterilaisesta isästä. Mikäli isä oli luterilainen, saattoi lu- 
terilainen pappi toimittaa kasteen. Käsky uudistettiin vuonna 1808, jol- 
loin papistoa varoitettiin kysymästä tarkemmin isän nimeä. Luterilaisen 
papin oli suoritettava kaste siinä tapauksessa, että isä oli äidin ilmoituk- 
sen mukaan luterilainen. Mikäli syntyneen lapsen isän uskontoa ei saa- 
tu varmuudella selville, tai mikäli kyseessä oli löytölapsi, ei luterilainen 
pappi saanut suorittaa kastetta. Tultaessa 1700-luvun lopulle Vanhan 
Suomen papiston Ruotsin vuoden 1686 kirkkolain mukaista toimintaa 
oli rajoitettu: ”Cosca jocu Äpärä Lapsi pitä castettaman / nijn pitä Papin 
kyllä kysymän sen wanhinbitten perän” (luku III [Castesta] pykälä XI). 
Vaikka uskontokuntien välillä oli osin hankaluuksia, on J. M. Saleniuk- 
sen toteamus ”tällä maamme kulmalla syntyi ristiriitaisuuksia ja pahen- 
nusta, kun kaksi uskontoa oli rinnakkain” turhan leimaava.4* 

Luterilaisten ja ortodoksisten alamaisten välinen hyväksytty ja hyväk- 
symätön kanssakäynti erotti Vanhan Suomen aluetta osaltaan muusta 
1700-1800-lukujen Suomesta. Avioliiton ulkopuolinen seksuaalinen 
kanssakäynti oli sekä normatiivisesti että moraalisesti tuomittua. Riip- 
pumatta osapuolten uskonnollisesta katsomuksesta lapsenmurha oli 
kaikissa tapauksissa silti salavuoteutta suurempi synti. Viipurin konsis- 

torin istunnossa kesäkuussa 1769 laadittu seurakuntiin lähetetty julis- 
tus painotti asiaa alamaisille. Sen mukaan lapsenmurhasta tuomittujen 
henkilöiden aiempi häpeärangaistus mustapenkki, ”Häpiä-istunda, 
taicka nijn cutzuttu Musta pänki”, poistettiin käytöstä Liivinmaan, 
Viron ja Suomen oikeuskollegion päätöksellä. Perusteluna oli, ettei 
häpeärangaistus estänyt oikeuskollegion mukaan ”eperä-lasten” murhia. 
Konsistorin kuulutuksessa painotettiin edelleen: ”Jos sijs jocu horjahda 
salawuoteuden syndijn, ja ricko cuudetta käskyä wasten Herran Laissa; 
nijn ei pidä hänen salata sitä, että hän sijhen syndin on langennut, ja 
on rascas, mutta sitä enemästi wälttäkää sitä kauhiata pahantecoa, cuin 
ihmisen murhaminen on”.7 

Vanhan Suomen papisto oli 1800-luvun alussa tietoinen Länsi-Suo- 
messa vallinneesta negatiivisesta mielikuvasta Vanhan Suomen papiston 
ja yleisemmin väestön kristillismoraalista tasoa kohtaan. Vanhan Suo- 
men rovastien Viipurin läänin järjestämiskomitealle vuonna 1812 lähet- 
tämät selvitykset loivat päinvastaisen tulkinnan Vanhan Suomen väes- 
töstä. Toisaalta myös piispa Magnus Jacob Alopaeus laittoi ilolla merkille 
kristinopissa taitavimpien ja ymmärtävien seurakuntalaisten tyytymät- 
tömyyden Haminan konsistoripiirissä käytettyä uutta liturgiaa kohtaan. 
Joutsenossa jo viimeisessä Haminan konsistorin rovastintarkastuksessa 
äänekkäästi vanhaan kirkkokäsikirjaan paluuta vaatinut Karl Pellinen 
esitti piispalle alkuvuonna 1812 talonpoikien laajan suomenkielisen 
kirjelmän. Pellisen esitys sai piispalta täysin päinvastaisen vastaanoton 
verrattuna aiempaan Haminan konsistoripiirin tuomiorovastin vastauk- 
seen. Vastaava toive paluusta vanhaan kirkkokäsikirjaan tuotiin julki 
myös Savitaipaleella, Säkkijärvellä ja Taipalsaarella, joissa asia oli ollut 
Joutsenon tavoin esillä jo viimeisessä rovastintarkastuksessa ennen Van- 
han ja Uuden Suomen yhdistämistä. Taipalsaarella seurakuntalaiset va- 
littivat, että uusi liturgia oli otettu käyttöön heitä kuulematta. Valkealassa 
piispa vakuutti jälleen seurakuntalaisille, että alueella siirrytään takaisin 
vanhaan kirkkokäsikirjaan.* 

Piispa Alopaeuksen kotiuduttua tarkastusmatkaltaan Porvoon tuo- 
miokapituli lähetti maaliskuun lopulla 1812 Vanhan Suomen seurakun- 
tiin 24-kohtaisen kiertokirjeen, jossa käsiteltiin laajasti eri näkökulmis- 
ta alueen kirkollista elämää ja hallinnollisten asioiden tulevaa hoitoa. 

Sen lisäksi, että piispa velvoitti vuoden 1800 jälkeen vajaamiehisessä 
Viipurin konsistorissa ilman laillisesti tarkastettua pöytäkirjaa hyväk- 
sytyt pastoraalitutkinnot uusittaviksi, muistutti piispa alueen papistoa 
ja varsinkin niitä, jotka tiesivät aiemmin olleensa leväperäisiä, ahkeroi- 
maan jatkuvasti heille välttämättömien opintojen parissa. Tavoitteena 
oli perusteellinen ja selkeä käsitys kristinuskosta. Samoin papistolle 
painotettiin pitämään mielessä se, kuinka kutakin heistä oli ohjeistettu 
piispantarkastuksessa. Kiertokirjeen yksityiskohtaiset ohjeistukset al- 
kaen jumalanpalvelussaarnan pituudesta, joka ei saanut ylittää kolme 
neljäsosaa tunnista, eivät sisältäneet merkittäviä muutoksia, vaan pa- 
lauttivat lähinnä vallinneiden käytänteiden normit papiston mieliin. 
Ilmeisiin ongelmakohtiin kuten uuden Viipurin läänin luterilaisen ja 
ortodoksisen kirkon ja seurakuntalaisten välisiin yhteyksiin kiertokirje 
ei puuttunut sanallakaan. 


Vanhan Suomen luterilainen papisto ja kirkollinen elämä 


Virkamiehistöön saatettiin vierasta henkeä istuttaa, papistoon ja 
kirkolliseen elämään ei. Tämä ei merkinnyt mitään kapinahenkeä 
kirkon piirissä; se johtui siitä tosiasiasta, että kirkon harrastukset 
ja kansan harrastukset olivat samat; vaarat ja voitot, surut ja ilot 
olivat kummallekin yleensä yhteiset.5° 


Näkemys luterilaisen kirkon ja kansan harrastusten yhteneväisyydestä 
Vanhassa Suomessa liittää luterilaisuuden ja suomalaisuuden symboli- 
sesti toisiinsa. Rinnastus ei ole kuitenkaan pätevä Venäjän keisarikun- 
nan 1700-1800-lukujen läntisten rajaseutujen laajemmassa kontekstis- 
sa, sillä myös Inkerinmaalla, Virossa ja Liivinmaalla asui luterilaisia 
alamaisia. Mikäli asiaa tarkastellaan ”vieraan hengen” eli ortodoksisen 
uskon näkökulmasta, on tulkinnassa myös ongelmia. Venäläisten keisa- 
rillisten juhlapäivien viettoon osallistui Vanhan Suomen kirkoissa läpi 
1700-luvun toistuvasti vain kourallinen seurakuntalaisia ilman, että kon- 
sistorit puuttuivat kovin ottein poissaoloihin. Sen sijaan kritiikki, mikäli 
jumalanpalvelus oli jätetty kokonaan pitämättä, vaikka kirkossa ei ollut 

ainoatakaan seurakuntalaista, kertoo rajat ylittävästä rikkomuksesta us- 
kollisuutta ja yhtenäisyyttä vastaan. 

Vanhan Suomen papiston uskonnollis-hallinnollisessa viranhoidossa 
ja moraalis-siveellisessä toiminnassa oli läpi 1700-luvun ja 1800-luvun 
alun haasteita, jotka olivat Viipurin ja Haminan konsistoreiden tiedossa. 
Vaikka papiston taidot ja kaikkinainen toiminta jäivät monilta osin vuo- 
den 1686 kirkkolain vaatimuksista, oli tilanne pitkään tasainen. Venäjän 
1700-luvun lopun ja seuraavan vuosisadan alun hallitsijanvaihdokset ja 
niitä seuranneet hallinnolliset muutokset heijastuivat kuitenkin nega- 
tiivisesti Vanhan Suomen papiston opillis-siveellisen toiminnan perus- 
teisiin. Vanhan Suomen luterilaiset seurakunnat eivät näyttäytyneet 
missään vaiheessa houkuttelevina uravaihtoehtoina Ruotsin puoleisen 
Suomen papistolle. Vanhan Suomen seurakuntien pappisvirkojen täyt- 
töä ohjasi pitäytyminen perinteessä, sillä esimerkiksi Haminan kon- 
sistori suosi esityksissään virkahierarkiasta huolimatta poikkeuksetta 
entuudestaan tuttuja kandidaatteja. Toisaalta Viipurin konsistorin lip- 
suminen 1800-luvun alussa pappistutkintojen hyväksynnässä heikensi 
papiston opillista tasoa. 

Länsisuomalainen negatiivinen kuva Vanhan Suomen seurakunnista 
ja väestöstä konkretisoitui kritiikkinä papistoa kohtaan. Pohjimmiltaan 
ongelma oli kuitenkin viranhoitajien sijaan vallinneessa järjestelmässä. 
Luterilainen kirkko toimi Vanhassa Suomessa epävakaassa tilanteessa, 
sillä Venäjän hallinnolla ja ortodoksisella kirkolla oli jatkuvasti mahdolli- 
suus muuttaa sen asemaa ja toimintakäytänteitä huolimatta esimerkiksi 
Turun rauhansopimuksen pykälistä. Toisaalta Vanhan Suomen luterilai- 
nen papisto oli sidottu uskollisuudenvaloin Venäjän keisarikuntaan. 
Näin ollen muun muassa keisarikunnan armeijan taistelukuvausten ju- 
listaminen saarnastuoleista, avustaminen Vanhan Suomen sotamiehen- 
otoissa tai kritiikin vaimentaminen Haminan konsistoripiirissä käyttöön 
otettua uutta kirkkokäsikirjaa (liturgia) kohtaan kuuluivat papiston us- 
kollisuudenvalan täytäntöönpanoon. 

Varhaisempaan luterilaista kirkkoa Vanhassa Suomessa käsittelevään 
tutkimustraditioon sisäänkirjoitettu lopputuloksesta rakentuva lähtö- 
kohta perustuu kansallisesti värittyneelle näkemykselle papiston toi- 
minnasta. Vanhan Suomen luterilaisen papiston ja kirkon ei voi nähdä 

säilyttäneen missään määrin tietoisesti suomalaista henkeä odottaen, 


että alue yhdistettäisiin jossain vaiheessa takaisin osaksi muuta Suomea. 
Myöskään luterilaisen papiston esittämiselle muusta Vanhan Suomen 


virkamiehistöstä eroavana, mieleltään suomalais-ruotsalaisena pysytel- 
leenä yksikkönä ei ole perusteita. Jatkotutkimuksen selvitettäväksi jää 


sen sijaan kysymys, miltä Vanhan Suomen suomalainen henki mahdol- 
lisesti näyttää ilman, että vanhoihin tapoihin pitäytymistä kytketään ajan 
poliittiseen tai aatteelliseen kehitykseen. 

Runoilija Isa Aspin polku kohti korkeampaa opetusta 


”Sepä merkillistä. — — Fi kai teillä enää ole kotiopettajaa?” 

”Meillä ei koskaan ole ollut kotiopettajaa.” 

”Ei kotiopettajaa! Kuinka se on mahdollista? Viisi tytärtä kasvate- 
taan kotona, eikä ole kotiopettajaa. En ole ikinä kuullut kummem- 
paa. Teidän äitinnehän on täytynyt raataa itsensä näännyksiin teitä 
opettaessaan”! 


Jokainen Austenin romaaneja lukenut muistanee, kuinka suuresti Lady 
Catherine de Bourgh pöyristyy Rosingsin päivälliskutsuilla Flizabeth Ben- 
netin suorasukaisesta vastauksesta muun muassa tähän kysymykseen. 
Vaikka 1813 ilmestynyt teos kuvastaa vuosisadan vaihteen englanti- 
laisen sääty-yhteiskunnan ajatusmaailmaa, myös suomalaiset aatelis- 
tytöt, samoin kuin virkamiesten, vauraamman papiston ja kaupunkipor- 
variston tyttäret, saivat tuohon aikaan koulusivistykseen liittyvän kasva- 
tuksensa pääosin kotiin palkatulta opettajalta.? Yhtä itsestään selvästi si- 
taatti osoittaa, että perinteisesti juuri äidin tehtävänä oli huolehtia lasten 

kasvatuksesta ja opastuksesta kodin piirissä etenkin sellaisessa perhees- 
sä, jolla ei ollut varaa kotiopettajan palkkaamiseen. Viimeistään 1800- 
luvulla tämä vaatimus tuli suomalaisella maaseudulla ja maataloustyöstä 
eläneissä perheissä koskemaan kaikkia äitejä, erityisesti luku- ja kirjoi- 
tustaidon alkeiden opetuksen osalta.3 

Pohjois-Pohjanmaalla sijainneen Kurimon ruukin kirjurin tyttärellä, 
runoilija Isa Aspilla (1853-1872) ei ollut lapsuudenkodissaan omaa koti- 
opettajaa, vaikka hän oppi varhain lukemaan ja kirjoittamaan. Aspin äi- 
dinkieli oli suomi. Hänen sisämaan ruukkiyhteisöissä asunut perheen- 
sä, jonka yhdestätoista lapsesta Isa? oli vanhin, ei kuulunut säätyläistöön 
eikä ollut muutenkaan erityisen varakas, mutta tästä huolimatta Isa pää- 
si ensin isoäitinsä tukemana opiskelemaan Raahen kaupunkiin yksityi- 
seen ruotsinkieliseen tyttökouluun ja sitten osalliseksi kainuulaisen 
Puolangan pappilan kotiopettajattaren valmentavasta opetuksesta, jonka 
turvin saattoi pyrkiä vuonna 1871 opiskelemaan kansakoulunopettajaksi 
Jyväskylän seminaariin. Se oli melkoinen saavutus kirjanpitäjän tyttärel- 
le, jonka vanhemmat olivat talonpoikaista syntyperää. 

Tutkin yksityiskodeissa ja perheiden piirissä järjestetyn koulutuksen 
ja kotiopetuksen näkökulmasta, erityisesti Isa Aspin elämäntarinaa? 
mikrohistoriallisena esimerkkinä käyttäen, miten ja miksi tällainen 
säätyrajat ylittävä osaamisloikka oli 1800-luvun puolivälissä täysin mah- 
dollinen vähävaraiselle ja äidinkieleltään suomenkieliselle maaseudun 
tytölle.? Samalla tarkastelen suomalaisten maaseudun pappiloiden 
1800-luvun loppupuolelle saakka säilynyttä asemaa eräänlaisina epävi- 
rallisina, kulttuurista pääomaa lähialueen väestölle? tuottaneina ja tietoa 
levittäneinä koulukeskuksina, joiden piirissä myös maaseudun tytöille 
saattoi avautua mahdollisuus jatko-opintoihin ja sitä kautta omaan am- 
mattiin kouluttautumiseen ja sosiaaliseen nousuun. Tuolloin maaseu- 
dulla ei välttämättä ollut tähän tarkoitukseen julkisia kouluja etenkään 
säätyläislapsille. Pohdinkin, miten ja miksi pappiloissa järjestetty kou- 
lutus tuotti uudenlaista sosiaalista ja kulttuurista pääomaa kyseisen pai- 
kallisyhteisön jäsenille. Tarkempia alakysymyksiäni ovat, miksi tyttöjen 
kotiopintoihin suhtauduttiin myönteisesti papiston piirissä, miten ja ke- 
neltä tytöt käytännössä saivat oppia, ja millaisiin jatko-opintoihin nämä 
kotikoulut heitä valmistivat. 


MAASEUTUPAPPILAT TYTTÖJÄ JATKO-OPINTOIHIN VALMISTANEINA KOTIKOULUINA 91 


https://doi.org/10.21435/ht.289 


Kotiopetus oli pitkäaikainen ja säädynmukainen instituutio, joka 
väistyi hitaasti. Tarkastelemani ajankohta sijoittuu 1860-luvulle ja 
1870-luvun alkuvuosiin, jotka olivat monella tapaa käänteentekevää 
siirtymäaikaa suomalaisten (ja suomenkielisten) julkisten koulujen, 
kuten kansakoulujen ja tyttökoulujen, perustamisen näkökulmasta. Sa- 
maan aikaan oli käynnissä tietynlainen murrosvaihe pitkään jatkuneessa 
säätyläislasten laajamittaisessa kotiopetuksessa, kun myös yhä useampi 
tytöistä tuli kouluissa järjestetyn sekä omaan ammattiin tai palkkatyö- 
hön valmistavan opetuksen piiriin.? Pohdin, miten ja miksi tämä vuosi- 
satainen perinne alkoi murtua juuri tuolloin erityisesti nuorten naisten 
osalta. 

1800-luvun alkuvuosikymmeninä vauraat pappis-, porvaris- ja virka- 
miesperheet lähettivät yhä useammin tyttärensä kasvatettaviksi pensio- 
naatteihin ja muihin yksityisiin tyttökouluihin, ja tyttöjen koulutus 
institutionaalistui vähitellen. Toisaalta kotiopettajainstituutio” oli sääty- 
läisperheissä alku- ja valmentavan opetuksen osalta voimissaan vielä 
ainakin 1880-luvulle saakka. Pisimpään kotiopetukseen turvauduttiin 
Ruotsissa (ja Suomessa) aristokratian ja varakkaimman aatelin piirissä." 
Pitkäkestoisemmat koulutukseen liittyneet yhteiskunnalliset rakenteet 
ja kulttuuriset tekijät, kuten naisten sijoittuminen pääasiallisesti yksi- 
tyisen koulutuksen piiriin, törmäsivät suomalaisen kansanopetuksen 
uudistamisen myötä 1860-luvulta lähtien siihen, että kansakouluihin 
tarvittiin julkisiin virkoihin myös naisopettajia. Taustalla vaikutti kes- 
kustelu naisten yhteiskunnallisesta asemasta ja tehtävistä sekä heidän 
koulunkäyntinsä ja jatko-opintojensa merkityksestä koko kansakunnan 
näkökulmasta.” Tämä kehityssuunta mursi suhteellisen lyhyellä aikavä- 
lillä entisiä käytäntöjä, kun myös alempien yhteiskuntaryhmien naisille 
avautui mahdollisuus suomenkielisiin opintoihin omalla äidinkielel- 
lään. 

Suomalaisen kotiopetuksen ja kotiopettajien historiaa on tutkittu ai- 
heen merkittävyydestä huolimatta tähän mennessä varsin vähän eikä 
varsinaista kokonaisesitystä kotiopetuksen historiasta ole vielä laadittu. 
Usein tiedot kotiopettajien toiminnasta perustuvat isäntäperheen tuot- 
tamiin elämäkerrallisiin lähteisiin tai muihin toissijaisiin lähteisiin, tai 
kotiopettajuutta koskevat tiedot ilmenevät lähteistä sirpaleisesti sieltä 

täältä. Kansainvälistä tutkimusta aiheesta sitä vastoin on runsaammin.” 
Aiheen syvempi tutkimus olisi kuitenkin tarpeen, jotta saataisiin näky- 
viin se kouluhistorioiden taustalle jäänyt, mutta jokaisen säätyläiskodin 
näkökulmasta erittäin keskeinen seuraavan sukupolven kasvatukseen 
liittynyt hiljainen työ, jota perheiden äidit ja etenkin kotiopettajat tekivät 
kodin seinien suojassa. Tyttöjen kotiopettajat olivat usein naisia, mutta 
heidän opetustyötään ei tunneta varsinkaan 1800-luvun osalta yhtä tar- 
kasti kuin esimerkiksi urallaan myöhemmin papeiksi ja kirkkoherroiksi 
tai virkamiehiksi edenneiden mieskotiopettajien (osa miehistä kuitenkin 
pysyi tehtävässään koko työuransa ajan). Koska tyttökoulujen käyminen 
yleistyi vasta 1800-luvun kuluessa ja koulut sijoittuivat pääsääntöisesti 
kaupunkeihin, moni maaseudun säätyläistyttö sai alkeisopetuksensa 
yksityisesti 1800-luvun viimeisiin vuosikymmeniin saakka, jolloin yh- 
teiskunta oli koulutusinstituutioiden osalta jo monin tavoin moderni- 
soitunut ja liikkeessä. 

Tutkin pappiloiden kotiopetusta ja kotiopettajia käyttäen mikrohisto- 
riallisena tapausesimerkkinä Isa Aspin 1860-1870-luvulle sijoittuneita 
kouluvuosia. Ne kuvaavat pienoiskoossa sitä maailmankuvien murro- 
saikaa®, jonka 1860-luku muodosti tyttöjen ja nuorten naisten kou- 
lutuksessa ja tähän liitetyssä julkisessa keskustelussa. Yhtä henkilöä 
koskevien, osin sirpaleistenkin tietojen vertailuaineistona käytän Aspin 
kanssa samana syksynä 1871 Jyväskylän seminaarissa opintonsa aloit- 
taneiden naisten elämäkerrallisia tietoja, jotka yhdessä muodostavat 
joukkoelämäkerrallisen otoksen ajan naisseminaarilaisista ja heidän 
koulutustaustastaan. Tutkimuksen keskeisimpänä aineistona toimivat 
Jyväskylän seminaarin 1870-luvun alun opiskelijoista kertovat matrikke- 
litiedot sekä seminaarin arkiston opiskelijaluettelot.'* 

Elamakerrallinen menetelmä?” on aina vuoropuhelua, historiantutki- 
jan tulkintaa siitä, mitä henkilön elämästä on säilyneiden lähteiden va- 
lossa kerrottavissa — elämäkerran päähenkilö on aina omalla toimin- 
nallaan suuressa määrin vaikuttanut siihen, millaisia lähteitä hänen 
toiminnastaan on syntynyt ja miten hän on tietoisesti dokumentoinut 
(tai hävittänyt) etenkin henkilökohtaisimpia lähteitä, kuten päiväkirja- 
tekstejä tai kirjeenvaihtoa. Samalla myös elämäkerran kirjoittaja luo ak- 
tiivisesti elämänkertomusta valitsemalla ne painotukset ja näkökulmat, 

joiden avulla jonkun elämää kerronnallistaa."* Aspin elämään liittyvän 
lähdeaineiston fragmentaarisuuden vuoksi tarkastelen aihettani (jouk- 
ko)elämäkerrallisen menetelmän (ja seminaarin kaltaisen koulutusins- 
tituution tuottamien hallinnollisten lähteiden) avulla, koska ulottamalla 
tarkasteluni kaikkien elokuussa 1871 Jyväskylän seminaarin pääsyko- 
keissa hyväksytyksi tulleiden 32 naisen elämäntarinoihin vertailuaineis- 
tona voin tavoittaa laajemman kuvan siitä, millaisista lähtökohdista tuo 
vuosiluokka aloitti opintonsa. Näin jokainen ryhmän jäsen täydentää 
osaltaan kokonaiskuvaa. 

Tarkoitan tässä yhteydessä mikrohistoriallisella lähestymistavalla eri- 
tyisesti sen pohjoismaista suuntausta. Siinä missä etenkin italialaisen 
mikrohistorian tradition mukaiset klassikkotutkimukset ovat usein 
keskittyneet poikkeusyksilöihin ja heidän tulkintaansa maailmasta," 
on Pohjoismaissa ollut enemmänkin tapana tarkastella yksilöä oman 
yhteiskuntaryhmänsä tavanomaisena edustajana, kun niin kutsutuista 
tavallisista ihmisistäkin on säilynyt kattavasti lähdeaineistoa tähän tar- 
koitukseen.? Toisaalta tarkastelun ei tarvitse rajoittua pelkästään kansan- 
ihmisiin, vaan myös poikkeuksellisista tilanteista tai tapahtumista syn- 
tyneet lähdeasiakirjat voivat olla väylä sellaisen arjen tai sellaisten henki- 
löiden elämänvaiheiden tutkimiseen, joista ei muuten olisi jäänyt jälkiä 
lähteisiin.” 

Nuori Isa Asp on poikkeuksellisen tyypillinen oman yhteiskuntaryh- 
mänsä edustaja siinä mielessä, että koulutus mahdollisti 1800-luvun 
loppupuolella yhä useamman maaseudun nuoren elämässä sosiaali- 
sen nousun, mutta useammin tämä koski vielä 1860- ja 1870-luvun 
vaihteessa miehiä, koska naiset eivät tuolloin voineet kovinkaan usein 
kouluttautua julkiseen ammattiin. Kansakoulunopettajan työ oli ensim- 
mäisiä tällaisia naisille sopiviksi katsottuja tehtäviä. Koska Jyväskylän 
seminaari oli ensimmäinen suomenkielinen ja myös naisille tarkoitettu 
seminaari, jonka toiminta oli käynnistynyt vain muutamia vuosia aiem- 
min kuin Aspin opinnot Jyväskylässä alkoivat,” ei monikaan suomea 
äidinkielenään puhunut ja säätyläistöön kuulumaton maaseudun nai- 
nen ollut tuossa vaiheessa päässyt opintielle. Kansakoulunopettajuus oli 
vielä vähemmistölle tarjolla ollut mahdollisuus, ja kansakoulunopetta- 
jiksi kouluttautuneiden, tutkinnon suorittaneiden naisten määrä kasvoi 

vasta seuraavilla vuosikymmenillä. Tästä syystä tapahtuma-ajankohta ja 
Aspin sukupuoli sekä henkilöhistoria tekevät hänestä erityislaatuisen ja 
poikkeuksellisenkin esimerkkitapauksen. 

Mikrotasolla luku- ja kirjoitustaito sekä kouluopetus olivat yksilölle 
eräs mahdollinen väylä sosiaaliseen nousuun ja ”säätykiertoon” aikana, 
jolloin kirjoitustaitoisuus oli vasta yleistymässä maaseutuyhteisöissä.? 
Ne muodostivat henkistä pääomaa, jonka avulla yksilö saattoi siirtyä esi- 
merkiksi kansakoulunopettajaksi valmistuttuaan tehtäviin, joissa hän 
maaseudulla toimi kasvatuksellisesti ja sivistyksellisesti esikuvallisena 
virkamiehenä tai -naisena lähiyhteisössään. Toisaalta opettajankoulutuk- 
sen myötä hän saattoi irtautua kokonaan maaseutuyhteisöstä, mikäli 
työllistyi jonkin kaupunkikoulun opettajaksi. Hyödynnänkin tarkaste- 
lussani Pierre Bourdieun tunnettua ajatusta erilaisista pääomista, kuten 
aineettomasta sosiaalisesta ja kulttuurisesta pääomasta, joita on mah- 
dollista kartuttaa yhteisöllisissä verkostoissa perinteisen taloudellisen 
pääoman ohella. Bourdieun teorian mukaisesti yhteisöllisen vuorovaiku- 
tuksen avulla voidaan saavuttaa uudenlaisia toimintamahdollisuuksia 
yhteiskunnassa ja sosiaalista nousua.?* Tarkastelen Aspin osalta erityi- 
sesti koulutuspääoman kartuttamista ja sen realisoitumista opintojen 
valmistumisen myötä odotusarvoisen sosiaalisen nousun muodossa. 

En tarkastele Isa Aspia vain yksilönä, vaan olennainen osa tätä mikro- 
tasolle vietyä tarkastelua on myös yhteisöllisten verkostojen näkökulma, 
koska verkostot ovat avain siihen, miten talonpoikaissäädystä oli mah- 
dollista ponnistaa opintielle 1860- ja 1870-luvulla. Ilman oikeanlaista 
valmennusta ja tuttavuussuhteita tai suosituksia se ei olisi onnistunut. 
Verkostot ymmärrän tässä tutkimuksessa sellaisiksi sosiaalisiksi suh- 
teiksi tai siteiksi, jotka muodostuivat henkilöiden välisessä vuorovaiku- 
tuksessa esimerkiksi ystävyyssuhteiden muodossa, kulttuurin tai ta- 
loudellisen vuorovaikutuksen luomina suhteina.5 Niissä vaihdannan 
kohteina olivat monet aineettomat hyödykkeet, kuten tieto, aatteet, ta- 
pakulttuuri tai vastapalvelukset. Verkostojen, luottamuksen ja erityisesti 
hyvän maineen? varaan rakentunut yhteistyö auttoi niiden jäseniä käyt- 
tämään hyödykseen myös muiden suhteita ja resursseja. Tällaisiin tutta- 
vuussuhteisiin nuori Isakin saattoi tukeutua. 

Papiston kansanopetuksellinen tehtävä oppisäätynä ja 
käsitykset naiskasvatuksesta 


Isa Aspin opintien näkökulmasta ratkaisevaksi sosiaaliseksi pääomaksi 
muodostui hänen läheinen ystävyytensä Puolangan kirkkoherran tyttä- 
ren Sally Thauvönin kanssa. Sallyn isä Johan Fredrik Thauvön, joka oli 
valittu vuonna 1870 virkaansa Puolangalle (missä Isa Aspin perhekin 
tuolloin asui), oli opiskeluvuosistaan saakka ollut kiinnostunut eten- 
kin suomen kielestä ja kaunokirjallisuudesta.? Pappissäädyn jäsenet 
ymmärsivät omakohtaisesti opintojen merkityksen virkauralle pääse- 
misessä, vaikka naisten julkinen työskentely opetustehtävissä oli yhä 
uutta. Poikien kouluttaminen oli papistolle erityisen tärkeää siksi, koska 
papin virka tai asema ei periytynyt samaan tapaan kuin aateluus tai maa- 
omaisuus, vaan papiston olemassaolo rakentui oppineisuuden varaan. 
Kunkin papiksi aikovan oli ensin käytävä koulua ja suoritettava asian- 
mukaiset tutkinnot. Jotta papiston jälkeläiset olisivat voineet säilyttää 
säädynmukaisen asemansa, heidän tuli hakeutua opintielle, vaikka ei- 
vät olisi pyrkineetkään kirkonmiehiksi. Tästä syystä papiston poikien 
koulutukseen kiinnitettiin tarkasti huomiota jo lapsuudesta saakka ja 
kulttuurisen sekä tiedollisen pääoman kasvattamiseen haluttiin investoi- 
da” kotiopetuksen myötä, koska säädynmukaisen koulutuksen tiedet- 
tiin maksavan itsensä takaisin myöhemmän virkauralla etenemisen 
muodossa. Myös tytöt saivat usein seurata yksityisopettajan kotikoulussa 
antamaa opetusta, vaikka heitä ei olisi valmennettu jatko-opintoja varten 
kuten veljiään.” 

Teologien uralla yliopisto-opinnot olivat vielä 1600-luvulla olleet jopa 
väylä sosiaaliseen nousuun, koska pappissäätyyn saattoi kohota sen 
ulkopuolelta, jos pääsi opiskelemaan teologiaa ja sai pappisvihkimyksen. 
Viimeistään 1700-luvulta lähtien pappisvirat alkoivat kulkea aiempaa 
enemmän suomalaisissa suvuissa ikään kuin perintönä.” Papisto sääteli 
sittemmin jäsenmääräänsä rajaamalla uusien papiksi koulutettavien 
joukkoa tarjolla olleiden pappisvirkojen määrän mukaisesti.” Thauvön 
oli itse Paltamon apteekkarin poika, mutta äidin puolelta myös pappis- 
sukua. Hänen äidinisänsä oli Paltamon kirkkoherra ja jumaluusopin 
tohtori Karl Aejmelaeus. 1800-luvun puolenvälin jälkeen puolestaan oli 

havaittavissa, että yhä useampi perinteikkään pappissuvun jälkeläinen 
suuntautui muulle alalle, kun taas papistoon nousi yhä useammin talon- 
poikaista alkuperää olleita uusia sukuja tai käsityöläisten, lukkareiden ja 
alempien virkamiesten poikia.% 

Papistolla oli vanhastaan perinteisen luterilaisen kolmisäätyopin 
mukainen asema tiedon ja puhtaan kristillisen opin välittäjänä. Kirkko- 
herran vastuulla oli valvoa, että seurakuntalaisilla oli asianmukaiset 
kristinopin taidot (käytännössä lukkarit tai alempi papisto huolehtivat 
yhä enenevässä määrin näiden opetuksesta lukkarinkoulussa tai rippi- 
koulussa, mitä pidemmälle 1800-lukua tultiin) sekä kuulustella ja valvoa 
näiden taitojen edistymistä kinkereillä, lukusilla tai ennen ehtoolliselle 
osallistumista. Pappilan lasten, nuorten ja palkollisten sekä alusta- 
laisten opetus oli tärkeää järjestää esimerkillisesti. Vuoden 1866 kan- 
sakouluasetus jätti lasten alkuopetuksen kotien vastuulle, mutta ellei 
luku- ja kirjoitustaidon opettelu sujunut perhepiirissä, sitä siirryttiin 
harjoittelemaan lukkarin- ja kiertokouluihin.*° 

Vastuu kansan alkeisopetuksesta ja sen valvonnasta säilyi seurakun- 
nilla ja kirkkoherroilla 1800-luvun lopulle,” ja esimerkiksi kiertokoulu- 
jen muodossa aina 1900-luvun alkuun saakka etenkin syrjäisellä maa- 
seudulla. Yli puolet kansakouluikäisistä lapsista jäi 1900-luvun alkuun 
saakka ilman kansakoulutasoista opetusta, maaseudulla jopa yli kaksi 
kolmasosaa. Virallisten opetustehtäviensä lisäksi maaseudun papit 
pyrkivät 1800-luvun puolenvälin jälkeen voimistuneen kansanvalistus- 
aatteen, kansankirjastoliikkeen ja fennomaanisten ajatusten myötä pe- 
rustamaan seurakuntiinsa sekä kansankirjastoja että 1860-luvulta läh- 
tien myös kansakouluja.4* Näin he virkatoimiensa ohessa edistivät myös 
harrastuksenaan kansansivistyspyrintöjä, joihin ajan kansallisuusaatteet 
tähtäsivät. 

Keskeisinä pappissäädyn toimijoina tässä suhteessa on nähtävä myös 
papin rouvat. Samoin kuin kansakirjastojen perustaminen ympäri maa- 
ta ja niiden hoidosta huolehtiminen oli erityisesti säätyläisnaisten tehtä- 
väksi tullut kansansivistyksellinen tavoite,* ottivat papin rouvat siipiensä 
suojaan myös alempisäätyisiä tyttöjä edistääkseen heidän koulutustaan. 
Säätyläisrouvat myös muistivat testamenttilahjoituksillaan vähävaraisille 
suunnattuja lastenkouluja.? Papiston piirissä nämä molemmat, kirjas- 


MAASEUTUPAPPILAT TYTTÖJÄ JATKO-OPINTOIHIN VALMISTANEINA KOTIKOULUINA 97 


https://doi.org/10.21435/ht.289 


tojen ja koulujen perustaminen, rinnastuivat hyväntekeväisyyteen, joka 
muutenkin oli erityisesti säätyläisrouvien alaa.% Lisäksi kirkolla oli pitkä 
perinne heikommassa asemassa olevien lähimmäisten auttamisessa,t 
mihin kansan valistaminen sen tiedollista pääomaa lisäämällä, suomen- 
kielisen sivistyneistön kasvattaminen ja maaseudun lasten sosiaalisen 
nousun mahdollistaminen hyvin kytkeytyivät. Usein koko pappilan per- 
he osallistui kukin omalta osaltaan kansansivistysharrastuksiin. 

Ruotsalainen koulutusjärjestelmä, joka käytännössä vaikutti edelleen 
myös 1800-luvun suomalaisessa yhteiskunnassa, oli perinteisesti ollut 
tiukasti säätysidonnainen, ja se alkoi säröytyä vasta 1800-luvun puolen- 
välin jälkeen Isa Aspin nuoruudessa samalla, kun yhteiskunta sääty- 
järjestelmineen oli muutenkin monin tavoin murroksessa, mutta kan- 
salaisyhteiskunta oli vasta hitaasti syntymässä.4* Kodeissa järjestetty 
alkeisopetus oli perinteisesti eriytetty säädynmukaisesti. Aatelin ja 
vauraimman papiston sekä ylemmän porvariston perheissä kotiopetta- 
jia oli ollut 1800-luvulle tultaessa jo pitkään. Aatelin jälkeläiset saivat 
alkuopetuksensa kotona yleisesti 1700-luvun lopulle saakka, koska jul- 
kisten koulujen, kuten lukioiden, ei katsottu olevan sovelias paikka aa- 
telisnuorukaisille. Osan koulutie jatkui kuitenkin yliopistoihin saakka. 

Ruotsalaisissa aatelisperheissä, kuten kaikissa perheissä, äideillä oli 
päävastuu kotitalouden pienten lasten alkeiskasvatuksesta palvelusväen 
avustuksella, mutta luku- ja kirjoitustaidon sekä laskennon alkeita har- 
joittivat niissä yleensä kotipapit tai vanhempien lasten kotiopettajat. 
Neidoiksi varttuneita tyttäriä opettamaan palkattiin esimerkiksi ranska- 
laisia kotiopettajattaria, mutta tämä tapa yleistyi aateliskartanoissa vasta 
1700-luvulla. Keski-Euroopasta tai Englannista kotoisin olleet tai kieli- 
taitoiset kotiopettajattaret olivat ylellisyyttä, johon vain varakkaimmat 
ylsivat.49 

Kotiopettajatar saattoi olla kotoisin myös hyvästä ruotsalaisperheesta 
ja käynyt sisäoppilaitosta, jossa oli hankkinut riittävät tiedot tehtäväänsä 
varten. Aatelistytöt opiskelivat 1700-luvun lopulla ja 1800-luvun alussa 
Tukholmassa ja muissa suurimmissa kaupungeissa vastaavanlaisissa 
pienissä yksityisissä pensionaattikouluissa tai sisäoppilaitoksissa, joihin 
kuitenkin päätyi opiskelemaan myös aatelittomia varakkaiden porvaris- 
kotien tyttäriä.’ Suomalaiset pensionaattikoulut olivat etenkin alkuai- 

koina harvassa eivätkä yhtä laadukkaina pidettyjä kuin ruotsalaiset (ja 
pietarilaiset) koulut, joihin säätyläistö lähetti tyttäriään Suomestakin. 
Mamselli- ja pensionaattikouluissa opetuksen tarkoitus ei ollut koulut- 
taa tyttöjä yleissivistävästi saati virkatehtäviin, vaan opettaa lähinnä sää- 
tyläisten seurapiireissä tarvittavia vieraita kieliä, keskustelu- ja musisoin- 
titaitoja, minkä vuoksi esimerkiksi ranskan kielen ja pianonsoiton taidot 
kuuluivat opetussuunnitelmaan.* 

Naiskasvatuksen uudistamispyrkimykset ja naisten sivistäminen syn- 
nyttivät suomalaisen säätyläistön ja akateemisten piirien keskuudessa 
keskustelua 1840-luvulta lähtien. Silloiset tytöille tarkoitetut yksityiskou- 
lut ja tyttöjen kasvatus saivat kritiikkiä siitä, että tyttöjä olisi tullut kou- 
luttaa käytännönläheisesti seurapiiritaitojen kehittämisen sijasta. Tur- 
hanpäiväisinä pidettyjen salonkitaitojen sijasta tyttökoulussa olisi halut- 
tu valmentaa naisia yleissivistävästi näiden luontaisena pidettyyn kutsu- 
mukseen, eli perheenäideiksi ja taitaviksi kotitalouden hoitajiksi. Tuol- 
loin myös kritisoitiin sitä, että lähestulkoon kuka tahansa nainen saattoi 
ryhtyä kotiopettajaksi tai perustaa pensionaattikoulun ilman asianmu- 
kaista koulutusta tai ammatin harjoittamiseen vaadittavaa lupaa. 5? 

Katariina II:n koululain (1786) ansiosta Vanhan Suomen alueella oli 
jo 1700-luvun lopulla varsin moderni koululaitos muun muassa opetus- 
metodiensa ja tyttökoulujen osalta verrattuna muun Suomen saman- 
aikaisiin ruotsalaisperäisiin käytäntöihin. Se antoi merkittäviä vaikuttei- 
ta myös suuriruhtinaskunnan vuoden 1843 kouluasetukseen. Katariina 
II:n koululaki sai aikaan tyttöjen julkiset koulut, tyttöluokkien ja jopa 
yhteiskoulujen syntymisen Vanhan Suomen alueelle, ja julkinen nais- 
kasvatus sai sen myötä hyväksynnän laajalti.’ Ruotsalainen koulujar- 
jestelmä oli puolestaan ennen 1800-lukua jättänyt kaikki tytöt julkisen 
koulutuksen ulkopuolelle joko kansanopetuksen tai yksityisopetuksen 
piiriin. 

Vähitellen ajattelutavat muuttuivat vuosisadan alkuvuosikymmeninä. 
Helsinkiin perustettiin ensimmäinen yksityinen ruotsinkielinen tyttö- 
koulu 1835 Odert Gripenbergin toimesta, ja 1843 lukio- ja koulujärjestyk- 
seen kirjattu ajatus tyttöjen julkisesta koulutuksesta vaikutti siihen, että 
jo seuraavana vuonna sekä Helsinkiin että Turkuun perustettiin julki- 
nen ruotsinkielinen tyttökoulu. Lisäksi niitä toimi vuosikymmenen puo- 

lenvälin jälkeen yksi Haminassa ja kaksi Viipurissa.54 Niiden opetus- 
suunnitelma oli edelleen varsin perinteinen, eivätkä ne edelleenkään 
valmistaneet virkauralle, vaan tavoitteena oli kasvattaa tytöistä kodin- 
hengettäriä naisille tärkeimmäksi katsotun kutsumuksen mukaisesti.55 

Ensimmäisen suomenkielisen kansakoulunopettajaseminaarin 
suuntaviivat 1850-luvulla hahmotellut kansakoululaitoksen pääarkki- 
tehti Uno Cygnaeus oli koulutukseltaan teologi ja kannatti lämpimästi 
myös naisten seminaariopintoja, vaikka hänkin painotti naisten äidil- 
listä ja perinteistä roolia kasvattajina alkeisopetuksessa.5° Opettajan työ 
oli ensimmäisiä naisille avautuneita julkisia virkoja tai toimia, jossa he 
saattoivat työskennellä kodin ulkopuolella ensin kotiopettajina tai yksi- 
tyiskoulujen opettajina, ja sittemmin Suomessa 1860-luvulta lähtien 
kansakoulunopettajina. Kasvatukseen ja hoivaan liittyvien tehtävien voi- 
tiin katsoa laajentuvan yhteiskunnalliseksi äitiydeksi.57 Toisaalta hankki- 
mansa koulutuksen myötä nainen saattoi opettajana työskennellessään 
aktiivisesti muuttaa sosiaalista asemaansa itsenäisemmäksi yhteiskun- 
nan modernisoituessa. Perinteinen sääty-yhteiskunta ei myöskään ollut 
luonteeltaan täysin staattinen, vaan jo aiemmin sosiaalinen liikkuvuus 
oli mahdollista, muttei samassa määrin kuin 1800-luvun lopulta läh- 
tien. Silti edelleen tuolloin yli 80 prosenttia maaseudun väestöstä eli 
koko ikänsä samalla seutukunnalla, joten ainakaan maantieteellistä liik- 
kuvuutta ei tapahtunut suuressa määrin. Uudet elinkeinot, raha- ja 
markkinatalouden leviäminen myös maatalousyhteisöihin sekä uusien 
professioiden synty muokkasivat kuitenkin yhteiskuntaa voimakkaasti ja 
vaikuttivat eri yhteiskuntaryhmien välisiin voimasuhteisiin. 

Se, ettei kattavampaa suomalaista kotiopettajuuden historiantutki- 
musta ole vielä juurikaan tehty, kuvastaa osaltaan tehtävän paljolti näky- 
mätöntä sekä perhe- tai opettajakohtaisesti usein määräaikaista luonnetta, 
vaikkakin instituutiona se sinänsä oli vuosikymmenten ajan pysyvämpi 
ja pitkäkestoinen. Tehtävästään eronneen tai erotetun yksittäisen kotiopet- 
tajan tilalle voitiin palkata aina uusi. Perheen lasten kasvaessa ja muut- 
taessa pois kotoa kotiopettajan kuitenkin tuli usein vaihtaa työnantajaa 
ja asuinpaikkaa, ellei häntä haluttu pitää edelleen osana talon palvelus- 
kuntaa tämän jälkeenkin. Kotiopetus kuului yksityiseen elämänpiiriin, 
ja kotiopettaja työskenteli pitkälti kodin yksityisissä tiloissa kuten muu 

palvelusväki, vaikkakin seurusteli tarvittaessa kodin piirissä myös per- 
heenjäsenten sekä vieraiden kanssa.59 Asemaltaan kotiopettaja kuului 
säätyläiskodin palkollisiin, vaikka hän osin seurustelikin talonväen kans- 
sa ja osallistui heidän arkiseen vuorovaikutukseensa enemmän kuin 
muu palvelusväki, joten perheen lasten ja nuorison kaitsijana kotiopet- 
tajan kuului tarvittaessa osata väistyä taustalle. Kartanon tai pappilan 
hierarkiassa kotiopettaja sijoittui jonnekin säätyläiskodissa asuneiden 
naimattomien tai ikääntyneiden sukulaisten ja palvelusväen välimaas- 
toon. 

Vaikka kotiopettajuus on ollut joillekin miehille varsin pysyvä ammat- 
ti, ja monet vähävaraiset miehet (usein virkamiesten, käsityöläisten tai 
talollisten jälkeläisiä) rakensivat kunniallisen uran kotiopettajan toimes- 
saan, etenkin useille virkauraa varten opiskelleille miehille se jäi vain 
tilapäisluonteiseksi tehtäväksi.“ Moni ylioppilas tai vastavalmistunut 
maisteri toimi muutaman vuoden ajan kotiopettajana, kun taas työhön 
vähävaraisuuden vuoksi päätyneelle naiselle se oli todennäköisesti ainoi- 
ta väyliä kunnialliseen ammattiin ja toimeentuloon, ellei hänellä ollut 
avioliittomahdollisuuksia tai ketään miespuolista sukulaista, jonka koti- 
taloudessa elää. Tätä kotiopettajattaren tehtävän harmaata näköalatto- 
muutta tai heikompaan osaan tyytymistä kuvastavat varsinkin useat kau- 
nokirjalliset kuvaukset kotiopettajattaren työstä. *? 

Myös monet suomalaiset papit työskentelivät nuoruudessaan tai 
opiskeluvuosinaan köyhinä ylioppilaina esimerkiksi aateliston, virka- 
miesten tai ylemmän papiston kodeissa lasten kotiopettajina. Tunnetuin 
esimerkki heistä lienee Johan Ludvig Runeberg, joka 19-vuotiaana joutui 
taloudellisista syistä keskeyttämään edellissyksynä Turussa aloittamansa 
opinnot ja matkustamaan Saarijärvelle jouluksi 1823. Siellä hän työs- 
kenteli kruununvouti Daniel Filip Danielsonin ja kapteeni Erik Gustaf 
af Enehjelmin perheissä viettäen kolme kuukautta kerrallaan kummas- 
sakin. Näiden asumisjärjestelyiden avulla opettajan palkkauskuluja saa- 
tiin tasattua. Runebergin tehtävänä oli valmentaa kummankin perheen 
kahta 6-9-vuotiasta poikaa Vaasan triviaalikouluun lähettämistä varten. 
Vuonna 1825 Runeberg siirtyi toimessaan Ruovedelle, mistä kapteeni 
af Enehjelm oli hankkinut Ritoniemen kartanon. Saarijärven vuodet 
jättivät jälkensä myös Runebergin kirjalliseen tuotantoon. Lisäksi hän 

toimi opiskeluvuosinaan kesäisin kotiopettajana Laguksen perheessä 
Liedon ja Paimion pappiloissa sekä arkkipiispa Jakob Tengströmin luo- 
na Paraisten pappilassa. Pappisvihkimyksensä jälkeen Runeberg päätyi 
opettajan uralle.4 

Runebergin opiskelutoveri Flias Lönnrot, joka sittemmin valmistui 
lääkäriksi, ryhtyi toisena opiskeluvuonnaan Keisarillisessa Turun Akate- 
miassa vahvistamaan epävarmaa toimeentuloaan hakeutumalla kotiopet- 
tajan työhön. Kirurgian ja synnytysopin professori Johan Agapetus Törn- 
gren järjesti hänelle paikan ensin Eurajoelle nimismies T. M. Höckertin 
perheeseen, missä hän toimi kotiopettajana kesällä 1823, ja seuraavasta 
vuodesta lähtien kotiopettajana professorin omassa perheessä, jolloin 
Lönnrot muutti perheen mukana myös Vesilahden Laukon kartanoon. 
Professorin hyväntahtoinen järjestely mahdollisti vähävaraiselle Lönn- 
rotille opintojen jatkamisen.* Myös Johan Vilhelm Snellman rahoitti 
opintojaan toimimalla kotiopettajana useissa perheissä eri puolilla Suo- 
mea.°° Opiskelijanuorukaisille kotiopettajuus olikin usein vain välivaihe 
tiellä kohti ylenevää virkauraa eikä pelkästään opintojen rahoittamista, 
vaan samalla oli mahdollisuus luoda verkostoja tulevaa uraa varten ja 
tutustua säätyläisiin. 

Samaan tapaan kuin kotiopettaja, jonka tuli olla riittävän sivistynyt ja 
oppinut voidakseen toimia tehtävässään, mutta joka yleensä oli myös (vä- 
hävaraisuutensa vuoksi) isäntäväkeään alemmassa säätyasemassa, eli eri 
säätyjen ja yhteiskunnallisten kerrosten välimaastossa joko tilapäisesti 
tai pysyvästi, myös papisto oli oppineiden ryhmä, joka kykeni liikku- 
maan eri säätyjen ja yhteiskuntaryhmien välillä. Papisto toimi omassa 
seurakunnassaan eräänlaisena välittäjänä eri yhteiskuntakerrosten kes- 
kinäisessä vuorovaikutuksessa, jonka keskukseksi pappila pitäjässä hel- 
posti muodostui. Samoin (usein vaatimattomammista oloista lähtöisin 
olleet) kotiopettajat ylittivät rajoja ja pääsivät tehtävissään sellaisiin paik- 
koihin ja tilanteisiin, joihin eivät taustansa vuoksi olisi muuten voineet 
päästä, hieman kuin lääkärit tai katoliset rippipapit. Tässä mielessä koti- 
opettajana toimiminen loi koulusivistystä saaneille naisille ammatilli- 
sen toimintakentän, jolla oli mahdollista hankkia sosiaalista pääomaa: 
verkostoitua, varmistaa toimeentulon jatkuvuus ja työsuhde tulevaisuu- 
dessakin sekä luoda luottamuksellisia suhteita myös ylempisäätyisten 

kanssa.” Toisaalta pappilat ja virkamieskodit olivat maaseudulla ainoi- 
ta paikkoja, joissa talonpoikaisen taustan omaavat tytöt saattoivat tu- 
tustua kotiopettajina toimineisiin, koulua käyneisiin naisiin ja päätyä 
keskustelemaan heidän kanssaan opiskeluun liittyneistä kysymyksistä. 
Esimerkiksi Isa Aspin tapauksessa pappilassa saatu kotiopetus toimi 
merkittävänä jatko-opintoihin valmistaneena väylänä. 


Pappilat julkisten koulujen korvikkeina 


1860- ja 1870-luvulla oli tavallista, että maaseudulla paikallinen papisto 
ja kansakoulunopettajisto vaikuttivat opettajaseminaariin pyrkimisen 
taustalla. Papisto saattoi havaita, ketkä seurakunnan nuorista olivat niin 
lukuhaluisia ja lahjakkaita, että heissä olisi ainesta seminaarilaisiksi. 
Esimerkiksi Emma Irene Åströmin lahjakkuus herätti huomiota rippi- 
kouluaikana Jomalassa, ja hän sai Jyväskylän seminaariin pyrkiessään 
tukea pastori Adolf Fredrik Molinilta. Emma Irenen isä ei pitänyt tyt- 
tären kouluttamista erityisen tärkeänä, vaikka oli ammatiltaan maan- 
mittari. Åströmin isänisä oli Taivassalon rovasti ja Emma Irene lienee 
perinyt opinhalunsa juuri häneltä. Usein papisto myös auttoi pyrkijöitä 
taloudellisesti ja harjoitutti pääsytutkintoa varten. Pappi, lukkari tai pai- 
kallinen opettaja valmensi pyrkijää, ja pitäjässä vierailleen kansakoulu- 
tarkastajan kehotus saattoi myös edistää hakuaikeita. Lisäksi tarvittiin 
hakijan vanhempien suostumus, mihin saattoivat vaikuttaa suuresti 
taloudelliset seikat.° Kaikkia ei ollut varaa lähettää seminaariin opiske- 
lemaan usean vuoden ajaksi. 

Isa Aspin oma perhe suhtautui myönteisesti kansakouluseminaariin 
pyrkimiseen. Isan isällä oli kirjurintyönsä ohessa kaunokirjallisia taipu- 
muksia, ja hän huolehti yhdessä isoäidin kanssa siitä, että tytär oppi 
kotona myös ruotsin kieltä jo lapsuudessaan. Opiskeltuaan Raahessa 
tyttökoulussa 1864-1865 Isa haaveili pääsystä Oulun tyttökouluun jatka- 
maan opintojaan, mutta taloudellisista syistä tämä ei toteutunut. Isa 
osallistui seuraavaksi Ämmän ruukin (missä hänen isänsä työskenteli 
kirjurina) virkamiesten lapsille tarkoitettuun kotiopetukseen, ja toimi 
itsekin jonkin aikaa ruotsinkielisen kotikoulun opettajana sisaruksilleen 

ja ruukin työväestön ruotsinkielisille lapsille.?* Tällainen yhteisöllinen 
opettaminen ja luku- ja kirjoitustaidon alkeiden harjoittelun informaali 
ohjaaminen oli tyypillisesti naisten elämänpiiriin kuuluva tehtävä. Har- 
vat koulussa oppia saaneet välittivät maaseudulla tietojaan nuoremmille 
lapsille yksityisesti. Samalla Isa sai kokemusta opetustyöstä. 

Papin rouvat osoittautuivat merkittäviksi suunnannäyttäjiksi maaseu- 
dun lasten sivistämisessä. Etenkin tyttärien kotiopetus kuului pappilan 
emännän tehtäväkentän ja valvovien silmien piiriin.? Tähän kaikkeen 
papin rouvia auttoi valmistautumaan se sivistys, jota he itse olivat saa- 
neet nuorina neitosina vähintään kotikasvatuksen myötä. Äitien opetta- 
mia kodinhoidollisia taitoja ja tulevan perheenäidin tarvitsemaa säädyn- 
mukaista opastusta pidettiin varsin tärkeänä osana tyttöjen kasvatusta.” 
Monet tulevat papin rouvat olivat itsekin pappiloiden tyttäriä, joten he 
olivat perehtyneet pappilan emännöintiin lapsuudestaan saakka harjoit- 
telemalla näitä taitoja äitinsä valvonnassa. Vauraimmat kirkkoherrojen 
isännöimät pappilat alkoivat vähitellen 1800-luvulle tultaessa muistuttaa 
kartanoita. Kirkkoherra ja alempi papisto vastasivat vuosisadan puolen 
välin jälkeen myös useista kunnallishallinnon tehtävistä seurakunnan 
hallinnon lisäksi.? Pappilassa järjestettiin monenlaisia väenkokouksia ja 
hartaustilaisuuksia, siellä yöpyivät piispan tavoin lukuisat pitäjän arvo- 
vieraat, sieltä jaettiin seurakuntalaisille yleishyödyllistä tietoa muun 
muassa maanviljelyksen kehittämiseen ja pappilan väki huolehti monin 
tavoin alustalaisistaan. Papin rouvat huolehtivat myös vaikkapa lääkekas- 
vien viljelystä ja lääkinnällisten neuvojen sekä lääkkeiden jakamisesta. 
Pappilan emännän tuli hallita koko kotitalouden toiminnan johtaminen 
ja vastata suuren talouden eri osa-alueista, luonnollisesti palvelusväen 
avustuksella.” 

Kotiopetuksella voidaan tarkoittaa yksityiskodeissa ja perheiden pii- 
rissä hankittua koulutusta.” Esimerkiksi kirkkoherran tuli asemassaan 
huolehtia oman perheensä lasten luku- ja kirjoitustaidon opetuksesta 
ja toimia samalla esikuvana seurakuntalaisilleen. Kirkkoherran rouva 
osallistui tähän tehtävään. Käytännössä arjen koulutyöstä huolehti sää- 
tyläisperheissä tehtävään palkattu kotiopettaja, joka saattoi varakkaam- 
missa suomalaiskodeissa olla myös syntyperäinen vieraan kielen puhu- 
ja 7* Säätyläispappiloissa opiskeltiin useita vieraita kieliä. Ruotsi oli vielä 

1800-luvun puolivälissä monille perheille äidin- ja kotikieli, ja fennoma- 
nian myötä yleistyneen suomen kielen ja kirjallisuuden harrastuksen li- 
säksi lapset oppivat kotikoulussa ainakin ranskan ja saksan alkeet, oppi- 
kouluihin ja virkauralle tähdänneet pojat myös opinnoissa tarvittavien 
klassisten kielten alkeita.”” 

Etäisyydet kaupunkikouluihin olivat yleensä maaseutupappilasta 
pitkät. Kansakoulujakin oli vasta ryhdytty perustamaan maaseudulle 
1860-luvulta lähtien enenevässä määrin. Vuoden 1866 kansakouluase- 
tus koski varsinaisesti kaupunkeja, ja maaseudulle kansakouluja voitiin 
tuossa vaiheessa perustaa vielä harkinnan mukaan varojen niin salliessa. 
Pappilan lapsista pojat pyrittiin lähettämään oppikouluun ja sen jälkeen 
yliopistoon opiskelemaan. Tuomiokapitulien valvomia alkeiskouluja, joi- 
den oppimäärästä yliopisto-opintoihin valmistaneet klassiset kielet ja fi- 
losofia muodostivat merkittävän osan, oli tärkeimmissä kaupungeissa ja 
lukioita vain muutamissa. Maaseutupappiloista oli lähdettävä jo varhain 
opintielle kaupunkeihin koulukortteeriin joko vuokralle tai sukulaisten 
luo. Tämä koski ensisijaisesti poikia. Tyttöjen taas toivottiin osallistuvan 
kotiopetuksen saatuaan oman seurakunnan varattomille lapsille suun- 
natun opetuksen järjestämiseen 3 

Huolimatta nuoresta iästään ja vaatimattomasta asemastaan Isa 
Aspilla oli tilaisuuksia tutustua säätyläisten kanssa ja ystävystyä heidän 
kanssaan. Lapsena eli jo ennen tyttökouluun menoaan Asp vieraili usein 
Suomussalmen kappalaisen, Karl Adolf Liliuksen ja hänen Margaretha- 
rouvansa luona heidän pappilassaan. Jälkimmäinen keskusteli Isan 
kanssa ja antoi tämän luettavaksi kirjallisuutta.?? Tämäkin ystävyys- 
suhde kehitti osaltaan Isaa kohti jatko-opintoja. Etenkin aatelin mutta 
muutenkin ylempien yhteiskuntaryhmien kotiopetuksen keskeisenä 
menetelmänä toimi 1700-luvulta lähtien keskustelu, jonka tuli herättää 
lapsen kiinnostus tarkasteltavaan aiheeseen ja opettaa johdonmukaista 
ajattelua.8° Kuka tahansa maalaistyttö ei olisi välttämättä päätynyt papin 
rouvien koulittavaksi, mutta pieni Lovisa osoitti jo tuolloin lahjakkuutta 
ja kiinnostusta lukemiseen ja kirjoittamiseen. 

Kotona Puolangalla Isa valmistautui vuosina 1870-1871 seminaarin 
pääsykokeisiin, joihin aikoi osallistua elokuussa 1871, heti kun olisi täyt- 
tänyt 18 vuotta. Asp oli onnekas, koska juuri pitäjään muuttanut kirkko- 


MAASEUTUPAPPILAT TYTTÖJÄ JATKO-OPINTOIHIN VALMISTANEINA KOTIKOULUINA 105 


https://doi.org/10.21435/ht.289 


herra Thauvonin perhe mieltyi häneen, ja Isa vieraili lähes päivittäin 
pappilassa parhaan ystävänsä Sallyn luona, missä hän saattoi valmistau- 
tua pääsykokeisiin. Asp opiskelikin pappilassa sekä kirkkoherran että 
rouva Thauvonin opastuksella. Syksyllä pappilaan palkattiin kotiopetta- 
jaksi oululainen neiti (sittemmin kansakoulunopettaja) Edla Niska, jon- 
ka johdolla tytöt opiskelivat, lauloivat ja lukivat kirjallisuutta. Naiset 
siis vastasivat pitkälti tästä Puolangan pappilan piirissä tapahtuneesta 
opetustyöstä. 

Kirkkoherra J. F. Thauvon oli Elias Lönnrotin tuttava ja tämän kanssa 
kirjeenvaihdossa 1860-luvun lopulla.$? Lönnrotin ainoa poika oli kuol- 
lut parivuotiaana, mutta tyttäret Ida Carolina (s. 1855) ja Maria Ulrika 
(s. 1852, k. 1874 keuhkotautiin) opiskelivat jonkin aikaa Jyväskylän kan- 
sakoulunopettajaseminaarissa. Kummankin pohjakoulutuksena oli ko- 
tiopetus ja kumpikin erosi toisen lukuvuoden syksyllä seminaarista®, 
johon professori Lönnrot oli lähettänyt tyttärensä ”sivistymään”.34 He 
eivät siten saaneet seminaarin päästötodistusta eivätkä valmistuneet 
päteviksi kansakoulunopettajiksi. Lönnrotin tavoin myös kirkkoherra 
Thauvonille Jyväskylän uusi seminaari oli nähtävästi ainakin tuossa vai- 
heessa osoitus naiskasvatuksen edistysaskeleista, ja yhdessä perheensä 
kanssa hän kannusti Isa Aspia hakemaan oppilaaksi seminaariin ja koh- 
ti kansakoulunopettajattaren uraa. 

Thauvonien kotona Kiiskilän pappilassa oli laaja kotikirjasto ja siellä 
luettiin yhdessä ääneen ajan tunnetuimpien eurooppalaisten ja koti- 
maisten kirjailijoiden (kuten Runebergin) teoksia. Etenkin rouva Emilia 
Thauvon luki yhdessä Isan kanssa kirjallisuutta ja keskusteli siitä hänen 
kanssaan.% Kirkkoherra Thauvön, joka oli perustanut aiemmin Suo- 
mussalmen kirjaston, sai aikaan myös Puolangan kansankirjaston avaa- 
misen vuonna 1876.8* Oman kodin ulkopuolella alkeis- ja tyttökoulua 
käynyttä tyttöä voitiin siis monin tavoin valmistaa jatko-opintoihin (esi- 
merkiksi kansakoulunopettajaksi) pappilan kotiopetuksen avulla. Aivan 
kaikki eivät kuitenkaan olisi voineet päästä osallisiksi tällaisesta valmen- 
nuksesta kohti seminaariopintoja, sillä voidakseen ylipäänsä seurustella 
pappilan isäntäväen kanssa Isan tuli täyttää tietyt säädynmukaisen kas- 
vatuksen ja koulutuksen edellytykset: hänellä oli jo monenlaista kult- 
tuurista pääomaa, kuten ruotsin kielen taito, kokemusta tyttökoulussa 

opiskelemisesta, kirjallista lahjakkuutta, kirjallisuuden ja kulttuurin tun- 
temusta ja ennen kaikkea palava into seminaarissa opiskelua kohtaan. 

Pappiloiden kaltaisissa säätyläiskodeissa myös tyttöjen kotiopintoihin 
suhtauduttiin usein kiinnostuksella ja voitiin turvautua kotiopettajatta- 
ren palkkaamiseen. Alkujaan kotiopettajia oli hankittu lähinnä koulu- 
tielle valmennettuja poikia varten. Ruotsalaisen ylhäisaatelin pojat saivat 
1700-luvulle sijoittuneen lapsuutensa aikana kotiopetusta ranskalaisilta 
lastenhoitajilta ja kotiopettajilta, joiden tuli kehittää lasten kielitaitoa. 
Suomalaisten aatelisten opetuksesta huolehti yleensä Turun akatemian 
ylioppilas tai nuori maisteri, joka asui muutaman vuoden kartanossa ja 
työskenteli kotiopettajana. Myös vauraampi papisto palkkasi mielellään 
ylioppilaita kotiopettajiksi.9 Esimerkiksi Suomen osalta ei juuri tiedetä, 
että edes aateli olisi aiempina vuosisatoina palkannut ensisijaisesti aate- 
listyttöjä varten kotiopettajattaria, mutta samoin kuin Ruotsissakin, he 
saivat osallistua veljiään varten palkattujen kotiopettajien oppitunneil- 
le.88 1800-luvun kuluessa ajattelutavat muuttuivat ja kotiopettajattaria 
palkattiin myös pelkästään tyttöjä varten. 

Esimerkiksi Thauvönin monilapsisen perheen lasten koulimiseksi 
opintielle pappilaan hankittiin kotiopettaja, koska kaupunkikouluihin oli 
paljon matkaa. Isan ikäinen esikoispoika oli kuollut jo pienokaisena, sa- 
moin kuin vuonna 1857 syntynyt toinen poika ja 1871 syntynyt nuorin ty- 
tär. Toiseksi vanhin lapsista, Sally (s. 1855), Emil”? (s. 1858, joka opiskeli 
sittemmin Oulun lyseossa, vihittiin papiksi 1883 ja toimi Pudasjärven ja 
Viitasaaren kirkkoherrana), Johanna eli Jenny (s. 1860, sittemmin kirk- 
koherran puoliso) sekä Alma (s. 1863, pastorinrouva) tarvitsivat alkeis- 
opetusta pappilassa. Siitä ei ole säilynyt tarkempaa tietoa, osallistuiko 
Emil enää 1870 kotiopetukseen, ja todennäköistä oli, että Edla Niska 
opetti tuolloin vain tyttäriä ja heistä lähinnä Sallya. Hänen paras ystävän- 
sä Isa pääsi osalliseksi pappilan tyttären valmistamisesta säädynmukais- 
ta sivistystä ja mahdollisia jatko-opintoja varten. Samalla kotiopetuksen 
avulla voitiin välittää nuoren naisen tietoon omalle yhteiskuntaryhmälle 
tyypillisiä käyttäytymisen ja osaamisen normeja: hänen tuli hahmottaa, 
millaisia tietoja ja osaamista hänen asemassaan olevalta henkilöltä voi- 
tiin tulevaisuudessa odottaa perheenäitinä ja kansalaisena. 

Puolangan (ja sittemmin Iin) kirkkoherra Johan Fredrik Thauvön 

toimi Oulun läänin kansakouluntarkastajana 1874-1885." Hänellä oli 
pedagoginen koulutus ja hän toimi pitkään Tornion ala-alkeiskoulun 
rehtorina.?? Kirkkoherra vaikuttaa suhtautuneen myönteisesti naiskasva- 
tukseen ja naisten itsenäiseen työskentelyyn omassa ammatissaan. Mi- 
käli Isa Asp olisi saanut elää ja olisi useiden seminaaritoveriensa tapaan 
valmistunut kansakoulunopettajaksi vuonna 1875, olisi ”setä Thauvön” 
todennäköisesti ollut parhaansa mukaan avuksi myös opettajanpaikkaa 
haettaessa. Esimerkiksi Uno Cygnaeus huolehti henkilökohtaisesti, että 
hänen parhaat seminaarioppilaansa saivat hyvät opettajanvirat ja suo- 
sitteli seuraavaksi pätevimpiä tiettyjen koulujen johtokunnille.9 Mutta 
ensin Isan tuli tietysti onnistua seminaarin pääsykokeissa ja osoittaa 
kykynsä kansakoulunopettajan vaativaan tehtävään. 


Jyväskylästä nuorten naisten suomenkielisen 
koulutuksen kehto 


1850-luvulle saakka suomenkielisen maaseudun nuorison tie jatko-opin- 
toihin oli kivikkoinen koulukielen vuoksi. Jyväskyläläiset olivat pitkään 
ponnistelleet perustaakseen opintielle aikovia poikia varten oman oppi- 
koulun eli yläalkeiskoulun. Tältä osin kaupunki oli ollut kauan paitsiossa, 
mutta 1858 Jyväskylä sai Suomen ensimmäisen suomenkielisen oppikou- 
lun eli yläalkeiskoulun.* Tuon ajan kieli- ja koulutuspoliittiset ratkaisut 
johtivat siihen, että Jyväskylästä muotoutui 1860-luvulle tultaessa merkit- 
tävä sisämaan suomenkielinen koulukaupunki, jonne tuli opiskelijoiksi 
paljon maaseudulta lähtöisin olleita nuoria. Uusien koulujen perustami- 
nen tähtäsi ennen muuta kansan sivistystason kohottamiseen. Ensim- 
mäinen suomenkielinen kansakoulunopettajaseminaari päätettiin sijoit- 
taa niin ikään Jyväskylään, mihin piirilääkäri Wolmar Schildt oli taustalla 
vaikuttamassa samoin kuin oppikoulun osaltakin. Seminaarilaisia 
tarvittiin kansan sivistystyössä, ja fennomaanien näkökulmasta maa- 
seudun kasvateilla oli jo valmiiksi hallussaan tärkeää pääomaa eli sujuva 
suomen kielen taito, joka monelta säätyläiseltä tuossa vaiheessa puuttui. 

Naisten ammattiin johtava suomenkielinen julkinen koulutus sai pit- 
kälti alkunsa Jyväskylän seminaarista. Paitsi alue- ja kielipolitiikka myös 

tarve naissivistyksen nostamiseen määrittivät tuohon aikaan uusien op- 
pilaitosten perustamista. Naiskasvatuksen uudistaminen nähtiin eten- 
kin vuosisadan puolenvälin jälkeen suomalaiskansallisena ja yhteiskun- 
nallisesti merkittävänä tavoitteena. Jyväskylän seminaarin ja oppikoulun 
opettajat ryhtyivät 1860-luvulla puuhaamaan kaupunkiin suuriruhtinas- 
kunnan ensimmäistä suomenkielistä tyttökoulua. Jyväskylän tyttökoulu 
aloitti toimintansa 1864, vuotta myöhemmin kuin opettajaseminaari.°° 

Aina 1800-luvun puoliväliin saakka säätyläislapset koulutettiin sää- 
dynmukaisesti. Tytöt saattoivat opiskella tyttökouluissa ensisijaisesti 
avioliittoa ja perhettä varten, mutta päätyivät joskus myös opettajiksi.” 
Tilanne muuttui kansallisuusaatteiden voimistuttua, kun kaikki väestö- 
kerrokset haluttiin saada kansakoulun piiriin. Säätyläistyttöjen koulutuk- 
seen haluttiin investoida ja huolehtia myös heidän tietopääomastaan, 
koska suomen kielen, kulttuurin ja yleissivistävän koulutuksen katsot- 
tiin olevan osa kansakunnan rakentamista. 1840- ja 1850-luvun uudis- 
tusten jälkeen naistenkin opettajankoulutus vähitellen professionaalis- 
tui kansakoulunopettajaseminaarien naisille tarjoaman pedagogisen 
koulutuksen myötä. 

Naiskasvatus oli 1800-luvun tärkeitä yhteiskunnallisen keskustelun 
kiistakysymyksiä. Lopulta vuosisadan viime vuosikymmenten aikana 
useiden suomalaisten naisjärjestöjen ja naisliikkeen sanoma tiivistyi 
edelleen siihen, että koti, äitiys ja yksityinen elämänpiiri miellettiin yhä 
naisten tärkeimmäksi toimintakentäksi. Se ei enää kuitenkaan rajautu- 
nut pelkästään koteihin, vaan ulottui koko yhteiskuntaan etenkin ylem- 
pien säätyjen ja keskiluokan naisten osalta.°° Myös kansakoulunopetta- 
jina naisten voitiin katsoa toteuttavan yhteiskunnallista äitiyttä. 

Jyväskylän seminaarin perustaminen oli seurausta siitä, että haluttiin 
luoda koko kansan (myös suomenkielisen väestönosan) kouluttamista 
varten järjestelmä, kansakoulu, johon tarvittiin työskentelemään paljon 
niin mies- kuin naisopettajiakin, ja siksi tarvittiin myös toimiva opettajan- 
koulutusjärjestelmä. Seminaariin ensimmäisenä vuonna 1863 hyväk- 
sytyt naisopiskelijat tulivat yhtä lukuun ottamatta säätyläisperheistä ja 
useimmat olivat Aimo Halilan tutkimuksen mukaan käyneet tyttökou- 
lun. Iältään he olivat 19—32-vuotiaita.'** Seminaariin pääsi opiskelemaan 
18 vuotta täytettyään. Alkuaikoina oppilaat olivat selkeästi jakautuneet 

sukupuolen ja sosiaalisen taustan osalta maaseudulta lähtöisin ollei- 
siin miesseminaarilaisiin ja kaupunkilaissäätyläistöstä peräisin ollei- 
siin naisseminaarilaisiin muutamia poikkeuksia lukuun ottamatta. 
Ensimmäisten vuosien naisoppilaista pääosa oli säätyläisiä. Jyväskylän 
seminaari oli niin kutsuttu kaksoisseminaari, jossa oli omat osastonsa 
miehille ja naisille.'"* Osastot toimivat käytännössä eri rakennuksissa 
kaupungin keskustassa, ja niiden välillä vallitsi suuri sosiaalinen juopa 
oppilaiden erilaisten taustojen vuoksi. Etenkin naisopiskelijat viettivät 
patriarkaalisesti johdetussa ja perhemäisesti organisoituneessa semi- 
naarissa varsin suojattua elämää." 

Loppukesällä 1871 Isa Asp saapui Jyväskylään useiden kaltaistensa 
tavoin pitkän taipaleen päästä ja toiveikkaana opiskelupaikan järjestymi- 
sen suhteen. Seminaariin riitti pyrkijöitä, koska mahdollisuus kouluttau- 
tua kansakoulunopettajaksi merkitsi maaseudun nuorille sosiaalista 
nousua. Aspin elinaikana jo seminaarilaista pidettiin maaseutuyhtei- 
sössä varsin merkittävään asemaan kohonneena henkilönä, joka kul- 
ki opinpolkuaan kohti kansakoulunopettajan arvostettavaa tehtävää.'93 
Varhaisimmat seminaariluokat olivat pohjakoulutukseltaan melko epä- 
yhtenäinen joukko. Monet miesoppilaista olivat liikkeellä hyvin vähin 
pohjatiedoin, koska kansakouluja ei vielä maaseudulla juuri ollut, kun 
taas naisseminaarilaiset olivat usein käyneet ruotsinkielistä oppikoulua. 
Kansakoulun oppimäärä oli hankittu joko käymällä se tai itseopiskelun 
ja yksityisopetuksen avulla.'*t Vuosina 1863-1898 seminaariin saapu- 
neista opiskelijoista noin 32 prosentilla oli kansakoulun lisäksi pohja- 
koulutuksenaan myös opintoja muissa oppilaitoksissa. Enemmistö heis- 
tä eli noin 73 prosenttia oli kotoisin maaseutupitäjistä.'5 

Elokuun 17. päivänä 1871 järjestettyyn Jyväskylän seminaarin pääsy- 
koetutkintoon kutsutuista opiskelemaan hyväksyttiin 32 uutta naisopis- 
kelijaa.'** Heistä reilu kolmannes eli 37,5 prosenttia oli valmistautunut 
seminaariopintoihin yksityisopintojen tai kotiopintojen avulla, ja vajaa 
kolmannes, kuten nimismiehen tytär Lucina Hagman Kälviältä, oli käy- 
nyt tyttökoulua suurimmissa kaupungeissa (Hagman Vaasan ruotsa- 
laista tyttökoulua). Lisäksi kahden pohjakoulutuksena oli kansakoulu. 
Pääsytutkintoluettelossa mainituista neljänneksen osalta koulutustausta 
jää epäselväksi seminaarimatrikkelin tiedoissa tai he puuttuvat koko- 
naan matrikkelista.'"7 

Tarkastelu osoittaa, ettei useita vuosikymmeniä myöhemmin koottu 
seminaarin muistojulkaisu vuodelta 1937, eli keskeisin varhaisista se- 
minaarilaisista kertova matrikkeliteos, sisällä kaikkien pääsykokeissa 
hyväksyttyjen oppilaiden henkilötietoja kattavasti. Tässä tutkimuksessa 
olen yhdistänyt matrikkelitiedot pääsykokeissa hyväksytyistä kertovan 
luettelon tietoihin, mikä antaa hakijoiden taustoista tarkemman käsi- 
tyksen. Esimerkiksi Aimo Halilan tutkimus varhaisimmasta kansa- 
koulunopettajistosta (1949) perustuu vahvasti matrikkelitietoihin, eikä 
hän mainitse erikseen, onko käyttänyt seminaarin arkiston sisältämiä 
pääsykokeissa hyväksyttyjen luetteloita matrikkelitietojen lisäksi. Myös 
Halila on havainnut, että matrikkelitiedot ovat puutteellisia etenkin van- 
himpien seminaarilaissukupolvien osalta.1° 

Pääsytutkintoluetteloiden perusteella tarkasteltuna kymmenen Jyväs- 
kylän seminaariin syksyllä 1871 hyväksytyistä naisopiskelijoista eli noin 
kolmasosa oli papintyttäriä. Noin 60 prosenttia kaikista seminaarin tuol- 
loin aloittaneista kotiopetusta saaneista tytöistä oli pappis- tai lukkari- 
perheistä. Heidän lisäkseen myös Isa oli saanut yksityisopetuksensa 
pappilassa. Tyttökoulun käyneissä oli nimismiehen, tehtaanjohtajan 
ja maanmittarin tyttäriä. Mikäli lasketaan pääsykoetiedoissa ja semi- 
naarin matrikkelissa mainitut nimikkeet ”koululainen”, ”oppilas” ja 
”kansakoululainen” yhteen niiden tietojen kanssa, joiden mukaan ha- 
kija oli käynyt tyttökoulua, tasan puolet Isan luokkalaisista olisi saanut 
pohjakoulutuksensa jossakin kodin ulkopuolisessa julkisessa tai yksi- 
tyiskoulussa.'*9 Lisäksi esimerkiksi Isa Asp oli opiskellut jonkin aikaa 
tyttökoulussa, vaikkei valmistunutkaan sieltä. Näitä valmistumiseen 
johtamattomia opintoja ei ole välttämättä dokumentoitu tarkasti matrik- 
kelitietoihin tai pääsykoeasiakirjoihin. Seminaarin varhaisten vuosien 
opiskelijoiden tietopohja saattoi olla koottu vaihtelevista lähteistä, mikä 
osoittaa, että tyttöjen koulutuksen osalta oli käynnissä siirtymävaihe 
kotiopetuksesta kohti (julkista) kouluopetusta. 

Isan luokalla opiskelleiden kymmenen papintyttären lisäksi joukossa 
oli kolme lukkarin tytärtä ja yksi opettajan tytär. Opiskelijoissa ei ollut 
varsinaisesti ylimpien yhteiskuntaryhmien jälkeläisiä juuri ollenkaan, 
vaan muut olivat virkamiesten eli nimismiesten, maanmittarin, tulli- 
vahtimestarin tai kunnankirjurin (Isa) tyttäriä sekä muutamia talollisten 

tai työväestöön piiriin kuuluneita seminaarilaisia."* Näin ollen lähes 
puolet luokan opiskelijoista tuli ”oppisäädystä”, kun huomioidaan se, 
että myös lukkarit huolehtivat 1800-luvulla pitkälti kansanopetukselli- 
sista tehtävistä. 

Useat maaseudulta lähtöisin olleet seminaarilaiset olivat vähävaraisis- 
ta oloista ja opiskelivat velaksi. Joillakin oli opiskelemaan tullessaan vain 
vaatepartensa, eväät ja muutama markka rahaa mukana."" Pian pahojen 
nälkävuosien jälkeen 1871 naisseminaariin hyväksytty vuosiluokka ei 
perhetaustansa vuoksi kuulunut yhteiskunnan ylimpiin kerroksiin, vaan 
moni näytti pikemminkin tulleen seminaariin hakemaan taloudellisessa 
mielessä turvatumpaa tulevaisuutta opiskelemalla omaan ammattiin ja 
elättääkseen itsensä kansakoulunopettajan työllä. Isan luokalla opiskel- 
leista enemmistö oli syntynyt 1850-luvun alkuvuosina (75 %) ja miltei 


” » 


puolen heistä (47 %) huoltajan mainittiin olevan ”vähävarainen”, ”var- 
sin varatoin”, ”sangen köyhä” tai ”perin köyhä”. Vähävaraisista oloista 
peräisin olleista oppilaista kuitenkin vain 53 prosenttia tuli valituiksi 
seminaarin sisäoppilaiksi ensimmäisellä luokalla opiskellessaan."? 

Kaiken kaikkiaan naisopiskelijoiden enemmistö oli tuona syksynä 
lähtöisin pääosin ylemmistä yhteiskuntaryhmistä kuin Isan oma per- 
he. Hän oli siinä mielessä poikkeuksellinen opiskelija, että oli saanut 
yksityisopetusta verkostojensa avulla kodin ulkopuolella. Asp menestyi 
pääsykokeissa kuitenkin ennen muuta osaamisensa vuoksi, koska tuli 
tuona vuotena valituksi seminaariin toiseksi parhain pistein heti tyttö- 
koulua käyneen Lucina Hagmanin jälkeen." Naisille avautui Suomessa 
tie yliopisto-opintoihin vasta 1800-luvun lopulla. Ensimmäiset naiset 
valmistuivat ylioppilaiksi 1870-luvulta lähtien, mutta joutuivat vuoteen 
1901 saakka anomaan erillisoikeutta voidakseen suorittaa yliopisto-opin- 
toja, ja naisten ylioppilaaksi valmistuminen yleistyi vasta 1900-luvulla." 
Siksi suomenkielisen seminaarin merkitys oli suuri etenkin naisopiske- 
lijoille jo 1860-luvulta lähtien, koska opinnot avasivat heille polun jatko- 
opintoihin, omaan ammattiin ja itsenäiseen toimeentuloon, mikä oli 
vielä naisille harvinaista tuon ajan yhteiskunnassa. 

Pappiloiden merkitys maaseudun väestön sivistäjinä 
ja kulttuurisen pääoman tuottajina 


Isa Aspin kouluvuodet sijoittuivat vuosisadan alkuvuosikymmeninä 
verkkaasti virinneeseen, pitkäkestoiseen ja 1860-luvulta lähtien voimis- 
tuneeseen murrosvaiheeseen, jonka ansiosta koulutuksen ja julkiseen 
ammattiin valmistumisen myötä tapahtunut sosiaalinen nousu mahdol- 
listui myös talonpoikaistytöille. Kuka tahansa ei alkuvaiheessa kuiten- 
kaan noussut rahvaan parista kansanvalistajaksi, vaan tähän tarvittiin 
lahjakkuuden lisäksi suotuisia sattumuksia ja ennen kaikkea hyviä so- 
siaalisia verkostoja, jotka saattoivat kannatella opintielle pyrkijää, vaik- 
kei hänellä olisi ollutkaan omaa kotiopettajaa. Ystäväperheiden pappilat 
ja niiden tiedollisesti kehittävä toimintaympäristö olivat kasvuvuosina 
väylä eri säätyjen ja yhteiskuntaryhmien välisten rajojen ylittämiselle 
esimerkiksi Aspin tapauksessa. Kaikesta vaivannäöstä huolimatta koh- 
talo saattoi myös päättää toisin, kuten nuorena kuolleen Aspin kohdalla. 
Hän oli joka tapauksessa uuden ajan airuita, joita seuranneet ikäluokat 
ja sukupolvet saattoivat kulkea tasaisempaa opintietä. Mutta ilman 
Aspin kaltaisten maaseudun tyttöjen rohkeutta ja pyrkimystä kohti 
omaa ammattia naisten kouluttautuminen kansakoulunopettajiksi ei 
olisi lähtenyt samalla tavoin liikkeelle kuin 1860- ja 1870-luvun Suomes- 
sa, jolloin ankarat katovuodet, nälkä ja kulkutaudit olivat vielä tuoreessa 
muistissa. Oman ajan ja ystävien tai perheen ja sukulaisten aineellisen 
pääoman investoiminen opettajankoulutukseen merkitsi ainakin aluksi 
taloudellista niukkuutta ja joka tapauksessa kovaa työtä, mutta sitkeys 
palkittiin sittemmin opettajanuralla, joka oli monelle lisäksi aidosti 
kutsumustehtävä. 

Seminaariin hakeutumisessa pappiloiden kaltaisilla säätyläiskodeilla 
oli erittäin suuri merkitys. Pappiloilla oli käytössään sellaisia säätyase- 
maan liittyneitä konkreettisia taloudellisia, mutta myös sosiaalisia ja 
muita aineettomia resursseja, kuten oppineisuutta ja kirjallisuutta, jot- 
ka mahdollistivat toimimisen eräänlaisina epävirallisina tiedon ja oppi- 
misen keskuksina ennen koulujen perustamista maaseudulle. Pappilois- 
sa oltiin perillä ajankohtaisista asioista ja uusimmista kasvatusaatteista. 
Pappilat jopa osaltaan korvasivat syrjään asutulla maaseudulla tyttökou- 

lujen puutteen, vaikkakaan opetus ei ollut yhtä järjestelmällistä tai opis- 
kelijoiden rekrytointi vastaavalla tavalla avointa kuin kouluissa. Pappi- 
laan valikoiduttiin opiskelemaan ensisijaisesti sosiaalisten verkostojen 
avulla. Pappilat kuitenkin synnyttivät kouluttamiensa seurakuntalaisten 
välityksellä uutta kulttuurista pääomaa ja edistivät kansansivistystyötä. 
Isa Aspilla oli käytännössä käytössään lainakotiopettaja säätyläiskodin 
kautta. Ei ollut kovin tavallista, että vaatimattomissa oloissa eläneellä 
maalaistytöllä olisi ollut henkilökohtainen kotiopettaja. Tämä erikoinen, 
häviävän pieni yksityiskohta hänen elämäntarinassaan osoittaa kuiten- 
kin aivan olennaisesti sen, ettei koulunkäynti enää Isan nuoruudessa 
ollut maaseudullakaan niin sidonnaista perhetaustaan, etteikö lahjak- 
kaan nuoren olisi ollut mahdollista hyödyntää erilaisia poikkeamia ja 
verkostojen avaamia väyliä yhteisöllisessä kanssakäymisessä. Isalla ja 
hänen perheellään ei ollut välttämättä riittävästi taloudellista pääomaa 
yhteisölliseen nousuun, mutta sosiaalisen pääomansa he kykenivät 
muuntamaan kulttuuriseksi"* siten, että verkostot auttoivat opiskelun 
jatkamisessa. Ystävyyssuhteet ja tyttöjen koulunkäynnille myönteinen 
ajan katsantokanta siivittivät mahdollisuutta edetä opinnoissa ja kar- 
tuttaa tiedollista pääomaa, jos opinhalua riitti. Maaseudulla etenkin 
pappilat loivat ja jakoivat sellaista sosiaalista ja kulttuurista pääomaa, 
joka avasi vähäisemmistä lähtökohdista ponnistaneille mahdollisuuk- 
sia säätykiertoon. Kaikessa oli tietysti pitkälti kyse siitä, miten valmiita 
papisto ja heidän perheenjäsenensä olivat tukemaan näitä pyrkimyksiä. 
Seminaarin pääsykokeeseen valmistautuakseen maaseudun nuori, 
joka ei ollut käynyt kansakoulua, joutui tietopääomaansa kasvattaakseen 
turvautumaan perheenjäsenten ja lähiyhteisön apuun. Sekä sukupuoli, 
sääty tai yhteiskuntaryhmä että myös äidinkieli vaikuttivat kotiopetuksen 
laatuun ja siihen, millaisiin opintoihin nuori ohjautui. Fennomania ja 
kansansivistysaatteet vaikuttivat keskeisesti siihen, että pappisperheet ot- 
tivat tehtäväkseen valmentaa maaseudun tyttöjä kohti opintietä joko itse 
tai kotiopettajan sekä kotikirjastojen avulla. Kotiopetuskaan ei enää riit- 
tänyt sinällään sivistämään maaseudun tyttöjä, vaan oli vasta alku opin- 
noille, joita heidän yhä useammin toivottiin pääsevän jatkamaan julki- 
sissa kouluissa. Kansanvalistusaatteet siirtyivät papiston muodostamissa 
oppineiden verkostoissa maaseudun paikallistasolle, missä tavoitteita 

voitiin toteuttaa käytännössä. Pappilat olivat luonnostaan monitoimisia 
maaseudun keskuksia, ja papin perhe osallistui paikallisesti monin ta- 
voin kansakoulu- ja kirjastosuunnitelmien toteuttamiseen. Ajan fen- 
nomaaninen henki vauhditti kansansivistystyötä etenkin vuosisadan 
puolenvälin jälkeen. Erityisesti papin rouvat huolehtivat yksityisesti 
kotiopetukseen ja kansansivistykseen liittyvistä tehtävistä, mutta myös 
kirkkoherrat olivat usein kiinnostuneita edistämään näitä virkatehtä- 
viensä ohella. Kotiopetuksella oli säätyläiskodeissa pitkä perinne, joka oli 
1860-luvulla murroksessa ja merkitykseltään lopullisesti vähenemässä 
julkisten koulujen rinnalla. Yhteiskunnallisesti pappilat olivat merkittä- 
vid tekemänsä yksityisen koulutustyön vuoksi vielä 1860-luvulla, mutta 
niidenkin painopiste oli siirtymässä kansansivistyksen tukemiseen jul- 
kisissa instituutioissa. 

Isa Aspin ja hänen aikansa naisseminaarilaisten koulutustaustat 
osoittavat, että kotiopetuksen merkitys oli kaikkien yhteiskuntaryhmien 
tyttöjen näkökulmasta entisestään vähenemässä koulu-uudistuksen 
myötä. Uudet kansakoulut, joissa entiset seminaarilaiset tulivat pian 
työurallaan opettamaan, tarjosivat alkeisopetuksen yhä useammalle ty- 
tölle aiempaa tasa-arvoisemmista lähtökohdista, vaikka kansakoulu ei 
vielä pitkään aikaan ollut kaikkien saavutettavissa, vaan etenkin syrjä- 
seuduilla monet vähävaraisemmat jäivät yhä sen ulkopuolelle ennen 
oppivelvollisuuden toteuttamista. Lisäksi naisopettajien tekemä työ 
vakiintui, tuli julkiseksi ja professionaalistui 1860-luvulta lähtien. Silti 
Aspin tapauksessa pappiloissa saatu papin rouvien ja kotiopettajan anta- 
ma yksityisopetus oli erittäin merkityksellistä. Se synnytti siirtymävai- 
heessa murtumia perinteisen säätyjärjestelmän, äidinkielen ja suku- 
puolen mukaisiin odotuksiin, ja hän onnistui ylittämään näihin liittyvät 
rajat opinhalunsa avulla. Aspin oli ensimmäisten joukossa mahdollista 
tavoitella ammattia, joka tuossa vaiheessa oli vasta avautumassa maa- 
seudun tytöille. Isa Aspin koulutie puolestaan osoittaa pienoiskoossa, 
miten käänteentekeviä mahdollisuus yksityisopetukseen ja ammatilli- 
seen koulutukseen olivat lahjakkaiden yksilöiden näkökulmasta silloin, 
kun sukupuoli, kieli tai sosiaalinen asema asettivat nuorelle rajoituksia 
etenemisessä haaveidensa ammattiin. 

Johdanto 


Nykyisen Suomen eli keskiaikaisen Turun hiippakunnan kivikirkot muo- 
dostavat yli go % Suomen keskiajalta säilyneestä rakennusperinnöstä. 
Niitä koskeva kirjallinen lähdeaineisto on erittäin vähäistä, minkä vuok- 
si kivikirkkojen tutkimus on jo 1800-luvulta sekä etenkin 1900-luvun 
lopulta lähtien painottunut ennen kaikkea taidehistoriallisiin ja raken- 
nusarkeologisiin näkökulmiin. Arkkitehtuurihistoriallisen tutkimuksen 
ja vertailevan asetelman keskiössä ovat olleet muuratut rakenteet sekä 
arkkitehtuurin ulkotilaan tai kirkkosaliin näkyvät osat." 

Tässä artikkelissa tarkastelemme yhtä keskiaikaisten kivikirkkojen 
aiemmin melko tutkimatonta aihealuetta: puurakenteisiin ja tiiliin teh- 
tyjä merkintöjä. Tarkoituksemme on luoda yleiskatsaus Suomen kes- 
kiaikaisten kirkkojen rakenteista löytyviin merkintöihin sekä kertoa 
alustavia tuloksia niiden tyyppipiirteistä. Lisäksi esitämme tulkintoja 
siitä, mitä rakennusprosessista ja rakentamisen organisoinnista voidaan 
merkintöjen perusteella päätellä. Artikkeli on katsaus tutkimustyöhön, 
josta käsillä olevan hankkeen ”Keskiajan puurakennusperintö Suomes- 
sa” yhteydessä tehtävät väitöskirjat ja jatkotutkimukset tulevat antamaan 
kattavan kokonaistulkinnan lähivuosina.? 

Monumentaalisen ja näkyväksi tarkoitetun arkkitehtuurin ohella kir- 
kot sisältävät varsin merkittävän, holvien ja paanukattojen peittämän 
vesikattorakenteen sekä ullakkotilan. Nämä valtaosalle kirkkojen käyttä- 
jistä ja yleisölle näkymättömät tilat ja rakenteet käsittävät aiemmin mel- 
ko vähän tutkitun maailman, joka avaa uusia näkökulmia kivikirkkojen 
rakentamiseen, rakentajiin ja keskiajan arkkitehtuurin innovaatioihin 3 
Puu tallentaa työstäjänsä kädenjäljen hienopiirteisemmin kuin muura- 
tut rakenteet, minkä vuoksi puurakenteiden merkinnät avaavat uuden- 
laisen, puolikirjallisen näkökulman kirkkojen rakentamiseen ja rakenta- 
jiin. Samalla nämä rakenteet saattavat kertoa, toisin kuin holvit ja kirkko- 
taide, pitäjäläisten osallistumisesta rakennustyöhön. Puun työstämiseen 
talonpojilla oli perinteisen rakentamisen muovaama kokemus, ja lain 
mukaan pitäjäläisten oli osallistuttava kirkon rakennustyöhön. Tarkastel- 
tujen esimerkkien perusteella onkin ilmeistä, että tämä paikallisyhteisön 
ulottuvuus on tutkittavissa nimenomaan puurakenteista. Vaikka katto- 
rakenteet pohjautuivat merentakaisiin innovaatioihin, niiden valmista- 
miseen ja kokoamiseen osallistuivat myös paikalliset ihmiset. 

Suomen noin sadasta keskiaikaisesta kivikirkosta alkuperäiset vesi- 
kattorakenteet ovat säilyneet joissakin kymmenissä kirkoissa. Tarkkaa 
määrää ei tunneta, ja säilyneitä aiemmin tuntemattomia keskiaikaisia 
kattorakenteita on löytynyt useita käsillä olevassa tutkimushankkeessa. 
Säilymisessä kyse on pääosin sattumasta: osa Suomen keskiaikaisista 
kivikirkoista on välttynyt palotuhoilta, joissa erityisesti tulelle alttiit puu- 
rakenteet monesti menetetään kokonaan. Lisäksi joissain kirkoissa al- 
kuperäiset rakenteet on uusittu muista syistä, lähinnä niiden huonoksi 


128 PANU SAVOLAINEN, LIISA SEPPÄNEN, ILARI AALTO JA LAURA LAINE 


https://doi.org/10.21435/ht.289 


tulkitun kunnon vuoksi.+ Nämä puurakenteet muodostavat tämän artik- 
kelin keskeisen, osin vielä hankkeessamme kartoittamattoman aineis- 
ton. Artikkelin toinen aineisto — tiilentekijämerkit — ovat 1400-luvun 
puolivälistä 1480-luvulle rakennetuissa kirkoissa esiintyva erityispiirre. 
Tiilentekijamerkit painottuvat Lansi-Uudenmaan ja Varsinais-Suomen 
kirkkoihin 5 Tiilentekijämerkkejä esiintyy kirkoissa kaikkialla missä on 
tiilirakenteita, siis kirkkosalissa, ovenpielissä, vintille johtavassa muu- 
rinportaassa ja päätykolmioissa. Osa merkeistä on sijoitettu kirkon käyt- 
täjille näkyviin paikkoihin, mutta osa on katseilta piilossa. 

Merkintöjen systemaattinen kartoitus ja etsiminen — aineiston han- 
kinta — lukeutuu rakennusarkeologisen tutkimustyön fyysisesti haasta- 
vimpaan ja hitaimpaan ääripäähän. Kirkkojen ullakoilla kiipeily ja 
rakenteiden valaiseminen sekä tavattujen merkkien dokumentointi edel- 
lyttää massiivista kenttätyöinfrastruktuuria. Tämä lienee merkittävin syy 
siihen, että tämä ulottuvuus on tullut osaksi keskiaikaisten kivikirkkojen 
tutkimusta laajamittaisemmin vasta nyt. Vielä keskeneräinen, nyt käsillä 
oleva aineisto kertoo kuitenkin jo tässä vaiheessa varsin paljon kirkoista 
löytyvien merkintöjen erilaisista funktioista ja avaa monelta osin uusia 
näköaloja rakentamisen arkeen ja jopa rakentajien kuvailmaisun ja teki- 
jyyden ulottuvuuksiin. 

Tarkastelemme ensin merkintöjen kansainvälistä tutkimusta ja taus- 
taa sekä merkintöjen tutkimukseen liittyvää aiempaa tutkimusta ja me- 
todologiaa. Luomme sen jälkeen katsaukseen erilaisiin Suomen kirkko- 
jen rakenteista löytyviin merkintöihin, ja pohdimme niiden funktioita 
ja luokittelua. Sen jälkeen käsittelemme merkintöjen tulkintaa ja tar- 
kastelemme, millaisia rakennusprosessiin ja rakentajien arkeen liittyviä 
ilmiöitä niistä voi tulkita. 


Tutkimushistoriaa 

Suomen keskiaikaisia kivikirkkoja on tutkittu jo 140 vuoden ajan. Tutki- 
muksia ovat tehneet etupäässä taide- ja rakennushistorioitsijat sekä 
rakennustutkimuksiin erikoistuneet arkeologit. Kivikirkkojen raken- 


tamista koskevat kirjalliset lähteet ovat erittäin vähäisiä, mistä syystä 

tutkimuksia ovat leimanneet pääasiassa kirkkojen luokitteluun, perio- 
disointiin ja ajoittamiseen liittyvät analyysit sekä arkkitehtonisten ja tai- 
dehistoriallisten tyylipiirteiden tarkastelut. 

Kivikirkkojen tutkimus käynnistyi 1800-luvun lopulla keskiajan ro- 
mantiikan innoituksen ja kansallisromanttisen aatteen siivittämänä. 
Keskeisiä pioneereja olivat taidehistorioitsijana tunnettu Emil Nervander 
(1840-1914) sekä estetiikan ja taidehistorian dosentti Eliel Aspelin 
(1847-1917, vuodesta 1906 lähtien Aspelin-Haapkylä). Molempien lä- 
hestymistapa kirkkoihin oli pitkälti taidehistoriallinen, ja kirkkojen kuva- 
taiteen lisäksi he pyrkivät myös ajoittamaan ja luokittelemaan kirkkoja 
historiallisten lähteiden ja arkkitehtonisiin tyylipiirteisiin pohjautuvan 
periodisoinnin avulla.* 

Keskiajan kivikirkkoihin paneutuivat 1900-luvun alkupuolella arkeo- 
logina tunnettu Juhani Rinne (1872-1950), arkkitehti Carolus Lindberg 
(1889-1955), taidehistorioitsija Karl Konrad Meinander (1872—1933) ja 
historioitsija Iikka Kronqvist (1892-1944). Rinteeltä ilmestyi vuonna 
1907 yleisesitys ”Keskiaikaiset kirkkomme”, jossa hän pyrki liittämään 
suomalaisen kirkkorakentamisen osaksi laajempaa länsieurooppalaista 
kirkkorakentamisen evoluutiota. Päivitetty versio samasta tekstistä il- 
mestyi vuonna 1920. Lindbergin vuoden 1921 artikkelissa korostuivat 
kirkkojen luokittelun perusteena tiilestä muuratut päätykolmiot, jot- 
ka olivat olleet myös hänen kaksi vuotta aiemman väitöskirjansa aihe. 
Meinander julkaisi vuonna 1933 laajemman tarkastelun suomalaisista 
keskiajan kirkoista, jossa hän esitti näkemyksiään niiden eurooppalai- 
sista vaikutteista. Iikka Krongvist luennoi Tukholmassa Suomen keskiai- 
kaisten kirkkojen kehityksestä vuonna 1938, mutta aikomaansa tarkem- 
paa ja laajempaa käsikirjoitusta aiheesta hän ei ehtinyt saada valmiiksi. 
Luennot julkaistiin postuumisti kymmenen vuotta myöhemmin.” 

Suomen keskiaikaisten kirkkojen tutkimusta hallitsivat 1950-luvul- 
ta lähtien taide- ja rakennushistorioitsijat Knut Drake (1927-2013) ja 
C. J. Gardberg (1926-2010) sekä arkeologi Matts Dreijer (1901-1998), 
joista viimeksi mainittu keskittyi tarkastelemaan erityisesti Ahvenan- 
maan kirkkoja. 2000-luvun tutkimuksissaan Drake antoi vahvan kontri- 
buution etenkin Turun tuomiokirkon rakennushistorian tarkasteluun, 
ja hänen tutkimuksensa jatkuivat aina 2010-luvulle saakka.’ 

Kivikirkot nousivat vahvasti keskiajan tutkimuksen keskiöön jo 
1990-luvun alussa, jolloin nimekkäiden tutkijoiden kaartiin liittyivät 
Ahvenanmaan kirkkojen tutkimuksillaan taidehistorioitsija Åsa Ring- 
bom ja laajemmassa mittakaavassa Suomen kirkkoja tarkastellut arkeo- 
logi ja taidehistorioitsija Markus Hiekkanen. Molempien tutkimuksissa 
on paneuduttu kirkkojen arkkitehtuurin, rakennushistorian ja ajoittami- 
sen problematiikkaan, minkä lisäksi tutkimuksissa on tarkasteltu muun 
muassa kirkkojen interiöörejä ja maalaustaidetta.’ 

Aiemmat Suomen kivikirkkoihin kohdistuneet tutkimukset tarjoavat 
vankan pohjan kirkkojen rakennushistorialliseen ja arkkitehtonisten tyy- 
lipiirteiden tarkasteluun. Kirjallisen aineiston puuttuminen on vaikut- 
tanut siihen, että aiemmissa suomalaisissa tutkimuksissa kirkkojen ra- 
kennusprojektien, rakentajien ja rakennusyhteisöjen tarkastelu on jäänyt 
tutkimukselliseen marginaaliin." Rakentajia voidaan tutkia kuitenkin 
kirjallisten lähteiden lisäksi myös muun materiaalisen aineiston, kuten 
alkuperäisten kattorakenteiden ja niiden työstötapojen sekä tekijämerk- 
kien avulla. Esimerkiksi Saksassa, Ranskassa ja Englannissa 1800-luvulta 
lähtien tutkimuksen valtavirtaan kuulunut tekijämerkkien tutkimus on 
toistaiseksi jäänyt Suomen kirkkojen osalta erittäin vähäiseksi. 

Tanskassa jo Sophus Miller kirjoitti vuonna 1887 keskiaikaisten 
kirkkojen kattorakenteista, joita hän yleisen käsityksen vastaisesti piti 
alkuperäisinä. Elna Moller aloitti romaanisten kirkkojen kattorakentei- 
den ja samalla niiden numerointien järjestelmällisen dokumentoinnin 
1940-luvulla. Mollerin työ jatkui vuonna 1986 alkaneessa Länsi-Jyllan- 
nin ja Pohjois-Schleswigin kirkkojen tutkimuksessa yhdessä Hans Stie- 
desdalin ja Per Kristian Madsenin kanssa. Tutkituissa rakenteissa oli 
kauttaaltaan numeroinnit, jotka osoittivat toisaalta kattotuolien järjestys- 
tä ja toisaalta rakenneosien paikkaa kussakin kattotuolissa." 

Ruotsissa kattorakenteisiin kiinnittivät huomiota 1900-luvun alku- 
vuosina ainakin Otto Janse ja Sune Ambrosiani. Vuonna 1937 Sigurd 
Curman puolestaan arvioi, että Ruotsissa säilyneet keskiaikaiset katto- 
rakenteet muodostavat kansainvälisestikin harvinaisen runsaan aineis- 
ton, ja tämä on sittemmin osoittautunut paikkansa pitäväksi.” 

Se että Tanskassa ja Ruotsissa keskiaikaiset kattorakenteet ovat olleet 
osa kirkkojen tutkimusta jo varhain saattaa liittyä siihen, että kyseisten 

alueiden romaanisissa kirkoissa kattorakenne on alkujaan ollut osa kirk- 
kosalia. Vaikka myöhemmin rakennuksiin on usein lisätty kattoraken- 
teet piilottava sisäkatto, myös ullakkotilaan avoimia kirkkosaleja on säi- 
lynyt. Kun kattorakenteet on alun perin ollut tarkoitus jättää näkyviin, 
myös niiden viimeistelyyn ja ornamentiikkaan on kiinnitetty erityistä 
huomiota, mikä on ollut omiaan lisäämään niiden arvostusta ja kiinnos- 
tavuutta tutkijoiden silmissä. 

Ruotsissa kattorakenteiden merkinnät ovat jääneet aiemmin vähälle 
huomiolle, mutta aivan viime vuosina Ruotsin keskiaikaisten kirkko- 
jen kattorakenteiden järjestelmällisen kartoittamisen edetessä tietoa 
on karttunut myös erilaisista merkinnöistä. Kattavaa analyysiä kaikista 
Ruotsin keskiaikaisten kirkkojen merkinnöistä ei vielä ole tehty, mutta 
Karl-Magnus Melin on analysoinut ja tyypitellyt Göteborgin hiippakun- 
nan kirkkojen inventoinneissa havaittuja merkintöjä. Melin huomaut- 
taa, että esimerkiksi Lyngsjön kirkon kattorakenteesta on vasta viime 
aikoina havaittu merkintöjä, vaikka sitä on tutkittu jo 1800-luvun puoli- 
välistä alkaen. Tällä perusteella hän olettaa, että inventointien edetessä 
kirkkojen kattorakenteista tullaan löytämään vielä lisää merkintöjä.” 

Muualla Euroopassa, kuten Saksassa, Ranskassa ja Englannissa, 
keskiaikaisten puurakenteiden merkintöjä on tutkittu jo 1800-luvulta 
alkaen. Tunnetut merkinnät ovat pääosin rakennusosien kokoamiseen 
liittyviä merkintöjä, joita etenkin Ranskassa ja Belgiassa on tutkittu 
myös aivan viime vuosina." Kokoavaa tutkimusta kymmenien tuhan- 
sien säilyneiden puurakenteiden merkeistä ei kuitenkaan ole vielä tehty, 
vaan julkaisuissa on tarkasteltu yleisemmin yksittäisten kohteiden tutki- 
muksia, joissa merkinnät ovat muodostaneet vain yhden osa-alueen tai 
näkökulman kirkkojen rakentamiseen. 

Puurakenteissa olevien merkintöjen tutkimus voi ammentaa saman- 
aikaisista, mutta laajemmin tutkituista muuratuissa rakennusosissa 
esiintyvistä merkinnöistä. Erityisesti kivenhakkaajien merkkien tutki- 
mus on Euroopassa yhtä vanhaa kuin kirkkojen antikvaarinen tutki- 
mus ylipäätään. Systemaattista kivenhakkaajien merkkien tutkimusta 
on tehty 1800-luvulta alkaen erityisesti Saksassa, Ranskassa ja Isossa- 
Britanniassa.5 Kivenhakkaajien merkkejä esiintyy helposti työstettävästä 
kalkkikivestä rakennetuissa kirkoissa. Suomen keskiaikaisista harmaa- 


132 PANU SAVOLAINEN, LIISA SEPPÄNEN, ILARI AALTO JA LAURA LAINE 


https://doi.org/10.21435/ht.289 


kivikirkoista, joiden rakentamiseen käytetyt syväkivet soveltuvat työstö- 
ominaisuuksiltaan kalkkikiveä huonommin hienopiirteisten merkkien 
kaivertamiseen, tällaisia kivenhakkaajien merkkejä ei tunneta. Sen si- 
jaan kirkkojen muuratuissa osissa esiintyy tiilentekijöiden merkkejä, jot- 
ka kuuluvat samaan rakentajamerkkien maailmaan. Pohjois-Euroopassa 
tiilentekijöiden merkkien tutkimus on jäänyt kivenhakkaajien merkkien 
varjoon, ja tiilissä olevia merkkejä on tutkittu systemaattisemmin lä- 
hinnä Pohjois-Saksassa Altmarkin, Liineburgin ja Itä-Friisian alueella.'* 
Tiilimerkkiperinne onkin todennäköisimmin levinnyt Itämeren poh- 
joispuolelle saksalaiselta kulttuurialueelta, jonka tutkimus antaa hyvän 
lähtökohdan myös pohjoisempien alueiden kirkonrakentajien toimin- 
nan tarkastelulle. 

Suomessa kirkkojen kattorakenteiden tutkimus on ollut toistaiseksi 
vähäistä. 1980-luvulta alkaen niihin on kohdistunut mielenkiintoa lähin- 
nä puurakenteiden alkuperäisyyden selvittämisen ja niiden dendrokro- 
nologiaan pohjautuvan ajoittamisen näkökulmasta. Tehdessään väi- 
töstutkimusta Turun hiippakunnan kivikirkoista Markus Hiekkanen 
kartoitti Suomen keskiaikaisten kirkkojen alkuperäisiä kattorakenteita 
ja jatkoi tiedonkeruullaan vuonna 1987 perustetun pohjoismaisen katto- 
tuoliryhmän työtä.” Vielä vuonna 1995 hän kirjoitti, ettei ole havainnut 
suomalaisissa rakenteissa sen paremmin puumerkkejä, numerointeja 
kuin muitakaan rakentajien jättämiä merkintöjä. Merkintöjen havait- 
seminen voikin olla hankalaa, ja se edellyttää rakenteiden systemaattista 
tarkastelua ja tähän käytettävissä olevia riittäviä resursseja mukaan lu- 
kien erinomainen valaistus ja turvallinen pääsy myös vaikeasti saavutet- 
taviin kohteisiin. 


Tutkimuksellinen konteksti ja metodologia 


Rakennukset ja rakenteet — funktiostaan ja iästään riippumatta — hei- 
jastavat rakentajiensa ja rakennuttajiensa tavoitteita, tietämystä ja tek- 
nistä osaamista, traditioita ja innovatiivisuutta, ideoita, näkemyksiä ja 
uskomuksia. Ne kertovat kulttuurisesta, sosiaalisesta, taloudellisesta ja 
poliittisesta kontekstista, jossa rakentajat elivät ja joka heihin ja heidän 

toimintaansa vaikutti. Fyysisten rakennusten ja rakenteiden yksityiskoh- 
tien tutkimiseen onkin 1990-luvulta lähtien yhä useammin liitetty pyr- 
kimys ymmärtää myös rakentamisen kontekstia ja rakennusprosesseja, 
alkaen rakennuspaikan ja -materiaalien sekä tekijöiden valinnasta aina 
rakennuksen valmistumiseen ja korjausvaiheisiin saakka. Rakennusten 
tutkimiseen liittyy myös yhteisöjen ja yksilöiden tarkastelu rakennusten 
luojina ja niiden käyttäjinä. Tällöin rakennuksia tarkastellaan ensisijai- 
sesti sosiaalisina konstruktioina, jotka ovat syntyneet ihmisten ideoiden, 
valintojen ja toiminnan tuloksena. Tarkastelu perustuu sosiaaliarkeolo- 
giseen lähestymistapaan, missä materian — olipa kysymys sitten esineis- 
tä tai rakennuksista — katsotaan ilmentävän ihmisiä ja yhteisöjä, heidän 
ajatteluaan ja toimintojaan sekä keskinäisiä suhteita ja verkostoja.”? 

Suomen keskiajan kirkkorakennukset ovat historian saatossa tunte- 
mattomiksi ja lähes kauttaaltaan nimettömiksi jääneiden rakentajiensa 
taidonnäytteitä. Heidän käsialansa on kuitenkin nähtävissä materiaalien 
veistonjäljissä ja viimeistelyssä, yksityiskohtien ja merkintöjen muodos- 
sa. Vaikka tiedossamme olisikin tietty henkilö, jonka työn tuloksena jo- 
kin rakennus on syntynyt, rakennukset ilmentävät aina laajemmin koko 
rakennusajankohtansa yhteisöllistä ja kulttuurista kontekstia, johon sen 
rakentaja ja rakennuttaja kuuluivat. Arkkitehtuurin ja rakennusten tut- 
kimukseen hyvin keskeisesti liittyvä kontekstuaalinen lähestymistapa 
käsittää myös rakennusten merkitysten analysoinnin ja tulkinnan tar- 
kasteltavana ajankohtana.*° 

Tässä artikkelissa tarkastelemme Suomen keskiajan kirkkojen raken- 
teissa esiintyviä merkintöjä sekä sosiaaliarkeologisesta että kontekstuaali- 
sesta näkökulmasta. Tutkimuksen perustana on tähän mennessä yhdek- 
sässä kirkossa systemaattisesti toteutettu merkintöjen etsintä, kartoitus 
ja dokumentointi. Inventointi on kohdistunut Pernajan, Sipoon, Pohjan, 
Espoon, Karjaan, Perttelin, Keminmaan, Hauhon ja Finströmin kirkkoi- 
hin, ja merkintöjä on löytynyt tähän mennessä kaikkien tutkittujen kirk- 
kojen puurakenteista. Jokainen kirkko muodostaa kuitenkin hyvin eri- 
laisen ja osin ainutlaatuisen kokonaisuuden. Merkkien osalta tutkimatta 
ovat toistaiseksi Pyhtään, Ulvilan ja Lohjan kirkot sekä Ahvenanmaan 
kirkot Finströmin kirkkoa lukuun ottamatta. Puurakenteissa olevien 
merkintöjen ohella samoista kirkoista on tutkittu myös tiilentekijöiden 

merkkejä. Tiilissä olevia merkintöjä on kartoitettu tähän mennessä 18 ki- 
vikirkosta, ja niitä on löytynyt tähän mennessä 11 kirkosta. Kaikki niis- 
tä kuuluvat Markus Hiekkasen määrittämiin toisen sukupolven kivi- 
kirkkoihin. Koska kaikkia tämän ryhmän kirkkoja ei vielä ole käyty läpi, 
merkkejä löytynee vielä lisää toistaiseksi kartoittamattomista kirkoista. 

Rakenteissa esiintyvien merkintöjen tulkinnassa pyrimme myös ym- 
märtämään, mitä merkinnät niiden tekijöilleen aikanaan merkitsivät ja 
mitä he merkinnöillään halusivat ilmaista. Merkinnät edustavat vies- 
tintää, joka on toisaalta yksinkertaisempaa, mutta toisaalta tulkinnan- 
varaisempaa kuin kirjoitettu tai puhuttu kieli. Vaikka merkintöjen teke- 
miseen liittyvät konventiot auttavat niiden tulkitsemisessa, on kuitenkin 
muistettava, että kysymyksessä on meidän tässä ajassa tekemämme tul- 
kinta yli viisisataa vuotta sitten tehdyistä merkinnöistä ja niiden sisäl- 
tämästä kommunikaatiosta. Tulkitsemalla merkintöjä annamme niille 
merkityksiä, joita oletamme merkintöjen tekijöiden myös niille anta- 
neen. Merkitysten tulkintaan ja ymmärtämiseen tähtäävä tutkimuksem- 
me on vahvasti dialektista ja hermeneuttista, mihin liittyy keskeisesti 
ajatus siitä, että yksityiskohtien (merkintöjen) tulkinta vaikuttaa myös 
kokonaisuuksien (kivikirkkojen ja niiden rakennusprosessien) tulkin- 
taan. Tällöin myös oma taustamme ja kulttuurinen kontekstimme vai- 
kuttavat merkintöjen tulkintaan.” 

Merkintöjen kontekstualisoinnin lisäksi itse merkkejä voi lähestyä 
semanttisista näkökulmista. Perinteisimmillään merkkien tutkimus on 
typologisoivaa, luokittelevaa ja merkkien kronologiaan keskittyvää. Eri- 
tyisesti ranskalaisessa kivenhakkaajien merkkien tutkimuksessa on kui- 
tenkin kehitetty viime vuosikymmeninä semanttisia lähestymistapoja, 
joita voidaan hyvin soveltaa myös muissa materiaaleissa esiintyviin 
merkkeihin. Esimerkiksi Nicolas Reveyron on jakanut kivenhakkaajan 
merkin kolmeen eri semanttiseen tasoon: merkkiin (margue), aiheeseen 
(motif) ja kuvioon (dessin). Aihe on merkin viittauskohde (kuten merkin 
aiheena oleva työkalu), kuvio on merkin materiaalinen ilmiasu, joka 
vaihtelee hieman jokaisen piirretyn merkin kohdalla, ja merkki on ylä- 
taso, joka yhdistää viittauskohteena olevan aiheen ja sen fyysisen toteu- 
tuksen. Merkki pitää käsitteenä sisällään myös symbolin merkityksen, 
eli esimerkiksi osoittaa tekijän identiteettiä.?? 

Vaikka Suomen alueen keskiaikaisista kirkoista tunnetaan toistaiseksi 
vain joitakin satoja merkintöjä, niitä on mahdollista tarkastella edellä 
kuvattujen näkökulmien valossa. Seuraavissa osioissa syvennymme 
rakenteiden merkintöihin ennen kaikkea niiden funktioiden ja merki- 
tysten lähtökohdista ja pyrimme vertaamaan myös merkkien yhtäläi- 
syyksiä ja eroavaisuuksia muualta tunnettuihin rakennemerkintöihin 
ja -merkkeihin. 


Puurakenteiden merkit, funktioiden ja merkitysten jäljillä 


Turun hiippakunnan kirkoista tähän mennessä löydetyt puurakenteiden 
merkinnät ovat helpoiten jäsenneltävissä erilaisiin ryhmiin niiden to- 
dennäköisen funktion perusteella. Puurakenteissa olevat merkinnät ovat 
funktioiltaan todennäköisesti läheistä sukua keskiaikaisten kivenhakkaa- 
jien merkinnöille, ja niiden tulkintaan voi hyvin soveltaa kivenhakkaa- 
jien merkkien tyypittelyyn kehiteltyjä malleja ja hierarkioita. Esimerkiksi 
Jean-Loius van Belle on jakanut kivenhakkaajien merkit kahdenlaiseen 
kategoriaan, identiteettiä ilmaiseviin (marques d’identité) ja funktionaa- 
lisiin (margues utilitaires), joista jälkimmäinen jakautuu useaan alakate- 
goriaan. Ensimmäinen ryhmä vastaa esimerkiksi Turun hiippakunnan 
kirkkojen puurakenteiden tekijänmerkkejä ja jälkimmäinen rakenteiden 
pystytyksessä auttaneita numerointeja. 

Tässä artikkelissa olemme omaksuneet kivenhakkaajamerkkien tyy- 
pittelystä erityisesti funktioon pohjaavan luokittelun, mutta sopeuttaneet 
sitä puurakenteissa olevien merkkien ominaispiirteille ja pohjoisen Eu- 
roopan rakennusprosesseille omaleimaiseen suuntaan, jossa huomioi- 
daan rakennusprosessiin osallistunut pitäjänyhteisö. 

Kuten edellä on todettu, merkit ovat yli puoli vuosituhatta vuotta sit- 
ten eläneiden ihmisten jättämiä jälkiä, emmekä voi välttämättä ymmär- 
tää merkkejä ja niihin sisältyviä viestejä juuri sellaisena kuin niiden teki- 
jä on merkinnöillään ne ilmaissut tai halunnut ne ilmaista. Funktioihin 
perustuva jaottelu muodostaakin konkreettisimmista ja yksiselitteisesti 
ymmärrettävissä olevista merkkityypeistä merkitykseltään epäselviin 
tai tunnistamattomiin esimerkkeihin menevän jatkumon. Graffitit on 

jätetty tämän tarkastelun ulkopuolelle, sillä niiden ajoituskysymykset 
ovat vaikeita. Graffiteja on Suomen osalta aiemmin tarkasteltu Hattulan 
kirkon keskiaikaisten tiiligraffitien osalta.*4 


Numeroinnit 


Numeroinnit muodostavat yleisimmän ja funktioltaan yksiselitteisimmän 
merkintöjen kategorian. Ne ovat myös muualla Euroopassa laajimmin 
tutkittu yksittäinen merkkien kategoria, ja numerointien tarkastelu liittyy 
usein rakenteen kokoamisen logiikkaan, mihin sitä on alkuaan tarvittu. 
Numeroinnit ovat merkkityypeistä tutkituimpia yksiselitteisen funktionsa 
mutta myös löydettävyytensä tähden. Ne toistuvat usein läpi koko raken- 
teen ja sijaitsevat systemaattisesti samoilla paikoilla rakenteen muodos- 
tavissa toistuvissa osissa, pääasiassa kattotuoleissa. Yhtä merkittävää 
kuin numeroinnin esiintyminen on sen puuttuminen, sillä numeroi- 
mattomat rakenteet on täytynyt koota jollain muulla logiikalla, jossa nu- 
merointia ei ole tarvittu. On myös mahdollista, että numerointi on aika- 
naan tehty jollain helposti häviävällä, sittemmin kadonneella tekniikalla. 

Numerointeja esiintyy tutkituista kirkoista Pernajan, Finströmin, Kar- 
jaan ja Pohjan kirkoissa.” Sellainen on löytynyt myös Pohjan 1320-luvun 
puukirkon kattotuoleista, jotka on 1470-luvulla uutta kivikirkkoa raken- 
nettaessa käytetty sen kattorakenteeseen.?* Lisäksi Hauhon kirkon poh- 
joispuoliset kattotuolin osat on systemaattisesti merkitty kirveenpistol- 
la.?? Numeroinnit kertovat yksityiskohtaisesti, millä tavoin kattorakenteet 
toteutettiin ja missä järjestyksessä ne koottiin. Työmaan järjestelmälli- 
syyden asteesta kertovat havainnot numerointien osalta odottavat tois- 
taiseksi laajempaa aineistoa ja analyysiä. 

Numerointien logiikka on yksiselitteisimmin pääteltävissä itse raken- 
teesta ja kattotuolien osien tulkitusta kokoamisjärjestyksestä. Logiikka 
pohjautuu useimmin siihen, että kattotuolit on ensin koottu maassa 
pinoiksi ja numeroitu, minkä jälkeen ne on purettu osiin, nostettu muu- 
rien päälle ja koottu siellä uudelleen. Numerointien tarkoituksena on 
ollut varmistaa, että kattotuolien osat päätyvät uudelleenkokoamisessa 
osaksi oikeita kattotuoleja, sillä liitokset olivat yksilöllisesti veistettyjä 

Kattotuolin numerointi Pohjan kirkon saksen alapinnassa (1470-luku). Kuva: Miina 
Tolonen. 


puun paksuuden mukaan. Sakastien ja asehuoneiden kattotuoleista nu- 
meroinnit puuttuvat luultavasti siksi, että ne oli pienen kokonsa vuoksi 
mahdollista nostaa kokonaisina muurien päälle eikä niitä siis tarvinnut 
purkaa ja koota uudelleen. 

Karjaan ja Pohjan kirkoista hahmottuu varsin selvä numeroinnin 
logiikka: Pohjan kirkon kattotuolit on koottu maassa neljään kuuden 
kattotuolin pinoon, joista jokaisessa on toistuva numerointi I-II 
(1-6). 

Karjaalla taas on ollut neljä kahdeksan kattotuolin pinoa ja käytössä 
on ollut numerointi I-III (1-8). Finströmissä numeroiduista, alku- 
peräisistä kattotuoleista ovat jäljellä vain ensimmäiset viisi, joten nu- 
meroinnin logiikka ei ole vastaavalla tavalla selvitettävissä.? Pernajassa 
numerointi perustuu erilaiseen logiikkaan, sillä rakenteessa on ollut 
kahdenlaisia kattotuoleja: joka kolmas kattotuoli oli järeämpää tekoa, ja 

| Bel jä U N vt 
Kohdistusmerkki ja numerointi II Pernajan kirkon selkäpuussa ja kontissa (1440- 
luku). Kuva: Livady. 


niiden välissä oli kaksi rakenteellisesti hennompaa kattotuolia. Pernajal- 
la vain järeämmät kattotuolit on numeroitu I-III (1—6).?9 

Numerointien kohdalla on huomionarvoista, että tunnetut numeroin- 
nit ajoittuvat 1450-luvulta 1470-luvulle. Tämän jälkeiset kattorakenteet 
on koottu numeroimattomin kattotuolein, tai sitten niissä ollut nume- 
rointi on ollut merkittävästi erilainen, ajan myötä hävinneellä tekniikal- 
la toteutettu. Numerointien puuttuminen tällä hetkellä tutkituista nel- 
jästä 1480—1550-luvuilla pystytetystä kattorakenteesta voi viitata siihen, 
että 1400-luvun lopulta alkaen kivikirkkojen rakentamisesta vastasivat 
enemmän paikalliset kirvesmiehet, joilta työprosessi ei edellyttänyt nu- 
merointia tai jotka numeroivat kattotuolit jollakin muulla tavalla. On 
mahdollista, että numerointi tai sen puuttuminen liittyvät erilaisiin työ- 
prosesseihin. Numeroimattomat kattorakenteet on mahdollisesti koottu 
ja nostettu ylös kattotuoli kerrallaan, kun taas numeroidut viittaavat jär- 
jestelmällisempään työprosessiin, jossa kaikki kattotuolit on koottu en- 
sin pinoiksi maahan, purettu, koottu muurien päällä ja nostettu pystyyn. 

Keskiaikaisen Turun hiippakunnan numerointeja voi suhteuttaa 
myös Ruotsista tunnettuihin, inventointiraportteihin pohjautuviin ai- 
neistoihin sekä keskieurooppalaiseen tutkimukseen. On mahdollista, 
että numerointi ja järjestelmällisempi kokoamisprosessi liittyi Ruotsin 
puolelta tulleisiin tekijöihin.3* Linköpingin ja Skaran hiippakuntien in- 
ventoinneista tunnetaan yhteensä 50 kirkkoa, joissa alkuperäinen kes- 
kiaikainen kattorakenne on säilynyt kokonaisuudessaan. Kymmenessä 
kirkossa eli viidenneksessä on numerointi. Numerointi painottuu myö- 
häiskeskiajalle, ja varhaisin niistä on aikaisintaan 1320-luvulta, myöhäi- 
simmät 1500-luvun alusta. Näiden kahden hiippakunnan aineistossa 
näkyvät tapauskohtaiset erot mutta myös numerointien alueellinen 
kasautuminen, mikä on havaittavissa Skaran hiippakunnassa etenkin 
Vättern-järven rannalla olevissa kirkoissa." 

Pohjasta ja Karjaasta tunnettu sarjallisuus, jossa kattotuolit on juokse- 
van numeroinnin sijaan jäsennelty useaan peräkkäiseen sarjaan, puut- 
tuu kokonaan edellä mainittujen hiippakuntien kirkoista. Tällainen pe- 
riaate tunnetaan kuitenkin Pohjois-Ranskasta 1200-luvun puolivälistä 
lähtien 3? Samaten laterisaatio, eli jomman kumman puolen osien mer- 
kitseminen väkäsellä, jollainen tunnetaan Suomesta Hauhon kirkosta, 
on ollut käytössä Ranskassa ja Belgiassa viimeistään 1200-luvun lopulta 
alkaen. Aineiston vähäisyyden perusteella on vaikea sanoa, edustivatko 

nämä merkinnät Suomessa paikallisia, työmaalla kehitettyjä käytäntöjä 
vai yleiseurooppalaisia, muualta omaksuttuja innovaatioita. Joka tapauk- 
sessa Turun, Skaran ja Linköpingin hiippakuntien numeroinnit osoitta- 
vat, että numeroinnissa esiintyi paljon paikallista vaihtelua ja tapauskoh- 
taisuutta. Miksi Suomen kirkoista ei tunneta numerointeja 1470-luvun 
jälkeen, voi selittyä joko vähäisen aineiston aiheuttamalla sattumalla tai 
sitten kyseessä oli rakentamisen tapaan liittyva muutos. 

Kirvesmiesten työmerkinnät ovat hennoimmin rakenteissa näkyvä 
merkinnän tyyppi. Nämä merkinnät ovat kattotuoleihin puukolla tai 
terävällä työkalulla tehtyjä hentoja viivoja, joilla on merkitty esimerkiksi 
kattotuoleihin veistettävien liitosloveusten suuntauksia.3+ Tällaisia mer- 
kintöjä löytyy tasaisesti kaikista kirkoista, mutta niiden vähäinen määrä 
ei anna mahdollisuuksia rakennusprosessin tulkintaan. 


Puumerkit 


Puumerkit ovat esineellisessä kulttuurissa ja rakennuksissa esiintyvä 
erittäin yleinen ilmiö. Ne ovat olleet talonpoikaisessa kulttuurissa tapa 
viestiä omistuksista, osoittaa tehtyjä työsuorituksia ja allekirjoittaa sopi- 
muksia. Esimerkiksi silloissa ja kirkkomaan aidoissa esiintyvien puu- 
merkkien tehtävä oli osoittaa yhteisellä vastuulla olleen omaisuuden kor- 
jaamisvelvollisuudet taloittain. Puumerkkien keskeisestä merkityksestä 
huolimatta puumerkkitutkimus on ollut Suomessa ja lähialueilla vähäis- 
tä. Suomen osalta puumerkkitutkimuksen keskeinen uranuurtaja on 
ollut rovasti P. O. Ekko, joka on kerännyt Lounais-Suomesta huomatta- 
van puumerkkiaineiston.3> Merkkejä on satunnaisesti julkaistu myös 
paikallishistorioissa, mutta merkkien varsinainen tutkimus ja laajempi 
analyysi on ollut vähäistä.3* 

Tutkituissa kirkoissa puurakenteisiin vuollut puumerkit nousevat 
kiistattomasti esiin ainoastaan Keminmaan vanhassa kirkossa, jossa 
sekä 1550-luvun runkohuone että mahdollisesti osin myöhempi laipio- 
laudoitus käsittävät kymmeniä säilyneitä puumerkkejä. Edellä esitetty 
tulkinta puumerkeistä liittyy jo keskiajalla käytössä olleeseen, kirkkolain 
mukaiseen talonpoikien päivätyövelvoitteeseen ja rakennusmateriaalien 

toimitusvelvollisuuteen kirkkojen työmaille. Todennäköisesti Kemin- 
maan vanhan kirkon merkit ovat peräisin pitäjäläisten toimittamista 
puutavaraeristä, jotka on sekaannusten välttämiseksi merkitty talojen 
puumerkeillä. Tähän viittaa myös se, että puutavaraa työstettäessä ja 
katkottaessa kattotuoleiksi osa merkeistä on osin veistetty pois. Lisäksi 
merkit sijaitsevat osittain erittäin vaikeapääsyisissä paikoissa ja jotkin 
niistä ovat muiden rakenteiden takana vain osittain näkyvissä. 

Fi ole täysin selvää, minkä vuoksi puumerkkejä löytyy ainoastaan 
Keminmaan vanhasta kirkosta. On mahdollista, että muiden kirkkojen 
työmaille on toimitettu veistämättömiä tukkeja, joista puumerkit olisivat 
työstön yhteydessä kadonneet. Toisaalta Keminmaata vanhempien kirk- 
kojen kattojen puutavara on voitu hankkia keskitetysti kirkon raken- 
nusrahaston fabbrican varoin, jolloin sitä ei olisi toimitettu pitäjäläisten 
toimesta. Muiden kirkkojen yksittäisistä osista ja ruodelaudoista löytyy 
joitain mahdollisia puumerkkejä, mutta niiden fragmentaarisuuden ta- 
kia vastaavanlaisten tulkintojen tekeminen ei ole mahdollista. Muista 
pohjoismaisista kirkoista puumerkkejä tunnetaan vain satunnaisesti 
eikä niitä ole systemaattisesti dokumentoitu. 

Keminmaan vanhan kirkon alttarin yläpuolella, katon harjan tuntu- 
massa sijaitsevat kaksi puumerkkiä osoittanevat, että kyseisillä merkin- 
nöillä oli muutakin kuin vain työvelvollisuuteen ja tavarantoimituksiin 
liittyvä käytännöllinen funktio. Symmetrisesti eteläiseen ja pohjoiseen 
selkäpuuhun molemmin puolin poikkeuksellisen huolellisesti veistetyt 
merkit kertovat mahdollisesti näitä puumerkkiä käyttäneiden talojen 
tai henkilöiden erityisestä asemasta yhteisössä. Sijainti itäpäässä suo- 
raan alttarin yläpuolella tuskin on sattumaa, sillä merkit on voitu veistää 
rakenteeseen vasta kokoamisvaiheessa, kun tekijöillä on ollut tiedossa 
rakenneosan tuleva sijainti. 


Taikamerkit 
Taikamerkit ovat kirkkojen puurakenteissa melko harvinaisia, ja niitä 
on toistaiseksi löytynyt vain kahta merkkiä: talonpoikaisessa rakenta- 


misessakin hyvin yleistä pentagrammia Pohjan ja Espoon kirkoista 

Huolellisesti veistetty puumerkki Keminmaan vanhan kirkon kattorakenteen itä- 


pään yläosassa suoraan alttarin yläpuolella rakenteen harjalla (1550-luku). Kuva: 


Laura Laine. 

Pentagrammi Espoon kirkon konttipuussa (1480-luku). Kuva: Panu Savolainen. 

sekä muun muassa karjan suojelemiseen viittaava hannunvaakuna 
Keminmaan vanhasta kirkosta.3? Hannunvaakunakuvio on esiintynyt 
kaiverrettuna myös Saloisten keskiaikaisen, vuonna 1930 palaneen puu- 
kirkon konsoleissa ja tervalla maalattuna vuonna 1968 palaneen Hai- 
luodon vanhan kirkon vesikaton laudoituksessa.1* Keskiajalla Johannes 
Kastajaan liitetty hannunvaakuna on jo rautakaudelta lähtien esiintynyt 
Suomessa taikamerkkinä."! Viisikantaa puolestaan esiintyy kirkkojen 
1400-luvun rakentajamaalauksissa ja tiilentekijämerkkinä. Sillä on 
keskiajan kuvasymboliikassa ja kansanperinteessä ollut useita kristillisiä 
ja maagisia merkityksiä, ja kansantaikuudessa seinähirteen kaiverretulla 
viisikannalla on suojeltu etenkin karjasuojia.** 

Kirkkojen rakenteissa olevat taikamerkit ovat yleiseurooppalainen il- 
miö, ja niitä on dokumentoitu ja tutkittu erityisesti englantilaisten kirk- 
kojen graffiteissa. Matthew Champion on tulkinnut kirkkojen seiniin 
kaiverrettujen taikamerkkien liittyneen virallisen kristinuskon ulkosyr- 
jällä kukoistaneeseen kansanuskoon ja magiaan. Englantilaisessa aineis- 
tossa taikamerkit käsittävät neljänneksen kirkoista dokumentoiduista 
graffiteista, ja niitä on kaiverrettu puun lisäksi seinäkiviin, rappaukseen 
ja lyijykattoihin. Esimerkiksi viisikanta esiintyy joissakin kymmenissä 
englantilaisissa kivikirkoissa, ja merkin esiintymisyhteydet ovat erityi- 
sen valaisevia sen merkitysten kannalta: useassa kirkossa pentagrammi 
on piirretty paholaisen kuvan päälle tai henkilöä esittävän kuvan viereen. 
Keskiaikaisessa kansanperinteessä viisikanta onkin nähty voimakkaana, 
etenkin pahoilta hengiltä suojelevana taikamerkkinä.44 Suomalaisissa 
kirkoissa graffitit ovat harvinaisia. Kuitenkin englantilaisista graffiteis- 
ta tunnettuja taikamerkkejä esiintyy Suomen kirkoissa yleisesti rakenta- 
jamaalauksissa, ja niiden funktiot ovat luultavasti olleet samankaltaisia. 


Rakentaja- ja tekijämerkinnät 

Rakentaja- ja tekijämerkinnät ovat kirvesmiesten tai mestareiden katto- 
rakenteisiin jättämiä tekijämerkkejä. Kysymystä tekijämerkkien tarkoi- 
tuksesta on käsitelty erityisesti kivenhakkaajien merkkien kohdalla, ja 


merkkien on tulkittu liittyneen ennen kaikkea palkanmaksuun ja toimi- 

neen toisaalta tekijöiden signeerauksina.*° Lähtökohtaisesti merkit ovat 
olleet henkilökohtaisia, ja muuratuissa rakenteissa erilaisten merkkien 
määrän voi arvioida kertovan luotettavasti rakentamiseen osallistunei- 
den käsityöammattilaisten tai ainakin työstä vastanneiden mestareiden 
lukumäärän. Esimerkiksi 1400-luvun puolivälin jälkeen rakennetun 
Utrechtin tuomiokirkon poikkilaivasta on dokumentoitu 23 erilaista 
kivenhakkaajan merkkiä, jotka vastaavat paikallisen kivenhakkaajien 
loosin 1460-luvun asiakirjoista tunnettuja 23 jäsentä. 

Toisin kuin aiemmin käsitellyt merkkien kategoriat, Suomesta tun- 
netut mahdolliset tekijämerkit ovat vaikeasti tulkittavia. Mahdollisia 
tekijämerkkejä löytyy Itä-Uudeltamaalta Pernajan ja Sipoon kirkoista 
sekä Pohjan ja Karjaan kirkoista. Rakentaja- ja tekijämerkit ovat ainakin 
osin tekijöidensä puumerkkejä, ja ainoastaan funktio, ei muoto, erottaa 
ne esimerkiksi Keminmaan kirkon päivätyövelvollisuuksiin liittyvistä 
merkeistä. Näiden kahden kategorian erottaminen toisistaan pohjautuu- 
kin kontekstin ja rakenteen kokonaisuuden tulkintaan. Esimerkiksi 
Pernajan kirkossa kaikki rakenteesta löytyvät viisi puumerkkiä sijait- 
sevat eteläisessä konttikäytävässä paikoissa, joihin ne on ollut helppo 
kaivertaa muurinharjan päällä seisten. Kompositio eroaa huomattavasti 
Keminmaan kirkosta, missä puumerkit ovat päätyneet satunnaisesti sin- 
ne tänne rakennetta tehdessä ja osin myös pois veistettyinä. Rakentaja- 
merkeille onkin tyypillistä, että ne esiintyvät noin silmän korkeudella 
olevissa rakenteissa, joiden pintaan ne on oletettavasti kaiverrettu raken- 
teen valmistuttua. 

Näiden merkkien muotokieli on läheistä sukua tiilentekijämerkeille 
(ks. seuraava kappale). Sipoon vanhan kirkon sakariston ullakolta löyty- 
vää mahdollista tekijämerkintää voi hyvin pitää myös graffitina, ja se 
eroaa monimutkaisuudessaan merkittävästi muista tekijämerkeiksi tul- 
kituista puuhun veistetyistä kuvioista.48 

On myös mahdollista, että tekijämerkeiksi tulkitsemamme merkinnät 
ovat myöhempiä graffiteja, vinteillä käyneiden yksittäisten henkilöiden 
puuosiin kaivertamia vieraskirjamerkintöjä. Selvä muotokielen yhteys 
keskiaikaisiin tiilentekijämerkkeihin ja puumerkkeihin viittaa kuitenkin 
siihen, että merkit voivat olla rakenteiden pystytyksen ajalta. Niitä on 
kirkoissa myös poikkeuksellisen vähän, yhdestä neljään kirkkoa kohden, 

Pohjan kirkon saksessa oleva mahdollinen tekijämerkintä (1470-luku). Kuva Miina 
Tolonen. 


mikä ei viittaa vuosisataisten kävijöiden ”vieraskirjana” toimineeseen 
ullakkoon. 

Pernajan ja Pohjan kirkon rakenteista löytyvät ainoat toistaiseksi tun- 
netut monogrammit tai monogrammin kaltaiset merkit, mahdollinen 
kirjain M, kaksi A-kirjainta ja mahdollinen H. 

Rakentajamaalauksista tunnetuilla monogrammeilla ja tiimalasiku- 
vioilla voi hyvin olla yhteys kattorakenteista löydettyihin vastaavanlaisiin 
symboleihin. Onkin perusteltua kysyä, pitäisikö puurakenteista löytyviä 
symboleita ja merkkejä tulkita kokonaisuutena, yhdessä muualta kes- 
kiaikaisista kirkoista löytyvän kuva- ja symbolimaailman osana. Tähän 
suuntaan viittaa viimeisin kategoria, kuvat tai kuvankaltaiset symbolit. 

Kuvia tai kuvankaltaisia symboleita tunnetaan toistaiseksi vain kaksi 
kappaletta, ja kumpikin niistä löytyy Hauhon kirkon 1500-luvun alun 
kattorakenteista. Kuvien muotokieli on mielenkiintoinen, sillä niillä on 
ilmiselvä yhteys rakentajamaalauksissa esiintyviin muotoihin. Nämä 
kaksi esimerkkiä viittaavat siihen, että niin sanottuja rakentajamaa- 
lauksia tehneiden rakennusmestareiden tai muurareiden kuvamaailma 
saattoi liittyä yleisemmin keskiajan rakentajien kuvalliseen maailman- 
käsitykseen ja ilmaisukieleen. 

R 


Kaiverros Hauhon kirkon selkäpuussa (1500-luvun alku). Kuva: Panu Savolainen. 


Kokonaisuutena tarkasteltuna rakenteissa olevat merkinnät avaavat 
useita uusia näkökulmia keskiaikaisten kivikirkkojen rakentamiseen ja 
erityisesti rakentamisesta vastanneiden yksilöiden ja yhteisöjen toimin- 

taan. Noin sadan vuoden ajalla, vuosina 1450-1550 rakennetut ja tähän 
mennessä tutkimamme kirkot ovat merkintöjen kokonaisuuden osalta 
kaikki yllättävän yksilöllisiä. Tämä kertoo siitä, että kirkkojen kattoraken- 
teiden rakennusprosessissa on ollut paikallista vaihtelua, ja esimerkiksi 
työn järjestelmällisyyden asteessa on merkintöjen perusteella nähtävissä 
selviä eroja. 

Parhaimmillaan osa merkinnöistä — puumerkit, tekijämerkit, taika- 
merkit ja kuvat — johdattavat jopa rakenteiden toteutukseen osallistunei- 
den yksilöiden jäljille. Keminmaan vanhan kirkon rakenteiden merkin- 
nät kertovat paikallisyhteisön isosta panoksesta rakennushankkeeseen, 
kun taas esimerkiksi Karjaa, Pohja ja Pernaja viittaavat systemaattisine 
numerointeineen ja mahdollisine tekijämerkkeineen ammattihenki- 
löiden johtamaan työmaahan ja rakennusprojektin toteutukseen. Mer- 
kinnöistä voidaan tavoittaa sellaisia rakennusprosessin ja rakentajien 
identiteetin jälkiä, joista mikään muu kirjallinen tai aiemmin tutkittu 
rakennusarkeologinen aineisto ei kerro. 


Tiilentekijämerkit johdattavat rakennusyhteisöjen jäljille 


Puurakenteissa olevat merkinnät ovat vain yksi osa kivikirkkoon tallen- 
tuneista rakennusprosessin muistoista, ja ne asettuvat paremmin osaksi 
kokonaisuutta, kun niitä tarkastellaan yhdessä rakennuksen muiden 
merkintöjen kanssa. Erityisesti tiilissä olevat tekijänmerkit muodostavat 
hyvän vertailuaineiston, ja vertaammekin seuraavaksi tiilentekijöiden 
merkkien ja puurakenteiden merkintöjen yleisiä piirteitä ja hahmotte- 
lemme niiden tarjoamia tulkintamahdollisuuksia. 

Tiilentekijöiden merkkejä esiintyy Suomen keskiajan kivikirkoissa, 
linnoissa ja muuratuissa rakennusjäännöksissä. Linnoista tiilentekijöi- 
den merkkejä tunnetaan Turun, Hämeen ja Kastelholman linnoista ja 
kirkoista Turun tuomiokirkosta sekä Liedon, Maarian, Pyhän Katarii- 
nan, Ruskon, Paraisten, Sauvon, Kemiön, Karjaan, Pohjan ja Lohjan 
kirkoista. Tähän mennessä tutkimissamme kirkoissa olevat merkit ajoit- 
tuvat 1400-luvun puolivälistä 1480-luvulle, ja saman ajanjakson kirkois- 
ta on todennäköisesti vielä löydettävissä lisää merkittyjä tiiliä. Lisäksi 

Monet tiilentekijämerkeistä esittävät tunnistettavia esineitä, kuten avainta tai hilpari- 
kirvestä. Kuvan merkit ovat yhdessä ryhmässä Turun tuomiokirkon itäpäädyssä, 
Kaikkien pyhien kappelin ulkoseinässä (n. 1470). Kuva: Ilari Aalto. 


samoilla merkeillä varustettuja tiiliä on löytynyt Turun kaupunkikai- 
vauksissa sekä rakenteista että irtolöytönä.19 

Kuivumaan nostettu tiili on tarjonnut otollisen piirustusalustan, ja 
tiilissä esiintyykin varsinaisten tekijämerkkien lisäksi erilaisia kuvia ja 
muita raapustuksia, joita ei ole aina helppo erottaa identiteettimerkeistä. 
Tanja Ratilainen on arkeologian proseminaaritutkielmassaan jakanut 
kaikki tiilissä olevat merkinnät neljään ryhmään: a) esittäviin kuviin ja 
symboleihin, b) risteihin ja siksak-viivoihin, c) numeroihin ja kirjaimiin 
ja d) muihin uurteisiin ja epäselviin muotoihin 5* Varsinaiset tiilen- 
tekijämerkit kuuluvat erityisesti ryhmään a, mutta merkit voivat kuulua 
myös ryhmiin b ja c. Paras tapa erottaa tiilentekijämerkit muista kuviois- 
ta on merkkien toistuvuus samassa rakenteessa ja samojen merkkien 
esiintyminen samanaikaisissa rakennuksissa. Kaikkien puumerkkien ta- 
voin tiilentekijämerkkien aiheet ovat myös jaettavissa neljään ryhmään: 
1) esittäviin symboleihin, 2) taikamerkkeihin tai abstrakteihin kuvioihin, 
3) latinalaisiin kirjaimiin ja 4) riimumerkkeihin.* 

Tiilentekijämerkit on piirretty terävällä työkalulla tiiliin niiden ollessa 
kuivumassa ennen polttamista. Yleisesti ottaen merkit muodostuvat 

muutamasta vedosta niin, että ne ovat olleet helposti toistettavissa. Suo- 
malaisessa aineistossa merkit on tehty lähes aina muuritiiliin, eikä esi- 
merkiksi Pohjois-Saksan Altmarkin alueella vallinneen tavan mukaan 
ovenpielissä käytettyihin profiilitiiliin 5? Merkki voi sijaita millä tahansa 
tiilen sivulla paitsi kuivuessa maata tai muuta alustaa vasten olleessa 
pohjassa. Sama merkki voi yhdessä rakennusosassakin sijaita tiilen eri 
pinnoilla, joten pinnalla ei vaikuta olleen väliä merkin funktion kannal- 
ta.» Puumerkeistä tunnetun yleisen käytännön mukaan sama merkki 
voi myös esiintyä peilikuvana ilman, että se on vaikuttanut symbolin 
merkitykseen. Merkkien rajallinen määrä ja saman merkin toistuminen 
kirkkorakennuksesta toiseen viittaavat vahvasti siihen, että merkit ovat 
todella olleet henkilökohtaisia identiteettimerkkejä. 

Keskiaikaisia tiilentekijämerkkejä tunnetaan tällä hetkellä keskiaikai- 
sen Turun hiippakunnan kirkoista vajaa 30 erilaista, kun taas puura- 
kenteissa olevia tekijämerkeiksi luettavia merkintöjä tunnetaan kym- 
menkunta erilaista. Aineiston pienestä määrästä johtuen merkkien 
keskinäisestä suhteesta ei ole mahdollista tehdä seikkaperäistä analyy- 
siä, mutta joitakin yleisiä huomioita on silti mahdollista hahmotella. 
Ensinnäkin puurakenteiden ja tiilten merkit ovat hyvin samanlaisia, 
ja aineistoissa esiintyy lähes identtisiä merkkejä: esimerkiksi Karjaan 
kirkon pohjoisessa katonlappeessa oleva tiimalasin mallinen merkki 
muistuttaa huomattavasti Turun tuomiokirkosta, Maarian kirkosta ja 
Ruskon kirkosta löydettyjä, samaa aihetta toistavia tiilentekijämerkkejä. 
Erottavana tekijänä on kuitenkin Karjaan merkin keskeltä merkin toi- 
seen reunaan yltävä vaakaviiva. Samoin Hauhon vintiltä dokumen- 
toitu tapparakirves muistuttaa täytekuviointia lukuun ottamatta Aboa 
Vetus Ars Nova -museon kaivauksissa löytyneitä kahta piilukirveen ku- 
valla varustettua tiiltä. 

Ulkoisten yhtäläisyyksien lisäksi sekä puurakenteiden puumerkit että 
tiilentekijämerkit on mahdollista luokitella yllä mainittuihin neljään ka- 
tegoriaan. Merkkien suurin ero on kuitenkin siinä, että puurakenteista 
dokumentoiduista merkeistä ainoastaan Hauhon kirvesaihe kuuluu 
esittäviin merkkeihin, kun taas tiilentekijämerkeistä esittävät merkit 
muodostavat kaikkein suurimman kategorian 54 Kategorisointiin vaikut- 
taa kuitenkin se, pitääkö esimerkiksi Pernajan A-kirjainta muistuttavaa 

Tiilentekijämerkkien aiheisiin kuuluu esittävien kuvien lisäksi abstrakteja symbolei- 
ta. Tämänkaltainen tiimalasin muotoinen merkki esiintyy muun muassa Maarian, 


Taivassalon ja Ruskon kirkoissa (kuvassa) sekä Turun tuomiokirkossa (1400-luvun 
puoliväli). Kuva: Ilari Aalto. 


merkkiä kirjaimena vai A-kirjaimen mallisena vaakerpassina eli luoti- 
lautana, joka oli korvaamaton työkalu sekä kirvesmiehille että muura- 
reille. 

Tiilentekijämerkeissä erityisesti esittävät merkit houkuttelevat te- 
kemään tulkintoja merkkien valitsemisen taustalla vaikuttaneesta aja- 
tusmaailmasta. Esittävien merkkien aiheet ovat pääasiassa tavallisia 
arkimaailman esineitä, kuten avain, kirves, halsteri tai ankkuri. Mikään 
näistä ei yhdisty suoraan tiilenvalmistukseen, joten aiheiden valinnan 
logiikka liittyy muuhun kuin rakennustyömaan arkeen. Kiintoisasti 
merkeissä esiintyvät esineet ovat katolisten pyhimysten tunnusmerkkejä 
eli attribuutteja: avain on Pyhän Pietarin, kirves Pyhän Olavin, halsteri 
Pyhän Laurentiuksen ja ankkuri Pyhän Clementiuksen tunnus. Kaikki 
mainitut pyhimykset olivat keskiajan Turun hiippakunnassa suosituim- 
pien pyhimysten joukossa ja myös yleisiä etunimikaimoja.5 Onkin mah- 
dollista, että tekijämerkeiksi valitut attribuutit viittaisivat suoraan tiili- 
mestareiden nimikkopyhiin, ja merkit saattaisivat siis kantaa mukanaan 
tietoa luultavasti kirjoitustaidottomien mestareiden kutsumanimistä.5$ 
Samoja attribuuttimerkkejä esiintyy useissa eri kirkoissa ja maallisissa 
rakennuksissa, joten niitä voi tuskin pitää yksinomaan tietylle pyhimyk- 
selle omistettuina hartausmerkkeinä. Puurakenteiden merkinnöissä 
mahdolliset kirjaimet antavat myös aihetta arvailla mestareiden nimiä, 
mutta vain hyvin epävarmasti. 

Tiilentekijämerkeissä kuvatut esineet ovat myös pyhimysten attribuutteja: esi- 
merkiksi avain viittaa apostoli Pietariin. Kuvassa näkyvä merkki sijaitsee Turun 
tuomiokirkon vintillä (1466). Vastaavanlaisia merkkejä löytyy monista kirkoista 
Varsinais-Suomesta ja Länsi-Uudeltamaalta. Kuva: Ilari Aalto. 


Samoja tiilentekijämerkkejä tunnetaan useista samanaikaisista kirkko- 
rakennuksista, ja säilyneiden merkkien perusteella on mahdollista mää- 
rittää yksittäisten tiilimestareiden toiminta-aikaa ja -aluetta sekä seurata 
eri kirkkojen tiilimestareiden kokoonpanoja. Esimerkiksi avainta merk- 
kinään käyttänyt mestari on tehnyt tiiliä ainakin Länsi-Uudellamaalla 
Karjaan ja Pohjan kirkkoihin ja Varsinais-Suomessa Turun tuomiokir- 
kon kahteen rakennusosaan sekä Ruskon ja Liedon kirkkoihin. Saman 
tekijän tiili on löytynyt myös keskiaikaisen kivitalon kellarin täyttömaas- 
ta Aboa Vetus Ars Nova -museon arkeologisissa kaivauksissa Turussa. 

Erityisen paljon erilaisia tiilentekijämerkkejä tunnetaan Turun tuo- 
miokirkon korotetusta keskilaivasta (1466, yhdeksän erilaista merkkiä) 
ja kirkon itäpäädyn Kaikkien Pyhien kappelista (1470-luku, vähintään 
seitsemän erilaista merkkiä). Vaikuttaakin siltä, että erityisesti hiippa- 
kunnan pääpyhäkön laajennukset ovat työllistäneet suuren joukon am- 
mattitaitoisia tiilentekijöitä, kun taas pitäjänkirkoissa yhdestä rakennus- 
vaiheesta löytyy useimmiten vain yhdestä kolmeen erilaista merkkiä. 
Kirkkojen välillä vaihtelevista merkkien kokoonpanoista on myös mah- 

dollista tehdä johtopäätös, etteivät tiilentekijät muodostaneet yhtenäistä 
työryhmää, vaan kukin mestari toimi freelance-tyyppisesti eri työmailla. 

Koska kirkkojen puurakenteiden merkit ovat säilyneet vain satunnai- 
sesti, ne eivät tarjoa tiilentekijämerkkien tavoin mahdollisuutta seurata 
yksittäisiä kirvesmiehiä kirkosta toiseen. Mikään ei kuitenkaan anna 
syytä olettaa, etteivät kirvesmiehet olisi liikkuneet tiilimestareiden tavoin 
työn perässä kirkkotyömaiden välillä. Kirvesmiesten keskeinen rooli 
kirkon rakentamisessa ei rajoittunut vain vesikattojen rakentamiseen, 
vaan he vastasivat myös puisten nostolaitteiden, rakennustelineiden ja 
holvien muuraamiseen käytettyjen tukirakenteiden pystyttämisestä. On 
hyvin mahdollista, että kirkonrakentamisen huippuaikaan ammattimai- 
set kirvesmiehet matkustivat läheisten kirkkotyömaiden välillä toteutta- 
massa eri rakennusvaiheiden vaatimia puurakenteita. 


Johtopäätökset 


Puuhun ja tiileen tehdyt merkinnät ovat vaikeasti havaittavia, ja aiem- 
man dokumentoinnin tavoittamina yksittäisinä havaintoina niillä on 
lähinnä kuriositeettiarvo. Tässä artikkelissa analysoimamme, toistaiseksi 
vielä keskeneräinen aineisto, osoittaa jo nyt, että kokonaisvaltainen nä- 
kökulma puurakenteissa ja tiilissä esiintyviin merkkeihin ja merkin- 
töihin avaa uudenlaisia näkökulmia kirkkojen rakennusprosessien ja 
rakentajien toiminnan ymmärtämiseen. 

Konkreettisimmillaan merkintöjen tutkimuksen anti paljastuu katto- 
rakenteiden osien numeroinnista. Numerointien avulla voidaan jäljittää 
yksittäisten kirkkojen rakentamisen työvaiheita, mutta kirkkojen nume- 
rointijärjestelmien vertailu myös Turun hiippakunnan ulkopuolelle voi 
kertoa rakenteellisten innovaatioiden liikkeistä laajemmillakin alueilla. 
Tällä hetkellä käsillä oleva aineisto osoittaa sen, että miltei jokaisessa 
kirkossa kattorakenteiden kokoamisen tapa on ollut tavalla tai toisella 
yksilöllinen. 

Rakentamisen verkostojen ja prosessien jäljille päästään myös tiilen- 
tekijämerkkejä tutkimalla. Jo tähän mennessä koottu aineisto osoittaa, 
että merkit tuovat esiin uusia ulottuvuuksia keskiaikaisten tiilimestarei- 

den toiminnasta ja sitä kautta yksittäisten työmaiden organisoinnista. 
Lisäksi tiilimestareiden käyttämät merkit avaavat kiintoisan semiootti- 
sen ikkunan tekijöidensä käyttämien merkkien pyhimysattribuutteihin, 
jotka liittynevät tiilimestareiden etunimiin. 

Merkintöjen ja merkkien kiinnostavimmat ulottuvuudet avautuvat 
yksilöihin tai yhteisöihin kytkeytyvistä puumerkeistä. Niiden erilaiset 
esiintymät kuvastanevat ainakin Keminmaan kirkon puumerkkiaineis- 
tossa pitäjänyhteisön merkittävää panosta kattorakenteiden rakennus- 
materiaalin toimittamisessa ja pystyttämisessä. Etelä-Suomen kirkko- 
jen harvat puumerkit saattavat puolestaan olla rakennusmestareiden 
merkkejä, samaan tapaan kuin rakentajamaalauksissa ja tiilissä löytyy 
tekijäattribuuttiin viittaavia merkintöjä. 

Laajemmassa mittakaavassa merkintöjen tutkimus avaa näköalo- 
ja innovaatioiden, ihmisten ja ideoiden siirtymiseen alueelta toiselle. 
Numerointijärjestelmät ja tekijämerkit liittävät kirkkojen konkreettisen 
rakentamisprosessin Turun hiippakunnan ulkopuolelta tietyistä suun- 
nista tulleisiin vaikutteisiin. Siinä missä yksittäiset merkit kertovat vä- 
hän, merkkien kokonaisuus saattaa paljastaa arkkitehtuurin formaaleja 
muotopiirteitä selkeämmin monia rakentamisen ylirajaisia ideoita, ai- 
kansa globaalin Euroopan ihmisten ja ajatusten liikkeitä. Tämä ulottu- 
vuus näkyy toistaiseksi käsillä olevassa, keskeneräisessä aineistossa vain 
vaimeasti, mutta aineiston karttuessa vertailukohdat muualta Pohjois- 
Euroopasta tunnettuihin vastaaviin ilmiöihin paljastanevat, millä tavoin 
rakentajat liikkuivat, ja millä tavoin Turun hiippakunnan 1400-luvun 
alkupuolella käynnistynyt kivikirkkohanke toteutettiin. 

Viestit nimettömiltä rakentajilta jäävät nimettömiksi. Menneisyyden 
ihmisyksilön luoma jälki on silti vähäisyydessään puhutteleva: nämä 
merkit ovat ainoita johtolankoja niihin lähes täysin nimeltä tuntematto- 
miin ihmisiin, jotka rakensivat Turun keskiaikaisen hiippakunnan kivi- 
kirkot. Varsin kattavasti ja perinpohjaisesti tutkitusta aihepiiristä — kuten 
Suomen keskiajan kivikirkoista — avautuu yhä uusia aineistoja ja näkö- 
kulmia tutkimukseen. 

Jonas Korler maalasi Hauhon kirkon lehterien rinta-aitoihin 36 paneeli- 
maalausta vuonna 1772. Kirkon asiakirjoissa hänestä käytettiin nimitystä 
sotilas eikä hänestä ole tiedetty mitään muuta. Korleria on pidetty itse- 
oppineena paikallisena maalarina. Lehterimaalaukset poistettiin kirkos- 
ta vuonna 1882, ja niitä pidettiin taiteellisesti arvottomina. Kirkkoherra 
Wilhelm Palmroth totesi vuonna 1929 maalausten olevan ”kömpelösti 
tehtyjä ja vailla mitään arvoa”.' 

Korlerin kuvat olivat kirkossa esillä 1700-luvun lopulta 1800-luvulle. 
Jotakin niihin suhtautumisesta kertoo se, että lehterin ovessa ollut maa- 
laus, jossa paholainen kiusaa Jeesusta on kokenut kovia lehtereillä istu- 
neen nuorison toimesta. Paholaisen kasvoja on vahingoitettu monin 
eri tavoin niin paljon, ettei yksityiskohdista saa enää selvää.? Kirkossa 
tutkimuksia vuonna 1870 tehnyt Aksel Heikel arveli vuonna 1878 Hau- 
hon kirkon lehterikuvien joutuvan pian kadotuksen partaalle, koska 
seurakunnassa suunniteltiin kirkonkorjausta.? Kirkkokansalle tutuiksi 
käyneitä maalauksia ei kuitenkaan haluttu hävittää. Korlerin kuvat sijoi- 
tettiin kellotapulin museohuoneeseen, josta ne siirrettiin vuonna 1950 
perustettuun kotiseutumuseoon. 


JONAS ERIK KORLER JA HAUHON KIRKON LEHTERIMAALAUKSET 163 


https://doi.org/10.21435/ht.289 


Artikkelissa selvitämme, kuka oikeastaan oli oppimattomaksi ja halpa- 
arvoiseksi sotilaaksi kutsuttu Jonas Korler,t ja millainen oli hänen elä- 
mäntarinansa. Selvitämme lisäksi mitä hän Hauholla maalasi ja poh- 
dimme, miten tavallinen sotilas ylipäätään oli päätynyt maalaamaan 
Hauhon kirkkoon. 


Maalarin ammatti 1700-luvulla 


Kuten kaikkien käsityöammattien, myös maalarin ammatin harjoittami- 
nen oli 1700-luvun Ruotsi-Suomessa tarkasti säädeltyä. Käsityöammatte- 
ja hallinnoivat kaupungeissa toimivat ammattikunnat, jotka ennen kaik- 
kea valvoivat omien alojensa käsityön tasoa. Ammattikunnat hillitsivät 
kilpailua rajoittamalla samalla alueella toimivien mestareiden määrää, 
näin taattiin käsityöläisten toimeentulo. Ammattikunnat auttoivat jäse- 
niään ja esimerkiksi tukivat maalarien leskiä. 

Ammattikunnat vastasivat myös koulutuksesta, joka rakentui oppipoi- 
kien, kisällien ja mestareiden kolmiportaiselle järjestelmälle. Nuori poi- 
ka pyrki mestarin oppipojaksi noin 14-vuotiaana. Mestari vastasi hänen 
ohjauksestaan ja ylläpidostaan useamman vuoden ajan. Edistyttyään 
taidoissaan tarpeeksi oppipoika teki kisällinäytteen, jonka ammatti- 
kunta joko hyväksyi tai hylkäsi. Kisällinäyte oli yleensä figuuripiirustus, 
grafiikanlehden mukaan tehty henkilökuvan tai vaativan koristeaiheen 
kopio. Jos näyte hyväksyttiin tuli oppipojasta kisälli. Kisällin tuli edelleen 
työskennellä mestarin alaisuudessa, mutta nyt hän sai työstään palkan. 
Kisälli saattoi myös vaihtaa mestaria, ja itse asiassa kisällivaelluksen 
eli paikasta toiseen siirtymisen ja eri mestareiden luona toimimisen 
katsottiin kuuluvan asiaan. Tarpeeksi kouluttauduttuaan kisälli saattoi 
sopivan tilaisuuden tullen pyrkiä jonkin kaupungin mestariksi, mikä 
onnistui, jos paikkakunnalla oli tilaa uudelle mestarille ja vaativa, usein 
historiamaalausta vastaava mestarinäyte hyväksyttiin. Mestariksi voitiin 
hyväksyä myös ilman näytettä, jos hakija tiedettiin taitavaksi ja hyvämai- 
neiseksi.° 

Käsityöläismaalarit eli ammattikuntamaalarit olivat yleismaalareita, 
joiden tuli hallita sekä pintamaalaus, koristemaalaus että figuurimaalaus. 

Heidän onnistumistaan arvioitiin erilaisten materiaalien ja maalaus- 
tehtävien hallinnan, käsityön korkeatasoisuuden ja tilaajan toivoman 
mallin taidokkaan toistamisen perusteella.7 Näin toimiva järjestelmä oli 
taipuvainen mieluummin säilyttämään totuttua kuvaustapaa kuin uudis- 
tamaan sitä. Niin sanotun vapaan taiteen yksilöllinen luovuus tai rajojen 
rikkominen ei ollut sitä, mitä tilaajat ammattikuntamaalarilta odottivat. 

Ammattikuntamaalarit tekivät suurimman osan kaikista 1700-luvun 
julkisista ja yksityisistä maalaustöistä, olivatpa ne sitten kaappien maa- 
lauskoristelua, kirkkojen alttaritaulujen ja penkkien maalausta tai porva- 
riskodin salin seinämaalauksia. Ammattikuntien valvonnasta vapaita, 
paikasta toiseen kiertäviä ja figuurimaalaukseen erikoistuneita konter- 
feijareita oli Suomessa 1700-luvulla vähän. He hankkivat elantonsa lä- 
hinnä muotokuvamaalauksella. 

Miten Hauholle saapunut sotilas Jonas Korler istuu tähän kuvaan? 
Ammattikuntien toimintaa säätelevä säädös antoi sotilaille oikeuden 
harjoittaa sotilaan toimensa lisäksi osaamaansa käsityöammattia paran- 
taakseen toimeentuloaan. Rykmentit tarvitsivat ylläpitoonsa jatkuvasti 
erilaisten käsityöläisten taitoja. Jo pelkästään varusteiden huolto vaati lu- 
kuisten suutarien, räätälien, puuseppien ja köydenpunojien työpanosta.” 
Armeija myös tarvitsi piirustus- ja maalaustaitoisia henkilöitä lippujen, 
karttojen ja strategisten maisemakuvausten valmistamiseen. 

Korleria vastaavia tapauksia löytyy Suomen taidehistoriasta muita- 
kin. Thomas Kiempe” (1757-1812) palveli Länsipohjan rykmentissä, 
Emanuel Granberg" (1754-1787?) oli ollut Kemin komppanian vapaa- 
ehtoinen tarjokas ja sotilasuran, teatterin ja maalariammatin välillä ris- 
teillyt Carl Petter Elfström” (1774—?) eteni linnoituskersantiksi. Tällai- 
sissa tapauksissa kävi ehkä niin, että koska sopivaa mestarin paikkaa ei 
ollut avautunut, alkoi armeijan tarjoama niukkakin elanto houkutella 
epävarmaa kisällinelämää viettäviä nuoria miehiä. Samalla oli mahdol- 
lisuus harjoittaa kahta ammattia. Tosin leveäksi leipä ei muuttunut sit- 
tenkään.” 

Mestari-oppipoika-järjestelmä myös tuotti ”ylimääräisiä” oppipoikia 
ja kisällejä, jotka eivät päässeet koskaan etenemään ammatissaan. Heillä 
saattoi usean vuoden työskentelyn jäljiltä olla peruskoulutus ja mate- 
riaalien käytön ammattitaito, mutta he eivät syystä tai toisesta saaneet 

aikaan ammattikunnan hyväksymää ja hierarkian seuraavalle portaalle 
päästävää työnäytettä. Oppipojan tie kisälliksi saattoi katketa aivan yksin- 
kertaisesti varattomuuteenkin, sillä esimerkiksi kisällin asemaan kuulu- 
va vaateparsi maksoi." 

Korler ehkä oli juuri tällainen maalarin oppipoikakoulutuksen saanut 
henkilö. Hänellä oli Hauhon kirkon lehterin rinta-aidan ja sen peilien 
maalausten valmistamiseen tarvittava materiaalien tuntemus. Hän osasi 
pohjustaa maalattavat pinnat, valmistaa väriaineet, maalit ja työvälineet 
sekä maalata lehterin pinnat aivan uskottavalla tavalla. Maalaukset ovat 
kestäneet aikaa ja useita paikanvaihdoksia pahemmin hilseilemättä 
tai haalistumatta.5 Ainoa mistä Korlerilla kiikasti, oli figuurimaalaus. 
Korler esitti Raamatun henkilöt, tapahtumat ja niiden taustat niin riisu- 
tusti ja kömpelyyteen asti yksinkertaistaen, että vastaavalla suorituksella 
ei figuuripiirustustaitoa mittaavaa kisällinäytettä voinut saada läpi. 


Papinpojan tie Södermanlandista Hauholle 


Jonas Korlerin elämänkulussa on valitettavasti aukko juuri niinä vuosi- 
na, jotka voisivat avata hänen mahdollisia maalariopintojaan. Muuten 
hänen elämäntarinansa on yllättävän hyvin jäljitettävissä asiakirjoista. 
Niiden avulla selviää, ettei Jonas Korler ollut hauholainen sotamies vaan 
Ruotsin Södermanlandissa syntynyt pappisperheen poika. Hauholle hän 
päätyi mutkallisia teitä ja lähinnä sattumalta. 

Jonas Korlerin isä Gabriel Korler toimi Södermanlandissa Österäkerin 
seurakunnassa apulaispappina 1740-luvulla. Hän oli lukkarin poika, joka 
opintojensa jälkeen oli kiertänyt seurakuntia viransijaisena. Gabrielin 
vaimo Greta Stina Harmolin oli Södermanlandin Vallbyn kirkkoherra 
Jonas Harmolinin ja Hedvig Elisabet Gyllenloodin tytär. Siten Jonas 
Korlerin äidinäiti oli aatelissukuinen ja muukin perhe pappissäätyä. 

Avioparin esikoispoika, tuleva Hauhon kirkkomaalari, Jonas Erik 
syntyi vuonna 1742 Österäkerin lukkarinpuustellissa.'* Lapsen kummit 
edustivat lähiseudun vaikutusvaltaista aatelia ja säätyläistöä. Ensimmäi- 
senä mieskummina oli läheisen Julitan kartanon vapaaherra Axel Gott- 
lieb Palbitzki. Toisina kummeina olivat Julitan pitäjän pastori Shering, 

opiskelija P[ehr Henrik] Frick, neiti Lotta Oxenstierna sekä neiti Lisa 
Paren ja äidin sisar Anna Johanna Harmolin.” 

Jonas Erik menetti äitinsä vain parin vuoden ikäisenä. Leski Gabriel 
Korler avioitui nopeasti uudelleen vuoden 1744 vaiheilla läheisen Lännä- 
sin krouvin omistaneen Carl Bougmanin tyttären Anna Gretan kanssa." 
Gabriel Korler sai hoitaa apulaispapin tointa Österäkerissa vuoteen 1747 
asti. Sen jälkeen perhe muutti ensin Anna Gretan isän luokse Lännasin 
krouviin. Sieltä perhe jatkoi matkaansa vuonna 1753 Tukholman Rid- 
darholmenille, jossa avioparille on merkitty syntyneeksi tytär Regina.” 

Gabriel Korlerin tittelinä oli Tukholmassa epämääräisesti ”prästman” 
eli pappismies. Hänellä ei ollut tuossa vaiheessa virkaa eikä ilmeises- 
ti edes viransijaisuutta. Syynä saattoi olla jokin sairaus, sillä samana 
vuonna Gabriel Korler kuoli. Leski Anna Greta ja pienet lapset jäivät 
Tukholmassa vaikeaan taloudelliseen asemaan, mikä käy ilmi lesken 
kuninkaalle laatimasta anomuskirjelmästä. Anna Greta anoi elatusta 
sillä perusteella, että oli jäänyt ”kolmen pienen isättömän lapsen huolta- 
jaksi”. Lasten nimiä ei anomuksessa kerrota, eikä ajalta ole säilynyt 
kirkollista väestökirjanpitoa. Täysin varmaa ei ole, oliko 11-vuotias Jonas 
Frik tuolloin äitipuolensa hoivissa vai jossain muualla. Hän katoaa läh- 
teistä kymmeneksi vuodeksi. 

Se kuitenkin tiedetään, että Jonas Erik Korlerilla oli 1760-luvun alussa 
sotilasrullien perusteella läkkisepän taidot. Vuosien 1753-1762 välillä 
Jonas Erik Korler on voinut opiskella myös maalausta, mutta missä ja 
koska — se on arvoitus. Suhteellisen hyvästä papillisesta sukutaustastaan 
huolimatta orvoksi jäänyt Jonas Erik Korler oli varaton, mikä merkitsi 
alenevaa säätykiertoa. Hän oli hankkinut tavallisen käsityöläisammatin 
eikä edennyt koulutielle. 

Jonas Erik Korler oli 20-vuotias pestautuessaan vuonna 1762 Prinssi 
Fredrik Adolfin rykmenttiin, jonka nimeksi vakiintui vuonna 1772 Leski- 
kuningattaren henkirykmentti (Ankedrottningens livregemente).?* Ryk- 
mentissä palvellut upseeristo oli tukenut Kustaa III:n vallankaappausta 
vuonna 1772, jonka mukaan rykmentti nimettiin uudelleen kuninkaan 
äidin Lovisa Ulrikan kunniaksi. Rykmentin olinpaikaksi oli määrätty jo 
vuonna 1751 Helsingin edustalla oleva Viaporin linnoitus. Pommerin 
sodan aikana vuosina 1757-1762 rykmentti kuitenkin oleskeli Tukhol- 

massa, josta se palautettiin Suomeen syyskuussa 1762. Jonas Erik Korler 
kirjattiin rykmenttiin 8. marraskuuta 1762, joten hän lienee tutustunut 
siihen Tukholmassa. 

Leskikuningattaren rykmentin rykmentinpastoriksi nimitettiin vuon- 
na 1764 Johannes Nohrmarck. Hän tutustui Viaporissa sotilas Jonas 
Erik Korleriin eikä unohtanut tätä senkään jälkeen, kun sai nimityksen 
Hauhon kirkkoherraksi 31. toukokuuta 1769.3 Nohrmarck oli kotoisin 
Helsingistä, mutta hänen vaimonsa Maria Norrman kuului Tukholman 
vauraisiin käsityöläispiireihin. Hänen sisarenpojastaan tuolintekijä 
Johan Melchior Lundbergista tuli yksi oman aikakautensa merkittävim- 
mistä huonekalupuusepistä. Tämän veli Petter tunnettiin 1780-luvulla 
maalarin kisällinä.?t Jonas Korler on saattanut jo Tukholman käsityöläis- 
piireissä tutustua rykmentinpastori Johannes Nohrmarckiin ja tämän 
vaimoon. Olihan hän papin poika, mikä on saattanut vaikuttaa Nohr- 
marckiin siten, että tämä suhtautui orpoon nuoreen mieheen suojele- 
vasti. Omia lapsia pariskunnalla ei ollut. 

Päästyään Hauholle Johannes Nohrmarck alkoi uudistaa niin seura- 
kuntansa uskonnollista elämää kuin rapistumaan päässyttä kirkkotilaa- 
kin. Nohrmarck laittoi vuonna 1770 alulle huonokuntoisten lehterien 
kunnostamisen. Niiden pelättiin romahtavan kirkkokansan niskaan. 
Työ tehtiin vuoden 1771 aikana rakennusmestari Wikströmin johdolla. 
Puuseppänä toimi Jacob Wram, jolle suoritettiin palkanmaksu 23. mar- 
raskuuta 1772.” Tässä yhteydessä astui kuvaan mukaan kirkkoherralle 
tuttu sotilas Viaporista Jonas Erik Korler. 

Jonas Erik Korler maalasi kuvat lehterikaiteisiin vuoden 1772 tienoil- 
la. Lehterimaalauksiin tarvittavat värit ja öljy ostettiin Turusta kauppias 
Josef Bremeriltä. Pellavaöljy (linolja) ei riittänyt, joten sitä piti ostaa kol- 
me tuoppia lisää pormestari Waseniukselta Hämeenlinnasta. Summa 
lisättiin vuoden 1773 kirkontileihin. Suutari Thomas Nysted nouti öljyn 
ja värit Turusta omalla hevosellaan sekä toimi Korlerin apulaisena maa- 
laustyössä.?* Myöhemmin vuonna 1780 Nystedt suoritti ikkunamaalauk- 
set Hauhon kirkkoon. Sitä varten tilattiin viittä eri väripigmenttiä. Korler 
oli siis pitänyt Nystedtiä oppipoikanaan. 

Korlerille maksettiin lehterimaalauksista palkkiona lokakuun 23. päi- 
vänä 180 taalaria. Työn ohessa järjestyi myös yksityiselämä: saman 

vuoden joulukuussa Jonas Korler avioitui Hauholla Catharina Nylan- 
derin kanssa, joka mainitaan piikana Hakkalassa.”” Lehterien maalaus 
nähtävästi vahvisti Jonas Korlerin suuntautumista maalarin ammattiin 
sotilasuran jälkeen. Hän sai eron armeijasta 13. marraskuuta 1775.? Seu- 
raavana vuonna hänen ammatikseen Hauhon syntyneiden luetteloon 
merkittiin maalari (mälare). Korlerin lasten kummeina oli Hauhon kir- 
konkylän käsityöläisiä ja palkollisia, mikä osaltaan viittaa siihen, että hän 
mielsi itsensä käsityöläisiin kuuluvaksi.?9 

Mitä muuta Jonas Korler sitten maalasi? Se tiedetään, että lehteri- 
kuvien lisäksi hän koristemaalasi kolme alttarilla olevaa rautaista kynt- 
tilänjalkaa omilla väreillään vuonna 1777. Vastaavia koristemaalaustöitä 
hän on voinut tehdä muitakin, mutta niistä ei ole jäänyt tietoja. Samana 
vuonna Jonas Korler muutti perheineen Hauhon kappeliseurakuntaan 
Luopioisten Rautajärvelle, jonka kirjoissa hänen asumustaan kutsuttiin 
nimellä ”mälare torp”. Sekin osaltaan vahvistaa, että Jonas Korler identi- 
fioitui ammattiaan harjoittavaksi taiteilijaksi eikä pyrkinyt virallistamaan 
esimerkiksi läkkisepän ammattiaan. Ilmeisesti töitä ja tilauksia maalaril- 
le riitti. Kirkkoherra Johannes Nohrmarck kuoli äkillisesti vuonna 1778, 
joten hänen apuunsa Korler ei pystynyt enää turvautumaan. 

Asuinpaikkana Luopioisten Rautajärvi tuntuu syrjäiseltä verrattuna 
Hauhon kirkonkylään. Muuttoon oli hyvä syy. Paula Mäkelä on löytä- 
nyt Luopioisten vuoden 1782 kirkontileistä seuraavan merkinnän: ”Til 
Kollers Ancka förr Altar Taulan 12 dr”? Se siis tarkoittaa, että ”Kollerin” 
leskelle on maksettu 12 taalaria alttaritaulusta. Nimen horjuvasta kir- 
joituasusta huolimatta on selvää, että kyseessä on ollut samana vuonna 
kuollut Jonas Erik Korler34 Hän on maalannut alttaritaulun Luopioisten 
kirkkoon, mikä jäi hänen viimeiseksi työkseen. Kyseinen alttaritaulu 
kuitenkin tuhoutui vanhan kirkon palossa vuonna 1806. Mitä Korlerin 
maalaama alttaritaulu esitti — sitä voimme enää vain arvailla. 

Rautajärven kartanon omisti likvidaatiokomissaari Henrik Kellroos, 
joka mainitaan myös Korlerin vuonna 1779 syntyneen lapsen kummi- 
na. Hän toimi lisäksi Luopioisten kirkonisäntänä, jonka voisi olettaa 
vaikuttaneen siihen, että Korler sai alttaritaulutilauksen. Kirkkoa kun- 
nostettiin muutenkin samaan aikaan. Alttaritaulun hinnaksi on kirkon- 
tileissä mainittu 12 taalaria. Korlerin Hauhon kirkkoon maalaamista 

36 lehterikuvista maksettiin yhteensä 180 taalaria, mikä tekee yhden 
hinnaksi noin viisi taalaria. Niihin verrattuna alttaritaulu on siis ollut 
huomattavasti kalliimpi. 

Vuoden 1782 alussa Jonas Korler pyysi perheelleen muuttokirjan 
Tampereelle. Iältään Korler oli tuolloin vasta 40-vuotias. Luopioisten 
kappalainen Henrik Savenius kirjoitti muuttokirjaan miehen sairastu- 
neen äkillisesti 2. helmikuuta 1782, ja että hän kuoli seitsemän viikkoa 
sairastettuaan 27. maaliskuuta 1782.3* Korler ehti kuitenkin muuttaa 
Tampereelle, sillä hänen hautausmerkintänsä löytyy Messukylän seura- 
kunnan haudattujen luettelosta. Sen mukaan ”tamperelainen maalari” 
Jonas Erik Korler kuoli keuhkokuumeeseen ja haudattiin 10. huhtikuuta 
1782 Messukylän kirkkomaalle.” Tampereen valikoituminen muutto- 
kohteeksi oli sikälikin luontevaa, että Korlerin vaimon Catharinan sisar, 
Elisabet Nylander ja tämän puoliso, Porin jalkaväkirykmentin sotilas 
Erik Lohjelm asuivat Messukylässä, jonne he olivat muuttaneet Hau- 
holta vuonna 1774.3 

Mieleen nousee kysymys, mitä maalari Jonas Korler olisi tehnyt vasta- 
perustetussa Tampereen kaupungissa? Kutsuiko hänet joku sinne maa- 
laustarkoituksessa? Ainakin asiakaskuntaa hänelle olisi ollut enemmän 
kaupungissa. Varhain kuolleen Jonas Erik Korlerin ainoaksi säilyneeksi 
taiteelliseksi tuotannoksi jäivät kuitenkin Hauhon lehterimaalaukset, 
jotka poistettiin kirkkosalista vuonna 1882 mutta talletettiin onneksi 
kirkon kellotapuliin. 


Lehterimaalausten tulkintaa 


Hauhon kirkon lehterimaalauksissa huomio kiinnittyy ensimmäisenä 
Korlerin figuurimaalauksen kiistämättömään kömpelyyteen. Jokainen 
maalattu paneeli sisältää kirkkomaalausten tapaan vähintään yhden 
henkilökuvan, jolloin nimenomaan figuurimaalauksen yksinkertaisuus 
väistämättä korostuu. Juuri se saa koko maalaussarjan vaikuttamaan 
täysin harjaantumattomalta. 

Lehterimaalaukset ensimmäisenä inventoinut Emil Nervander käytti 
vuonna 1892 maalauksista nimitystä bondmäleri, talonpoikaismaalaus.39 

Jonas Korlerin paneelimaalaus liittyy Matteuksen evankeliumin 15. lukuun: kaanaa- 
lainen vaimo anoo apua Jeesukselta. Kuva: Ella Viitaniemi. 

Käsite on ongelmallinen. Talonpoikaismaalauksella on viitattu Suomes- 
sa varsinkin aikaisemmin nimenomaan ammattikuntamaalareiden maa- 
seudulla tekemiin huonekalu- ja interiöörimaalauksiin, joiden tekijät 
nähtiin anonyymeinä kansanmestareina. Nimitys talonpoikaismaalari 
onkin enemmän paikallaan tilaajakunnan säätyä ajatellen, ei tekijöiden. 
Vasta noin 1800-luvun puolivälistä lähtien maaseudulla tehtävä maa- 
lauskoristelu siirtyi ammattikuntamaalareilta kiertäville pää- tai sivutoi- 
misesti työtä tekeville maalareille. Lopullisesti ammattikuntajärjestelmä 
purkautui vuosina 1859, 1868 ja 1879 annetuilla asetuksilla elinkeino- 
vapaudesta.1* 

Nervander todennäköisesti tarkoitti talonpoikaismaalauksesta pu- 
huessaan juuri talonpoikaistosta nousevia, ei ammattikuntakoulutusta 
saaneita maalareita. Hän käytti termiä bondmäleri toistuvasti eri yh- 
teyksissä ajatellen ehkä jotakin eteläruotsalaisen bonadsmälerin tai Taa- 
lainmaalla 1700-luvun jälkipuoliskolta lähtien kukoistaneen dalmälerin 
kaltaista kansan kuvakulttuuria.* Taustalla oli halu löytää Suomesta vas- 
taavaa talonpoikaisen kansan luomiskyvystä todistavaa taidetta. Koska 
Korler ei ollut talonpoikaistosta noussut kuvantekijä, oli talonpoikais- 
maalari hänen kohdallaan harhaanjohtava nimitys. 

Maalaustavan kulmikkaan yksinkertaisuuden vuoksi Korler on nyt- 
temmin haluttu nähdä myös eräänlaisena varhaisena ITE-taiteilijana.? 
ITE-taiteella tarkoitetaan nykykansantaidetta, jonka tekijät eivät ole 
saaneet taidealan koulutusta. Sen piirissä korostetaan rohkeutta, kek- 
seliäisyyttä ja säännöistä vapaata itseilmaisua. Teokset sitoutuvat yleen- 
sä tekijän arkiseen elinympäristöön. Korlerin maalaukset poikkeavat 
ITE-taiteen määritelmistä kahdessa suhteessa. Ensinnäkin hänellä on 
täytynyt olla jonkinasteinen maalarin koulutus, muuten lehterien maa- 
laaminen ei olisi onnistunut. Toiseksi Korlerin, kuten muidenkaan kir- 
koissa työskennelleiden ammattikuntamaalareiden, työ ei perustunut 
täysin vapaaseen mielikuvitukseen ja keksintään, vaan teologian asian- 
tuntijoiden ohjaukseen. 

Hauhon seurakunnan Korlerille uskoma tehtävä oli suuri. Kirkkosalin 
länsipäädyn etelä- ja itäseinille rakennettujen kahden pitkän lehterin 
rinta-aitoihin sijoitettiin 36 kappaletta noin 85 x 60 cm:n kokoisia maa- 
lauksia. Korler maalasi myös rinta-aitojen rakenteet yksinvärisenä pin- 


172 TIINA MIETTINEN JA LEENA ELINA VALKEAPÄÄ 


https://doi.org/10.21435/ht.289 


tamaalauksena ja marmoroinnilla. Maalausten pohjalevyt ovat havupuu- 
ta. Korler pohjusti levyt ohuesti ja maalasi kuva-aiheet öljyväreillä. Hän 
käytti hyvin ohuita läpikuultavia maalikerroksia ja niukasti pigmenttejä, 
vain puiden vihreät lehdet on maalattu paksummalla värillä.44 Käsittely- 
kerrosten ohuus ja väriaineiden tarkka käyttö saa pohtimaan, oliko Hau- 
hon seurakunta kenties ollut tarvikkeita ostaessaan turhan säästäväinen. 

Kuvat sijoitettiin lehterien pitkille toisiaan vastapäätä sijaitseville si- 
vuille ja todennäköisesti myös kuoriin päin näkyville lyhyille sivuille. 
Niiden ryhmittelystä eli järjestyksestä toisiinsa nähden ei ole lähteisiin 
perustuvaa tietoa. Lehterit purettiin kirkon korjauksen yhteydessä 1882 
ja paloiteltiin yhden tai useamman kuvan palasiin. Osat siirrettiin kir- 
kon kellotapulin toiseen kerrokseen perustettuun museohuoneeseen.5 
Samassa yhteydessä kuvien järjestys hajosi, eikä sitä tunneta lähteiden 
perusteella. Nervander kyllä luetteli maalaukset vuonna 1892 Suomen 
Muinaismuistoyhdistyksen taidehistoriallisella tutkimusretkellä tehdyn 
esineistön inventoinnissa, mutta alkuperäistä järjestystä hän ei enää 
nahnyt.4° Me emme siis tiedä, mitkä kuvat olivat toisiaan vastapäätä, 
mitkä kohti kuoria. 

Maalauskokonaisuuden sisällön kannalta yksittäisten kuvien järjes- 
tyksellä oli kuitenkin paljon merkitystä. Kirkkotilan kuvien voi ajatella 
käyneen eräänlaista keskustelua, jossa jokaisella kuvalla oli oma ääni ja 
sanoma. Kuva-aiheita ei valittu sattumanvaraisesti, eikä valinta varsin- 
kaan ollut yksin maalarin vastuulla. Kirkon kuvaohjelmaa ja aiheiden 
valintaa pohdittiin kokonaisuutena, ja sen tekivät lähinnä teologit eli 
kirkkoherrat ja kappalaiset.17 Valintaan vaikutti myös se, mitä muita 
kuva-aiheita sillä kertaa kirkkoon maalattiin ja mitä siellä oli jo ennes- 
tään. 

Korlerin Hauholle maalaamista 36:sta aiheesta 20 on Vanhasta testa- 
mentista ja 16 Uudesta testamentista. Suurimman kokonaisuuden 
Vanhan testamentin aiheista muodostavat 16 profeettaa, lisäksi tulevat 
Aatami ja Feva eli Syntiinlankeemus, sekä kuningas Daavid, Mooses 
ja Aaron. Uuden testamentin aiheista ovat mukana kuusi Jeesuksen 
toimintaan liittyvää aihetta eli Jeesuksen syntymä, Kiusaus erämaassa, 
Ratsastus Jerusalemiin, Viimeinen ehtoollinen, Ylösnousemus ja Vii- 
meinen tuomio. Näiden lisäksi maalaussarjaan kuuluu viisi Jeesuksen 

vertauksiin tai kertomuksiin liittyvää aihetta, neljä evankelistaa sekä ai- 
noana uudempiin aikoihin liittyvänä aiheena Martin Lutherin rintakuva. 

Kun maalattavana oli usean kuvan kokonaisuus, käytettiin yleensä 
hyväksi Raamatun typologiaa eli Vanhan ja Uuden testamentin vastaa- 
vuuksia. Tiettyjen Vanhan testamentin tapahtumien tai profetioiden 
katsottiin olevan ennekuvia eli vastaavan tai ennakoivan Uuden testa- 
mentin tapahtumia.# Profeetta Joonan kolme vuorokautta valaan vat- 
sassa ja pelastuminen sieltä vastasi Jeesuksen laskeutumista Tuonelaan 
ja voittoa kuolemasta. Profeetta Jesaja profetioi Jeesuksen syntymän, 
Sefanja ja Daniel taas viimeisen tuomion. Kuvaohjelman sisältö saattoi 
myös olla yleisluontoinen, kuten esimerkiksi kehotus parannukseen tai 
Raamatun kirjallinen traditio. Hauhon tapauksessa kirjalliseen tradi- 
tioon viittaavat profeettojen lisäksi evankelistojen ja Lutherin kuvat sekä 
monet Raamatun kertomusten aiheet. 

Raamatun laajuus ja loppumaton tarinallisuus antoi paljon mahdol- 
lisuuksia kuva-aiheiden yhdistelemiseen. Tilannetta kuvaa esimerkiksi 
Johan Tilenin Keuruun kirkkoon vuonna 1781-1786 maalaama monia 
profeettoja sisältänyt 38 kuvan lehterimaalaussarja. Kokonaisuus on 
samantyyppinen kuin Hauholla, mutta kuvista lopulta vain puolet eli 
18 kappaletta esittivät samaa aihetta.19 

Korlerin yksinkertaisia maalauksia katsoessa täytyy myös pitää varan- 
sa. Figuurimaalaustaidon harjaantumattomuus ei tarkoittanut ajattelun 
kömpelyyttä. Korler saattoi kotitaustansa, mahdollisesti Tukholmassa 
vietettyjen kasvuvuosiensa ja ainakin perustason maalarikoulutuksensa 
perusteella olla hyvin perillä maalaamiensa kuva-aiheiden merkityksistä 
ja toisiinsa kytkeytyvistä sisällöistä. On aivan mahdollista, että Korler 
keskusteli aiheista ja niiden esittämisen vivahteista kirkkoherra Johan 
Nohrmarckin kanssa tämän pohtiessa lehterinkaiteiden kuvasarjan oh- 
jelmaa. Myös seurakuntalaisilla saattoi olla sanansa sanottavana. Nohr- 
marckilla puolestaan oli hyvä, Turun akatemiasta ja Uppsalasta hankittu 
koulutus, ja hänen lapsuudenkodissaan oli ollut aikakauteen nähden 
laaja kirjasto.’ Voikin hyvin ajatella, että Nohrmarck sommitteli Hau- 
hon kuvakokonaisuuden nimenomaan Raamatun kirjallinen traditio 
-teeman ympärille.” 

Jonas Korlerin paneelimaalaus, joka kuvaa viimeistä tuomiota. Kuva: Ella Viitaniemi. 

Ammattikuntamaalarit käyttivät kirkollisten aiheiden maalaamisessa 
hyväksi uskonnollisia painokuvia. Grafiikanlehtiä hyödynnettiin näin 
jo keskiajalla, ja sama käytäntö jatkui edelleen 1700-luvulla. Kristilli- 
sessä maailmassa laajalle levinneet kirjankuvitukset tarjosivat kansain- 
väliselle kuvakulttuurille toimivan leviämiskanavan.*? Painettuja kuvia 
ei nykyiseen kuvarunsauteen verrattuna ollut viljalti saatavilla mutta 
1700-luvulla kuitenkin jo valittavaksi asti. Kyseeseen tulivat esimerkiksi 
vuonna 1642 valmistuneen suomenkielisen Uuden testamentin kuvituk- 
set sekä monet saksalaisten ja alankomaalaisten kirjapainojen tuottamat 
kuvasarjat.3 

Maalarilla, varsinkin jos han oli jo vakiintunut mestari, oli käytössä 
oma painokuvakokoelma. Kuvia oli myös seurakunnan ja kirkkoherran 
omistamissa Raamatuissa ja rukouskirjoissa. Vähävaraisella Korlerilla 
ei todennäköisesti ollut kuvakokoelmaa, mutta Nohrmarckilla sellainen 
saattoi olla. Kirkkoherran tehtävä oli joka tapauksessa valita aiheet, ja 
ehkäpä hän myös etsi maalarin käyttöön niihin sopivat, saman aiheen 
erilaisista tulkinnoista itselleen mieleiset, painokuvat. 

Vaikka maalari ei aiheita päättänytkään, oli hänen panoksensa loppu- 
tuloksen kannalta ratkaisevan tärkeä. Hän sovitti kuva-aiheen siihen 
paikkaan, johon se tuli maalata, suurensi kuvan mittakaavaa, piirsi 
figuurit ja kenties muutti sommitelmaa toiveiden ja maalattavan tilan 
mukaan. Ennen kaikkea maalari muutti pienen mustavalkoisen grafii- 
kanlehden suurikokoiseksi värilliseksi maalaukseksi, jota seurakunta 
tuli jatkossa katselemaan kirkossaan vuosikymmenestä toiseen. 


Hauhon kirkkomaalari 


Hauhon lehterikuvat maalannut Jonas Korler kuului taustaltaan pappis- 
säätyyn, mutta miehen henkilökohtainen asema oli varsin vaatimaton. 
Hän syntyi Ruotsissa pappisperheeseen, jäi lapsena orvoksi ja joutui 
hankkimaan itse elantonsa jo varhain. Tausta ja ruotsin kieli toivat hä- 
nelle kuitenkin sosiaalista pääomaa, jonka ansiosta hän perheineen lu- 
keutui Hauholla säätyläisyyden alimmille askelmille. Hauhon kirkko- 
herra Johannes Nohrmarckilla oli todennäköisesti merkitystä sille, että 

Södermanlandista Viaporin kautta Hauholle päätynyt sotilas Jonas Kor- 
ler omaksui maalarin ammatin. 

Korler toimi aikana, jolloin maalaaminen kuului käsityöläisammattei- 
hin ja suurin osa maalareista toimi ammattikuntajärjestelmän piiris- 
sä. Ammattikuntamaalarin tuli hallita kaikki tehtävät yksinkertaisesta 
pintamaalauksesta koristemaalaukseen ja figuurimaalaukseen saakka. 
Ammattikunnat rakentuivat kolmiportaiselle oppipoika-kisälli-mestari- 
järjestelmälle, jossa vain harva lopulta eteni mestariksi. Hauhon lehteri- 
kuvista päätellen Korler hallitsi maalarin perustaidot, eli hän osasi val- 
mistaa tarvittavat välineet ja maalit, sekä pohjustaa maalattavat puu- 
paneelit. Sen sijaan Korlerin horjuva figuurimaalaustaito viittaa siihen, 
ettei hänen koulutuksensa edennyt kisällivaiheeseen saakka. Kirjoittau- 
tuminen Leskikuningattaren henkirykmenttiin oli Korlerin kannalta 
mielekäs ratkaisu, sillä sotilaat saivat armeijassa harjoittaa myös osaa- 
maansa käsityöammattia. 

Kirkkotaiteen kuva-aiheet saattoivat varsinkin moniosaisissa uskon- 
nollisissa maalaussarjoissa muodostaa monimutkaisen opillisen koko- 
naisuuden. Aiheiden valinta ei ollut maalarin vaan teologian ammatti- 
laisten eli seurakunnan papiston tehtävä. Kuvien malleina käytettiin 
yleensä grafiikkaa, jota tuotettiin runsain mitoin erityisesti Saksassa ja 
Alankomaissa. Näin korkeatasoisella kansainvälisellä kuvakulttuurilla 
oli suora yhteys myös Hauhon yksinkertaisilta vaikuttaviin maalauksiin. 

Pyhä, tila ja kokemus 


Luku tarkastelee pyhän tilan kokemista ja kokemuksen hallintaa 1600- 
luvun Suomessa: miten pyhää kirkkotilaa koskeva kokemus muodostui, 
miten eri tahot pyrkivät sitä kontrolloimaan ja mitä se kertoo pyhään 
liittyneistä sosiaalisista ja kulttuurisista valtasuhteista 1600-luvulla?! Lu- 
vun taustan muodostavat ajan yleiset luterilaiset ja erityisesti Suomen 
alueella teologiassa esiintyneet ajatukset pyhästä tilasta ja toisaalta tilan 
yhteys pyhän kokemukseen. Luku rakentuu pyhän, tilan ja kokemuksen 
muodostamien kolmen käsitteellisen pylvään varaan. Niistä keskustel- 
laan Turun tuomiokapitulin vuonna 1662 kuninkaalliselle majesteetille 
kirjoittaman, lähinnä kirkon tiloja ja papinvirantäyttöjä käsitelleen va- 
lituksen perusteella. Luku ei siis tutki tapahtumia missään seurakun- 
nassa, eikä itse tuomiokapitulin kirjettäkään, vaan tuossa materiaalissa 
näkyviä yrityksiä hallita tilaan liittyviä kokemuksia. 

Pyhän käsite voi legitiimisti saada erilaisia määritelmiä. Tässä lähde- 
tään liikkeelle uskonnonsosiologiassa usein pohjaksi otetusta, funktio- 
nalistisesta Emile Durkheimin määritelmästä, jossa pyhä oli joukko 

erityisiä ja kiellettyjä asioita, joita uskomukset ja tavat järjestivät yhteis- 
kunnalliseksi järjestelmäksi, uskonnoksi. Suomalaisessa tutkimuksessa 
”pyhää” on usein pidetty esikristillisenä rajaterminä, joka erottaa luon- 
nollisen, hallitun ja oman yliluonnollisesta, hallitsemattomasta ja vie- 
raasta. Nykyään pyhinä pidetään esimerkiksi rakkautta, omia läheisiä, 
omaa kotia, rauhaa, lepoa ja ihmisarvoa. Pyhä määrittelee tärkeimmät 
identiteetin tekijät, sen mikä on ”omaa” ja mikä vierasta, mistä voidaan 
neuvotella ja mikä on taas koskematonta tai ehdotonta.? 

Varhaismodernilla ajalla pyhä liitettiin selvemmin uskonnolliseen, 
vaikka esimerkiksi rauhanlakien kodille, käräjille ja maanteille tarjoa- 
maa suojaa voi myös pitää pyhän muotona. Tässä luvussa pyhää tarkas- 
tellaan uskoon ja uskontoon liittyvänä tekijänä, vaikka luku tulee osoitta- 
maan, etteivät nämä määritelmät varhaismodernillakaan ajalla tulleet 
yhteisön ulkopuolelta. Pyhän manifestaatiot profaanissa maailmassa 
tuottivat uskonnollisen mentaliteetin maailmaan kosmisen järjestyksen, 
jota voi Robert Scribnerin tavoin nimittää ”pyhän taloudeksi”.3 

Varhaismoderni pyhän talous liittyi kiinteästi sekä yhteisön sosiaali- 
seen uusintamiseen kotitaloudessa ja yhteisössä, että elämän edellytys- 
ten biologiseen uusintamiseen niin ihmisten kesken kuin ihmiselämän 
edellytysten — ruoantuotannon, karjan ja kasvien — uusintamiseen. Mo- 
lemmissa keskeisiä olivat ihmiselämän ja kalenterivuoden rituaaliset 
syklit, joilla jumalallista valtaa ja siunausta pyrittiin varmistamaan.* Sekä 
vuodenkiertoon että yhteisöön — joko puhdistavina tai yhdistävinä — liit- 
tyvät pyhät merkitykset ja rituaalit olivat usein vahvasti paikkaan sidot- 
tuja: kylään tai kaupunkiin, tiloihin, peltoihin, karjasuojiin ja taloihin, 
sekä tietenkin kirkkoihin tai kappeleihin, jotka toimivat uskon ja uskon- 
non harjoituksen keskuksina. Kirkkotilan pyhyyden esineellisiin merk- 
keihin — alttareihin, taiteeseen, sekä tuoksu- ja äänimaailmaan liittyviin 
elementteihin — on aikaisemminkin kohdistunut runsaasti tutkimusta. 
Tässä keskitytään nimenomaan rakennuksen tuottaman kokemuksen 
hallintaan. 

Tila näyttäytyy sosiaalisesti, kulttuurisesti ja materiaalisesti rakentuva- 
na kokonaisuutena, jossa yhdistyvät sekä enemmän tai vähemmän 
pysyvät tai hitaasti muuttuvat fyysiset ja materiaaliset tekijät että niille 
annetut muuttuvat merkitykset. Jotkut tutkijat, kuten Riitta Laitinen, 

ovat kieltäytyneet tekemästä eroa tilan ja paikan välille pitäen sitä on- 
gelmallisena ja arvottavana.7 Käytän sanaa ”paikka” tässä yhteydessä 
nimenomaan painottamaan joidenkin ”tilojen” muita kiinteämpää yh- 
teyttä maantieteelliseen sijaintiin ja lokaatioon samaan tapaan kuin 
John Agnew tilallisen käänteen eri vaiheissa, mutta ei pidä olettaa, että 
paikka olisi jotenkin sen annetumpi tai valmiimpi kuin tilakaan: mo- 
lemmat ovat prosesseja, jotka jatkavat muotoutumistaan sitä mukaa 
kuin niitä tarkastellaan ja jotka muokkaavat myös tarkastelijaa niin 
että prosessi jatkuu päättymättä mihinkään hetkeen tai tulokseen.? 
Toisaalta jotkut varhaismodernin ajan tutkijat, kuten Beat Kiimin, ovat 
jopa esittäneet, että nimenomaan tänä aikana tilankin ymmärtäminen 
muuttui: empiirisen ajattelun ja kartallistamisen myötä myös tila alet- 
tiin kokea luonnollisena ja mitattavana ihmistoiminnan koordinaatis- 
tona, jolloin joidenkin tilojen ”paikkaistuminen” oli selkeämpää kuin 
aikaisemmin.’ Monille tila-paikka näyttäytyi silti edelleen vähemmän 
kaavamaisena areenana, jossa erilaiset tilat jatkuvasti liukuivat ihmisen 
toiminnan mukana päällekkäin, lomittain ja toistensa sisään: myös pyhä 
tila oli tällöin tuotavissa kotiin, vietävissä ehtoollisastian mukana vaikka- 
pa sairaan kuolinvuoteelle ja luotavissa kokonaan uudelleen rukouksen 
ja siunaamisen tai Jumalan sanan saarnaamisen avulla." Tilan merki- 
tykset riippuivat ihmisistä ja heidän välisistään sopimuksista, ja ne myös 
säätelivät sitä, miten ihmiset ymmärsivät ja kokivat erilaiset tilat. 
Kokemus on niin ikään sosiaalinen ja kulttuurinen prosessi, ei pel- 
kästään yksittäinen tapahtuma tai sattuma ihmisen elämässä vaan jatku- 
vaa ympäröivän maailman havainnointia ja havaintojen selittämistä ja 
tulkintaa itselle ja muille. Tulkinta on aina enemmän tai vähemmän 
sosiaalista ja kulttuurista: kokeva yksilö ei tee kokemusta yksin, vaan 
peilaa tulkintojaan muita vasten ja tulkinnat hyväksytään tai hylätään 
yhteisöllisesti. Kun riittävän monet ihmiset toistavat riittävän samankal- 
taisia kokemuksia riittävän moneen kertaan, ne vähitellen vakiintuvat 
yhteiskunnallisiksi rakenteiksi, joissa yhteisöllinen ja yhteiskunnallinen 
muisti alkaa muotoilla tulevienkin kokemusten edellytyksiä." Myös py- 
hän tilan kokemus oli yhdistelmä toisaalta muistijälkiä ja odotuksia, ja 
toisaalta yksilön ja yhteisön ohjaamia toistuvia tulkintoja ainutkertaisista 
kohtaamisesta. Ne määrittivät varhaismodernia yhteisöä ja yhteiskuntaa. 

Kokemus yhdistää aina palasia kaikkien kokemukseen osallisten maa- 
ilmankuvista ja ajatuksista ja peilaa niitä tosiaan vasten. Siksi uskon 
tai pyhän kokemusta ei edes voi tarkastella virallisesta tai populaarista 
näkökulmasta, eikä teologisesta tai ”eletystä” näkökulmasta, niin että 
näkökulmat erotettaisiin toisistaan. Kokemus on prosessi, joka yhdistää 
eri näkökulmia ja vaikutteita — erilaisten voimasuhteiden vallitessa eri 
tavoin painottaen, mutta useammin niitä yhteen punoen kuin erottaen. 
Tutkimuksellisena lähestymistapana kokemus on kuitenkin lähempänä 
yhteiskuntahistoriaa ja sosiaalihistoriaa kuin institutionaalista tai teolo- 
gista kirkkohistoriaa — silloinkin kun tutkimuksen kohteena on usko, 
uskonto, kirkko tai pyhä.” 

Tuomiokapitulin valituskirje on tästä oiva esimerkki. Kirje on sisäl- 
löltään kuusi sivua pitkä ja siihen on yhdistelty monia asioita, joita kaik- 
kia kuitenkin yhdistää aatelin ja tuomiokapitulin välinen kissanhän- 
nänveto päätösvallasta ja resursseista. Kirje sisältää sekä yleisluontoisia 
valituksenaiheita että esimerkkejä niistä. Kaksi ensimmäistä valitusta 
koskevat pappien virkojen nimittämisoikeuksia ja niistä tuomiokapitulil- 
le syntyviä harmeja: kirkkoherrojen kuoltua paikallisen aateliston sanot- 
tiin pakolla ja tuomiokapitulin paremman ymmärryksen ja oikeutetun 
määräysvallan sivuuttaen nimityttävän virkoihin suojattejaan, joiden 
taidot tai luonne eivät kuitenkaan virkoihin riittäneet. Kunnottomien 
uusien tai vanhuudenheikoiksi tulleiden kirkkoherrojen takia monessa 
seurakunnassa olivat sekä hengelliset että materiaaliset olosuhteet pääs- 
seet rapistumaan pahasti. Rapistumisesta annettiin useita esimerkkejä, 
Perniössä ja Keuruulla ongelmat käsittelivät nimenomaan tiloja, kun 
taas Sääksmäellä ja Orivedellä ongelmat keskittyivät papin henkilökoh- 
taisiin ominaisuuksiin. Keuruuta koskien kirjeeseen on liitetty myös 
erillinen, kolmisivuinen piispanvisitaation pöytäkirja. 

Muut tuomiokapitulin laatiman valituskirjeen kohdat ovat tämän ar- 
tikkelin kannalta vähemmän kiinnostavia, mutta nekin valaisevat kirjeen 
yleistä sävyä ja hankausta aateliston kanssa. Kolmas valitus koski nimit- 
täin kreivi- ja vapaaherrakuntien tapaa osoittaa niiden alueelta kerätyt 
teinirahat omavaltaisesti paikallisiin kouluihin ja neljäs valitusta, jonka 
aatelisto oli tehnyt tuomiokapitulin yrityksistä asennuttaa kirkkoihin 
uudet penkit niistä annetun asetuksen mukaan. Lisäksi kirjeessä pu- 

hutaan seurakuntatyössä ansioituneista papeista, jotka olivat vaarassa 
jäädä paitsi ansaitsemaansa virkakehitystä, ja Porin koulun taloudellises- 
ta tilanteesta." 

Valituskirje asettuu sekä aikansa teologisten ajatusten ja kirkkolain- 
säädännön normatiivista taustaa vasten että muiden tuomiokapitulin 
kirjelmien, toiminnan ja oikeuslähteistä löydettävien vastaavien kiistojen 
muodostamaa taustaa vasten. Kirjeen aiheet ovat hetkelleen tyypillisiä. 
Ne heijastelevat sekä piispa Johannes Terseruksen valtakauden kiih- 
keää pyrkimystä hallinnon ja katekismusopetuksen muuttamiseen 
järjestelmällisemmäksi että tuomiokapitulin ja kirkon valtapolitiikkaa 
laajemmin. Kirjeessä näkyy monissa kohdin myös Terseruksen oma aa- 
telisvastainen ajattelu.5 

Valituskirje ei sinänsä kuvaa kenenkään yksittäisen ihmisen ”autent- 
tista” kokemusta, vaan tuomiokapitulin tarvetta välittää tietyt osat tie- 
tynlaisista kokemuksista kuninkaalliselle majesteetille. Tältä pohjalta 
on mahdollista miettiä myös, mitkä osat kirjeen narratiivista ovat edus- 
tavia, mitä tai ketä ne edustavat, kenet niillä on ollut tarkoitus vakuuttaa 
ja mistä. Piispa Terseruksen asema tuomiokapitulissa oli 1662 jo kiis- 
telty. Tuomiokapitulin kirjeen allekirjoittivat paitsi Terserus itse, myös 
Turun tuomiorovasti Gregorius Alanus, Turun koulun rehtori Andreas 
Nycopensis, tuomiokapitulin notaari Gudmundus Rothovius ja Tu- 
run akatemian teologian professori Enevaldus Svenonius. Professori 
Svenonius oli Terseruksen pahin kilpailija ja kirkkopoliittinen vastus- 
taja. Kahden vuoden sisään riita johti tutkintaan synkretistisestä har- 
haoppisuudesta, mikä johti Terseruksen virasta pidättämiseen.** Yksi 
kysymys synkretistisen riidan taustalla oli Manner-Euroopan ja Ruotsin 
luterilaisten kirkkojen, ja tässä erityistapauksessa Turun hiippakunnan 
teologien, suhde voimistuvaan kalvinismiin, ja sen aiheuttama tunnus- 
tusten välisten rajanvetojen jyrkentyminen. Eräs tärkeä eronteon väline 
luterilaisuuden ja kalvinismin välillä oli suhde sakraalisuuteen ja sakra- 
mentaalisuuteen: mikä on rituaalien ja materiaalisten ”pyhän merkkien” 
paikka uskon harjoituksessa vai onko sellaista ollenkaan. Tässä suhtees- 
sa se, miten kirkon asemaa pyhänä tilana tehtiin näkyväksi, oli keskei- 
nen tunnustuksellisen identiteetin rakentaja. 

Tuomiokapitulin kirjeet olivat siis lähtökohtaisesti institutionaalisia, 

osin rituaalisia tekstejä, jotka lisäksi heijastelivat niitä tavoitteita, joita nii- 
den laatijat henkilökohtaisesti tai virkansa puolesta ajoivat. Silti tuomio- 
kapitulin kuvauksista voidaan nähdä jälkiä myös paikallisten pitäjäläis- 
ten kokemuksista. Pitäjäläisten kokemukset eivät tietenkään näy heidän 
henkilökohtaisina kertomuksinaan, sillä he eivät päässeet tuomioka- 
pitulin kirjeitä kirjoittamaan. He perustelivat toimintaansa tuomio- 
kapitulin siitä kuulustellessa, mutta perusteluista on kirjattu ylös vain 
se, mitä tuomiokapituli katsoi tarpeelliseksi. Kirjeistä voi kuitenkin jos- 
sain määrin seurata, mitä pitäjäläiset tekivät — ja muiden lähteistä siita 
saa lisää tietoja. Teot eivät ole ajatuksia, eivätkä sinällään kokemuksia- 
kaan, mutta ihmisen ajatukset ja kokemukset heijastuvat hänen teois- 
saan: ihmiset uhraavat aikaansa ja vaivaansa yleensä asioihin, joita he 
syystä tai toisesta ovat oppineen kokemaan itselleen tärkeiksi tai välttä- 
mättömiksi. 

Kun käsitykset pyhästä muuttuvat tai ovat erilaisia, voi ”vääränlaisis- 
ta käsityksistä” tulla esteitä uskonnollisen kokemuksen ilmaisemiselle. 
Niista tulee idoleita, vääriä ja harhaanjohtavia manifestaatioita — ja nii- 
den hallinnasta tulee kilpailu.” Käsillä olevassa luvussa tarkastellaan 
ensin varhaismodernin kirkon ja kirkkotilan pyhittämisen vaatimuksia 
luterilaisessa Euroopassa ja Ruotsissa. Seuraavaksi käsittellään tilallisen 
pyhyyden ja epäpyhyyden tuottamista esimerkkipaikkakunnilla järjestyk- 
sen tai epäjärjestyksen kokemusten pohjalta sellaisina, kuin ne Turun 
tuomiokapitulin kirjeessä esitetään. Lopuksi edetään tarkastelemaan 
kilpailua tilojen hallinnasta ja tilojen tuottamaa pyhän kokemuksen ha- 
joamista tai yhtenäistämistä 1600-luvun suomalaisissa kirkoissa. 


Pyhä ja pyhitetty kirkkotila 


Protestanttisten kirkkojen asenteet pyhiä paikkoja ja niiden merkkejä 
kohtaan erosivat selvästi sekä toisistaan että katolisesta. Uskovia ei enää 
rohkaistu etsimään Jumalan apua tai pyhimysten väliintuloa pyhitetyistä 
paikoista, joiden pyhyyden tekivät näkyväksi ja kosketeltavaksi reliikit 
tai ihmeitätekevät kuvat. Lutherin mukaan pyhää paikkaa ei tarvinnut 
pyhittää, ja jumalanpalveluksen saattoi toimittaa yhtä hyvin ulkona tai 

jonkun kotona kuin kirkossa tai kappelissa. 1544 Torgaun linnankirkon 
omistussaarnassa Luther totesi, että kyseessä ei ollut mikään erityinen 
paikka ja että Jumalan sana voidaan saarnata yhtä hyvin pihalla suihku- 
lähteellä kuin käyttöön otetussa kirkkorakennuksessa. Pyhä paikka oli 
missä tahansa Jumalan sanaa oikein saarnattiin, ja periaatteellisella ta- 
solla muulla ei ollut merkitystä. Saksankielisessä saarnassaan Luther 
jopa vältti sanoja kirkko tai kappeli ja puhui niiden sijaan saarnaami- 
seen tarkoitetusta huoneesta, jossa ei ollut tarkoitus tapahtua muuta 
kuin jumalanpalvelus — saarna ja Raamatun lukeminen muodostivat 
kirkon, ei rakennus tai sen vihkiminen.’ 

Samaan aikaan, samassa saarnassa Luther tunnisti käytännön tar- 
peen sille, että jokin tunnettu kokoontumispaikka pitää olla, että oli hen- 
gellisiä tarpeita kokoontua yhteen isommalla joukolla ja että kokoon- 
tumispaikan ominaisuudet voivat auttaa tai hankaloittaa uskovien 
virittäytymistä sopivan hengelliseen tunnelmaan. Vanhan testamentin 
esimerkkien nojalla Luther korosti, että yhteen kokoontuvat seurakunta- 
laiset saivat toisiltaan hyviä vaikutteita ja tukea. Oman aikansa tarpeena 
Luther korosti yhteisöllisen jumalanpalveluksen tärkeyttä erotukseksi 
ihmisten katolisista kotialttareista ja niitä epäilyttävämmistä käytän- 
nöistä: ”— -eikä kenenkään pidä etsiä salaisia nurkkia piiloikseen kuten 
uudestikastajat tekevät”? Ennen kaikkea Luther korosti myös, että ru- 
kous oli vahvempaa ja kuultiin todennäköisemmin silloin, kun koko 
seurakunta rukoili yhdessä. Niinpä kirkkorakennus ei palvellut pelkäs- 
tään käytännön tarpeita ison joukon kokoontuessa, vaan sen tehtävä oli 
koota yhteen seurakuntalaiset, joiden jumalanpalveluksesta tulisi siten 
kantavampaa. 

Tätä jumalanpalvelukseen osoitettua paikkaa eivät Lutherin saarnan 
mukaan kuitenkaan pyhittäneet mitkään rituaalit tai vihkiveden pirsko- 
tukset, joita ”paavi ja hänen seuraajansa apinoiden lailla matkivat Moo- 
seksen veljiltä” vaan se, että siellä saarnattiin Jumalan sanaa ja rukoil- 
tiin. Lutherin toimet Torgaussa olivat erilaisia kuin katolinen kirkon 
pyhitys: niistä puuttui vihkiveden pirskottelu tai pyhällä öljyllä voitelu ja 
niistä puhutaankin yleensä kirkon ”dedikaationa” pyhittämisen sijasta. 
Omien sanojensa mukaan Luther ”siunasi ja Jeesukselle Kristukselle 
vihki” uuden kirkkorakennuksen.?* 

Painetut dedikaatiosaarnat, sellaiset kuin Lutherin Torgaussa pitämä, 
levittivät käytäntöjä tehokkaasti. Niinpä luterilaisille kirkoille vakiintuivat 
1500-luvulle mennessä omat pyhitystapansa ja pyhän merkkinsä perus- 
kivineen, alttareineen, kelloineen ja saarnatuoleineen. Samalla vakiintui 
pyhittämisrituaaleihin perustuva sakraalinen ja sakramentaalinen luon- 
ne — yksi ilmaus luterilaisuuden ja radikaalimman, sakramentaalisuu- 
den hylkäävän kalvinismin laajemmalle eronteolle.” 

Ruotsissa vakiintuminen oli jonkin verran hitaampaa osin siksi, että 
reformaatioon liittyvät tapahtumat käytännössä katkaisivat monia ra- 
kennusprojekteja ja uusia kirkkoja otettiin 1500-luvulla käyttöön melko 
vähän. Ruotsin vuoden 1686 kirkkolaissa on kokonainen luku XXVII 
(eli 4 pykälää) siitä, miten kirkko pyhitetään käyttöön. Luvussa ”Cuinga 
Jumalan Palwelus pitä Udest raketus Kircos aljettaman ja pidettämän” 
määrätään yksityiskohtaisesti, että piispa tai hänen sijaisensa pyhittää 
Jumalan huoneen Herralle. Pyhitystä edeltää kuulutus ainakin viikkoa 
aikaisemmin, jotta väki tietää tulla paikalle, ja tilaisuus alkaa virrellä. 
Tämän jälkeen piispa tai hänen sijaisensa lausuu uuden alttarin edes- 
sä pyhityssanat: ”Pyhä / Pyhä / Pyhä HERra Jumala Zebaoth / täydet 
owat Taiwat ja Maa sinun Cunniatas / täytä myös nyt sinun pyhällä 
Cunniallas / tämä sinun Huones / ja caickein Christittyin Sydämet / 
sinun pyhän Nimes Cunnian tähden.” Vihkimisen jälkeen piispa tai hä- 
nen sijaisensa pitää ensimmäisen jumalanpalveluksen uudessa kirkos- 
sa.” Samanlaiset säädökset olivat myös Laurentius Petrin ja Juhana III:n 
kirkkojärjestyksessä 1571. Kirkon käyttöönottaminen kävi toisin sanoen 
suunnilleen samoin kuin saksalaiskaupungeissa. 

Pyhittämisen tarpeettomuutta mutta erityisen paikan käytännöllisyyt- 
tä painottanut ajatustapa näkyi myös hautausmaiden suhteen: vanhurs- 
kaus pelkästä uskosta teki pyhitettyyn maahan hautaamisesta teolo- 
gisesti tarpeetonta. Hautausmaa oli vain käytännöllinen tapa sijoittaa 
kuolleiden ruumiit ja myös hiljentyä heidän muistonsa parissa.” Kun 
Ruotsin vuoden 1686 kirkkolaki määräsi myös hautaamisesta, taustalla 
näkyy lähinnä eriseuraisuuteen ja taikauskoisiin tapoihin liittyvä huoli. 
Laissa todettiin erityisesti, että haudattiin ruumis mihin tahansa — kirk- 
koon tai kirkkoaidan sisään — se piti haudata vain kerran ja vain yhteen 

paikkaan, ilman tarpeetonta säilyttelyä ja siirtelyä, ja pappeja kiellettiin 
pitämästä ”Coto-Saarnoja” vainajien kodeissa.” 

Vaikka paikkojen ja tavaroiden pyhyyden puutteen osoittamiseen käy- 
tettiin ajoittain ja paikoittain huomattava määrä energiaa, useimmiten 
keskiaikaiset kirkot otettiin luterilaiseen käyttöön sinällään. Suurin osa 
radikaaleista ikonoklasmeista oli reformoituja tai radikaaliprotestantti- 
sia, mutta luterilaisiakin ikonoklasmeja esiintyi, esimerkiksi Baltian ran- 
nikolla 1524-1526 ja 1529.?* Yleensä luterilaisilla alueilla tyydyttiin melko 
vähäisiin muutoksiin. 

Luterilaisten symbolikseen ottama saarnatuoli oli kirkoissa jo keski- 
ajalla, ja Ruotsin luterilaisissa kirkoissa alttarit säilytettiin ehtoollisen 
nauttimista varten, eikä niitä korvattu ehtoollispöydällä. Jossakin ta- 
pauksissa alttarit siirrettiin seinän viereen ja sivualttareita poistettiin 
saarnatuolin näkyvyyden ja kuuluvuuden takia. Samaa tarkoitusta varten 
kirkkoihin järjestettiin penkit — Suomessa usein vasta 1600-luvulla — ja 
rakennettiin lehtereitä. Istumapaikkojen toivottiin myös rauhoittavan 
kirkkotilaa messun aikana. Luterilaiset korostivat kirkkotilan yhtenäi- 
syyttä, ja Manner-Euroopassa kirkkolaiva ja kuori usein yhdistettiin. 
Suomessa kuoriaitoja on pystytetty vielä 1600-luvulla esimerkiksi Pyhä- 
maan kirkossa. Kirkkotilan elementtien tarkoitus oli sekä käytännölli- 
nen että pyhän tunnelman luominen. Saarnan ja jumalanpalveluksen 
piti näkyä ja kuulua kaikkialle kirkossa. Kuitenkin jo Luther totesi, että 
alttareita ja saarnatuoleja ei rakennettu vain tarpeen vuoksi, vaan myös 
luomaan sopiva, kunnioittava ja harras tunnelma.? 

Preussissa määrättiinkin 1638, että jos kirkossa ei vielä ole saarnatuo- 
lia ja alttaria, ne on rakennettava, jotta kirkko näyttää kirkolta, eikä esi- 
merkiksi ladolta. Myös esimerkiksi Turun tuomiokirkon kunnosta ja 
ulkonäöstä käytiin 1600-luvun alkupuolella keskustelua, jossa mate- 
riaalinen rapistuminen, rahan puute ja hartaudenharjoituksen olosuh- 
teet sekä teologinen erottautuminen reformoiduista ja kalvinistisista 
käytännöistä muodostivat tarpeen uudistaa kirkkorakennusta ja sen si- 
sustusta. Samanlaista keskustelua käytiin ajoittain myöhemminkin koko 
hiippakunnan seurakuntien tiloista ja tilasta? 

Luterilaisuuden ”säilyttävä voima” ei välttämättä tarkoittanut sitä, että 
asenteet pyhää tilaa kohtaan sinällään pysyivät samanlaisina. Robert 

Scribner on kyseenalaistanut protestanttisten reformaattoreiden kyvyn 
heikentää perinteistä käsitystä jumalallisesta läsnäolosta ja voimasta, 
kyvyn sekularisoida maailmaa. Scribner viittaa useisiin evankelisiin kirk- 
koihin, joissa pyhiinvaellusperinne ja kanttaipyhien tai helatorstaiviikon 
kulkueet jatkuivat. Samanlaisia perinteitä oli näkyvillä myös Pohjois- 
maissa ja Suomessa, niitä voi seurata 1600- ja 1700-lukujen tuomiokir- 
joista ja kirkkojen tilikirjoista.*9 

Sen sijaan esimerkiksi Eamon Duffy ja Bridget Heal esittävät, ettei 
ulkoinen muotojen ja esineiden jatkuvuus välttämättä osoita ajatus- tai 
kokemussisältöjen jatkuvuutta. Duffyn mukaan perinteistä hartautta 
ympäröinyt toiminta oli olennainen osa hartauden olemassaoloa, ja 
kun teot tai toiminta — siunaukset, prosessiot, pyhiinvaellukset ja lahjat 
— jätettiin siitä pois, myös kuvissa ja esineissä ”pyhän läsnäolo haihtui 
pelkiksi huonekaluiksi”. Niinpä luterilaistenkin uudistajien tuomio py- 
hittämisrituaaleja ja pyhän tilan perinteisiä artikulaatiomuotoja kuten 
prosessioita kohtaan johti vähittäiseen muutokseen pyhää tilaa koske- 
vissa käytänteissä. 1600-luvun loppuun mennessä kirkosta oli — teologi- 
sesti ja liturgisesti — tullut pääasiallisesti yhteisöllisen jumalanpalveluk- 
sen ja yksityisen rukouksen paikka sen sijaan että, se olisi ollut pyhän 
voiman paikka.3* 

On kuitenkin selvää, että muutos aikaisemmasta ei ollut täydellinen, 
eivätkä toisaalta kaikki uudetkaan vaikutteet olleet aivan yhdensuuntai- 
sia. Healin tutkimukset 1600-luvun Saksasta osoittavat, että joka ajan- 
jaksolta tarttui sekä toimintaan että kokemukseen ja niille asetettuihin 
tavoitteisiin kullekin ajanjaksolle ominaisia vaikutteita. Uusien vaikuttei- 
den tulo on nähtävissä myös eri puolilla Suomea, eikä 1600-luvun 
luterilainen teologiakaan enää ollut samaa kuin vuosisataa aiemmin. 
1600-luvulle tultaessa esimerkiksi Ruotsissa harva kirkkoherra haaveili, 
kuten Luther Torgaussa, että kirkkotilassa ei tapahtuisi mitään muuta 
kuin että ”rakas Herramme itse puhuu meille pyhää sanaansa ja me 
vastaamme siihen rukouksella ja kiitoksella”. Ruotsalainen kirkkotila oli 
jo muuttunut yleisemmäksi julkiseksi kokoustilaksi, jossa monenlaista 
informaatiota jaettiin — samalla kun eri toimijat uusista syistä näkivät 
tietyt kirkot, jollei muita pyhempinä, ainakin tietyissä tilanteissa käyttö- 
kelpoisempina ja hyödyllisempinä pyhän tyyssijoina.* 

Epäpyhä epäjärjestys 


Vuonna 1662 Turun tuomiokapituli kirjoitti Kuninkaalliselle Majestee- 
tille osoitetun valituskirjelmän, jossa, ajan tavasta erityisesti poikkeamat- 
ta, valitettiin hiippakunnan heikkoa tilaa ja nimettiin muutamia erityisiä 
ongelmia. Ongelmat olivat ainakin valituksina melko tavanomaisia. Ne 
liittyivät sekä hiippakunnan varallisuuteen ja kirkkotilojen sekä Porin 
koulun huonoon kuntoon että ennen kaikkea ongelmiin, joita tuomio- 
kapituli koki aiheutuvan siitä, että aatelisto ei kunnioittanut tuomio- 
kapitulia eikä tuomiokapitulin oikeutta nimittää papit. Kun papit olivat 
heikkoja, kouluttamattomia, juoppoja, vanhuuden heikkoja tai muuten 
sairaita, seurasi siitä tuomiokapitulin mukaan seurakuntien rappio, niin 
ettei Jumalaa enää pelätty eikä rakennuksia ja tiloja pidetty kunnossa. 
Tuomiokapitulin kirjeessä kysymys tilojen kunnosta ja hallinnasta liittyi 
siis papinvirkojen nimityksen hallintaan.> 

Kirjeessä esitetään asioiden surkeasta tilasta muutama esimerkki, 
joista ensimmäinen oli Perniö. Valituskirjelmässä kuvattiin, miten 
Perniön ”seurakuntalaisilla ole Jumalan palveluksen aikaan mitään kuria 
tai järjestystä vaan saarnapäivinä he riitelevät, rähinöivät ja metelöivät, 
ei vain tavallinen väki vaan myös aatelisto, kulkevat kirkosta, puhuvat 
pahaa toisistaan ja pitävät neljää tai viittä olutkrouvia ja kulkevat kirkosta 
niihin ja takaisin hulluina humalasta”. 

Myös Keuruun pitäjän seurakuntalaisten valitettiin heti jumalanpalve- 
luksen jälkeen käyvän ”kirkkotupaan”, jota he pitivät olutkrouvina ja 
juovan itsensä humalaan. Kuoreveteläinen todistaja myönsi kyllä, että 
rukouspäivinä toiset pitäjäläiset istuivat sisällä kirkossa ja toiset istuivat 
kirkonmäellä juomassa. Längelmäellä asunut nimismies taas tiesi ker- 
toa, että längelmäkeläiset, jotka tulivat kirkolle kaukaa, olivat edellisvuo- 
den helluntaina tuoneet kirkonmäelle yhdeksän tynnyriä olutta ja huma- 
lassa kulkeneet edestakaisin kirkkoon ja ulos. Keuruulla epäjärjestys oli 
levinnyt kirkonmenoista muuhunkin elämään (tai kenties päinvastoin). 
Jo kaksi vuotta aikaisemmin, Keuruun edellisen kirkkoherran jo ollessa 
sairaana, kirkkojuomingit olivat suurena rukouspäivänä johtaneet vaka- 
vaan väkivaltaan, kun erään Bertil Jacobssonin kimppuun oli hyökätty 
nyrkein ja iskuin. Hänen siskonsakin oli puukolla uhaten viety rantaan 

ja yritetty hukuttaa. Muitakin häiriöitä oli. Bertilin veli oli lyönyt raskaa- 
na ollutta naimatonta siskoaan niin että raskaus meni kesken. Vaikka 
kirkkoherra oli tätä sairasvuoteellaan surrut, ei kukaan ollut vienyt asioi- 
ta käräjille, eikä järjestystä ollut voitu palauttaa. 

Kuten valituskirjeet yleensä, tuomiokapitulin kirje kuninkaalliselle 
majesteetille on lähteenä äärimmäisen yksipuolinen. Siitä ei voi lukea 
eksplisiittistä valituksen kohteen tai vastaanottajankaan mielipidettä, 
kokemusta tai reaktiota, ja kuva valittajan omistakin kokemuksista jää 
yleensä tarkoitushakuiseksi. Esimerkiksi Keuruun tapauksen kohdalla 
on myös hankalahko muodostaa selvää kuvaa siitä, mitä paikkakunnalla 
oli tapahtunut, sillä valituskirjelmän sanamuodot ovat epämääräisiä ja 
osin ristiriidassa samoja tapahtumia käsitelleiden maallisen oikeuden 
pöytäkirjojen kanssa. Se, mitä oli tapahtunut, ei kuitenkaan ole tässä 
tarkastelussa edes oleellista vaan se, miten eri tahot tuottivat siitä tietyn- 
laisia kokemuksia itselleen ja toisilleen, jaettaviksi, arvioitaviksi, kilpail- 
taviksi ja vertailtaviksi. Koska kokemus sinänsä syntyy vasta kohtaami- 
sesta, voi valitus perniöläisistä kertoa pyhän tilallisesta kokemisesta sekä 
Perniön seurakunnassa että uuden ajan alun Suomessa yleisemmin. 
Ainakin se kertoo, että pyhän tilan kokemisessa oli monenlaisia ristirii- 
taisia ja kilpailevia osia ja näkemyksiä, eivätkä kaikki niistä liity siihen 
melko kapeaan alueeseen, mitä nykyihminen pitäisi hengellisenä. 

Sama pyhää kirkkotilaa ja sen ympäristöä toisiinsa levittänyt toiminta, 
ulos ja sisään kulkeminen jumalanpalveluksen aikana, toistui sekä Per- 
niössä että Keuruulla. Nämä paikkakunnat eivät myöskään olleet tässä 
suhteessa ainutlaatuisia uuden ajan alun Suomessa, vaikka vaikuttaakin 
siltä, että käräjille asti asiassa edettiin verraten harvoin. Toisin sanoen 
kirkonmäillä juotiin todennäköisesti paljon enemmän kuin niistä vali- 
tettiin. Juomisesta valittamisella oli silloin jokin syy, eikä syy välttämättä 
ollut pelkästään juominen. Tuomiokapitulille juomingit korostivat tilo- 
jen sekoittumista ja sen aiheuttamaa epäjärjestystä. Kirje kuvaa tarkasti, 
miten kirkkokansa vaelteli edestakaisin, metelöi, puhui omista asioistaan 
ja harrasti kaikenlaista oheistoimintaa sen sijaan, että ihmiset olisivat 
pysyneet kukin omalla paikallaan kuulemassa saarnaa ja opetusta. Pitäjä- 
läisten väkivaltaiset välirikot ja niiden oikeuteen viemättä jättäminen ko- 
rostivat tuomiokapitulin havaitsemaa epäpyhää epäjärjestystä pitäjässä. 

Kirkon tilojen hengellinen erityisyys ei ollut pyhän kokemuksen ainoa 
tekijä, eikä pyhä rajoittunut kirkon seiniin. Pyhyyden piti ulottua myös 
kirkkomatkoille. Pitkien matkojen Itä-Suomessa siihen liittyneet erityis- 
velvollisuudet alkoholin ja työnteon suhteen koskivat myös jumalanpal- 
velusta edeltävää aamupäivää ja edellistä iltaa, vaikka lakiin ne tulivat 
vasta 1686, eli pari vuosikymmentä tässä käsitellyn valituksen jälkeen. 
Pyhän kokemukseen kirkossa tuli valmistautua jo kirkkomatkan aikana, 
mieluusti jo edellisenä iltana. Vaikka paastoista oli luterilaisessa kirkossa 
luovuttu, myös ruoan ja juoman, leikkien ja ajanvietteiden suhteen tuli 
käyttäytyä pidättyväisesti ja mietiskellä syntejään, pyrkiä sovintoon kans- 
saihmistensä kanssa ja rukoilla Jumalaa.3? Pyhän kokemuksen oli tarkoi- 
tus laajentua kirkon ulkopuolelle jumalanpalvelukseen valmistaumisena, 
ja kirkonmenojen jälkeen seurakuntalaisten piti lähteä koteihinsa Juma- 
lan ja pastorin siunaamina. Mutta kun tuomiokapituli toivoi vakavamie- 
lisen pyhään valmistautumisen laajentavan pyhän vaikutusta kirkkotilan 
ja jumalanpalvelushetken ympärille, näytti tuomiokapitulilla olevan myös 
pelko siitä, että Perniön ja Keuruun seurakuntalaiset laajensivatkin maal- 
lista puuhasteluaan kirkkotilaan ja jumalanpalvelushetkeen. 

Omasta mielestään kirkosta krouviin ja takaisin vaeltanut väki saat- 
toi hyvinkin laajentaa pyhän saarnankuulemisen tilallista ulottuvuutta 
krouviin yhtä paljon kuin krouvin maallisuutta kirkkotilaan. Tuomio- 
kapituli ei ollut tästä pyhän ja maallisen tilankäytön päällekkäisyydes- 
tä sinänsä eri mieltä, käytettiinhän kirkkoa moniin maallisiinkin ko- 
kouksiin. Sen sijaan päällekkäisyyden saama sotkuinen muoto, jonka 
tuomiokapituli mielsi järjestyksen puutteeksi, oli tuomiokapitulille 
vastenmielinen. Pyhän tilan laajenemisen väärä tapa, kirkon ulkopuo- 
lelle laajeneminen, näkyy erityisesti Keuruulla, missä kappalainen 
kanteli tuomiokapitulin visitaattoreille, että keuruulaisilla oli omia, 
epävirallisia pyhiä paikkoja: Kokeisen kylässä kansa palvoi (venererat) 
vanhaa puuristiä, jonka juurelle joinain aikoina uhreja ja kuolleita 
haudattiin. Paikkakunnan papit olivat joitain vuosia sitten kaadatta- 
neet ristin, mutta paikkakuntalaiset olivat pystyttäneet sen uudelleen 
ja käyttivät sitä karjaonnen hankkimiseen.? 

Erilaiset kotipihaan tai kauemmas metsiin pystytetyt alttarit ja risti- 
puut tai ristialttarit eivät välttämättä olleet 1600-luvun Itä- ja Sisä- 

Suomessa poikkeuksellisia. Niitä käsiteltiin myös maallisissa oikeus- 
istuimissa, usein sen jälkeen, kun ne olivat tulleet piispan- tai rovas- 
tintarkastuksissa jotenkin esiin. Tarina Kokeisten rististä kertoo 
vähintään, että 1600-luvun Suomessa oli mahdollista ajatella ihmis- 
ten luovan itselleen pyhiä paikkoja pystyttämällä ristejä ja että heidän 
oli mahdollista kokea saavansa niiden avulla onnea ja siunausta — eikä 
tätä vähentänyt tieto siitä, että kirkollinen esivalta paheksui moista. 
Toisaalta papit keräsivät samanlaisia tarinoita samoihin aikoihin to- 
disteiksi Ruotsin suuresta muinaisesta historiasta, joten kirkollinen- 
kaan paheksunta ei ollut täysin yksiselitteistä.’ Oikea järjestys oli jo 
sinänsä pyhän merkki; tuomiokapitulin mielestä juuri epäjärjestys ja 
pitäjäläisten omavaltaisuus saastuttivat tilaa 39 


Saarnahuone hevosille — eriytyvät ja yhdistyvät pyhän tilan 
kokemukset 


Kiista pyhän tilan määrittelystä ja kokemisesta tuomiokapitulin ja pitä- 
jäläisten kesken kävi vielä konkreettisemmaksi erityisesti Keuruulla. 
Vanhan kirkkoherran kuoltua Lempäälän kappalainen, tuomiokapitulin 
kirkkoherranvirkaan nimittämä pappi, saapui Keuruulla pitämään näy- 
tesaarnaa Marian kirkottamisen päivänä eli kynttilänpäivänä helmikuus- 
sa 1662. Vaikka siitä oli edellisenä sunnuntaina vanhan kirkkoherran 
hautajaisissa kuulutettu, tuli paikalle ainoastaan parikymmentä pitäjä- 
läistä. Nämäkään eivät suhtautuneet tuomiokapitulin kirkkoherraehdok- 
kaaseen asianmukaisen nöyrästi, vaan löivät kirkon ovet kiinni hänen 
edestään. Silloin kappalainen vei saarnaajakokelaan ”taloon, jossa hevo- 
set ja siat olivat, haluten hänen siellä saarnaavan ja sanoen itsekin siellä 
usein tapaavansa saarnata, kun kuulijoita ei apostolien päivinä tai muina 
kylminä päivinä tule enempää kuin kolme tai neljä — mutta silloin hän 
siivoaa tuvan puhtaaksi ja ajaa siat ulos.”4° 

Tässä vaiheessa on syytä palata alussa Agnewn, Diganin ja jossain 
määrin Laitisen perusteella kuvaamaani tila-paikan käsitteellistämiseen. 
Tila, paikka tai niiden materiaaliset osat eivät ole pelkästään annettuja 
fyysisiä tekijöitä, jotka sanelevat ihmisen kokemusta, vaan ihmisen ko- 

kemus ja materia yhteisvaikuttavat siihen, mitä kummastakin tulee — ja 
koska vaikutus ei lakkaa, vaan aina uusiintuu, sekä ihmisen että mate- 
rian suhde on aina joksikin tulemisen tilassa, ei koskaan valmis tai py- 
sähtyvä. Tähän voidaan soveltaa — edelleen väljästi Laitisen viitoittamaa 
polkua edeten — Karen Baradin näkemystä tilan ja materian kokemuk- 
sesta mentaalista ja fyysistä yhdistävinä ”lomittuneina materiaalisina 
käytänteinä”, jotka syntyivät suhteessa toisiinsa. On syytä korostaa myös, 
että kyse on käytänteistä: tekemisestä ja toiminnasta, kuten eläinten 
oleilusta hajuineen, eritteineen ja äänineen, niiden siivoamisesta ja saar- 
naamisesta tai saarnaamisesta kieltäytymisestä. Kyse oli teoista, jotka lo- 
pulta määrittivät sitä, miten tiloista ja paikoista tuli pyhiä tai epäpyhiä.* 

Erilaiset käytänteet ja tekeminen tuottivat osallisille ja asianosaisille kai- 
kille erilaisia kokemuksia sen mukaan, miten he käytänteisiin osallistui- 
vat. Tuomiokapituli, kappalainen ja hänen seurakuntansa tai Lempäälästä 
tullut kirkkoherrakandidaatti Keuruulla eivät edes oikeastaan jakaneet sa- 
maa toimintaa, vaan pikemminkin havainnoivat sitä täysin eri vaiheissa 
ja kokivat sen erilaisissa kehyksissä. Kirkkoherrakandidaatti koki tul- 
leensa häväistyksi. Monet seurakuntien torjumat papit poistuivat paik- 
kakunnalta suurieleisesti, kuten Uudessa testamentissakin kehotetaan. 

Vanhan kappalaisen käytännöllinen suhtautuminen sekä kirkkoherra- 
ehdokkaan että omaan saarnaamiseensa sen sijaan muistuttaa Lutherin 
saarnasta Torgaussa — tai kenties jopa kalvinistisesta tulkinnasta. Fläin- 
suojana käytetty talo kirkon lähellä ei ehkä ollut kirkon näköinen, lados- 
ta erottuva tai kauneudellaan hartautta herättävä edes siivottuna, mutta 
se oli riittävän kokoinen muutaman hengen seurakunnalle, ja eläinten 
jäljiltä se todennäköisesti oli kylminä talvipäivinä kirkkoa siedettäväm- 
män lämpöinen. Kappalaiselle ja niille muutamalle kävijälle saarna to- 
della pyhitti pyhän tilan. Eläimet, etenkin hevoset ja aasit (harvoin siat), 
esitettiin useissa kristillisissä tarinoissa pikemminkin viattomina kuin 
saastaisina, joskus jopa Jumalan välikappaleina ja vähintään Jeesuksen 
syntymän todistajina. Kenties eläimet muodostivat tottelematonta seura- 
kuntaa paremman saarnankuulijajoukon. Tuomiokapituli ei kuitenkaan 
kirjeessään sanallakaan viittaa eläinsuojan mahdollisiin symbolisiin 
merkityksiin: se piti kirkkoherraehdokkaan kohtaamaa loukkausta kar- 
keana ja kielsi sen ja muiden ylilyöntien takia tarjoamasta ehtoollista tai 

järjestämästä mitään jumalanpalveluksia paikkakunnalla ”sen enempää 
kirkossa kuin tallissakaan”. # 

Kun ilmiöitä, kuten nyt pyhää, tarkastellaan tiettyjen ihmisten ajatus- 
ten, ilmausten ja käytänteiden pohjalta tietyissä materiaalisissa tiloissa, ne 
muuttuvat yhteisen ja yleisen sijasta moninaisiksi samanaikaisuuksiksi.“4 
Mahdollisuus kokea hevosten ja sikojen suoja joko karkeaksi loukkaukseksi 
saarnaajaa ja kirkkoa kohtaan tai siivoamalla ja saarnaamalla pyhitettäväksi 
huoneeksi, kertoo tilallisen kokemuksen moninaisuudesta. Samalla se ker- 
too myös pyhän ja maallisen, käytännöllisen ja pyhitetyn tilan sekoittu- 
misesta. Eräällä tapaa kuvaavaa on, ettei tuomiokapituli Turusta käsin 
oikeastaan ottanut kantaa talli-saarnahuoneen pyhyyteen. Vaikka se oli 
valmis rankaisemaan keuruulaisia pannalla siitä, miten nämä kohtelivat 
tuomiokapitulin kirkkoherrakandidaattia, se ei kuitenkaan näytä pitä- 
neen eläinsuojassa saarnaamista sinänsä häpäisevänä tai epäpyhänä. 
Keuruun vanhaa kappalaista ei myöskään rangaistu siitä, että hän siellä 
saarnasi tai että hän vei uuden viranhaltijan talliin. Vanhaa kappalaista 
toki kiellettiin saarnaamasta enää tallista, mutta häntä ei julistettu pan- 
naan muiden seurakuntalaisten kanssa, vaan hänen tuli jatkossa saarna- 
ta kotonaan ja jakaa myös ehtoollista, tosin vain hätätilassa. 

Kaikki käytänteiden eri vaiheisiin eri tulokulmista osallistumisen syn- 
nyttämät kokemukset eivät varhaismodernissa maailmassa olleet saman 
arvoisia eivätkä yhtä hyväksyttäviä. Siksi kokemuksen kontrollointi oli 
vallan elementti. 

Kaiken muun kokemuksen eriytyessä ja erilaistuessa kirkkorakennus, 
paikallistunut ja materiaalistunut tila, oli juuri se, joka pyhän kokemuk- 
sessa pysyi samana seurakuntalaiselta toiselle, seurakuntalaiselta kap- 
palaisille ja kirkkoherroille, tuomiokapitulille ja vielä kuninkaalliselle 
majesteetillekin. Sen fyysisestä paikkaan ja lokaatioon sitoutuneisuu- 
desta huolimatta, tai ehkä juuri sen vuoksi, kirkkorakennus oli pyhän 
kokemuksen ylipaikkainen, globaalistettavissa oleva osa. Sen kaikki 
pystyivät mieltämään suunnilleen samalla tavalla — jopa kuninkaallinen 
majesteetti, joka sentään ei ollut näitä kyseisiä rakennuksia koskaan 
nähnyt, pystyi ainakin kuvittelemaan sen riittävän konkreettisella tavalla. 
Varhaismoderni kirkkotila oli kenties poikkeuksellisen konkreettisesti 
virtuaalisen ja maantieteellisen lomittumista.*5 

Koska juuri materiaalinen ympäristö oli lähtökohtaisesti jollain tapaa 
jaettu ihmisten välillä, se toimii myös kokemusten tulkinnan jakamisen 
mediana ja rakenteena. Ihmisten aistihavainnot samoistakaan fyysisistä 
ympäristöistä eivät välttämättä ole samoja ja samanlaisia, mutta kirkko- 
rakennuksista useimmilla oli riittävän samankaltaisia havaintoja tai ai- 
nakin muistoja havainnoista. Ja vaikka havainnot sinänsä saattoivat olla 
erilaisia, niille voitiin antaa ja annettiin riittävän samankaltaisia merki- 
tyksiä ja selityksiä, jotta ihmiset voivat myös käyttää niitä kokemustensa 
jakamisen pohjana: paikka ja tila tarjosivat yhtymäkohdan, jolle yhtei- 
sistä merkityksistä neuvotteleminen voitiin perustaa, sillan yksilöiden ja 
yhteisöjen välillä. Ne tarjoavat yhden rakenteen, jonka avulla yksittäisten 
ihmisten yksittäiset havainnot ja teot voivat ennen pitkää, toistuessaan, 
muuttua sosiaalisiksi yhteiskuntarakenteiksi.4* Siksi on loogista, että 
tuomiokapitulin valitus, jonka toinen alkuperäinen tarkoitus oli valittaa 
kirkkoherranvirkojen nimityksien valuvan tuomiokapitulin ohi," tarttui 
monin paikoin kirkkorakennuksiin. Totta kai rakennukset olivat myös 
kirkon ja kruunun yhteinen vallan ja vaurauden merkki paikallisympä- 
ristöissä ja siksi näiden tahojen yhteinen intressi,** mutta ne olivat sitä 
juuri siksi, että kirkkorakennuksella oli myös vaikutus paikallisyhteisö- 
jen pyhän kokemukseen ja siten niiden järjestykseen. 

Kun Keuruun piispantarkastuksessa esiin tulleita rikkomuksia loppu- 
vuodesta 1662 käsiteltiin kihlakunnanoikeudessa, antoi tuomiokirja yh- 
teisöstä paljon järjestyksellisemmän kuvan. Tuomiokapitulin kirjeessä 
mainituille tavattomille väkivallanteoille ei löytynyt lainkaan todistajia, 
edes niiden uhrit eivät myöntäneet niitä tapahtuneiksi — paitsi milloin 
syyllisiä vaikuttivat olevan aivan ulkopaikkakuntalaiset miehet, joiden 
kotipaikkakunnalle käsittely siirrettiin. Längelmäkeläisten oluesta todet- 
tiin, ettei sitä ollut kuin kaksi tynnyriä ja se oli tarkoitettu paikkakunnal- 
ta kotoisin olleen miehen hautajaisiin, joissa se oli suurimmalta osalta 
myös käytetty. Tuomiokirjasta ei löydy keskustelua puurististä tai tallissa 
saarnaamisesta vaan ainoastaan merkintä, että käräjärahvas kielsi tietä- 
vänsä enempää ”muista sellaisista syyteistä kuin oikeudelle on kerrottu”. 
Paikkakunnan järjestyksessä ei enää näyttänyt olevan mitään vikaa eikä 
mitään epäpyhää.19 

Kenen tila, sen kokemus? 


Huomattava osa tuomiokapitulin valituskirjelmää konkretisoitui seura- 
kuntien tilojen ja paikkojen hallinnan tai suorastaan omistuksen haas- 
teisiin. Perniössä kirkonmäellä seisoi ikivanha herraintupa, jota ihmiset 
käyttivät hevostallina ja pappisväkikin varastona (stegnehus). Sekin oli 
huonokuntoinen ja katto oli osin sortunut. Kun pitäjään muutama vuosi 
sitten oli rakennettu tupa, jota pitäjäläiset kutsuivat piispantaloksi, väki 
hylkäsi vanhan herraintuvan ja käytti talvisin piispantupaa tallinaan. 
Tuomiokapituli kirjoitti tehneensä piispan kanssa kolme tarkastusta 
paikkakunnalle nuhdellakseen pitäjäläisiä, mutta kun nämä eivät teh- 
neet parannusta, ottivat tuomiokapitulin edustajat pitäjäläisiltä piis- 
pantalon avaimet, joten seurakunta oli edellisestä joulusta alkaen ollut 
ilman jumalanpalvelusta. Jos ja kun pyhää pidetään erityisenä erilleen 
ottamisena, tilojen pyhyys tai epäpyhyys liittyi myös kilpailtuun omis- 
tukseen — paikallinen väki koki tilat omikseen ja katsoi voivansa käyttää 
”piispantaloa” omiin tarkoituksiinsa. Turun tuomiokapituli katsoi ne 
yhtä lailla omikseen estäen fyysisen tilankäytön pitäjäläisiltä, jotka eivät 
sopeutuneet kirkon järjestykseen. 5? 

Myös Keuruulla koko seurakunta oli pitänyt sulkea pois Herran 
ehtoolliselta ja ylipäänsä jumalanpalveluksista, joita tuomiokapituli 
oli kieltänyt Keuruun kirkossa enää pitämästä. Toisin kuin Perniössä, 
Keuruulla sulkua ei vielä huhtikuussa 1662 voitu purkaa. Syynä ei ollut 
kirkkorakennuksen materiaalinen rappio, vaan seurakunnassa edellisen 
kirkkoherran sairauden ja kuoleman jälkeen levinnyt ”yleinen jumalat- 
tomuus”, joka saastutti niin seurakunnan jäsenet kuin kirkkotilankin.* 

Kun asioita myöhemmin käsiteltiin kihlakunnanoikeudessa, annet- 
tiin sen tuomiokirjassa ymmärtää, ettei pelkästään kappalainen ja tuo- 
miokapituli, vaan myös pitäjäläiset itse olivat sulkeneet toisiaan pois 
ehtoolliselta vastapuoltensa riitaisuuden vuoksi. Muodollisesti papilla 
tai tuomiokapitulilla oli oikeus kieltää ehtoollinen erheessä pitäytyviltä 
seurakuntalaisiltaan, mutta koska yleinen käsitys oli, että ehtoolliselle 
valmistautumattomana osallistuminen häpäisi koko tilanteen, ehtoolli- 
sella käynnistä tuli myös pitäjäläisten keskinäisten riitojen ja sosiaalisen 
järjestyksen ylläpidon julkinen väline. Pitäjäläiset pyrkivät kieltämään ja 

joskus fyysisesti estämään toisiaan menemästä ehtoolliselle osoittaak- 
seen muulle seurakunnalle, mitä mieltä olivat toistensa kelpoisuudesta 
pyhän ääreen. Keuruulla nämä riitaisuudet eivät kuitenkaan enää liitty- 
neet saarnahuoneen järjestelyihin vaan pitäjäläisten keskinäisiin perin- 
töriitoihin ja väkivaltaisuuksiin.? 

Vastaavia ongelmia mainittiin olevan myös Sääksmäellä ja Orivedellä. 
Näissäkin esimerkeissä tuomiokapituli oli kiinnostunut hiippakunnan 
omaisuudeksi katsomistaan rakennuksista, maista ja niiden kunnosta. 
Tuomiokapituli piti tilojen rappion syynä säännönmukaisesti paikallis- 
ta kirkon edustajaa, kirkkoherraa tai kappalaista, joka ei kunnolla pys- 
tynyt hoitamaan tehtäväänsä seurakunnan johtajana ja tuomiokapitulin 
edustajana pitäjässä. Perniössä epäjärjestyksestä syyn sai ”vanha ja nyt jo 
monta vuotta sängyssä maannut kirkkoherra, joka ei mitään tiedä eikä 
ymmärrä, eikä hyvällä tahdollakaan saa Jumalan seurakuntaa hyödylli- 
sesti tai vakavasti hoidettua”. Sekä tilan että kirkkoherran olisi pitänyt 
edustaa kirkkoa ja sen pyhyyttä, ja ne olivat toisistaan riippuvaisia. Kun 
kirkkoherra ei voinut hoitaa tehtäväänsä, oli tuomiokapitulin ja piispan 
tultava paikalle ottamaan kirkon omaisuus haltuunsa ja palauttamaan 
sen pyhyys palauttamalla järjestyksen — kirjeen kirjoitushetkellä paikka- 
kunnalle oli saatu asetettua uusi viranhaltija ja jumalanpalvelukset oli 
taas aloitettu. 

Sääksmäellä kirkko, pappila, pappilan maat ja koko seurakunta olivat 
menossa tärviölle seurakuntalaisten riitelyn takia. Riitelyn syyksi tuomio- 
kapituli totesi, että nykyinen pappi oli järjestänyt itsensä virkaan vastoin 
tuomiokapitulin tahtoa enneaikaisella salavuoteudella paikallisen evers- 
tin tyttären kanssa. Se kuvasi papin olevan ”juoppo, mahtaileva parla- 
menttimaakari, väkivallantekijä, aina riitelemässä ja tappelemassa kuu- 
lijoidensa kanssa, etenkin aatelisten, syyttelemässä heitä huoripukeiksi, 
juoppojen seuraa pitäviksi puolen markan junkkareiksi, jota on täytynyt 
tästä sakottaa käräjillä ja joka olisi piiskattu hovioikeudessa, jollei maa- 
herra olisi puuttunut asiaan”. Oikeudenkäyntien jälkeen pastori oli taas 
palannut tapoihinsa, eivätkä pitäjäläiset enää suostuneet yhteistyöhön ra- 
kennuksienkaan suhteen. Riitelyn kuvaus korostaa sekä jo edellä keskus- 
teltua yleistä epäjärjestystä seurakunnassa, että tuomiokapitulin ja kirkon 
tukea kaipaavaa arvovallan puutetta — mikään toimenpide ei auttanut.54 

Samanlaiseksi kuvattiin tilanne Orivedellä: kappalainen oli yksinker- 
tainen mies ja heikko saarnaaja, ja kirkkoherra oli juoppo. Mutta kun 
tuomiokapituli ehdotti pitäjäläisille uutta kirkkoherraa, joka voisi kun- 
nostaa rappeutuneen seurakunnan, pitäjäläiset kieltäytyivät moisesta. 

Tuomiokapitulin kirjeellä on selvästi kaksi rinnakkaista ja toisiaan 
tukevaa intressiä, jotka muutenkin painottuivat Terseruksen ajan tuo- 
miokapitulin toiminnassa.’ Yhtäältä kirje painottaa vaatimusta siitä, 
että tuomiokapitulin oli voitava asettaa virkoihin pätevät henkilöt aate- 
lin patronaattioikeuksien estämättä. Toisaalta tilaongelmat olivat suuri 
haaste, sillä tuomiokapitulin mahdollisuudet käyttää teoriassa täydellistä 
valtaansa oli tässä suhteessa käytännössä riittämätön: seurakuntalaisia 
voitiin kyllä vaatia ja komentaa maksamaan ja ylläpitämään rakennuk- 
sia, mutta heitä oli hankala saada käytännössä tekemään niin.” Lisäksi 
samassa kirjeessä puhutaan tiloihin ja tilankäyttöön liittyvistä haasteista 
myös Porin koulun rahoitusongelmien kohdalla, ja vielä erikseen haas- 
teista, joita tuomiokapituli kohtasi yrittäessään järjestää kirkkoihin penk- 
kejä näihin aikoihin annettujen määräysten mukaan. Ne liittyvät myös 
samaan aikaan meneillään olleeseen tilojenkohentamiskampanjaan.* 

Seurakuntien tiloilla oli merkitystä omana itsenäänkin. Niiden halut- 
tiin heijastavan sekä seurakuntalaisten hengellistä tilaa ja osuutta lute- 
rilaisessa kulttuurissa että kirkon arvovaltaa ja yhteiskunnallista järjes- 
tystä. Kirkkorakennus oli Ruotsin kirkon ja Turun hiippakunnan keino 
olla konkreettisesti läsnä niissä paikoissa, joita Ruotsissa tähän aikaan 
yhä tiiviimmin pyrittiin kartoittamaan. Se oli myös kirkon tapa vallata 
kartogafinen ruudukko, josta varhaismodernissa kulttuurissa tuli yhä 
tärkeämpi hallinnon ja vallan väline — areena, jolla kirkko yhtä aikaa 
teki yhteistyötä ja kilpaili maallisen vallan kanssa. 5? Valtakuntaa kuvaava 
karttaruudukko tarjosi tuomiokapitulin ja ylipäänsä kirkon keskushallin- 
non kokemukselle mentaalisen yleisnäkymän, jonne paikallisten kirkko- 
herrojen kirjeet ja kuvaukset sijoittuivat, kun taas itse fyysiset paikka- 
kunnat kaukaisessa Sisä-Suomessa usein jäivät herroille vieraiksi. Ja kun 
kirkkorakennus voitin piirtää kartalle, se myös konkretisoi kaukaiset ja 
eksoottiset lokaatiot hiippakunnan ja kirkon keskushallinnolle, ja osoitti 
heille, että luterilainen usko oli todella edennyt koko valtakuntaan, sekä 
sen ääriin että sen sisimpään. 

Vaikka tilan hallinta ehkä on sen kirjoittamisen tarkoitusperien suh- 
teen vain välineellinen, tuomiokapitulin kirje osoittaa silti myös, että kir- 
kollinen esivalta ei ollut ainoa, jolla oli kirkkotilojen suhteen tavoitteita. 
Paikalliset asukkaat, niin aateliset kuin ei-aateliset, kuten valituskirjees- 
sä usein todetaan, pyrkivät hallitsemaan niitä yhtä aktiivisesti. Sääks- 
mäellä ja Orivedellä kyse oli toiminnasta kieltäytymisestä, Perniössä ja 
Keuruulla tilojen omaan käyttöön ottamisesta. Myös paikallisille kirkon 
tilat näyttäytyivät paitsi pyhän sijaintipaikkana, myös pitäjäläisten ”omi- 
na” paikkoina. 

Kirkoista tuli paikallisia areenoja, joilla globaali kulttuurinen valta, 
valtiokeskeinen kruunun ja kirkon poliittinen valta sekä paikallinen 
toiminta törmäsivät.** Törmäyksessä paikkojen ja tilojen omistuksesta, 
käytöstä ja määräysvallasta niiden kunnossapidossa voitiin ja oli tarpeen 
kilpailla. 


Tilan ja paikan kokemuksellisia yhteenkietoutumia 


Tässä luvussa olen tarkastellut pyhää tilaa 1600-luvun ihmisten koke- 
musmaailmassa kirkkotiloja koskeneen 1662 Turun tuomiokapitulin 
valituskirjelmän avulla. Kirkkotilan pyhyyden visuaalisiin sekä tuoksui- 
hin ja äänimaailmaan liittyviin elementteihin on aikaisemminkin koh- 
distunut runsaasti tutkimusta, tässä on keskitytty nimenomaan kirkko- 
rakennukseen. 

Luvussa on keskusteltu järjestyksestä pyhyyden määritelmän osana. 
Järjestys ja epäjärjestys olivat keskeisiä tilan pyhyyden osoituksia, mutta 
oikea järjestys voidaan ymmärtää monella tavalla. Pyhän ja epäpyhän 
läikkyminen tilasta ja paikasta toiseen ovat kude ja loimi, ja 1660-luvul- 
la vallitsi monitahoinen kilpailu siitä, kuka saa määritellä, mistä suun- 
nasta kudelmaa katsottiin. Kirkkotilan kokemus näyttäytyy fyysisen tai 
materiaalisen ja sosiaalisten käytänteiden yhteenkietoutumana, jossa 
käytänteet tuottavat erilaisia, kokijoille eriytyviä ja henkilökohtaistuvia 
kokemuksia paikasta, ja jossa materiaaliset elementit lisäävät kokemuk- 
seen jakamiskelpoisen, yhteisen ja yhtenäistävän tekijän. 

Tuomiokapitulin valituskirje vuodelta 1662 ja sen sisältämät narratii- 
vit rapistuvista kirkoista, epäjärjestyksestä ja seurakuntalaisten sulkemi- 
sesta ulos jumalanpalveluksista suomalaisissa esimerkkiseurakunnissa 
näyttäytyvät osana uuden ajan alussa kolmella eri tasolla käytyä kilpailua 
pyhän tilan hallinnasta: yhtäältä globaalin kristillisen kulttuurin ja refor- 
maation, toisaalta kirkon ja kruunun keskusvaltakehityksen ja kolman- 
neksi paikallisyhteisöjen muodostaman kolmion kesken. Toisaalta tässä 
kilpailukolmiossa näkyy myös varhaismoderni tilojen ”paikkaistumi- 
nen” tai maantieteellisiin lokaatioihin sitoutuminen, josta Beat Kiimin 
ja Paul Stock ovat keskustelleet: Kirkko oli jotain, joka konkretisoi lute- 
rilaisuuden vaikkapa Keuruulle tai Perniöön, samalla kun se konkretisoi 
kirkon keskushallinnolle, minne asti sen vaikutuspiiri ulottui ja miten 
tiivis sen vaikutuksen verkko oli. 

Kilpailussa tilan kokemuksen hallinnasta näkyy sama kokemuksen 
paikkaistumisen kerroksellisuus ja sen erilaiset merkitykset toisaalta 
ylikansallisen uskonnon ja valtakuntaan sitoutuneen kirkon ja toisaalta 
paikallisen — vaikkapa keuruulaisen tai perniöläisen — lähikokijan vä- 
lillä. Tilan ja paikan kyky yhdistää henkilökohtainen ja jaettu samaan 
kokemukseen teki tilan kontrollista merkittävän pyhän määrittelijän ja 
sitä kautta myös vallan, kulttuuriin kuulumisen kokemusta säätelevän 
tekijän. 

Yhteisöllisyyttä luova kolehtihaavi 


Kolehtikeräykset Koivulahden ja Säbyn seurakunnissa 
1751-1760 ja 1811-1820 


Britt-Marie Villstrand ja Nils Erik Villstrand 


Käännös Ella Viitaniemi 


”Iloista antajaa Jumala rakastaa”, julisti apostoli Paavali toisessa kirjees- 
sään Korintin seurakunnalle.' Kirkolla oli yksinoikeus kerätä kolehti osa- 
na jumalanpalvelusta sekä osoituksena hurskaasta halukkuudesta an- 
taa uhrilahja. Ruotsinkielinen sanonta ”gä med häven” pohjautuu alun 
perin kolehdin keräämiseen ja kertoo omalta osaltaan, miten keskeinen 
osa jumalanpalvelusta kolehti oli. Kolehdin keräämisellä on ikivanhat 
perinteet kristillisessä kirkossa. Jo kristinuskon ensimmäisissä seura- 
kunnissa annettiin vapaaehtoisia lahjoituksia lähetys- ja diakoniatyön 
tekemiseen sekä ehtoollisviinin ja -leivän hankintaan. Näissä seurakun- 
nissa ryhdyttiin myös keräämään varoja kirkkorakennuksia varten? 
Pohjoismaissa kolehti-instituutiota ei ole juurikaan problematisoitu 
osana luterilaista seurakuntaelämää. Esimerkiksi kahdeksan osaisessa 
Sveriges kyrkohistoria -kirjasarjassa, joka julkaistiin 1998-2005 ja joka 
käsittää ihailtavan asiasanahakemiston, mainitaan kolehdit erittäin har- 
voin. Itse asiassa niissä kolmessa kirjasarjan osassa, jotka käsittelevät 
varhaismodernia aikaa, ei mainita kolehtia lainkaan, vaikka — kuten me 
tulemme tässä luvussa osoittamaan — kolehdit ja niiden kerääminen 
muodostivat keskeisen osan kirkollista elämää. Kolehteja käsitellään 

kyllä jonkin verran muussa tutkimuskirjallisuudessa, mutta varsinaista 
kolehtikäytäntöihin keskittyvää tutkimusta ei tiettävästi ole tehty. 

Vuoden 1571 kirkkojärjestyksen mukaan tuli henkilön ”pyhäpäivisin, 
jolloin suurin osa väestä kerääntyvät yhteen niin kaupungeissa kuin 
maaseudulla — — kulkea ympäriinsä hatun kanssa, tai kuten muuten on 
ollut tapana, laudan kanssa” ja kerätä varoja köyhille.t Kolehtilaudassa, 
jota käytettiin keskiajalta lähtien, oli kädensijan lähellä, takaosassa levy, 
jossa oli kirkon suojeluspyhimystä kuvaava veistos tai maalaus. Kolehti- 
lauta erosi myöhemmästä kolehtihaavista myös siten, että siinä oli mah- 
dollisuus vaihtaa suuria kolikoita pienempiin.5 Kolehtikauhoja käytettiin 
vielä 1700-luvun alussa, mutta lyhyt tai pitkävartisen haavin käyttö yleis- 
tyi vähitellen.* Jumalanpalveluksen aikana kerättävien kolehtien koettiin 
kuitenkin häiritsevän jumalanpalvelusta, joten 1815 Ruotsin papisto ke- 
hotti seurakuntia ryhtymään keräämään kolehdit siten, että väki jätti ro- 
posensa esille nostettuun kolehtirasiaan poistuessaan kirkosta.” Tätä va- 
rojen keräystapaa käytettiin myös Suomen seurakunnissa 1800-luvulla. 

Kolehtien kerääminen oli pitkään säätelemätöntä toimintaa. Turun 
hiippakunnan piispa Isaacus Rothovius määräsi 1633, että sunnuntai- 
sin pitää kiertää haavin kanssa ja kerätä varoja seurakunnan toimintaa 
varten. Koska reformaation yhteydessä oli pienennetty pitäjänkirkoille 
tulevien kymmenysvarojen osuutta, oli muiden tulonlähteiden tarve il- 
meinen.? 

Me olemme käyttäneet lähteinä tuomiokapitulin kiertokirjeitä sekä ti- 
limateriaaleja tutkiaksemme, mitä tarkoituksia varten kolehteja kerättiin 
seurakunnissa. Tarkastelemme niitä kolehteja, jotka kerättiin oman seu- 
rakunnan ulkopuolisiin tarpeisiin ja jotka lähetettiin tuomiokapitulin 
välittämänä eteenpäin toiseen seurakuntaan joko saman hiippakunnan 
alueella tai sen ulkopuolelle. 

Oman seurakunnan ulkopuolelle osoitetut almukeräykset (allmosein- 
samlingar) toteutettiin kolehtikeräyksinä tai erityisen keräysluvan, eli 
almukirjan (stamböcker), avulla. Kolehdit olivat ”yleisissä jumalanpalve- 
luksissa kirkolliseen tarkoitukseen kerättyjä vapaaehtoisia uhrilahjoja”. 
Ne kerättiin julkisesti kirkossa jumalanpalveluksen tai hartauksen yh- 
teydessä. Osa kolehdeista toistui säännöllisesti (ordinära kollekter), kun 
taas osa keräyksistä oli kertaluonteisia tai vain muutaman kerran tapah- 

tuvia perustuen kuninkaallisen majesteetin myöntämään erityislupaan 
ja avoimeen kolehtikirjeeseen (extraordinära kollekter). Yksittäinen 
seurakunta saattoi päättää seurakuntakolehdista, jotkut kolehdit kerät- 
tiin yhdestä hippakunnasta (stiftskollekt), kun taas jotkut olivat yleisiä 
kolehteja, ja ne kerättiin koko valtakunnan alueelta (rikskollekt). Kolehti 
saattoi olla myös niin sanotusti ehdollinen (villkorlig) tai saada ehdotto- 
man (ovillkorlig) statuksen. Seurakunnalle, joka anoi varoja esimerkiksi 
kirkon korjauskuluihin, paras mahdollinen lopputulos oli saada ylimää- 
räinen rajoittamaton kolehti koko valtakunnan alueelta." Myönnetty 
kolehtilupa saattoi kattaa vain kahden suomalaisen hiippakunnan tai 
kaikki kaupungit. Tällaisia rajoitettuja kolehteja voitiin myöntää kirkoille 
tulipalon jälkeen tai jopa kokonaan uuden kirkon rakentamiseen. 

Kirjeessään Upsalan tuomiokapitulille 25.3.1693 Kaarle XI saneli 
itselleen oikeuden hyväksyä (tai hylätä) kaikki kolehdit, ” jotka kerätään 
useammasta kuin yhdestä seurakunnasta. Tämä noudatti samaa linjaa, 
jonka mukaan valtionhallinto valvoi kirkkoa, että se toteutti ja edesauttoi 
ainoastaan sille kuuluvia tehtäviä ja toimintaa. Nimittäin kirkkolain 
(1686) mukaan Jumala antoi maalliselle esivallalle vastuun kirkon val- 
vonnasta, hoitamisesta ja puolustamisesta.” 

Kolehteja kerättiin hiippakuntien ja koko valtakunnan alueelta usei- 
siin eri tarkoituksiin, kuten varattomille opiskelijoille, sairaaloille, me- 
rimieshuoneisiin, rokotusten edistämiseen, ja niillä myös avustettiin 
tulipalojen tuhoamien kaupunkien asukkaita. Kuten myöhemmin tässä 
luvussa tulee ilmi, olivat kirkonrakennusprojekteja varten kerätyt koleh- 
dit yleisiä 1700-luvulla. Kolehdin keräyskohde selviää tuomiokapitulin 
kiertokirjeistä, jotka lähetettiin seurakuntiin, mutta usein se ilmoitetaan 
varsin lyhyesti vain kirkon rakentamisena tai korjaamisena, ja mainitaan, 
että se kerätään kuulutuksen mukaisesti (bevekelfig] pälysning). Keräyksen 
kohteena olevaa kirkkorakennusta voitiin kuvailla sanalla ”bofällig”, joka 
tarkoitti, että se oli varsin huonossa kunnossa tai ränsistynyt. Pappi saat- 
toi kohottaa seurakuntalaisten uhrimieltä kertomalla, miten kirkko oli 
tuhoutunut salamaniskun seurauksena tai ettei köyhä seurakunta voinut 
ilman ulkopuolista taloudellista apua rakentaa tai korjata kirkkoansa. 

Kolehti voitiin myös myöntää tunnustuksena seurakunnalle, joka oli 
osoittanut ”uskollisuutta kuninkaalle ja valtakunnalle viime sodassa” 

(Dragsfjärdin kappelikirkko 1751). Joskus kiertokirjeissä motivoitiin lah- 
joittajia yksityiskohtaisemmin ja retoriikkaa apuna käyttäen. Vuonna 
1756 kerättiin varoja Kalmarin tuomiokirkon rakennustyön loppuun- 
saattamiseksi. Kirkosta kerrottiin, että valmistuessaan sitä ei voisi verra- 
ta ainoastaan Ruotsin valtakunnan kauneimpiin kirkkoihin, vaan myös 
useimpiin eurooppalaisiin kirkkoihin. Vuonna 1759 kerättiin valtakun- 
nallinen kolehti Hedemoran kirkolle, joka oli tuhoutunut pahoin tu- 
lipalossa 1754. Kaupungin asukkaat olivat ajautuneet tulipalon vuoksi 
vaikeaan tilanteeseen (ett tryckande uselt tilständ) eivätkä itse pystyneet 
kunnostamaan kirkkoansa.“ Västeräsin tuomiokapitulin lähettämässä 
kiertokirjeessä tiedot avustusvarojen kohteista ovat vielä suppeampia 
kuin Turun tuomikirkon lähettämissä. Ennen vuotta 1759 mainitaan 
kaksi palanutta kirkkoa. Karlstadissa oli kirkontorni vaurioitunut tuli- 
palossa 1752 ja samalla myös ”ihanat kellot” (herlige klockor) oli menetet- 
ty. Vuonna 1759 lähetetyssä kiertokirjeessä kuvaillaan useiden korjaus- 
tarpeessa olevien kirkkojen kuntoa sanoilla ”täysin rappeutunut” (alldeles 
förfallna) tai ”iästä johtuen rappeutunut” (af ålder förfallna). Lillhäradin 
kirkko oli niin huonossa kunnossa, ettei seurakunta voinut ilman suur- 
ta vaaraa (icke utan mycket äfwentyr) kokoontua jumalanpalvelukseen. 
Vuonna 1811 kuulutettiin keräys Varnhemin luostarikirkon tarpeisiin, 
ja sitä varten kerättiin kaksi kolehtia vuosina 1817 ja 1819. Perusteluna 
esitettiin, että ikivanha ja kuuluisa kirkko oli tuhoutunut tulipalossa. 


Tavoite, teoria ja metodi 


Tässä luvussa haluamme yhtäältä selvittää varhaismodernien kolehti- 
keräysten käytännöt, erityisesti mihin eri tarkoituksiin kolehteja ke- 
rättiin. Toisaalta haluamme tutkia, voidaanko kolehtikeräykset nähdä 
— kuten me olemme tässä päättäneet ilmiötä kutsua — arkipäiväisen reg- 
nalismin muotona. Palaamme tähän käsitteeseen myöhemmin, mutta 
ensin käsittelemme hyväntekeväisyyttä kristillisessä kontekstissa. 
Miksi ylipäätään toimia oman seurakunnan ulkopuolella asuvien ih- 
misten hyväksi, jotka tarvitsivat apua erilaisissa tilanteissa — eikö olisi 
ollut parempi, että kukin huolehtisi vain omista tarpeistansa? Kunnon 

kristitty ei sulkenut silmiänsä toisten todellisen hädän edessä, vaan seu- 
rakuntalaisten odotettiin antavan lanttinsa kolehtihaaviin. Luterilaisen 
käsityksen mukaan oikein saarnattu kristinusko tuotti nimittäin luon- 
nollisesti hedelmää siten, että kuulijat alkoivat tehdä hyviä tekoja. Tar- 
kemmin sanottuna, hyvät teot (kolehdin antaminen) eivät olleet ihmisen 
aikaan saamaa vaan Jumalan omaa työtä, joka tapahtui uskovan ihmi- 
sen kautta. Kuitenkin Lutherin suureksi pettymykseksi, kuten Kaarlo 
Arffman on todennut, luterilaisuuden painopiste tuli olemaan enem- 
mänkin opissa, kun taas todellisessa hädässä olevien avustaminen jäi 
varjoon. ”Saarna kyllä sujui puhdasoppisesti, mutta kolehtihaavissa sen 
vaikutus ei juurikaan näkynyt”.'$ Ylipäätään kehottaminen uhrien anta- 
miseen oli luterilaisesta näkökulmasta ongelmallista, sillä kehotuksia ei 
koskaan olisi pitänyt tarvita. Kolehtihaaviin pudotettu lantti saattoikin 
olla vain osoitus halukkuudesta toimia samalla tavoin kuin muutkin 
kirkonpenkeissä istuvat. 

Uuden kirkon rakentaminen, laajentaminen tai vanhan korjaaminen 
aktualisoi tarpeen hankkia seurakunnalle lisäresursseja sekä anoa ko- 
lehtikeräysvaroja koko hiippakunnan tai valtakunnan alueelta. Tällai- 
sissa tapauksissa toimittiin do ut des -periaatteen mukaan, eli annettiin 
omasta, jotta voitiin itse vastaavasti saada apua tarvittaessa. Kyse oli siis 
vastavuoroisuuden periaatteesta. Kukaan ei nimittäin tiennyt, mihin sa- 
lama iskisi seuraavan kerran. Jo apostoli Paavali korosti uhrilahjojen 
vastavuoroisuutta kirjoittaessaan Korintin seurakunnalle Jerusalemin 
kristittyjen tarpeisiin suunnatusta keräyksestä: ”Tarkoitus ei toki ole, 
että muiden tilanteen helpottuessa te joutuisitte tiukalle. Kysymys on 
vastavuoroisesta jakamisesta. Nyt on teillä yllin kyllin ja voitte lievittää 
heidän puutettaan, sitten voivat taas he yltäkylläisyydestään lievittää tei- 
dän puutettanne, ja näin toteutuu oikeus ja kohtuus.” 7 

Kolehtikeräyksiä järjestettiin 1600-luvulta alkaen Pohjois-Afrikassa 
orjiksi kaapattujen merimiesten vapauttamiseksi. Joachim Östlund ko- 
rostaa tutkimuksessaan, miten nämä keräykset manifestoivat ja ilmen- 
sivät valtiota, joka kantoi vastuuta alamaisistansa sekä odotti, että myös 
alamaiset kantaisivat vastuuta toinen toisistansa valtakunnallisen soli- 
daarisuuden raameissa. Östlundin mukaan kolehtien ideologinen funk- 
tio oli valtionrakentaminen, ja tätä ajatusta haluamme kehittää edelleen." 

Brittiläinen yhteiskuntatieteilijä Michael Billig on onnistunut osoitta- 
maan käsitteellä ”arkipäiväinen nationalismi” käytänteitä, jotka vai- 
kuttavat ennalta suunnittelemattomilla tavoilla ja jotka ikään kuin 
varkain luovat kansallista yhteenkuuluvuutta.'? Keskiajantutkija Susan 
Reynolds on puolestaan lanseerannut käsitteen regnalismi kuvaamaan 
valtakunnallista yhteisöä, joka rakentuu yhteisen hallitsijan ja lainsää- 
dännön ympärille.” Ruotsiksi tämä käsite on käännetty yleensä patrio- 
tismiksi tai valtioidentiteetiksi.” On kiinnostavaa tarkastella, kuinka 
hedelmällistä olisi vaihtaa ensimmäinen sana käsitteestä banaali tai 
arkipäiväinen nationalismi käsitteen regnalismi kanssa sanapariksi. 
Kolehtikeräykset voidaan ikään kuin nähdä banaaleina tai — ehkä pa- 
remminkin — arkipäiväisenä regnalismina. Kun kirkkokansa sai kuulla 
kolehtikeräysten yhteydessä vetoomuksia erilaisista käynnissä olevista 
hankkeista Ruotsin eri alueilta, vahvistui (tiedostamattomasti) heidän 
käsityksensä siitä, että he kaikki olivat saman yhteisön jäseniä ja yh- 
teisen hallitsijan alamaisia. Esimerkiksi vuonna 1754 sai Pohjanmaalla 
sijaitsevan Koivulahden seurakunnan väki mahdollisuuden osallistua 
kolehteihin, joita kerättiin muun muassa seuraaviin tarpeisiin: Hattu- 
lan kirkon korjaaminen tulipalon jälkeen, Porvoon kimnaasirakennuk- 
sen kunnostaminen, Vänersborgin ja Mariestadin kirkkojen korjaukset, 
Tukholman merimieshuoneen tarpeet sekä vuonna 1713 tuhoutuneen 
Wolgastin (Ruotsin Pommer) köyhäinhuoneen kunnostaminen.? Se, 
että niin sanottu Ruotsin Pommerin alue oli Ruotsin hallussa, mutta 
ei suoranaisesti osa valtakuntaa, teki Ruotsista konglomeraattivaltion 
vuoteen 1815 asti.” Viimeksi mainittu esimerkki, Wolgast, puhuu juuri 
sen puolesta, että sopiva yhteisöä kuvaava käsite on juuri arkipäiväinen 
regnalismi eikä arkipäiväinen nationalismi. 

Tilikirjat, joihin kolehtivarat merkittiin, eivät ole kovin harvinaisia, 
mutta eivät kovin yleisiäkään 1700-luvulla. Olemme päättäneet keskittyä 
kahteen seurakuntaan ja niissä kerättyihin kolehteihin, joiden tuotto oli 
suunnattu oman seurakunnan ulkopuolelle, joko oman tai toisen hiippa- 
kunnan alueelle. Perustuen sopivien lähteiden saatavuuteen on valin- 
tamme osunut Koivulahden kappeliseurakuntaan (Turun hiippakunta) 
ja Säbyn seurakuntaan (Västeräsin hiippakunta), kummatkin tapaukset 
ovat maaseurakuntia. 

Koivulahti, joka sijaitsi Mustasaaren seurakunnassa (vuodesta 1927 
ruotsiksi Korsholm) Turun hiippakunnassa, oli muodostettu omaksi 
kappeliksi neljässä kylässä olevasta kolmestakymmenestä talosta. Pui- 
nen kappelikirkko, jossa oli noin 300 istumapaikkaa, vihittiin käyttöön 
1692. Kirkkoa laajennettiin vuosisata myöhemmin, kun pari kylää lisät- 
tiin kappeliseurakuntaan.*4 Säby puolestaan sijaitsee Mälarinlaaksossa 
Arbogan ja Västeräsin välissä, Kolbäcks-joen alajuoksun itäpuolella. 
Säbyn keskiaikainen pitäjänkirkko sijaitsee Mälare-järven rannalla 
Fredenin lahdessa. Kirkossa on nykyään istuinpaikat noin 160 sanan- 
kuulijalle. Säby kuului Västeräsin hiippakuntaan.? 

Tutkimme Koivulahden ja Säbyn kolehteja kahden vuosikymmenen 
ajan, nimittäin 1751-1760 ja 1811-1820. Tutkimuksessa olisi mahdollista 
käyttää laajempaa lähdemateriaalia ja empiriaa, mutta uskomme, että 
jo tämän otoksen tarkastelulla voidaan tehdä johtopäätöksiä — ja jos ei 
muuta, se tekee ainakin tärkeän tutkimuskentän näkyväksi. 

Laajensimme tutkimustamme siten, että se kattaa myös valtakunnan 
jakaantumisen jälkeisen ajan 1809-1817, jolloin autonomisen Suomen 
oma kirkko näki päivänvalon.?* Suomi kuului vuodesta 1809 uuteen 
konglomeraattivaltioon, nimittäin Venäjän keisarikuntaan. Haluamme 
selvittää, kutistuiko kolehtikeräysten luoma yhteisö vuoden 1809 jäl- 
keen pelkästään autonimisen Suomen suurruhtinaskunnan alueelle. 
Vai onko nähtävissä todisteita siitä, että kolehtien kautta vahvistettiin 
keisarikunnan sisäistä tai ylirajallista luterilaista yhteisöä? 


Valtakunnankolehtien kerääminen prosessina 


Ruotsin kirkon organisationaalinen heikkous oli, että siltä puuttui kes- 
kushallinnosta valtakunnallinen elin, joka olisi pystynyt tekemään pää- 
töksiä koko valtakuntaa koskevista kolehdeista. Valtakunnalliset ja 
hiippakunnalliset kolehtikeräykset oli alistettu vuodesta 1693 alkaen 
valtionhallinnon hyväksynnälle, mikä tarkoitti käytännössä sitä, että 
varojenkeräämistä koskeva päätösvalta siirtyi valtiolle. Kirkossakävijän 
mahdollisuus osallistua tai olla osallistumatta tiettyyn keräykseen tieten- 
kin säilyi, mutta oikeusoppineen Halvar G. F. Sundbergin mukaan tämä 

tarkoitti sitä, että kolehdit maallistuivat ja menettivät merkitystänsä 
jumalanpalvelukseen kuuluvana osana. Eri tarkoituksia varten tehdyt 
kolehtianomukset suunnattiin kuninkaalliselle majesteetille, ja usein 
toistuvat maallisen esivallan määräämät kolehdit aiheuttivat sen, että 
kolehti menetti alkuperäisen ja vapaaehtoisen luonteensa. Lopulta ko- 
lehtikeräysten katsottiin häiritsevän jumalanpalvelusten viettoa, ja siksi 
papisto suositteli Ruotsissa vuonna 1815, että kolehtilahjoitukset laite- 
taan keräysastiaan kirkosta poistuttaessa. 

Pappissäädyssä 1751-1752 kolehdeista käytyjen keskustelujen perus- 
teella on pääteltävissä, että valtiopäiviin kokoontunut sääty toimi epä- 
virallisena kirkkohallintona. Aateliston aloitteesta papisto nimittäin 
suostui tarkastelemaan kaikkiaan 13 valtiopäiville lähetettyjä arpajais- 
anomuksia, keräyksiä (tietty summa ruokakuntaa tai manttaalia koh- 
den), kolehti- ja keräysanomuksia, jotka koskivat eri kirkonrakennus- 
projekteja, sekä laatimaan luettelon hankkeista, jotka vaikuttivat 
kiireellisimmiltä. Pappissääty arvioi tarpeita rajallisiin resursseihin näh- 
den ja etsi ”sellaista keskitietä, että rahvasta ei aivan liikaa rasitettaisi, ja 
kaikkein suurimmassa tarpeessa olevia kirkkoja ei jätettäisi täysin ilman 
apua”. Mietinnön pohjalta papisto esitti valtiopäivillä myönnettäväksi 
yksiä arpajaisia sekä kahta keräystä, mutta myös kahta hylkäävää päätös- 
tä. Muut säädyt tekivät papiston esitykseen vastaehdotuksia. Eräs raken- 
nushanke koski Mustasaaren (Vaasa) kirkkoa. Seurakunta oli pyytänyt 
saada sekä valtakunnallisen kolehdin että joka ruokakunnalta yhden 
äyrin hopearahassa. Pappissääty kuitenkin ehdotti, että kerättäisiin yksi 
äyri manttaalilta koko valtakunnan alueelta, mikä olisi pienempi rasite 
kansalle kuin jokaiselta ruokakunnalta kerättävä äyri. Talonpoikaissääty 
ei voinut hyväksyä tätä, mutta tyytyi kahteen koko valtakunnan kattavaan 
kolehtikeräykseen, ja näin myös kirjattiin kuninkaallisen majesteetin 
Mustasaaren kirkolle myöntämään kolehtikirjeeseen.?9 

Sen jälkeen, kun kuninkaallisen majesteetin kolehtikirje oli asian- 
mukaisesti allekirjoitettu, käynnistyi kymmenkohtainen keräysprosessi. 
Vakiintuneet rutiinit, jotka koskivat valtakunnallisen kolehdin kuulutta- 
mista, keräämistä ja sen ympärillä olevaa rahaliikennettä (mukaan lu- 
kien kuittien lähettäminen) näyttivät noin 1700-luvun puolivälin paik- 
keilla seuraavilta: 

1. Kolehtikirje, joka sisälsi luvan kolehdin keräykseen, lähetettiin 
Tukholmasta siihen hiippakuntaan, jossa vastaanottaja sijaitsi ja 
joka siten oli vastuussa kolehdin organisoimisesta. 

2. Tuomiokapituli lähetti kolehtikirjeen muihin valtakunnan 13 hiip- 
pakuntaan. 

3. Kaikki tuomiokapitulit kuuluttivat hiippakunnassaan keräyksen 
kolehtikirjeellä (joissakin tapauksissa ilmoitettiin myös päivä, jol- 
loin kolehti piti kerätä). 

4. Tuomiokapituli lähetti kiertokirjeen koskien kolehtia (yleensä 
useita samalla kerralla) alueen rovastikuntiin. 

5. Käsin kirjoitettu kiertokirje lähetettiin seurakunnasta toiseen ro- 
vastikunnan sisällä. Mikäli kiertokirje oli painettu, voitiin rovasti- 
kuntiin lähettää useampi kappale. 

6. Kolehdit kerättiin seurakunnissa. 

Kerätyt varat lähetettiin rovasteille. 

Kun kaikki seurakunnat olivat lähettäneet kyseessä olevat kolehti- 

varat, lähetti rovasti ne hiippakunnan tuomiokapitulille. 


oN 


9. Tuomiokapituli lähetti koko hiippakunnan keräysvarat sille tuo- 
miokapitulille, jonka vastuulla kolehdin organisoiminen oli sen 
jälkeen, kun kaikki alueen rovastit olivat toimittaneet kolehdin. 

10. Vastaanottava hiippakunta lähetti keräysvarat keräyskohteeseen. 


Västeräsin tuomiokapituli vastasi Vedevägin kappelin ja koulun koleh- 
tikeräyksestä. Keräys aiottiin järjestää vuoden 1757 aikana, mutta se 
toimitettiin kotihiippakunnassa 1758. Konsistori pidätti itsellään 3 % 
keräysvaroista, jotka kerättiin oman hiippakunnan seurakunnista, sillä 
konsistorille aiheutui kuluja muihin hiippakuntiin lähetetyistä lukuisista 
muistutuksista, kuiteista sekä kerättyjen varojen kirjanpidosta.*° 

Kalmarin hiippakunnassa vallinnut käytäntö viivästytti osaltaan mel- 
ko hankalaa keräysprosessia. Siellä nimittäin osa seurakunnista päätti 
vasta vuoden lopussa lahjoittaa lisävaroja, mikäli tiettyjen kolehtikeräys- 
ten tulos oli ollut laiha. Hiippakuntakolehti oli tietysti paljon yksinker- 
taisempi hallinnoida, sillä se ei vaatinut yhteistoimintaa tai kommuni- 
kointia muiden hiippakuntien kanssa: sitä ei tarvinnut kuuluttaa eikä 
varoja siirtää vastaanottajalle toisen hiippakunnan alueella.? Porvoon 

hiippakunnan piispa Johannes Gezelius nuorempi sai isonvihan jälkeen 
apua kolehtivarojen välittämisessä langoltaan Lars Arnellilta, joka toi- 
mi pappina Tukholmassa. Tämä osoittaa henkilökohtaisten verkostojen 
merkityksen keräysvarojen toimittamisessa valtakunnan eri puolelle.?? 


Tulokset 


Hypoteesimme tutkimuskysymyksen asettelussa oli, että ylimääräisten 
(extraordinarie) ja eri kohteisiin suunnattavien kolehtien keräykset ovat 
mielenkiintoisempi tutkimuskohde kuin tavalliset, vuosittain toistuvat 
ja samoihin kohteisiin kerättävät kolehdit. Ylimääräiset kolehtikeräykset 
toivat mukanaan ajankohtaista tietoa ja uutisia eri paikoista ja alueista 
laajan valtakunnan sisällä. Eräässä vuonna 1752 lähetetyssä kiertokirjees- 
sä Turun tuomiokapituli ilmoitti hiippakunnan papistolle, että vuosit- 
tain 11 kertaa kerättävä kolehti opiskelijoiden tarpeisiin tuotti yhä vähäi- 
semmän tuloksen, joissakin seurakunnissa se oli pienempi kuin parin 
kirkonrakennuskolehdin tuotto.” Ensimmäisen tutkimusjaksomme 
aikana, vuosien 1751 ja 1760 välisenä aikana, Koivulahden kappelissa 
kerättiin 277 hiippakunta- tai valtakunnankolehtia (27,7 vuosittainen 
keskiarvo). Alimmillaan yhden vuoden aikana kerättiin 16 ja enimmil- 
lään 36 kolehtia vuodessa. Samaan aikaan Säbyssä kerättiin vastaavia ko- 
lehteja 178 kertaa (vuosittainen keskiaro 17,8), ja vuositasolla keräysten 
määrä vaihteli 15:sta 21:en.* 

Vakinainen kolehti (ordinarie kollekt) kerättiin toistuvasti samaan 
käyttötarkoitukseen, kun taas ylimääräinen (extraordinarie kollekt) toimi- 
tettiin vain muutaman kerran, tavallisesti kerran tai kaksi. Miten koleh- 
dit voidaan sitten jakaa tavallisiin ja ylimääräisiin kolehteihin ei ole it- 
sestään selvää tai yksiselitteistä. Vuonna 1748 kuninkaallinen majesteetti 
antoi luvan Tukholman merimieshuoneelle kerättävään vuosittaiseen 
valtakunnalliseen kolehtiin. Sekä Koivulahdessa että Säbyssä kerättiin- 
kin lähes vuosittain 1751-1760 kolehdit merimieshuonetta varten (poik- 
keuksena Säbyssä vuodet 1751 ja 1754). Vuodesta 1753 lähtien kerättiin 
vuosittain kolehti myös pääkaupungin serafiimilasaretille, mikä perustui 

kuninkaallisen majesteetin 1753 myöntämään ehdottomaan (ovillkorlig) 
kolehtilupaan.5 

Västeräsin tuomiokapitulin kiertokirjeessä määrättiin 1751-1759 kaksi 
tavallista vuosittain kerättävää kolehtia tuomiokapitulin tarpeisiin sekä 
yhtä monta Västeräsin kymnaasia varten. Vuonna 1760 tähän luetteloon 
tehtiin lisäys määräämällä vakinaiset kolehtikeräykset Tukholman meri- 
mieshuoneen ja lasaretin tarpeisiin. Turun ja Porvoon hiippakunnassa, 
valtakunnan itäosassa, kerättiin 1750-luvun alusta lähtien vuosittain ko- 
lehti Turun akatemian musiikkitirehtöörille.3$ Pappissäädyn valituksen 
johdosta laajennettiin vuonna 1719 köyhiä opiskelijoita varten kerättävä 
kolehti valtakunnalliseksi, koskemaan kaikkia hiippakuntia. Kaksi 
edellä mainittua Västeräsin hiippakunnan vuosittaista kolehtia, jotka 
kerättiin oman hiippakunnan kymnaasin opiskelijoita varten, vastasivat 
Koivulahdessa 11:ta vuosittaista opiskelijakolehtia vuosina 1751 ja 1752, 
ja tämän jälkeen kymmentä kolehtia vuodessa. Nämä kolehdit kerättiin, 
kun jumalanpalveluksissa oli paljon väkeä koolla, kuten rukouspäivinä, 
joulu- ja pääsiäispäivänä sekä muina suurina pyhäpäivinä. 


Taulukko 1. Koivulahdessa ja Säbyssä 1751-1760 hiippakunnittain (HK) kerättyjen 
ylimääräisten, oman hiippakunnan sisälle ja ulkopuolelle suunnattujen kolehtien 
jakautuminen. 


Koivulahti Säby 

Oma HK MuuHK Summa OmaHK MuuHK Summa 
1751 16 2 18 3 9 12 
1752 9 12 21 7 6 13 
1753 18 9 27 5 8 13 
1754 9 14 23 4 12 16 
1755 15 8 23 1 12 13 
1756 2 8 10 - 11 11 
1757 1 3 4 - 10 10 
1758 - 2 2 2 7 9 
1759 12 1 13 1 10 11 
1760 10 9 19 6 8 14 
1751-60 92 68 160 29 93 122 


Lahteet: KA, Vaasa: Koivulahden kirkonarkisto. Kollektforteckningar 1736-1840 ja kollektkassornas 
specifikationsbok 1736-1840; KA, Turku: Turun tuomiokapitulin arkisto. Handskrivna domkapitelscirku- 
lar 1724-1758 (B II 5), 1741-1759 (B II 6) ja 1759-1790 (B II 7); RA, Uppsala: Domkapitlet i Västerås. Kol- 
lektmedel 1748-1806 (vol 5); RA, Uppsala: Domkapitlet i Västerås, Cirkulärbrev 1739-1758 ja 1759-1781. 

Ylimääräisten hiippakunta- ja valtakunnankolehtien lukumäärä oli 
tutkimuskaudella 1751-1760 huomattavasti suurempi Koivulahdessa 
kuin Säbyssä. Enemmän kuin puolet (57,5 %) Koivulahdessa kerättyjen 
kolehtien vastaanottajista sijaitsi omassa hiippakunnassa, kun taas Sä- 
byssä kerätyistä kolehdeista vain noin neljännes (23,8 %) suunnattiin 
omaan hiippakuntaan. 

Lähes kaikki ylimääräiset kolehdit, jotka kerättiin vuosien 1751 ja 1760 
välisenä aikana, koskivat kirkkojen korjaamista, laajentamista tai koko- 
naan uusien kirkkojen rakentamista eri puolilla valtakuntaa. Vuonna 
1753 kerättiin valtakunnallinen kolehti Wetzlarin luterilaisen sairaala- 
kirkon hyväksi Hessenissä. Kysymys oli siis protestanttisesta kirkosta 
saksalaisroomalaisessa valtakunnassa ja Ruotsin kuninkaan roolista 
keisarin vasallina, sillä Ruotsi oli Westafalenin rauhassa luvannut taata 
protestanttien oikeudet keisarikunnassa. 

Koivulahdessa kerättiin vuonna 1752 kolehti Rantasalmen triviaali- 
koululle, vuonna 1754 Porvoon uuden kymnaasin rakentamiseen, ja ku- 
ten jo mainittiin, Ruotsin Pommerissa sijaitsevan Wolgastin köyhäin- 
talolle, vuonna 1755 Hämeenlinnan uudelle koulutalolle ja vuonna 1760 
Kronobyn hospitaalin jälleenrakentamiseen. Vaasan triviaalikoulua var- 
ten kerättiin neljä kolehtia vuonna 1759. Myös Säbyssä kerättiin varo- 
ja Rantasalmen triviaalikoululle, mutta vasta 1757, ja myös Kronobyn 
hospitaalille kerättiin varoja 1760. Harvat Säbyssä kerätyt ylimääräiset 
kolehdit, jotka eivät menneet kirkkorakennuksiin, olivat: vuonna 1751 
Alingäsin kaupunki, jonka tehdasrakennus oli tuhoutunut tulipalossa 
1749, sekä Vedevägin kirkko ja koulu vuonna 1758. 

Hiippakunta- ja valtakunnankolehteja oli siis useita vuoden aikana, 
mutta edelleen jäi useita sunnuntai- ja pyhäpäiviä, jolloin ne eivät olleet 
ajankohtaisia. Fi myöskään ollut optimaalista tai kannattavaa kerätä 
kolehteja joka kerta, kun seurakunta kokoontui jumalanpalvelukseen. 
Vuonna 1764 annettiin kuninkaallinen määräys, joka rajoitti kolehti- 
keräykset toimitettavaksi vain joka toinen viikko, koska valtakunnan 
asukkaita ei pitänyt kyllästyttää liian monilla vuosittaisilla kolehtimää- 
räyksillä, jottei kannettavat kolehdit pienene.9 

Suuren pohjansodan jälkeinen kirkkojen uudelleenrakentaminen loi 
tarpeen kolehdeille, jotka ylittivät uhrihalukkuuden. Erityisesti ne seura- 

kunnat, jotka kunnostivat omaa kirkkoansa, vapautettiin kolehdeista, 
joita kerättiin muiden seurakuntien kirkkojen (jälleen)rakentamista var- 
ten.4° 1700-luvulla vallitsikin vakiintunut käsitys siita, että hiippakun- 
nan- ja valtakunnankolehteja kerättiin niin usein, että seurakuntien ha- 
lukkuus osallistua kolehtiuhreihin heikkeni. Vuonna 1731 tehtiin ratkai- 
su, että hiippakunta jakoi seurakunnat ryhmiin, jotka olivat vastuussa 
kirkonrakennuskolehdeista. Tästä mallista luovuttiin kuitenkin jo vuon- 
na 1739, sillä se koettiin liian raskaaksi ja byrokraattiseksi. Sen sijaan rat- 
kaisuna oli kiristää kuninkaallisilla kirjeillä vuosina 1759 ja 1764 kirkko- 
hankkeiden kolehtianomuksia koskevia sääntelyjä sekä antaa määräyksiä 
rakennus- ja työn suorittamistavasta. Vuonna 1794 määrättiin, ettei koleh- 
teja kerättäisi enää tulipalossa tuhoutuneiden kirkkojen uudelleenraken- 
tamiseen. Sen sijaan kaikkien seurakuntien piti vakuuttaa kirkko palon 
varalle, sillä vuonna 1782 oli perustettu yleinen palovakuutusrahasto All- 
männa brandförsäkringsfonden. Kolehteja kuitenkin edelleen kerättiin pa- 
laneiden kirkkojen hyväksi, kuten myöhemmin tässä luvussa tulee ilmi. 


Taulukko 2. Koivulahdessa ja Säbyssä 1811-1820 hiippakunnittain (HK) kerättyjen 
ylimääräisten, oman hiippakunnan sisälle ja ulkopuolelle suunnattujen kolehtien 
jakautuminen. 

Koivulahti Säby 

Oma HK MuuHK Summa OmaHK MuuHK Summa 


1811 - - - - 5 5 
1812 - - - - 3 3 
1813 1 - 1 - 2 2 
1814 - - - - - - 
1815 - - - 1 1 2 
1816 - 2 2 - 1 1 
1817 1 2 - 2 2 
1818 - - - 1 1 2 
1819 1 - 1 - 1 1 
1820 - - - - - - 
1811-20 3 3 6 2 16 18 


Lahteet: KA, Vaasa: Koivulahden kirkonarkisto. Kollektkassornas specifikationsbok 1736-1840; Consistorii 
Ecclesiastici uti Abo Af Trycket utgifna Cirkulär Bref 1808-1812 (Abo 1813), nr 158; Consistorii Ecclesiastici 
uti Abo Af Trycket utgifna Cirkulär Bref 1813-1818 (Abo 1819), nr 117 och 178; RA, Uppsala: Säby kyrko- 
arkiv. Rakenskaper for kyrka och forsamling 1727-1824; RA, Upsala: Domkapitlet i Vasteras. Cirkularbrev 
1811-1820. 

Taulukon 2 mukaan ylimääräiset kolehdit niin Koivulahdessa kuin 
Säbyssä vähenivät voimakkaasti 1811-1820 verrattuna 1700-luvun puoli- 
välin tilanteeseen. Koivulahdessa kannettiin ainoastaan kuusi ylimää- 
räistä kolehtia, kun taas vakinaisia kolehteja kerättiin niin monia kuin 
197 kappaletta. Kolme ylimääräistä kolehtia meni kirkkohankkeille, yksi 
Porin koulurakennukseen, yksi Savonlinnan kaupunkiin, joka oli pa- 
lanut vuonna 1812 ja yksi Kiovan luterilaiselle seurakunnalle. Säbyssä 
kaikki 18 ylimääräistä kolehtia, jotka kerättiin 1811-1820, kerättiin kir- 
konrakennusprojekteihin. Kolme näistä kirkoista oli kärsinyt tulipalossa, 
mikä oli vastoin vuoden 1794 päätöstä evätä kolehtikeräykset palaneille 
kirkoille. 

Mistä ylimääräisten kolehtikeräysten voimakas vähentyminen sitten 
johtui? Kirkkojen rakennushankkeita varten kerättäviä kolehteja oli il- 
meisesti aivan liikaa. Niiden tuottama keräyssumma saattoi jäädä liian 
pieneksi verrattuna niihin ponnistuksiin, joita kuninkaalliselle majes- 
teetille lähetettävä kolehtianomus ja -kuulutukset sekä erityisesti ra- 
hansiirrot ja kirjanpito vaativat. Samaan aikaan muut mahdollisuudet 
kirkkohankkeiden osittaiseen rahoitukseen kasvoivat. Kuten jo edellä 
esitimme, vuodesta 1782 oli mahdollista tehdä kirkolle palovakuutus 
ja 1770-luvulta lähtien kotimaiset obligaatiot tulivat varteenotettavaksi 
vaihtoehdoksi kirkonkassan hallinnassa ja kasvattamisessa. Myös lai- 
nan ottaminen saattoi mahdollistaa kirkon rakennushankkeen, kuten 
myöhemmin selviää. 

Mustasaaren pitäjän ja Vaasan kaupungin yhteisen kirkon rakentami- 
seen tarkoitettu kolehtikeräys on erittäin kuvaava esimerkki odotusten ja 
todellisuuden välisestä ristiriidasta. Kävi ilmi, että kolehdista muodostui 
hankala ongelma, sillä keräysvarat eivät virranneet hankkeeseen odote- 
tulla aikataululla tai laajuudella. Keskiaikainen kivikirkko laajennettiin 
ristikirkoksi 1749-1753. Laajennustyön jälkeen kirkko vihittiin uudelleen 
käyttöön joulukuussa 1753, ja seuraavana vuonna viimeisteltiin muun 
muassa kirkon sisustus. Kirkonrakennustilien mukaan kokonaiskustan- 
nukset nousivat lähes 59 ooo taalariin. Hankkeen liikkeellepanevana 
voimana oli maaherra Gustaf Abraham Piper, joka saattoi myydä kirk- 
koon tiiliä omasta tiiliruukistansa. Maaherra ajoi tuomiokapitulin tuella 
rakennushankkeen läpi sekä pitäjäläisten että kaupunkilaisten vastus- 

tuksesta huolimatta. Kirkkohanketta varten kerättiin ensimmäinen ko- 
lehti jo 1740-luvulla. Vuonna 1752 maaherra teki aloitteen kolehtikeräyk- 
sestä, ja kolehtikirjeet lähetettiin Turun hiippakunnan seurakuntiin. 

Mustasaaren ja Vaasan kirkkohankkeelle annettiin 7.7.1752 kuninkaal- 
linen kolehtikirje, joka myönsi kaksi valtakunnallista, rajoittamatonta 
kolehtia. Näitä keräysvaroja odotellessa seurakunta nosti maaherra Pipe- 
rin aloitteesta 18 ooo taalarin suuruisen korottoman lainan Vaasan lää- 
ninrahastolta. Kesällä 1755 Turun tuomiokapituli lähetti seurakunnalle 
kerätyt 863 taalaria, jotka olivat saapuneet Turkuun. Se ei ollut paljon. 
Ongelmana oli, että laina piti maksaa takaisin lääninrahastolle ennen 
kuin valtiopäivät aloittivat työnsä 1755. Maaherra oli henkilökohtaisesti 
vastuussa lainasta ja valitti (menestyksekkäästi) valtakunnan tuomio- 
kapituleille, että vaikka Turun tuomiokapituli oli lähettänyt muistutuk- 
sen syyskuussa 1754 ja pyytänyt kolehtivarojen nopeaa toimitusta, oli 
Mustasaareen ja Vaasan kirkkohankkeelle tarkoitettuja kolehtikuulutuk- 
sia ja -keräyksiä laiminlyöty. 

Tuomiokapitulien pyydettiin tekevän selkoa laiminlyönneistänsä 
kuninkaalliselle majesteetille. Anteeksipyytelevät vastaukset, joita tuo- 
miokapitulit antoivat elokuussa 1755 osoittavat, miten kireä valtakun- 
nallinen kolehtijärjestelmä oli 1700-luvun puolivälissä (yhdeksän tuo- 
miokapitulin vastaus on säilynyt). Monissa eri hiippakunnista tulleista 
vastauksissa korostetiin, että kun kuninkaallinen kolehtikirje oli saapu- 
nut syksyllä 1752, oli seuraavan vuoden kolehtikeräysvuorot jo täynnä. 
Växjön tuomiokapituli korosti, että vuoden 1752 kuluessa tuli 25 uutta 
kuninkaallista kolehtikirjettä, vaikka edellisenäkin vuonna tulleita yli- 
määräisiä kolehteja oli vielä kuuluttamatta. Lisäksi joka vuosi kerättiin 
useita vakituisia kolehteja, ”jotka on välttämättä kerättävä”. 

Växjön hiippakunnassa oli kerätty ensimmäinen kolehti Mustasaaren 
ja Vaasan kirkolle vasta vuonna 1755, ja sen vuoksi päätettiin lähettää 
välittömästi Turun tuomiokapitulille keräysvarat, jotka vastasivat suun- 
nilleen kahden kolehtikeräyksen keskimääräistä tulosta. Mikäli kävisi 
ilmi, että Mustasaaren ja Vaasan seurakunta saisi vielä tämän jälkeen li- 
sää keräysvaroja, lähettäisiin ne seurakuntaan, kun ne saapuivat hiippa- 
kuntaan. Tavallista oli, että Mustasaaren ja Vaasan kolehdit kerättiin 
vuosina 1754 ja 1755. Pari tuomiokapitulia tähdensi, ettei ole viisasta 

kerätä samaan kohteeseen kolehtia peräkkäin. Liian lähekkäin kerätyt, 
toinen toisiansa seuraavat kolehdit näyttivät nimittäin vähentävän seura- 
kunnan anteliaisuutta. Koivulahdessa kerättyjen kolehtien perusteella voi 
kuitenkin päätellä, että ainakin Turun hiippakunnassa oli tavallista kan- 
taa kolehti samaan tarkoitukseen kahtena lähekkäisenä pyhapaivana. 

Vielä vuonna 1757 Mustalahden ja Vaasan seurakunnan rakennus- 
laina oli maksamatta Vaasan lääninrahastolle. Kriisin välttämiseksi 
seurakunta nosti 12 000 taalarin lainan Tukholmasta. Kuninkaallisen 
majesteetin vuonna 1757 antaman päätöksen mukaan kerättiin ”yleisenä 
maksuna” (som en allmän avgift), eli ei vapaaehtoisena lahjana, yksi äyri 
hopeassa jokaiselta ruokakunnalta vuosina 1759 ja 1760. Näillä keräyk- 
sillä saadut varat riittivät pelastamaan rakennushankkeen talouden. 

Kokemäen kivikirkon rakentaminen, kuten Ella Viitaniemi on osoit- 
tanut, on toinen esimerkki siitä, miten rakennushanke, johon myönnet- 
tiin valtakunnallinen kolehti kaikista kaupungeista, antoi vain keskin- 
kertaisen tuloksen.4 Parhaimmassa tapauksessa, kuten Voitto Ahonen 
on osoittanut, kolehtikeräykset antoivat merkittävän lisän paikalliseen 
kirkonrakennuskassaan.48 Esimerkiksi Pohjanmaalla Munsalan kappeli- 
seurakunta asetti uuden kivikirkon rakentamiselle ehdoksi, että se saisi 
kaksi ehdotonta valtakunnallista kolehtia. Ne myönnettiin, ja ne antoivat 
merkittävän tuoton rakennuskassaan.t9 Seurakunnan kannalta oli kes- 
keistä, miten suuri — tai pieni — keräyssummasta lopulta tuli. Mutta eri- 
tyisen merkittävää oli myös se, miten suuren osan rakennuskustannuk- 
sista kolehtivarat kattoivat. 

Ruotsin valtakunta, ennen vuotta 1809, käsitetään usein kahden valta- 
kunnan osan, Suomen ja Ruotsin yhdistelmänä. Tämä käsitys on vah- 
vasti läsnä kansallisessa historian tulkinnassa 1800-luvulta nykyaikaan 
saakka. Valtakunnanosa-ajattelua, joka varmasti oli jo olemassa varhais- 
modernissa Ruotsin valtakunnassa, täydennettiin muilla vaihtoehtoisilla 
ja vähintään yhtä vahvoilla ja läsnä olevilla tavoilla käsittää valtakunnan 
muodostuminen. Näin ollen on mielenkiintoista tarkastella, miten 
kolehtivarat siirrettiin valtakunnan osasta toiseen vuosina 1751-1760. 
Tulos esitetään taulukossa 3, jota pitää tarkastella siitä lähtökohdasta, 
että Ruotsin valtakunnan 14 hiippakunnasta vain kaksi sijaitsi itäosassa 
eli Suomessa. 

Taulukko 3. Koivulahdessa ja Säbyssä 1751-1760 kerättyjen ylimääräisten (extra- 
ordinarie) kolehtien jakaantuminen valtakunnan länsi- ja itäosien mukaan. 


Koivulahti Säby 

Yhteensä Länsiosa Yhteensä — Itäosa 
1751 18 2 12 2 
1752 21 6 13 2 
1753 26 7 12 2 
1754 22 11 16 2 
1755 23 5 13 4 
1756 10 7 11 2 
1757 4 3 10 4 
1758 2 9 1 
1759 9 1 11 1 
1760 19 6 14 4 
1751-60 158 50 121 24 


Lähteet: Katso Taulukko 1. 
Huomaa, että Koivulahdessa ja Säbyssä vuonna 1753 kerätyt kolehdit Wetzlarin hospitaalille sekä Koivulah- 
dessa vuonna 1754 Wolgastin köyhäintalolle eivät sisälly taulukkoon. 


Koivulahdessa kerättiin läntisen valtakunnan osan kohteisiin 50 ko- 
lehtia, mikä oli keskimäärin kolmasosa ylimääräisistä kolehdeista. Yh- 
teensä 68 kolehdin tuotto meni oman hiippakunnan ulkopuoliselle 
vastaanottajalle (Taulukko 1) ja niistä kolmeneljäsosaa sijaitsi läntises- 
sä valtakunnanosassa. Kolehdeista 16 kerättiin Porvoon hiippakunnan 
tarpeisiin. Jos kolehdit olisi jaettu tasan valtakunnan hiippakuntiin (yh- 
teensä 13, pois lukien Turun hiippakunta), olisi Porvoon hiippakunnan 
osuus ollut vain 5 kolehtia. 

Vastaavasti Säbyssä kerätyistä 121 kolehdista 24 kappaleen, tai joka 
viidennen, vastaanottaja sijaitsi valtakunnan itäosassa. Säbyssä kerättiin 
kokonaisuudessaan oman hiippakunnan rajojen ulkopuolisiin kohtei- 
siin 93 kolehtia, (Taulukko 1), joista ohjattiin neljäsosa keräystuotoista 
Suomeen. Kolehtien jakaminen tasan kaikkien hiippakuntien kesken 
olisi tarkoittanut 14:ää tai 15:tä kolehtia valtakunnan itäosalle. Tämä ei 
itseasiassa tarkoittanut Suomen tietoista suosimista, vaan se johtui eri- 
kokoisista hiippakunnista, joiden tarpeet poikkesivat toisistaan. 

Kuten aiemmin tässä luvussa ilmeni, saatettiin Ruotsin aikana ko- 
lehdit kerätä myös Suomen suurruhtinaskunnasta (öfver Storfurstendö- 
met Finland). Tätä termiä käytettiin 1750 Turun akatemian musiikkiti- 
rehtöörille, 1752 Kajaanin kaupungin kirkolle, 1754 Hattulan kirkolle, 
Hämeenlinnan koululle ja kahdeksalle muulle kirkolle sekä 1756 Kesä- 
lahden ja Kangasalan kirkoille annetuissa kolehtijulistuksissa. Vuoden 
1809 jälkeen kerättiin valtakunnallisia kolehteja Venäjän suurruhtinas- 
kunnassa ”koko Suomesta” (öfwer hela Finland) tai ”Suomen seurakun- 
nista” (inom Finlands församlingar) 5? 


Arkipäivän regnalismia kirkkotilan puitteissa 


Tutkimuksemme kattaa kaksi seurakuntaa, jotka sijaitsevat kahdessa 
eri hiippakunnassa, kahden eri ajanjakson aikana, 1751-1760 ja 1811- 
1820. Näin ollen, vaikka tutkimuksemme on rajattu, ovat tulokset silti 
laajemmin yleistettävissä. 1700-luvun puolivälissä kirkonrakentamista 
koskevat kolehdit olivat yleisimpiä kohteita hiippakunnittaisissa ja valta- 
kunnallisissa kolehdeissa. Samaan aikaan kuitenkin koettiin ongelmalli- 
seksi, että tämäntyyppiset ylimääräiset (extraordinarie) kolehdit olivat 
erittäin usein toistuvia, ja sen vuoksi niitä säädeltiin vuosina 1759, 1764 
ja 1794. Tutkimuksen muodostama kuva ensimmäisen ajanjakson olo- 
suhteista eroaa merkittävästi 1800-luvun alun tilanteesta. Koivulahdessa 
ja Säbyssä kerättiin 1811-1820 huomattavasti vähemmän ylimääräisiä eri 
kirkkojen rakennushankkeille suunnattuja kolehteja kuin vuosien 1751 
ja 1760 välisenä aikana. 

Hiippakunta- ja valtakunnankolehtien keräysluvat olivat vuodesta 
1693 lähtien alistettu kuninkaallisen majesteetin hyväksyttäviksi kolehti- 
kirjeiksi, mutta ne kuulutettiin ja kerättiin kirkollisen hallinnon toimes- 
ta. Jumalanpalveluksissa kävijöiden piti ymmärtää kolehtihaaviin liittyvä 
anteliaisuuden ja vastavuoroisuuden periaate. Tulipalossa tuhoutuneen 
tai muutoin suuressa korjaustarpeessa olevan kirkon tai kirkon, joka oli 
käynyt liian pieneksi kasvavalle seurakunnalle, tuli muistuttaa siitä, että 
myös oma seurakunta oli saanut apua vastaavassa tilanteessa. Myös oma 

kirkko saattoi joutua ennemmin tai myöhemmin tilanteeseen, jossa se 
olisi riippuvainen ulkopuolisesta avusta. 

Suurimmassa osassa tapauksista keräysvarat kanavoitiin valtakunnan 
rajojen sisäpuolella oleville vastaanottajille, tai Suomessa vuoden 1809 
jälkeen suurruhtinaskunnan sisällä. Koivulahden kappelissa jumalanpal- 
veluksissa käynyt väki oppi, että valtakunnassa sijaitsee erilaisia paikka- 
kuntia, kuten Mariestad ja Vänerborg tai Kungsör ja Segerstad, kun taas 
vastaavasti Säbyssa kehotettiin auttamaan muun muassa Ilomantsin, 
Sulkavan, Odensvin tai Torsåkerin seurakuntia. Konglomeraattivaltion 
eri kolkat ja koko Ruotsin kruunun alla oleva maa, tulivat tutummiksi 
joka kerta, kun valtakunnallinen kolehtijulistus luettiin saarnatuolista. 

Erityisesti usein toistuvat kolehdit eri kirkkojen rakennushankkeisiin 
kykenivät luomaan yhteenkuuluvaisuuden kokemuksen kansan keskuu- 
dessa. Valtakunnalliset kolehtikeräykset konkretisoivat ja aktualisoivat 
valtion ja kuningaskunnan yhteisenä tilana, kun taas hiippakunnalliset 
kolehdit tekivät näkyväksi alueellisesti pienemmän yhteisön. Ne muuta- 
mat kolehdit, jotka menivät varsinaisen Ruotsin valtakunnan rajojen 
ulkopuolella oleviin keräyskohteisiin, ja jotka olivat Ruotsin kuninkaan 
alaisuudessa osana ruotsalaista valtakonglomeraattia (kuten Pommeri 
vuoteen 1815 asti), tekevät perustelluksi luonnehtia laajempaa yhteisöä 
mieluummin regnalistiseksi kuin kansalliseksi. Samankaltaisen yh- 
teenkuuluvuuden kokemuksen antoivat ne kolehdit, jotka vuoden 1809 
jälkeen kerättiin Suomen suuriruhtinaskunnassa mutta osoitettiin seu- 
duille, jotka kuuluivat venäläisen imperiumin johonkin muuhun osaan. 
Ruotsin aikana kerättiin kolehteja myös vain kahdesta Suomen suuri- 
ruhtinaskunnassa sijaitsevasta hiippakunnasta, minkä olisi pitänyt he- 
rättää yhteenkuuluvaisuuden tunnetta itäisen valtakunnanosan alueella. 

Kun ylimääräisistä kirkkojen rakennushankkeisiin kannetuista koleh- 
deista tuli marginaalinen osa vuosittaisista kolehtikeräyksistä, menet- 
tivät kolehdit merkittävän osan niiden yhteisöä rakentavasta ja ylläpi- 
tävästä funktiosta. Mutta kirkkotilaan ja jumalanpalveluksiin sisältyi 
muita elementtejä, joita voidaan luonnehtia perustellusti arkipäiväiseksi 
regnalismiksi. Kirkossa kävijät tulivat tietoisiksi maallisen auktoriteetin 
väistämättömästä olemassaolosta jo pelkän rakennuksen kautta, ilmoit- 
tamalla sen ulkopuolella tai sisällä olevissa tauluissa, kenen hallitsijan 

aikana kirkko pystytettiin, korjattiin tai koristemaalattiin. Kirkot nimet- 
tiin kuninkaan tai kuningattaren mukaan, ja vierailijat näkivät kirkko- 
tilassa kuninkaallisen monogrammin katossa tai seinällä ja mahdolli- 
sesti muistotaulun valtakunnan tärkeästä historiallisesta tapahtumasta. 
1700-luvulla ryhdyttiin kehystämään hallitsijanvakuutuksia tai merkittä- 
viä kuninkaallisia puheita, ja ne ripustettiin kirkon seinälle.’ 

Poliittinen valta tuli erityisen voimakkaasti läsnä olevaksi jumalan- 
palveluksessa,5t kun seurakunta yhtyi esirukoukseen ja pyysi Jumalalta 
varjelusta, siunausta ja johdatusta kuningashuoneelle ja esivallalle. Kun 
Suomen kirkoissa väki pidättäytyi vuoden 1809 jälkeen yhtymästä pa- 
piston lukemiin esirukouksiin keisarihuoneen puolesta, oli se osoitus 
kansan halusta pitää etäissyyttä uutta esivaltaa kohtaan. Valtakunnallis- 
ten ja alueellisten kuulutusten, joita kuninkaallinen majesteetti ja eri 
viranomaiset lähettivät, lukeminen tuli pakolliseksi jumalanpalveluk- 
sissa 1600-luvun alkupuolella. Kuningas tai vallassa oleva kuningatar 
kohtasivat alamaisensa, kun heidän nimissään annettu määräys luettiin 
ja kirkkokansa nousi penkeistä ylös kuuntelemaan osoittaen näin kun- 
nioitusta hallitsijaa kohtaan. Niinä kertoina, kun penkeistä ei noustu, 
kyse ei ollut arkipäivän regnalismista, vaan päinvastoin arkipäiväisestä 
vastarinnasta pyhävaatteissa. 

Johdanto 


Papeilla oli merkittävä rooli varhaismodernin ajan Ruotsin valtakunnan 
paikallisyhteisöissä. He toimivat paikallisyhteisöissään monin tavoin 
paitsi kansan yhteiskunnallisena kasvattajana myös luottamusmiehinä. 
He olivat useissa asioissa välittäjiä seurakuntalaistensa sekä valtion, 
läänin ja hiippakunnan instituutioiden välillä. Papit jäsensivät virka- ja 
luottamustoimiaan hoitaessaan paikallisyhteisöjensä jäsenten suhdetta 
erilaisiin yhteisöihin niin alueellisessa, hallinnollisessa, kansallisessa 
kuin hengellisessä mielessä.! Papit rakensivat monissa yhteyksissä käsi- 
tyksiä siitä, millaisia yhteenkuuluvuuden ja erottavuuden piirteitä hei- 
dän seurakuntalaisillaan oli muiden ihmisten kanssa. 
Konkreettisimmin papit rakensivat seurakuntalaisilleen käsityksiä 
erimuotoisesta yhteenkuuluvuudesta, kun he antoivat näille kristillistä 
opetusta. Kristillisessä opetuksessa korostuivat jokaviikkoisissa jumalan- 
palveluksissa pidetyt saarnat, joissa papit erittelivät kuulijoiden suhdetta 
heitä ympäröivään maailmaan. Peter Ericsson on tulkinnut, että var- 

haismodernin ajan yhteiskunnassa kuulijoiden arkielämään ja näiden 
elinpiiriin kuuluneiden velvollisuuksien hahmotteleminen oli papistolle 
sekä hengellinen tehtävä että tärkeää yhteiskunnallista toimintaa.? Saar- 
nan näkökulmasta kuulijoiden elinpiiri merkitsi paitsi maallisen valta- 
kunnan ja paikallisyhteisön kaltaisia yhteisöjä, myös yksilön suhdetta 
muihin ihmisiin tämän uskonvaelluksessa. Tässä tutkimuksessa kes- 
kityn jälkimmäiseen ja tarkastelen, miten 1800-luvun taitteen luterilai- 
set paikallispapit määrittelivät erilaisia hengelliseen elämään liittyneitä 
ihmisryhmiä saarnoissa antamansa kristillisen opetuksen puitteissa. 

Ymmärrän hengelliset ryhmät instituutioiden sijasta analyyttisena 
käsitteenä. Tarkoitan sillä tapoja, joilla papit määrittelivät saarnoissaan 
ihmisten yhtäläisyyksiä ja eroja muihin ihmisiin, muodostaen siten 
erilaajuisia ryhmiä yksilöiden uskonelämän näkökulmista. En analysoi 
niinkään kristityn elämän ulkoisia toimintoja, vaan tarkastelen ihmis- 
ten välisten suhteiden rakentumista yksilön uskoon ja jumalasuhtee- 
seen liittyvien teemojen avulla. Papit jäsensivät uskonelämän rakentu- 
mista saarnojensa omista, kristillistä uskoa käsittelevistä lähtökohdista 
käsin.5 Tarkastelen hengellisten ryhmien rakentamista ennen kaikkea 
ilmiönä, jossa papit määrittelivät ihmisten keskinäistä yhteenkuulu- 
vuutta opettaessaan kuulijoilleen, millaisia olivat yksilön uskon luonne 
ja merkitys sekä millainen oli ihmisen tie pelastukseen. Hengellisten 
ryhmien määrittely ei siis sellaisenaan tarkoittanut esimerkiksi kansal- 
listunteen kaltaisen, jaetun yhteenkuuluvuuden tunteen tietoista luo- 
mista. Hengelliset ryhmät eivät kuitenkaan olleet irrallisia kansallisista 
yhteisöistä esitettyjen käsitysten kanssa. Molemmat olivat kiinteä osa 
maailmankuvaa, jossa yksilö oli samanaikaisesti hyvä kristitty ja maalli- 
sen valtakunnan jäsen. 

Viime vuosikymmeninä pohjoismaisessa poliittisten kulttuurien his- 
torian tutkimuksessa on kiinnitetty huomiota uskonnolliseen kieleen ja 
varhaismodernin saarnan rooliin yhteisöjen määrittelemisen välineinä. 
Pitkää r700-lukua käsittelevä tutkimus on kuitenkin keskittynyt pää- 
asiassa ylemmän papiston ja valtiollisten juhlallisuuksien painettuihin 
saarnoihin. Näiden saarnojen sisältö oli yleensä enemmän sidoksissa 
ympäröivään päiväpoliittiseen tilaisuuteen, ja ne oli suunnattu lähinnä 
valtakunnan eliitille. Yhteisöjen määrittelemistä on tarkasteltu myös 

muissa erityisissä jumalanpalveluskonteksteissa, kuten juhla- tai kenttä- 
jumalanpalvelusten yhteydessä pidetyissä saarnoissa. Myös näiden saar- 
naustilanteiden luonne erosi paikallisseurakunnissa pidetyistä jumalan- 
palvelussaarnoista. Aiemman tutkimuksen kohteena olleiden saarnojen 
päiväpoliittisen luonteen takia analyyseissa ovatkin korostuneet esimer- 
kiksi kysymykset valtion rakenteesta tai kansallisista ja tunnustukselli- 
sista yhteisöistä.* 

Paikallisyhteisössä pidetty saarna oli luonteeltaan jossain määrin eri- 
lainen verrattuna edellä mainittuihin päiväpoliittisissa yhteyksissä pi- 
dettyihin saarnoihin, vaikka saarnoissa käytetyt diskurssit olivat usein 
keskenään hyvin samankaltaisia. Paikallissaarnoissa osallistuminen 
ajankohtaiseen yhteiskunnalliseen keskusteluun ei ollut usein niin 
näkyvä teema. Tämä ei kuitenkaan tee paikallissaarnasta vähemmän 
relevanttia tutkimuskohdetta varhaismodernien poliittisten kulttuurien 
näkökulmasta. On esitetty, että paikallispappien antama opetus kuuli- 
joiden oman elinpiirin viiteryhmiin kuuluvasta arkielämästä oli usein 
konkreettisempaa yhteiskunnallista kasvattamista kuin esimerkiksi val- 
tiollisen ideologian opettaminen. Papit jäsensivät uskonnollisen kielen 
avulla kuulijoilleen ympäröivää maailmaa ja todellisuutta sekä määrit- 
telivät, miten kuulijoiden tuli käyttäytyä osana kyseistä kokonaisuutta. 
Hahmottelemalla erilaisia uskonnollisia identiteettejä papit toisaalta 
rakensivat samanaikaisesti pohjaa kuulijoiden poliittisen yhteisön jäse- 
nyydelle.? Paikallissaarnoissa yksilön uskonvaellukseen ja sen reunaeh- 
toihin liittyneet määritelmät olivat usein oleellisimpia viiteryhmiä, 
joiden avulla paikallispapit jäsensivät kuulijoidensa elämänpiiriä sekä 
näiden suhdetta muihin ihmisiin. 

Vuoden 1686 kirkkolaissa saarnalle määritellyt tehtävät liittyivät tiu- 
kasti kuulijoiden hengellisen rakentamisen eri puoliin. Kaikkia muita 
teemoja, mukaan lukien varsinaisia yhteiskunnallisia asioita, tuli käsitel- 
lä varoen.’ Yleensä papit korostivat julistuksessaan valtakunnan viralli- 
sia arvoja. Myös oppinein ja korkeimmissa viroissa oleva osa papistosta 
saarnasi yhteiskunnalliseen arvomaailmaan liittyneistä asioista varsin 
maltillisesti verrattuna ajan muuhun julkiseen keskusteluun. Pääasialli- 
sesti heidän saarnansa heijastelivat muualla jo aiemmin tapahtuneita 
aatteellisia muutoksia.’ Aatteellisten muutosten suhteellinen hitaus ko- 

rostuu, kun tarkastellaan paikallispapistoa. Norjaa käsittelevässä tutki- 
muksessa on argumentoitu, että paikallispapiston saarnoissa jatkuvuus 
oli yleensä ilmeisempää kuin yhteiskunnallisten muutosten seurailemi- 
nen. Vaikka Øystein Viken ja Thomas Slettebø ovat keskittyneet lähinnä 
valtionrakennuksen näkökulmiin pitkällä 1700-luvulla, heidän perustel- 
lun tulkintansa mukaisesti paikallispapisto pyrki yhteiskunnallisiin tee- 
moihin liittyneissä saarnoissaan ylläpitämään luterilaisen opin mukaisia 
traditioita ja pitäytymään kristinopin perusteiden opettamisessa." Vaik- 
ka aihepiiriä ei ole toistaiseksi tutkittu systemaattisesti Ruotsin — jossa 
papiston liikkumavara oli valtapoliittisissa asioissa jossain määrin suu- 
rempi kuin absolutistisessa Tanska-Norjassa — paikallispapiston osalta, 
Pasi Ihalainen on yleisellä tasolla esittänyt jo aiemmin samansuuntaisia 
tulkintoja." 

Myös tässä tutkimuksessa havainnollistan pitkien aikavälien jatku- 
vuuksia ruotsalaisen paikallispapiston puhetavoissa, mutta samalla tuon 
aiemmin esitettyihin tulkintoihin tuoreen näkökulman tarkastelemalla 
sellaisia saarnoja, joissa ylläpidettiin traditioita hyödyntämällä olemassa 
olevaa saarnakirjallisuutta. Saarnakirjallisuus, joka tarkoitti pääasialli- 
sesti postilloja, oli luonteeltaan saarnaamisen malliksi tarkoitettua, yleis- 
tä kristinopin opettamista. Sen avulla papisto välitti käsityksiä hengelli- 
sistä ryhmistä ajan tunnustetun luterilaisen opin tulkinnan puitteissa. 
Saarnakirjallisuuden tarjoamat mallit olivat yleisluontoisia. Niissä esi- 
tettyjä hengellisten ryhmien määritelmiä hyödynnettiin usein pitkänkin 
ajan kuluttua ja erilaisissa konteksteissa, kuin ne oli kirjoitettu. Näin 
saarnakirjallisuuden käyttäminen korosti jatkuvuutta kristillisen teolo- 
gian mukaisten hengellisten ryhmien määritelmissä. 


Tutkimusaineisto ja -menetelmä 


Aiemmassa tutkimuksessa on huomioitu vähänlaisesti saarnakirjallisuu- 
den rooli varhaismodernin ajan paikallispapiston antaman kristillisen 
opetuksen sisällössä. On korostettu, että yliopistossa pappisoppilaita 
kehotettiin opettelemaan valmistamaan saarnansa itse sen sijaan, että 
he olisivat lainanneet tekstinsä postilloista.'? Papit kuitenkin käyttivät 


JUMALAN PALVELUSSAARNA HENGELLISTEN RYHMIEN MÄÄRITTELIJÄNÄ 1800-LUVUN ... 241 


https://doi.org/10.21435/ht.289 


aktiivisesti postilloja. Esimerkiksi laajemmissa kirkkohistoriallisissa pe- 
rusteoksissa on todettu lähinnä yleisesti, keiden kirjoittamia postilloja 
Ruotsin valtakunnan papisto hyödynsi saarnankirjoituksensa tukena." 
Esko M. ja Tuija Laine ovatkin huomauttaneet, että lähdeaineiston ja tut- 
kimuksen vähäisyyden takia postillojen käytöstä suomalaisen papiston 
saarnanvalmistuksen tukena ei juuri tiedetä. He kuitenkin esittävät ylei- 
sesti, että postilloja käyttämällä papit välittivät kuulijoilleen vaikutteita 
erilaisista aihepiireistä. '* 

Tutkimuksessani analysoin Rauman kirkkoherra Erik Levanin (1746- 
1837) saarnakäsikirjoitusten avulla, kuinka paikallispapisto eritteli juma- 
lanpalvelussaarnoissaan kuulijoilleen erilaisia hengellisiä ryhmiä. Levanin 
saarnakäsikirjoitusten kokoelmaa säilytetään Suomen kirkkohistoriallisen 
seuran arkiston kokoelmissa Kansallisarkistossa.5 Kokoelmassa on Leva- 
nin pappisuran ajalta yhteensä 117 joko kokonaista saarnaa tai saarnan 
osaa. Analyysi koostuu 16 sellaisesta Levanin saarnakäsikirjoituksesta, 
joihin hän on merkinnyt käyttämänsä kirjallisuuden, ja joiden pohjal- 
ta hän on vähintään suurella todennäköisyydellä saarnannut Raumalla. 
Käyttämäni saarnat on kirjoitettu vuosien 1788 ja 1813 välillä. Kahdesta 
käsikirjoituksesta puuttuu vuosiluku. Saarnoista 11 on kirjoitettu suo- 
meksi ja viisi ruotsiksi. Aineistosta suurin osa on tavanomaisten sun- 
nuntai- tai pyhäpäivien jumalanpalvelusten saarnoja ja viisi on rukous- 
päiväsaarnoja. Aineisto antaa monipuolisen kuvan siitä, miten Levan on 
määritellyt Rauman paikallisyhteisölle antamansa kristinopetuksen puit- 
teissa seurakuntalaistensa kuulumista erilaajuisiin hengellisiin ryhmiin. 

Saarnakirjat, joita Levan hyödynsi saarnakäsikirjoituksissaan, olivat 
hänen aikansa yleisintä ja ajankohtaisinta hengellistä kirjallisuutta. Ne 
olivat laajalle levinneitä papiston keskuudessa. Tätä tutkimusta varten 
tarkastelluissa saarnoissa hän viittasi yhteensä seitsemään 1700-luvun 
puolivälin jälkeen ruotsin kielellä julkaistuun teokseen tai teossarjaan.'* 
Kirjat käsittivät erityyppisten saarnojen valmistelun apuvälineiksi tar- 
koitettuja saarnakirjallisuuden lajeja, eli evankeliumipostilloja, epistola- 
postilloja ja saarnamanuaaleja. Yksittäisissä saarnoissaan Levan hyödyn- 
si vaihtelevilla tavoilla saarnakirjallisuuden tarjoamia malleja. Ajoittain 
hän saattoi siteerata saarnakirjojen tekstiä sanatarkasti, mutta ajoittain 
hän sovelsi niiden sisältöä hyvin itsenäisesti." 

Tutkin saarnoja puhetekoina. Analyysini kiinnittyy erityisesti Quentin 
Skinnerin kielellisen kontekstualismin tutkimuksessa korostamaan nä- 
kökulmaan, jonka mukaisesti kielenkäytön avulla tehdään asioita. Saar- 
noissaan Levan on aina ottanut kantaa erilaisiin hengellisiin ryhmiin 
liittyviin määritelmiin antaen niille erilaisia ja eritasoisia merkityksiä. 
Analysoin, mitä Levan on tehnyt oman aikansa kielellistä taustaa vasten, 
kun hän on eri yhteyksissä määritellyt erilaisia hengellisiä ryhmiä rau- 
malaisen paikallisyhteisön kontekstissa. Sen sijaan se, millaisia motiive- 
ja Levanilla on ollut kirjoittaessaan saarnojaan tai miten hänen yleisönsä 
on todellisuudessa ymmärtänyt ne, ei ole oleellista saarnoissa tehtyjen 
puhetekojen tulkinnassa. Tarkastelen paikallisesti muotoutuneiden po- 
liittisten kulttuurien näkökulmasta, millaisia valintoja Levan on tehnyt 
rakentaessaan saarnakirjojen pohjalta erilaisten hengellisten ryhmien 
määritelmiä. Oleellisia ovat Levanin tavat soveltaa saarnakirjallisuutta 
omassa ajassaan ja toimintaympäristössään. Tämän johdosta tarkastelen 
saarnoissa käytettyä kirjallisuutta ja ajan yleisempiä teologisia virtauksia 
ennen kaikkea ajan saarnojen kielenkäyttöä kontekstoivana materiaalina 
sen sijaan, että analysoisin teologisia vaikutushistorioita.'9 

Vaikka Levanin saarnoissaan hyödyntämä saarnakirjallisuus on ko- 
konaisuudessaan edustanut omalla ajallaan hyväksyttyjä luterilaisen 
opin muotoiluja, niissä on keskenään erilaisia painotuksia siinä, mi- 
ten käsiteltäviä teemoja ja kristillisen uskon eri puolia on lähestytty. 
Varhaisemmassa homileettisessa tutkimuksessa onkin usein pyritty 
kategorisoimaan saarnaajien tekstejä tiettyihin vakiintuneisiin teolo- 
gisiin suuntauksiin kuuluviksi, samoin kuin erittelemään saarnoissa 
ilmeneviä vaikutteita erilaisten ideaalityyppien alle. Myös Levanin saar- 
noissa käytettyä kirjallisuutta on tulkittu paljon teologisten kategorioi- 
den näkökulmista. Esimerkiksi J. J. Rambach oli hallelaisen pietismin 
näkyvimpiä edustajia, minkä johdosta hänen postillaansa, jota hyödyn- 
nettiin Ruotsissa paljon, on perustellusti tarkasteltu kyseisen teologisen 
suuntauksen näkökulmasta. Sen sijaan pietismin eri muotojen vaiku- 
tuksia Anders Gradinin ja Michael Fantin saarnateoksiin on tulkittu eri 
tavoin.” En kuitenkaan sellaisenaan rakenna analyysiäni saarnoissa käy- 
tettyjen kirjallisuuslähteiden pohjalta rakentuvien teologisten mallien, 
kuten kirkkokäsitysten, erittelyyn. 

Ei ole nimittäin ongelmatonta, mikäli ihmisryhmien määrittelyä kes- 
kitytään tarkastelemaan teologisten kategorioiden näkökulmasta silloin, 
kun saarnoja analysoidaan osana paikallisesti muotoutuneita poliittisia 
kulttuureita. Ajan papisto otti saarnoihinsa vaikutteita useista erilaisista 
suuntauksista ja saarnakirjoista sen mukaisesti, mikä oli kunkin saar- 
nan sisällön ja saarnaustilanteen kannalta soveltuvinta.” Esimerkiksi 
tietyn saarnakirjan hyödyntäminen, tiettyjen käsitteiden käyttäminen tai 
tietyn kuulijoiden puhuttelutavan hyödyntäminen ei sellaisenaan osoita, 
että saarnaaja olisi edustanut puhtaasti tietylle teologiselle suuntaukselle 
tyypillisiä käsityksiä.?? Ymmärrän Levanin puheteoissa esiintyneet tavat 
rakentaa käsityksiä erilaisista hengellisistä ryhmistä poliittiseksi vaikut- 
tamiseksi, jota hän teki paikallisyhteisönsä keskuudessa. Näin analysoin 
Levanin saarnoja toimintana, joka määritteli hänen raumalaista kuulija- 
kuntaansa ympäröinyttä sosiaalista todellisuutta. 

Hengellisten ryhmien näkökulmasta ihmisen uskoon ja pelastukseen 
liittyneet ajattelumallit olivat paikallissaarnoissa erityisen tärkeitä. Nii- 
den puitteissa Levan hahmotteli saarnoissaan hengellisessä mielessä 
ihmisiä erottavia ja yhdistäviä piirteitä näkyvimmin kolmella tavalla, 
jotka muodostavat rajauksen tälle tutkimukselle. Tarkastelen, millaisia 
merkityksiä Levan antoi ihmisen henkilökohtaiselle uskolle, mitä mer- 
kitsivät oikeaoppisen uskon rajat ja millaisena näyttäytyi ajatus koko 
ihmiskunnan mahdollisuuksista pelastukseen. 


Erik Levan Rauman seurakunnan palvelijana 


Erik Levan syntyi Karjalohjalla, nykyisellä Uudellamaalla, jouluaattona 
vuonna 1746. Hänen vanhempansa olivat lukkari Erik Barckman ja 
Greta Johansdotter. Levan opiskeli Kuninkaallisessa Turun Akatemiassa 
ja hänet mainitaan ensimmäisen kerran ylioppilaana uusimaalaisessa 
osakunnassa helmikuussa 1765. Hänet vihittiin papiksi Turun hiippa- 
kunnassa huhtikuussa 1777. Levan siirtyi välittömästi pappisvihki- 
myksensä jälkeen Rauman kirkkoherra Adam Gerhard Sackliniuksen 
apulaiseksi. Hänestä tuli Rauman kappalainen vuonna 1788 ja kirkko- 
herra vuonna 1806 edeltäjänsä kuoleman jälkeen. Levan nimitettiin 

lääninrovastiksi vuonna 1820. Hän kuoli keväällä 1837 täytettyään juuri 
90 vuotta. Levanin puoliso oli Hedvig Åberg vuodesta 1785 alkaen. Hei- 
dän poikansa Johan Erik Levan oli vuodesta 1813 alkaen isänsä apulai- 
nen ja tämän kuoltua Rauman kirkkoherra.” 

Levanin teologisista näkemyksistä on säilynyt vähän tietoa. Opiskelija- 
matrikkelissa annettujen luonnehdintojen mukaan Levan oli kuitenkin 
”tyynimielinen, hurskas mies ja uskollinen virkansa toimissa”. Hän oli 
ilmeisen pidetty seurakuntalaistensa keskuudessa jo kappalaisaikanaan, 
mistä kertoo muun muassa paikallishistorian kuvaus hänen menestyk- 
sestään vuoden 1787 kappalaisenvaalissa. Rauman paikallishistoriassa 
todetaan, että Erik Levan jatkoi edeltäjänsä Sackliniuksen tavoin seura- 
kuntalaisten kasvattamista nuhteettomaan elämäntapaan pyrkien myös 
aktiivisesti edistämään näiden kristinopin tuntemusta. Ajoittain seura- 
kuntalaisten ja kirkkoherran välille myös syntyi konflikteja, esimerkiksi 
epäjärjestyksestä seurakuntasalissa ja papiston palkkaeduista. Levan 
hoiti virkatehtäviään pitkään, sillä hänellä oli hyvä terveys myös van- 
huutensa päivinä.?t 

Rauma oli jaettu ajalle tyypilliseen tapaan kaupunki- ja maaseurakun- 
taan, kun Levan hoiti siellä papinvirkojaan. Turun hiippakuntaan kuu- 
lunut Rauman seurakunta oli konsistoriaalinen. Jumalanpalveluksia 
pidettiin suomeksi kaksi kertaa joka sunnuntai, ja ruotsiksi pidettiin 
kerran kuussa yksi jumalanpalvelus. Sama papisto ja kirkkotila palveli- 
vat sekä maa- että kaupunkiseurakuntaa. Seurakuntaelämään liittyneet 
käytännön asiat, kuten penkkijärjestys, kiristivät ajoittain kaupunki- ja 
maaseurakunnan jäsenten välejä. Väestökirjanpidollisten aineistojen 
mukaan Rauman maa- ja kaupunkiseurakuntaan kuului 1800-luvun 
taitteessa yhteensä vajaa 3 ooo ihmistä. Väestönkasvu oli merkittävää 
1700-luvun loppupuolelta alkaen. Sisäinen muuttoliike oli suurehkoa 
maaseurakunnan alueelta kaupunkiseurakunnan alueelle.?6 

Rauma oli ajalleen varsin tyypillinen, pienehkö ja maaseutumainen 
kaupunki. Ulkoisesti kaupunkialue alkoi erottautua selkeämmin ympä- 
ristöstään vasta 1800-luvun aikana. Rauman asukkaiden keskimääräi- 
nen sosiaalinen tausta koostui 1800-luvun taitteessa alemmista sää- 
dyistä ja erilaisista työläisammateista. Kaupungin säätyläisten määrä 
oli pieni. Talonpoikais- ja työläisammattien lisäksi Rauman arkea väritti 

kaupankäynti Itämeren piirissä. Määrällisesti merikauppa oli kuiten- 
kin rajallista ja koostui pääasiassa puutavarasta ja maataloustuotteista. 
Valtaosa Raumalta käydystä kaupasta suuntautui Satakunnan alueelle. 
Kaupankäyntiin tarkoitettuja laivoja Raumalla oli 1700-luvun lopulla ja 
1800-luvun alussa noin kahdenkymmenen molemmin puolin.? 

Paikallishistorian perusteella varhaismodernille ajalle tyypilliset ku- 
vaukset papiston nuivasta suhtautumisesta seurakuntalaisten elämän- 
tapoihin olivat myös osa raumalaisen paikallisyhteisön arkea. Kirkolli- 
sen ja hallinnollisen lähdeaineiston mukaan paikkakunnan papisto 
kiinnitti jatkuvasti huomiota seurakuntalaisten toimintaan. Rauman 
seurakuntaelämässä moitittiin 1700-luvun kuluessa suuressa määrin 
muun muassa seurakuntalaisten juopumusta, siveetöntä elämäntapaa 
ja kotitalouksien sisäisiä ristiriitoja. Esimerkiksi Levanin esimies, rovasti 
Sacklinius kiinnitti 1700-luvun lopulla erityistä huomiota siihen, kuinka 
sekä huvitteleva nuoriso että kapakoiden asiakkaat aiheuttivat häiriötä ja 
epäjärjestystä paikallisyhteisössä.? 

Rauman seurakuntaelämään vaikuttivat 1700-luvun aikana myös 
Vakka-Suomen kansanherätykset. 1700-luvun puolivälin jälkeen Var- 
sinais-Suomen ja Satakunnan alueen hurmokselliset herätykset, esimer- 
kiksi Liisa Eerikintyttären johdolla, aiheuttivat keskustelua papiston 
piirissä. 1770-luvun herätysten aikaan Turun tuomiokapituli neuvoi 
Rauman kirkkoherra Sackliniusta kohtelemaan herätysten koskettamia 
ihmisiä lempeästi ja rauhallisesti. Vaikka satakuntalaisen papiston suh- 
tautuminen herätyksiin oli vaihtelevaa, yksi alueen herätysten piirteistä 
oli se, että liikehdintä ei pyrkinyt horjuttamaan kirkon auktoriteettia. 
Herätyksissä pyrittiin ennemminkin ohjaamaan sielunhädässä olevia 
ihmisiä papiston puoleen. Ne eivät herättäneet huolta kirkollisissa viran- 
omaisissa. Varsinainen hurmoksellinen herätys myös väheni vuosisadan 
loppua kohti. 1800-luvun alussa Irjanteen Leenan johtama ekstaattinen 
liikehdintäkään ei aiheuttanut Raumalla ja sen ympäristössä erityisiä 
konflikteja. Esimerkiksi Lapin seurakunnan alueella he saivat pitää 
1810-luvulla seurojaan tuomiokapitulin luvalla.?9 

Sisäinen usko ihmisiä määrittelevänä tekijänä 


Saarnan näkökulmasta ihmisten elämän päämäärä oli uskoa ja pelastua. 
Sen saavuttamisen kuvaamiseen luterilainen papisto hyödynsi 1700- 
luvulla ennen kaikkea tulkintaa armon järjestyksestä (ordo salutis), jonka 
avulla he kertoivat uskonvaelluksesta ihmisen elämässä. Armon järjes- 
tys oli reformaatioajan ajatuksien pohjalta 1600-luvun loppupuolella ja 
1700-luvun alkupuolella muotoiltu järjestelmällinen kuvaus ihmisen 
kääntymyksen ja pelastuksen tien eri ajallisista vaiheista, jotka etenivät 
aina kutsusta ja kääntymyksestä uudestisyntymiseen ja uudistumiseen. 
Ihmiselämän näkökulmasta uskon muodostuminen oli luonteeltaan 
moniosainen prosessi.” 

Levan mainitsi saarnoissaan ajoittain eksplisiittisesti armon järjestyk- 
sen. Hän ei kuitenkaan eritellyt siihen sisältyviä vaiheita erityisen tar- 
kasti. Levanin saarnojen pohjalta ei ole yksinkertaista osoittaa suoraan, 
millainen oli hänen tulkintatapansa armon järjestyksen tarkasta raken- 
teesta. Yleisemmällä tasolla hänen saarnoistaan välittyy kuitenkin sel- 
keä kuva siitä, että ihmiset olivat keskenään erilaisissa vaiheissa uskon 
prosessia. Tämä näyttäytyi niissä tavoissa, joiden mukaisesti Levan eri 
yhteyksissä määritteli tosiuskovat yksilöt omaksi hengelliseksi ryhmäk- 
seen, kun hän pyrki antamaan kuulijoilleen ohjausta näiden hengellistä 
elämää ja sen toimintoja varten. 

Tosiuskovien eli pyhien hengellistä ryhmää määrittävä piirre oli, että 
pelastuakseen yksilön tuli uskoa sydämestään. Pelkät uskonharjoittami- 
sen ulkonaiset piirteet, kuten sanan kuuleminen ja sakramenttien 
nauttiminen, eivät olleet itsessään riittäviä pyhien hengellisen ryhmän 
jäsenyyteen. Luterilaisissa tunnustuskirjoissa korostui ajatus, jonka mu- 
kaisesti kristillisen kirkon sisällä oli pyhiä ja jumalattomia yksilöitä.3? 
Yksilöllisen uskon korostaminen määrittelemällä kristityt joko pyhiksi 
tai jumalattomiksi sai jalansijaa erityisesti pietistisessä liikehdinnässä, 
jonka vaikutus levisi 1700-luvun alkupuolella Suomen alueelle Tukhol- 
man ja Baltian kautta. Yksilöllisen uskon korostaminen oli isovihan jäl- 
keisistä vuosikymmenistä alkaen enenevästi esillä myös Vakka-Suomen 
alueen väestön keskuudessa? 

Armon järjestystä seuraileviin, kuulijoiden henkilökohtaisen uskon 
vaiheisiin kiinnitettiin enenevässä määrin huomiota 1700-luvun ruot- 
salaisessa saarnaamisessa, joka oli saanut vaikutteita muun muassa pie- 
tismistä. Ajan saarnoissa ilmiö näyttäytyi usein kuulijoiden puhutteluna 
saarnan päättäneessä sovellutusosiossa kääntymättöminä, heränneinä ja 
kääntyneinä. Kuulijoiden puhuttelu, jossa hahmoteltiin henkilökohtai- 
sen uskon eri vaiheita, korostui selkeästi useissa 1700-luvun loppupuo- 
len keskeisimmissä saarnaoppaissa.34 

Levanin viranhoidon aikana yksilöllistä uskoa korostanut hengellisyys 
ilmeni Vakka-Suomessa lähinnä yksilön hartauselämän korostajana sen 
sijaan, että se olisi muodostunut erityisesti kirkkoa hajottavaksi liikeh- 
dinnäksi. Kuten todettua, myöskään Raumalla herätykset eivät näyt- 
täytyneet ajan papiston näkökulmasta erityisenä uhkana kirkon arvoval- 
lalle. 1800-luvun taitteessa alueen herätyskokoontumiset näyttäytyivät 
alueen papiston näkökulmasta lähinnä vanhan perinteen mukaisina 
kylärukouksina, joita ennemminkin suositeltiin. Myös alueen papistoa 
osallistui kokoontumisiin ja ohjasi liikehdintää lähelle kirkon toimintaa, 
vaikka Levanista itsestään ei ole säilynyt tällaisia mainintoja. Esimerkiksi 
Levanin työtoveri, kappalainen Gustaf Ilvan oli yksi alueen herätyshen- 
kisten kokoontumisten aktiivisista toimijoista. Samoin Raumalla toimi- 
neen herätyssaarnaaja Isak Lönbergin annettiin opettaa rippikoululaisia, 
mikä kuvastaa paikkakunnan papiston luottamusta häntä kohtaan 3* 

Papiston maltillinen suhtautuminen herätyksiin ei itsessään kerro 
siitä, miten Rauman papisto hahmotti seurakuntalaisten jakautumisen 
pyhiksi ja jumalattomiksi. Se kuitenkin kuvastaa, kuinka papisto pyrki 
Raumalla edesauttamaan toiminnallaan paikallisten hartauselämää ja 
korostamaan yksilön henkilökohtaisen uskonharjoituksen merkitystä. 
Myös Levan tyypillisesti määritteli saarnoissaan ihmisiä näiden henkilö- 
kohtaisen uskon mukaan pyhiksi ja jumalattomiksi. Näin hän kohdensi 
saarnansa sanomaa kuulijoidensa yksilölliseen uskonvaellukseen sovel- 
tuvaksi, mutta hahmotteli samalla määritelmiä hengellisille ryhmille. 

Levanin saarnoissa kuulijoiden määrittely pyhiksi ja jumalattomiksi 
näyttäytyi monissa erilaisissa yhteyksissä, joissa hän hyödynsi usein 
saarnakirjallisuuden tarjoamia apuvälineitä. Levanin saarnoissa pyhät 
toimivat oikein ja jumalattomia kehotettiin parannuksentekoon. Levan 

saattoi kertoa hyvin konkreettisesti ihmisten jakautumisesta näiden hen- 
kilökohtaisen uskon mukaisesti. Esimerkiksi vuonna 1803 kirjoittamas- 
saan joulusaarnassa Levan kertoi Gradinin avulla, kuinka fariseuksilla ja 
”paatuneilla juutalaisilla” ei ollut omassa ymmärryksessään hengellistä 
valoa. Levan kuvaili, kuinka samoin kuin tuolloin, myös heidän omana 
aikanaan monet niin sanotut kristityt tukahduttivat itsestään hengellisen 
valon. Nämä antoivat maailman sokaista itsensä evankeliumin valolta ja 
Kristuksen kirkkaudelta. Myös saarnan jatkona käytetyt osiot Gradinin 
tekstistä korostivat Jeesuksen sydämestään vastaanottaneita pyhiä? ja 
kovasydämisiä jumalattomia.?$ Näin Levan tulkitsi raamatunhistorian 
avulla, kuinka kaikki eivät ottaneet vastaan evankeliumia, vaikka olisivat- 
kin päässeet kuulemaan sitä. Kristittyjen keskellä oli oikein ja väärin 
toimivia yksilöitä. Ihmisen tuli tehdä sydämestään kääntymys, jotta hän 
voisi kuulua pyhiin. 

Levan puhui tematiikasta myös kuulijoiden elämäntapaan liittyvän 
opetuksen yhteydessä. Vuonna 1800 hän sovelsi saarnassaan Fantin 
postillassa esiintyneen tekstin teemaa ja rakennetta. Levan kertoi saar- 
nansa alkupuolella oman aikansa pyhien määrän vähäisyydestä ja sen 
jatkuvasta vähentymisestä muun muassa Daavidin psalmien avulla. 
Levan toi ilmi, kuinka ei ollut riittävää olla vain ulkoisesti kristitty. Ihmi- 
sen täytyi olla sydämestään ”oikein uskovainen” Jumalaa kohtaan, jotta 
ihminen voisi todella olla hänen lapsensa. Lisäksi Levan kertoi, kuinka 
uudestisyntyneiden ihmisten tuli välttää jumalattomasti elävien, huono- 
jen ihmisten seuraa niin paljon kuin mahdollista? Myöhemmin saar- 
nassaan Levan kertoi Fantin avulla, kuinka oli ikävää, että sanankuulon 
jälkeen ihmiset olivat huonossa seurassa. Tämä johti jumalattomuuteen, 
jolloin jumalanpalveluksessa kuultu saarna ei elänyt ihmisessä. Vaikka 
ihmisen oli välttämätöntä olla vähintäänkin ajoittain muiden ihmisten 
seurassa, hänen täytyi tällöinkin pidättäytyä Jumalan avulla sielunsa tah- 
raamisesta.1* 

Saarnasta havaitaan, kuinka Levan korosti pyhien ja jumalattomien 
välisen jakolinjan näyttäytyvän konkreettisesti kuulijoiden arkielämässä. 
Levanille Fantin teksti 1760-luvun alusta oli käyttökelpoinen, kun hän 
selitti tätä ajattelumallia kuulijoilleen oman aikansa ja raumalaisen pai- 
kallisyhteisön — jossa papisto myös muiden lähteiden perusteella ilmaisi 

huolensa paikallisyhteisön jäsenten elämäntavoista — olosuhteista käsin. 
Postillatekstien esimerkit paikallisyhteisöissä olevien pyhien ja jumalat- 
tomien elämäntapojen eroista olivat luonteeltaan yleisiä. Niitä oli luon- 
tevaa käyttää saarnan pohjana myös Raumalla. Fsimerkiksi pelko pyhien 
määrän jatkuvasta vähenemisestä näyttäytyi ”ikuisena ongelmana” niin 
kuningas Daavidin, Fantin vuosikymmeniä aiemmin kirjoittaman pos- 
tillatekstin kuin Levanin viranhoidon aikana. Levan rakensi hengellisiä 
ryhmiä kiinnittyen traditionaaliseen opetukseen. Pyhiin kuulumisen 
tuli olla kaikkien kuulijoiden tavoitteena. Lisäksi opetuksessa näyttäy- 
tyi merkityksellisenä, mitä pyhien piti tehdä pysytelläkseen pelastuksen 
tiellä. Pelkkä nimellinen kristillisyys ei ollut riittävää, vaan ihmisen tuli 
olla kristitty myös sisäisesti. 

Levan määritteli saarnoissaan pyhien hengellistä ryhmää myös hyö- 
dyntämällä Israelin metaforaa. Israelin käsite oli — ja on edelleen — 
tyypillinen kielikuva kristillisissä saarnoissa. Historiantutkimuksessa 
käsitteen sisältämät poliittiset merkitykset on enenevässä määrin tun- 
nustettu. Israelin käsite oli monimerkityksinen. Varhaismodernin ajan 
valtiollisissa saarnoissa käsite saattoi esiintyä useissa eri merkityksissä 
jopa yksittäisten saarnojen sisällä. Israelin käsitettä voitiin käyttää jous- 
tavasti kuvaamaan paitsi eritasoisia uskonyhteisöjä myös alueellisia, 
kansallisia ja valtiollisia yhteisöjä. Sille annetut merkitykset saattoivat 
vaihdella hyvin paljon saarnan tyypistä riippuen." Israelin metaforan 
käyttöä on tutkittu paljon pitkää 1700-lukua käsittelevässä poliittisten 
kulttuurien tutkimuksessa, vaikka tarkastelu onkin rajautunut lähinnä 
tapoihin rakentaa kansallisia yhteisöjä ruotsalaisissa saarnoissa.*” 

Israelin metaforaa käytettiin kristillisessä opetuksessa usein ”uuden 
Israelin” merkityksessä. Se viittasi konkreettisen kansan sijasta Uuden 
testamentin kuvailemiin Jumalan omiin, mikä tarkoitti uskovia hen- 
gellisessä mielessä. Uusitestamentillinen käsitys tosiuskovista — eli 
pyhistä — Jumalan uutena hengellisenä omaisuus- ja liittokansana oli 
tärkeässä roolissa muotoiltaessa luterilaista oppia. Myös Levan käytti 
teksteissään Israelin metaforaa pyhien merkityksessä. Havainnollistava 
esimerkki on hänen tapansa hyödyntää käsitettä aktiivisesti — rauma- 
laisellekin paikallisyhteisölle monen kaltaisia rasituksia aiheuttaneen 
— Suomen sodan aikana ja sen jalkeen.4 Kynttilänpäivän saarnoissaan 

vuosina 1808, 1809 ja 1813 Levan sovelsi Gradinin tekstiä kyseiseltä kirk- 
kovuoden päivältä. Levan nosti saarnoissaan esille päivän evankeliumi- 
tekstiä mukaillen käsityksen Jeesuksesta sinä ”Israelin lohduttajana”, 
jonka ruumiillista saapumista hurskas Simeon oli uskossa odottanut. 
Kristittyjen tuli uskoa ja luottaa Jeesukseen vastaavalla tavalla mutta 
hengellisessä mielessä. Levanin saarnassa kristityillä tarkoitettiin ko- 
rostetusti oikealla tavalla uskovia, eli pyhien hengellistä ryhmää. 

Levanin valinta hyödyntää raamatullista Israelin metaforaa vahvisti 
käsitystä pyhistä Jumalalle erityisenä omaisuuskansana ja siten erillise- 
nä hengellisenä ryhmänä verrattuna jumalattomiin yksilöihin. Ihmisen 
tuli kuulua hengellisesti Jumalan omiin, jotta hän pääsi osaksi Jeesuk- 
sen antamista siunauksista. Levanin tapa muotoilla Israelin käsitettä on 
kuvaava esimerkki raamatullisten yhteisömetaforien erilaisista käyttötar- 
koituksista erilaisissa saarnatyypeissä. Tutkimusperinteessä korostunut 
vanhatestamentillinen käsitys Israeliin verrattavasta kansallisesta yhtei- 
söstä oli tärkeä yhteisöllisyyttä määrittävä metafora ajan saarnoissa, mut- 
ta myös uusitestamentillisella Israelin käsitteellä luotiin yhteenkuulu- 
vuuden ja Jumalan silmissä erityisen hengellisen ryhmän määritelmiä. 
Levanin käyttämä, kristinopin mukaisia hengellisiä ryhmiä kuvaileva 
uusitestamentillisen Israelin metafora oli luonteeltaan yleinen ja vailla 
alueellisia määrityksiä. Sen sisältöä ei tarvinnut muotoilla uudelleen val- 
litsevaa päiväpoliittista tilannetta seuraillen Ruotsin ajan loppuaikoina, 
Suomen sodan aikaisena miehityskautena tai Venäjän ajan alkupuolella, 
vaikka ajan valtapoliittisilla muutoksilla oli vaikutuksia myös raumalais- 
ten arkeen. 

Pyhien hengellinen ryhmä oli tärkeä yhteisöllisen määrittelyn väline 
myös sellaisissa päiväpoliittista tilannetta eksplisiittisemmin käsittele- 
vissä rukouspäiväsaarnoissa*, joissa ajankohtaiset olosuhteet liitettiin 
osaksi yleisempää luterilaista opetusta hengellisistä ryhmistä. Levan ker- 
toi Kustaa III:n sodan aikana kahdesti hyödyntämässään rukouspäivän 
saarnassa, kuinka Israelin kansa teki kollektiivisen päätöksen palvella 
Jumalaa oikein. Teema perustui kyseisille rukouspäiville annettuun 
evankeliumitekstiin Joosuan kirjasta. Levan käsitteli aihepiiriä saarnas- 
saan kristityn sisäisen ja ulkoisen ylistyksen näkökulmasta. Hän hyö- 
dynsi saarnassaan Gradinin postillatekstiä, jossa ihmisten ulkonaista ja 

sisäistä ylistystä käsiteltiin laajalti yksilön ja hänen sydämensä näkökul- 
masta, oikean jumalanpalveluksen ja ylistyksen kontekstissa. Levanin 
saarnassa korostui ajatus oikeanlaisesta tavasta harjoittaa uskoa. Kaikki 
Jumalaa ulkoisesti ylistävät eivät ylistäneet sydämestään oikein. Kus- 
taa III:n sodan aikana tämä näyttäytyi mahdollisuutena saada Jumala 
vetämään sodan muodossa alkanut rangaistus — joka vertautui Israelin 
kansan erämaavaellukseen — pois heidän päältään. 

1810-luvun alkupuolella, kun Suomen alue oli siirtynyt Venäjän alle, 
edelleen Euroopassa jatkuneilla sodilla oli konkreettisia vaikutuksia 
myös raumalaisen paikallisyhteisön elämään. Paikallishistoria antaa 
vaatimattoman kuvan kaupungissa harjoitetun elinkeinonharjoituksen 
tilasta. Kaupankäynnin vilkastuminen oli käytännössä mahdollista vas- 
ta vuosikymmenen jälkipuoliskolla, ja Raumalla pyrittiin pitkään pitää 
kiinni vanhoista yhteyksistä Tukholmaan. Levanin puheteoissa toistui 
vahvasti kirkollisen esivallan virallinen tulkinta, joka korosti — olosuh- 
teista huolimatta — alamaisten saamaa suurta siunausta venäläisen esi- 
vallan alaisuudessa. Oman juonteensa näihin diskursseihin tuo Levanin 
yhteiskunnallinen tulkinta pyhien hengellisen ryhmän merkityksestä. 
Vuoden 1813 ensimmäisen rukouspäivän saarnaosiossaan, joka poh- 
jautui psalmien kohtaan 20:6-7, Levan käsitteli kollektiivista esivallan 
kunnioittamista ja sen puolesta rukoilua. Lisäksi hän korosti — kyseiselle 
vuodelle annetun rukouspäiväjulistuksen hengessä — Jumalan antamaa 
ratkaisevaa apua heidän kansalleen taistelussa sen ulkoisia vihollisia vas- 
taan. Saarnansa johdannossa Levan puhui Fantia sanatarkasti mukaillen 
psalmin 144 mukaisesti ”Jumalan kansasta” ja heidän saamastaan hen- 
gellisestä ja ruumiillisesta autuudesta. Hän kuitenkin puhui tässä yhtey- 
dessä ”kansasta” pyhien hengellisenä ryhmänä. Levan erotti selkeällä ta- 
valla pyhät ”maailman lapsista”, joilla hän tarkoitti jumalattomia.49? Näin 
Levan toi rukouspäiväsaarnansa eri osioissa ilmi tulkinnat sekä pyhien 
ja jumalattomien eroista että kollektiivisen kansan ajankohtaisesta tilan- 
teesta. Kuuluminen pyhiin myös edesauttoi sekä yksilön että kansallisen 
yhteisön hyvinvointia. 

Pyhien hengellinen ryhmä oli käyttökelpoinen käsite monenlaisessa 
eksplisiittisesti päiväpolittiisessa ja kollektiivista kansallista yhteisöä kä- 
sittelevässä saarnassa. Todellinen sydämen usko ja kääntymys näyttäy- 

tyivät yksilön yhteiskunnallisina tehtävinä. Papisto toteutti päiväpoliit- 
tisesti ajankohtaisten saarnojen puitteissa kuulijoidensa hengellistä 
rakentamista, eikä se toiminut vain maallisen esivallan sanoman tah- 
dottomana julistajana.5° Pyhillä tulkittiin olevan maallisen yhteiskunnan 
hyvinvointiin vaikuttavaa merkitystä, minkä avulla näiden toimintaa ja 
asemaa legitimoitiin eksplisiittisesti päiväpoliittisissa saarnoissa. Kuuli- 
joita kehotettiin tekemään kääntymys paitsi itsensä, myös yhteiskunnan 
hyvinvoinnin johdosta. Tämä näyttäytyi niin Kustaa III:n sodan aikaisen 
Ruotsin kruunun kuin Napoleonin sotia käyvän Venäjän keisarin alai- 
suudessa. Yksilöllisen uskon merkitys oli tärkeä teema myös yhteiskun- 
nallisten muutosten ja kriisien yhteydessä pidetyissä paikallissaarnoissa. 

Ihmisen sisäinen kääntymys ja henkilökohtainen usko olivat oleel- 
linen osa luterilaista opetusta ihmisen pelastumisesta, mistä johtuen 
teemaa käsiteltiin usein jumalanpalvelussaarnoissa saarnakirjallisuu- 
den tarjoamien apuvälineiden avulla. Edelliset Levanin esimerkit ku- 
vastavat, että papit määrittelivät ihmisiä näiden uskonelämän prosessin 
mukaisesti monissa keskenään erikaltaisissa paikallissaarnoissa. Sisäi- 
selle uskolle annettiin ihmisiä hengellisesti yhteen liittäviä merkityk- 
siä. Tähän liittyen korostettiin pyhien roolia esimerkiksi ihmiskunnan 
historian kulussa, paikallisyhteisön elämäntavoissa tai Jumalan uutena 
omaisuuskansana. Myös yhteiskunnan tilaa suorasukaisemmin käsitte- 
levissä saarnoissa pyhille annettiin kansallisen yhteisön ajankohtaisia 
olosuhteita edistäviä merkityksiä. 


Luterilaisuus ja ihmiskunta raameina yksilön uskolle 


Käsitykset pyhien hengellisestä ryhmästä läpileikkasivat useita erilaisia 
saarnateemoja. Pyhien — ja näistä eroavien jumalattomien — lisäksi 
Levan eritteli saarnoissaan myös muita, luonteeltaan selvärajaisia hen- 
gellisiä ryhmiä. Tällaisia olivat luterilainen usko ja ihmiskunta. Nämä 
hengelliset ryhmät eivät kuitenkaan olleet irrallaan pyhille annetuista 
merkityksistä. Levan sitoi luterilaisen uskon ja ihmiskunnan osaksi ope- 
tustaan, joka käsitteli uskon ja pelastuksen tietä ihmisen elämässä. 
Määrittelemällä oikeaoppisen kristillisen uskon rajoja luterilaiset 

papit määrittelivät samalla ihmisten kuulumista erilaisiin hengellisiin 
ryhmiin tunnustuksellisesta näkökulmasta. Ruotsin valtakuntaan kuu- 
luneilla alueilla kuulijoiden kuvailtiin kuuluvan Jumalan sanan näkökul- 
masta oikeaksi ymmärretyn opin piiriin. Levanin saarnoissa luterilaisen 
tunnustuksen merkitys korostui erityisesti tavassa kertoa luterilaisesta 
opista Ruotsin kansallisen historian pohjalta. Ruotsin kristillisyyden his- 
torian tulkitseminen valon ja pimeyden metaforien avulla oli tavanomai- 
nen keino korostaa evankelisen opin eli luterilaisuuden merkitystä valta- 
kunnan historiassa. 1700-luvulla julkisessa keskustelussa oli tyypillistä 
esittää käsityksiä valtakunnan erityisestä luterilaisesta historiasta sekä 
korostetun negatiivisesta suhtautumisesta reformaatiota edeltäneeseen 
katoliseen aikaan.” 

Osa kustavilaisen ajan valtiopäiväpolitiikassa aktiivisista papeista toki 
osoitti toiminnassaan aiempaa vähemmän katolilaisvastaisuutta.5? Var- 
haisemmassa homileettisessa tutkimuksessa on myös esitetty tulkintoja, 
ettei polemiikin harjoittamista katolilaisuutta vastaan olisi pidetty ruot- 
salaisissa saarnateoksissa enää erityisen relevanttina teemana pitkällä 
1700-luvulla. Saarnakirjallisuudessa kuitenkin esiintyi traditionaalisia 
katolilaisvastaisia diskursseja, jotka olivat soveltuvissa saarnatilanteissa 
edelleen käyttökelpoisia paikallispapistolle. Myöskään vuonna 1781 
laajennettu katolilaisten oikeus harjoittaa uskoaan Ruotsissa ei käytän- 
nössä aiheuttanut tarvetta muuttaa puhetapoja. Paikallista katolilaista 
väestöä oli lähinnä harvoissa laajempaa kansainvälistä kauppaa käyvissä 
kaupunkiyhteisöissä, joissa asui enemmän ulkomaista väestöä. 

Vuoden 1799 toisena rukouspäivänä Levan hyödynsikin Samuel 
Schulteniuksen tekstiä kertomalla roomalaiskirjeen mukaisesti, kuinka 
roomalaiset — millä hän tarkoitti paikallisia varhaisia kristittyjä — elivät 
ennen pimeydessä. Nyt nämä olivat kuitenkin löytäneet autuuden tielle 
evankeliumin opin avulla. Levan selitti, kuinka jo juutalaisilla oli ”var- 
jo valosta”. Ruotsalaisten osalta hän kertoi ”esi-isistämme, jotka elivät 
muinoin pakanallisessa pimeydessä”. Levan seuraili saarnassaan Schul- 
teniuksen antamaa mallia, mutta sovelsi sitä itsenäisesti korostamalla 
muun muassa jo mainitun ”pakanallisen pimeyden” ohessa myös ”paa- 
villista pimeyttä”55. Levan kertoi kuulijoilleen, kuinka Jumalan armosta 
saatu evankeliumin valo ei ollut tullut kaikkien kansojen osaksi. Samas- 

sa saarnassaan Levan toi esille, kuinka valon saaneen kristikuntamme 
sisällä eli monia ihmisiä, jotka elivät synnissä ja sen myötä sisäisesti 
pimeydessä. Kaikki oikean opin piirissä eläneet eivät kuuluneet pyhien 
hengelliseen ryhmään. 5* 

Levan sovelsi Schulteniuksen kristinuskon historiasta kertovaa tekstiä 
korostamalla luterilaisuutta ja painottamalla Ruotsin tunnustuksellista 
historiaa paitsi pakanuuden myös katolilaisvastaisuuden avulla. Mut- 
ta luterilaisessa maassa eläminen ei tehnyt vielä itsessään yksilöä au- 
tuaaksi, sillä hänen tuli lisäksi kuulua pyhien hengelliseen ryhmään. 
Levan hyödynsi pyhien yhteenkuuluvuutta korostavia määritelmiä 
rinnakkain kansallisia piirteitä saaneen luterilaisuuden kanssa. Tässä 
suhteessa kansallinen yhteisö ja pyhien hengellinen ryhmä eivät olleet 
toisiaan poissulkevia” ilmiöitä, kuten 1700-luvun lopun saarnoja käsit- 
televässä tutkimuksessa on ajoittain tulkittu. Kyse oli siitä, että valta- 
kunnan luterilaisen kirkon sisällä ymmärrettiin olevan sekä pyhiä että 
jumalattomia. 

Soveltamalla traditionaalista saarnakirjallisuutta Levan esitti tulkin- 
nan, jonka mukaisesti oikea kristitty oli luterilainen, mutta jokainen lu- 
terilainen ei ollut oikea kristitty. Rauman kontekstissa tämän kaltainen 
puheteko on ollut varsinaisten harhaoppien torjumisen sijasta ennem- 
minkin yleinen muistutus luterilaisen kirkon vahvasta auktoriteetista, 
joka muiden lähteiden mukaan ei ollut alueen papiston näkökulmasta 
uhattuna. Alueella esiintyneiden herätysten tulkittiinkin lähinnä hyö- 
dyttävän kirkollista toimintaa. Levanin kritiikki suuntautui ennemmin- 
kin jumalattomia kohtaan, joiden toiminta näyttäytyi paikallisyhteisön 
arjessa suurempana uhkana. Levanin korostama katolilaisvastaisuus 
kuvastaa toisaalta, kuinka tämän kaltaisen traditionaalisen diskurssin 
käyttö oli varsin mutkatonta Rauman kaltaisessa paikallisyhteisössä. Val- 
takunnan katolilainen vähemmistö, joka oli virallisesti saanut laajempia 
oikeuksia, ei käytännössä näyttäytynyt Itämeren pienen kauppakaupun- 
gin arjessa. Vaikka yhteyksiä ulkomaailmaan oli, katolilaisvastaiset 
argumentit olivat riittävän abstrakteja. Levan ei kuitenkaan tulkinnut 
kyseisiä argumentteja tarpeettomaksi polemiikiksi, sillä niiden avulla 
hän puolusti Ruotsin luterilaisen opin asemaa kertomalla kirkon omasta 
historiasta. 

Levan käsitteli ihmisten uskoa ja pelastusta myös maailmanlaajui- 
sesti. Hän puhui saarnoissaan ihmiskunnasta eli laajimmasta mahdol- 
lisesta hengellisestä ryhmästä. Se liittyi käsityksiin Jumalan yleisestä 
ihmisrakkaudesta ja kaikkien ihmisten mahdollisuudesta pelastukseen. 
Luterilaisessa tunnustuksessa Kristuksen kirkko oli luonteeltaan hen- 
gellinen ja maailmanlaajuinen. Sen jäsenyys oli mahdollinen kaikille 
ihmisille ympäri maailman, kunhan nämä olivat yksimielisiä evanke- 
liumista ja sakramenttien luonteesta.’ Koko ihmiskunnalle kuuluva, 
Jumalan tarjoama pelastus oli eri tavoin esillä 1700-luvun loppupuolen 
kirkollisessa keskustelussa. Konkreettisesti se ilmeni esimerkiksi Pro 
Fide et Christianismo -seuran lähetystoiminnassa, joka sai näkyvyyttä 
myös Turun hiippakunnan papiston keskuudessa.59? Koko ihmiskuntaa 
ja sen pelastusta koskevat teemat olivat eri tavoin esillä myös 1700-lu- 
vulla julkaistussa saarnakirjallisuudessa.°° 

Raumalaiset olivat 1700-luvun lopussa ja 1800-luvun alussa jossain 
määrin yhteydessä Ruotsin valtakunnan ulkopuolisiin ihmisiin nimen- 
omaan merenkulun kautta. Kaupunki sai käydä niin sanottua ”aktiivista 
rajoitettua tapulikauppaa”. Se tarkoitti, että Raumalta saatiin käydä puu- 
tavarakauppaa Itämeren satamiin. Muu kaupankäynti ulkomaille käy- 
tiin pääkaupunki Tukholman kautta. Ulkomaiset laivat eivät myöskään 
saaneet vierailla kaupungin satamassa. Laajempi ulkomaanpurjehdus ja 
merikauppa käynnistyivät hitaasti vasta Rauman saatua tapulikaupungin 
oikeudet vuonna 1830." Arkipäiväisiä yhteyksiä muihin maihin siis oli, 
vaikka ulkomaankaupankäynnin merkitys raumalaisten arjessa olikin 
rajoitettua myös oman aikansa mittapuilla. 

Vuonna 1802 Levan puhui Paavalin roomalaiskirjeessä kirjoittamasta 
vakuutuksesta liittyen Jumalan rakkauteen ja uuden liiton myötä tule- 
viin armon hyviin töihin, jotka oli osoitettu sekä kirjeen kohteena olleille 
roomalaisille että kaikille muillekin ihmisille. Lupaus koski kuitenkin 
ennen kaikkea pyhiä, eli hengellisessä mielessä Jumalan omia. Levan 
sovelsi saarnassaan Rambachin postillaa muun muassa käyttäen — saar- 
nassa käsiteltyä raamatunkohtaa selventäen — roomalaisten käsitettä, 
kun Rambach puhui vain yleisesti pakanoista. Saarnansa lopussa Levan 
kertoi Rambachin tekstin avulla, kuinka Jumalan suureen juhlapöytään 
ovat kutsuttuja kaikki ihmiset, mikä tarkoitti niin juutalaisia kuin paka- 

noita. Jotta ihminen pääsisi juhlapöytään, hänen tuli vastata kutsuun te- 
kemällä parannus elämässään ja uskomalla evankeliumi. Tämä tarkoitti 
todellista kääntymystä, uskoa Jeesukseen ja antamista Jumalan Hengen 
hallita itseään? 

Jumalan yleinen ihmisrakkaus ja kaikille maailman ihmisille kuu- 
luva evankeliumi olivat keino sitoa kuulijat yhteen kaikkien ihmiskun- 
nan jäsenten kanssa. Tämä tarkoitti kaikkia ihmisiä sekä heidän omana 
aikanaan että historiassa. Jumalan yleinen ihmisrakkaus tarkoitti myös 
kuulijoita itseään, jotka saattoivat Raamatun ilmoituksen mukaisesti pe- 
lastua kaikkien muiden ihmiskuntaan kuuluvien tavoin. Lisäksi kuulijat 
olivat siinä mielessä etuoikeutetussa asemassa, että he pääsivät kuule- 
maan evankeliumia. Levanin saarnoissa Jumalan yleisen ihmisrakkau- 
den teemaa käsiteltiin lähinnä yleisellä tasolla. Esimerkiksi aktiivinen 
toiminta evankeliumin edistämiseksi muiden kansojen keskuudessa ja 
näiden saattaminen pelastuksen äärelle ei ollut kuulijoiden uskonelä- 
män kannalta relevantti näkökulma, vaikka kyseinen teema olikin esillä 
ajan yleisessä kirkollisessa keskustelussa. Rajallisten ulkomaanyhteyk- 
sien takia Levanin puhe Ruotsin valtakunnan ulkopuolisista ihmisistä 
oli Rauman paikallisyhteisön näkökulmasta kuitenkin jossain määrin 
konkreettinen ja arkielämää koskettava aihepiiri. 

Jumalan erottamaton rakkaus kaikkia ihmisiä kohtaan oli teema, jon- 
ka avulla saarnoissa kuvailtiin kuulijoiden suhdetta muihin ihmisiin 
lähellä ja kaukana. Aiemmassa tutkimuksessa saarnoissa ja rukous- 
päiväjulistuksissa esiintyneitä, Ruotsin ulkopuoliseen maailmaan liitty- 
neitä diskursseja on tarkasteltu erityisesti muiden maiden ja tunnustus- 
kuntien näkökulmasta. Tästä näkökulmasta katsottuna Ruotsissa 
esitettiin kansainvälisesti vertailtuna huomattavan vähän kiinnostusta 
valtakunnan ulkopuolisiin ihmisiin ja muiden uskontokuntien edusta- 
jiin. Nämä näyttäytyivät lähinnä uhkana muusta maailmasta erilliselle 
ruotsalaiselle uskonyhteisölle, jonka ymmärrettiin toimivan lähinnä 
malliesimerkkinä kaikille muille maille. Myös 1800-luvun taitteen nor- 
jalaisissa saarnoissa esiintyneitä ihmiskuntaa koskeneita mainintoja on 
tarkasteltu pääasiassa kansallisuuskäsitteen kehityksen näkökulmasta.$4 

Kirkkolain mukaan saarnoissa ei saanut tarpeettomasti käsitellä 
muita maita ja alueita. Myöskään Levan ei puhunut tarkastelemissani 

saarnoissa eksplisiittisesti muista maista ja alueista. Hän esitti katolilais- 
vastaisuutta ja puolusti luterilaisuutta opillisista ja institutionaalisista 
näkökulmista käsin. Puhumalla Jumalan erottamattomasta rakkau- 
desta kaikkia ihmisiä kohtaan Levan kuitenkin osoitti implisiittisesti 
kiinnostusta muita ja maita kansoja kohtaan. On oleellista huomioida, 
että ajatuksessa Jumalan yleisestä ihmisrakkaudesta ei ollut niinkään 
kysymys tunnustuskuntien välisistä eroista vaan luterilaiseen teologi- 
aan kuuluneesta vakiintuneesta tulkinnasta. Ajatus ei ollut 1800-luvun 
taitteessa uusi, mitä kuvastaa jatkuvuus saarnakirjallisuuden tarjoamien 
mallien hyödyntämisessä. Jumala rakasti jokaista ihmistä, joilla puoles- 
taan oli halutessaan mahdollisuus pelastua oikeaksi ymmärretyn opin 
ja sisäisen kääntymyksen avulla. 

Tämä näyttäytyi esimerkiksi Levanin vuonna 1798 kirjoittamassa ja 
sen jälkeen useamman kerran käyttämässä helluntaisaarnassa. Levan 
kertoi Johan Gustaf Bergiuksen saarnamanuaalia vapaasti soveltaen, 
kuinka Jumalan rakkaus kohdistui kaikkiin maailman asukkaisiin kaik- 
kina maailman aikoina. Yksikään ihminen ei ollut suljettu tästä rak- 
kaudesta pois. Myöhemmin Levan kertoi Bergiusta mukaillen, kuinka 
Jumalan yleinen rakkaus ”ei tule kuitenkaan eroituksetta kaikkine sen 
tuomine etuineen kaikkien ihmisten ylle”. Siihen vaadittiin ”tiettyä jär- 
jestystä”, jonka mukaisesti jokaisen tuli uskoa. Dispositionsa perusteella 
Levan hyödynsi suurelta osin Bergiuksen saarnan loppua, jonka avulla 
Levan puhui ihmisen toimintaan vaikuttavan sydämen uskon merkityk- 
sestä pelkän suun tunnustuksen sijasta.** Levan korosti siis sekä oikean 
opin että pyhien hengellisen ryhmän merkitystä. 

Tämän saarnan avulla havaitaan, kuinka Jumalan yleinen ihmisrak- 
kaus, oikea oppi ja todellinen sydämen usko näyttäytyivät Levanin saar- 
noissa saman kokonaisuuden osina, vaikkei hän jokaisessa saarnassaan 
eritellyt kyseisten hengellisten ryhmien välisiä suhteita. Sisäinen usko 
oli jokaisen maailman ihmisen päämäärä. Levan määritteli ihmisten 
jäsenyyttä erilaajuisissa hengellisissä ryhmissä luterilaisen teologian 
tarjoamien puitteiden avulla. Siten hän jäsensi yksilön pelastuksen nä- 
kökulmasta sekä kuulijoidensa paikkaa maailmassa että näiden suhtau- 
tumista lähellä ja kaukana oleviin ihmisiin. Hengellisten ryhmien 
korostaminen liittyi paikallissaarnojen yleiseen pohjavireeseen, joissa 

eriteltiin, miten ihmisen tuli uskoa ja millaiset olivat Jumalan ihmisille 
tarjoaman pelastuksen rajat ja reunaehdot. 


Hengelliset ryhmät traditioiden kuvastajina paikallissaarnoissa 


Saarnojensa avulla varhaismodernin ajan paikallispapit rakensivat eri- 
laisia käsityksiä ihmisten keskinäisestä yhteenkuuluvuudesta. Yksi kes- 
keisimmistä tavoista oli hengellisten ryhmien määritteleminen. Tässä 
tutkimuksessa analysoitujen Erik Levanin saarnakäsikirjoitusten avulla 
olen eritellyt, millaisia erottavia ja yhdistäviä piirteitä 1800-luvun tait- 
teen paikallissaarnoissa ihmisillä kuvailtiin olevan yksilöiden uskon- 
vaelluksen ja pelastuksen näkökulmasta. Pyhät ja jumalattomat, oikea- 
oppinen uskonnollinen tunnustus ja Jumalan rakastama ihmiskunta 
olivat osa kokonaisuutta, jonka avulla Levan tarjosi kuulijoilleen aineksia 
hahmottaa kristillisen uskon rakenteita, ympäröivää maailmaa ja heidän 
suhdettaan kanssaihmisiin. 

Saarnan näkökulmasta oli perusteltua määritellä ihmisiä näiden 
henkilökohtaisen uskon mukaisesti. Levan korosti tuon tuosta ihmisen 
sisäisen uskon merkitystä. 1700-luvun saarnakirjallisuudessa laajalti 
hyödynnetyn armon järjestyksen jäsentelemä ajatus yksilön uskosta 
ja sen vaiheista tarjosi papistolle välineitä kuvata ihmisiä eri vaiheissa 
uskon prosessia. Myös Levanin saarnoissa pyhät muodostivat Jumalan 
mielenmukaisten ihmisten hengellisen ryhmän. Pyhiin kuulumisen tuli 
olla jokaisen kuulijan tavoitteena. Näin Levan määritteli jumalattomat 
selkeästi pyhien hengellisen ryhmän ulkopuolisiksi ja korosti, kuinka 
pyhät olivat oikealla tiellä paitsi sisäisessä myös ulkoisessa elämässään. 
Tämä näyttäytyi paikallisyhteisön arkielämää erittelevien saarnojen li- 
säksi Kustaa III:n sodan ja Venäjän ajan alkupuolen eksplisiittisesti päi- 
väpoliittisissa rukouspäiväsaarnoissa, joissa Levan korosti saarnojen yh- 
teiskunnallisen tematiikan puitteissa käsitystä, jonka mukaisesti pyhien 
hengellisellä ryhmällä oli merkitys kansallisen yhteisön hyvinvoinnille. 

Luterilainen tunnustus muodosti rajat oikeaksi ymmärretylle uskolle. 
Sen avulla Levan muistutti, että oli olemassa oikeanlaisen ja vääränlai- 
sen kristinuskon tulkinnan piiriin kuuluvia ihmisiä. Levanin jäsenteli 

useille 1700-luvun saarnoille tyypillisellä tavalla myös Ruotsin historiaa 
luterilaisen uskon avulla. Näin hän rajasi itsensä, kuulijansa ja muut 
valtakunnan asukkaat siinä mielessä onnekkaiksi, että he olivat oikean 
opin piirissä. Katolilaisuutta vastustavat argumentit olivat 1800-luvun 
taitteen Raumalla edelleen käyttökelpoisia, vaikka ajoittain on esitetty 
tulkintoja niiden asteittaisesta vähenemisestä ajan uskontopoliittisissa 
diskursseissa. Oikean opin piiriin kuuluminen ymmärrettiin etuoikeu- 
tena, joskaan se ei itsessään pelastanut yksilöä. Ihmisen tuli syntyä hen- 
gellisesti uudestaan ja kuulua pyhien hengelliseen ryhmään. 

Levan myös hyödynsi saarnoissaan yleisiä luonnehdintoja, kuinka Ju- 
malan rakkaus oli rajatonta ja tarkoitettu erottamattomasti kaikille ih- 
misille. Luterilaiseen oppiin kuului näkemys, että jokaisella ihmisellä 
oli mahdollisuus pelastukseen evankeliumin kuulemisen ja uskomisen 
avulla. Tämä näyttäytyi Levanin saarnoissa kaikkia ihmisiä yhdistävänä 
hengellisenä ryhmänä, jossa ihmisten välisiä eroja jossain määrin häivy- 
tettiin. Näin Levan osoitti implisiittisesti kiinnostusta myös Ruotsin valta- 
kunnan ulkopuolisia ihmisiä kohtaan, vaikka ajalleen tyypillisesti Levan ei 
käsitellyt erityisen eksplisiittisesti Ruotsin ulkopuolisia alueita tai eritellyt 
tarkemmin esimerkiksi maailman ihmisten vaihtelevia mahdollisuuksia 
saada kuulla evankeliumia. Jumalan yleisen ihmisrakkauden avulla kuu- 
lijat kuitenkin sidottiin osaksi ihmiskunnan maailmanlaajuista hengel- 
listä ryhmää. Sillä tuotiin toivoa myös kuulijoille itselleen, sillä näillä oli 
kaikkien muiden ihmisten tavoin mahdollisuus uskoa ja siten pelastua. 

Määrittelemällä hengellisiä ryhmiä sisäisen uskon, oikeana ymmärre- 
tyn opin ja ihmiskunnan näkökulmista Levan eritteli reunaehtoja yksi- 
lön kristilliselle uskolle. Jokainen saattoi pelastua, mutta oikeaan oppiin 
sidotun evankeliumin kuulemisen jälkeen jokaisen ihmisen tuli kääntyä 
sydämestään. Levanin saarnoissa hengelliset ryhmät rakentuivat yksi- 
lön sisäisen uskon päämäärän ympärille, vaikka hän ei systemaattisesti 
eritellytkään näiden ryhmien välisiä eroja. Paikallistasolla erimuotois- 
ten yhteenkuuluvuuksien rakentamisessa korostuivat kristityn elämän 
kannalta keskeiset teemat. Esimerkiksi Ericssonin ja Ihalaisen aiemmin 
esittämät tulkinnat saavat tämän analyysin perusteella empiiristä vahvis- 
tusta. Hengellisiä ryhmiä rakennettiin paikallissaarnojen kuulijakunnan 
elämän kannalta mielekkäillä tavoilla. 

Levanin tavoista käyttää saarnakirjallisuutta huomataan, kuinka aika- 
kautensa julkisesti hyväksytyn teologisen kirjallisuuden tarjoamilla apu- 
välineillä papisto ylläpiti traditioita opettaessaan saarnojensa erilaisissa 
ajallisissa ja paikallisissa konteksteissa luterilaisen opin mukaisia kä- 
sityksiä hengellisistä ryhmistä. Luonteeltaan paikallissaarna siis erosi 
jossain määrin esimerkiksi valtiollisten juhlallisuuksien saarnoista, jot- 
ka olivat vahvemmin sidoksissa ajankohtaisiin päiväpoliittisiin keskus- 
teluihin. Tutkimus laajentaa Vikenin ja Slettebon esittämiä tulkintoja 
koskemaan luontevasti myös Ruotsia, sillä useat luterilaisen opin va- 
kiintuneet muotoilut näyttäytyivät vahvasti ajan saarnojen yhteisöllisen 
elämän opetuksessa. Maallisen yhteiskunnan rakenteiden ja kansallisen 
yhteisön piirteiden rinnalla yksilön hengellisen elämän ja sen reuna- 
ehtojen jäsentely oli saarnoissa kuitenkin vielä yleisemmin käytetty yh- 
teisöllisen määrittelyn väline, kuin aiempi poliittisten kulttuurien tutki- 
mus on korostanut. 

Lisäksi saarnakirjallisuuden käytön tarkastelu tuo tuoreen näkökul- 
man aiemman tutkimuksen tulkintoihin paikallissaarnojen kiinnittymi- 
sestä luterilaisen opetuksen traditioihin. Vuosikymmeniä vanhaa saarna- 
kirjallisuutta sovellettiin aktiivisesti uusiin saarnaustilanteisiin, ja niiden 
avulla määriteltiin erilaisia hengellisiä ryhmiä ja niiden välisiä suhteita. 
Vaikka saarnakirjallisuudessa painotettiin keskenään erilaisia puolia lu- 
terilaisesta opista, kristillisen opetuksen näkökulmasta ne oli kirjoitettu 
yleiseksi ja tietyssä mielessä ”ajattomaksi” malliksi. Poliittisten kulttuu- 
rien tutkimuksen kannalta on huomionarvoista, että suuremmatkaan 
yhteiskunnalliset muutokset tai ajankohtaiset yhteiskunnalliset tapah- 
tumat eivät tehneet vanhaa saarnakirjallisuutta käyttökelvottomaksi. 
Saarnakirjallisuutta sovellettiin uusiin ajallisiin ja paikallisiin tilanteisiin 
soveltuvilla tavoilla, ja ympäröivää todellisuutta tulkittiin niiden tarjoa- 
mien traditionaalisten tulkintamallien puitteissa. Saarnakirjallisuudesta 
nousevia hengellisten ryhmien määritelmiä saatettiin hyödyntää joko 
seurailemalla niitä päämerkityksen tasolla, mukailemalla niitä omin tar- 
kennuksin tai käyttämällä niitä sellaisinaan. Papit tekivät tähän liittyvät 
valintansa riippuen siitä, mikä oli heidän näkökulmastaan mielekästä 
saarnan kokonaisuuden kannalta. 

Tässä luvussa käsittelemäni Rauman kirkkoherra Erik Levanin saar- 
nat kertovat yhden esimerkin avulla varhaismodernin ajan paikallis- 
papiston saarnoille tyypillisestä ilmiöstä, eli tavoista jäsentää maailmaa 
kristinoppiin kuuluvien hengellisten ryhmien avulla. Niiden avulla papit 
opettivat kuulijoilleen luterilaisen opin mukaisen elämän perusteita 
sekä määrittelivät yksilön ja uskon suhdetta. Jumalanpalvelussaarnois- 
sa rakennettiin käsityksiä ihmisten keskinäisestä yhteenkuuluvuudesta 
kyseisen puhegenren omista ehdoista käsin. Tämä tarkoitti teemoja, joi- 
den saarnoja kirjoittaneet papit tulkitsivat olevan lähellä kuulijoidensa 
arkielämää ja näitä ympäröinyttä sosiaalista todellisuutta. Saarnat olivat 
merkittävä keino määritellä ihmisten keskinäisiä suhteita 1700-luvun 
lopun ja 1800-luvun alun paikallisyhteisöissä. Niiden avulla ei luotu 
käsityksiä yhteenkuuluvuudesta pelkästään kansallisessa, vaan myös 
hengellisessä mielessä. Tämä on tärkeä huomio, kun tarkastellaan pap- 
pien toiminnalle tyypillisiä nyansseja varhaismodernin ajan poliittisten 
kulttuurien tutkimuksessa. 

Pitäjänkokousten kielet ja käytänteet 
osana poliittisen kulttuurin muutosta 


Lauri Viinikkala 


Ella Viitaniemi 
O https://orcid.org/0000-0003-0211-6878 


Johdanto 


Ikaalisten kirkolla järjestettiin heinäkuussa 1791 pitäjänkokous, 
jota johti kirkkoherran sijaisena toimiva, pastori Carl Fredrik Häll- 
sten (1752-1828). Kokouksesta laadittiin tavanmukainen pöytäkir- 
ja, josta on luettavissa, mitä asioita kokouksessa oli esillä ja mitä 
niistä päätettiin. Tällä kertaa asialistalla oli paikallisyhteisön ja seu- 
rakunnan toiminnan kannalta keskeisiä asioita, kuten: jumalan- 
palveluksen aloitus kesäaikana ja erilaisten kirkollisten toimitus- 
ten suorittaminen kirkonmenojen yhteydessä (rippikuulustelujen 
järjestäminen, vainajien tuominen kirkolle, kastetoimitukset), 
järjestystä valvovien kylänmiesten nimeäminen sekä kirkonkylän 
nuorison käytöksen hillitseminen. Asialista oli yleisluontoinen, se 
asetti suuntaviivoja yhteisön toiminnalle niin kirkossa kuin laajan 
pitäjän kyläkunnissa, kuten usein pitäjänkokouksessa oli tapana. 
Poikkeuksellista kuitenkin oli, että pitäjänkokouksen virallinen 
pöytäkirja oli laadittu ensimmäistä kertaa suomen kielellä, viralli- 
sen hallintokielen ruotsin sijaan.' 


270 LAURI VIINIKKALA JA ELLA VIITANIEMI 


https://doi.org/10.21435/ht.289 


Nykyisen kokouskulttuurin juuret ovat pitkällä varhaismodernin yh- 
teiskunnan pitäjänkokouksissa ja niissä muodostuneissa käytännöissä. 
1700-luvun kuluessa muodostui valtakunnallisen parlamentarismin, 
mutta myös paikallishallinnon pohja, johon edelleen kunnallinen 
päätöksenteko perustuu. Paikallishallinnon painopiste siirtyi pitäjän- 
kokouksiin, jotka hoidettiin suomenkielisillä alueilla suomeksi mutta 
dokumentoitiin hallintokielellä ruotsiksi, myös kirkon instituutioissa. 
Suomenkielisten alueiden papisto oli lähtökohtaisesti suomenkielistä 
ja kirkolliset toimitukset ja jumalanpalvelukset toimitettiin suomeksi. 
Sen sijaan kaikki viralliset asiakirjat laadittiin ruotsiksi. Näin ollen syn- 
tyjään suomenkieliset papit kirjoittivat ruotsia laatiessaan seurakunnan 
asiakirjoja ja käydessään virkakirjeenvaihtoa. Tässä luvussa tarkastellaan 
pitäjänkokouksien muokkaantuvia ja kehittyviä kokouskäytänteitä, eri- 
tyisesti kokouspöytäkirjojen pohjalta. Samalla pohditaan, miten kielet 
— puhuttu ja kirjoitettu suomi ja ruotsi — vaikuttivat kokouskäytäntöihin 
ja miten kielen merkitys ja vähittäinen kirjallistuminen limittyivät osak- 
si laajempaa hallinnon ja poliittisen kulttuurin muutosta. 

Varhaismodernina aikana kirjallinen ja suullinen kulttuuri kohtasivat 
politiikassa ja hallinnossa. Ylipäätään politiikka ja yhteiskunnallinen 
keskustelu aktivoitui ja kirjallistui 1700-luvun kuluessa, osana laajem- 
paa poliittisen kulttuurin muutosta. Erilaisten julkisten poliittisten kir- 
joitusten, pienpainatteiden ja sanomalehdistön volyymit kasvoivat. Li- 
säksi laadittiin räjähdysmäinen määrä kirjallisia anomuksia (supliikkeja) 
ja valituksia hallinnon eri tahoille. Supliikkeja laativat niin yksittäiset 
ihmiset, erilaiset paikalliset ryhmittyvät tai esimerkiksi pitäjänyhteisöt, 
jotka halusivat ajaa heille tärkeäksi katsomiansa asioita tai seikkoja. 
Taustalla oli muun muassa aktiivinen valtiopäivätoiminta, joka toi poli- 
tiikan aiempaa lähemmäksi ihmisten elämää, sillä säätyjen edustajia lä- 
hetettiin koko valtakunnasta, talonpoikaisedustajat kihlakunnittain va- 
littuna. Tukholman valtakeskus ei ollutkaan enää niin kaukainen tai 
vaikeasti saavutettavissa, kun sinne lähetettiin säännöllisesti edustajia 
kotiseudulta. Tuliaisina tuli tuoreita tietoja ja uutisia politiikan ja hal- 
linon saralta? 

Hyötyajattelu, taloudellinen toimeliaisuus ja parlamentarismi, sää- 
tyvaltiopäivien lainsäädäntötyö ja yleinen paikallispolitiikan viriäminen 
ruokkivat ihmisten tarvetta ja halua saavuttaa ajankohtaista tietoa. Oikea 
ja ajankohtainen tieto olivat päätöksenteon avaimia. Pappissäädyn edus- 
tajan Anders Chydeniuksen (1729-1803) alullepanema painovapautta ja 
asiakirjojen julkisuutta koskeva asetus joulukuussa 1766 oli merkittävä 
askel. Sillä pyrittiin takaamaan tarvittavat tiedot lainsäädäntötyöhön, 
mutta se myös mahdollisti viranomaisten työn valvomisen sekä antoi 
alamaisille tietoa lakien vaatimuksista, virkavallan rajoista ja heidän 
omista velvollisuuksistansa. Kyse oli myös siis vallankumouksellisesta 
kansan oikeusturvan parantamisesta, sillä nyt kansalaisille annettiin oi- 
keus saada vapaasti tietoa viranomaisten hallussa olevista asiakirjoista. 
Vaikka asetus oli voimassa vain kuusi vuotta, jäi se mitä ilmeisemmin 
periaatteen tasolla elämään.3 Ihmiset ryhtyivät valvomaan tiedon ja pää- 
tösten julkisuutta ja legitimiteettiä sekä viranomaisten työtä myös pai- 
kallistasolla ja pitäjänkokouksissa, kuten myöhemmin tässä luvussa 
osoitetaan. 

Pitäjänkokoukset (sockenstämma, kyrckostämma) olivat paikallistasolla 
järjestettäviä hallinnollisia kokouksia, jossa käsiteltiin seurakunnan si- 
säisiä asioita sekä keskushallinnon määräämiä tehtäviä. Seurakunnat 
hoitivat paikallishallinnon tehtäviä aina 1860-luvulle saakka, jolloin kun- 
nat muodostettiin ja erotettiin hallinnollisesti seurakunnista. Näin ollen 
pitäjänkokousten vastuualue oli varsin laaja varhaismodernina aikana. 
Kokousta johti yleensä kirkkoherra, mutta myös rovasti tai kruununhal- 
linnon virkamiehet saattoivat johtaa pitäjänkokousta tarvittaessa. Pitäjän- 
kokoukseen saivat osallistua alueen maanomistajat ja tilanhaltijat sekä 
lampuodit tietyin ehdoin. Kokoukset järjestettiin yleensä sunnuntaisin 
jumalanpalveluksen jälkeen ja paikkana oli kirkko, mikäli pitäjäntupaa 
ei ollut. Näin ollen kokouksia kutsuttiin myös nimellä kyrkostämma.+ 

Pitäjänkokouksilla oli merkittävä rooli osana koko Ruotsin valtakun- 
nan hallintoa. Ruotsalainen hallintojärjestelmä nojasi nimittäin siihen, 
että viime kädessä asioista ja erityisesti niiden toteuttamisesta piti sopia 
paikallistasolla. Aiemmin päätöksiä tehtiin yksimielisesti muotoiltuna 
käräjillä, mutta päätöksenteon painopiste liukui 1700-luvulla pitäjän- 
kokouksiin. Aktiivinen valtiopäivätoiminta ja uudet äänestyskäytännöt, 

erityisesti papinvaalien henkilövaalit, toivat moniäänisyyttä päätöksen- 
tekoprosesseihin. Myös pitäjänkokoukselle annettujen tehtävien määrä 
lisääntyi, ja sen merkitys kasvoi.’ 

Pitäjänkokouksia määriteltiin jonkin verran lailla ja asetuksilla, mutta 
laki oli kokouskäytäntöjen osalta melko väljä. Asetuksia annettiin sitä 
mukaa, kun tarpeita havaittiin. Pitäjänkokousten hallintokäytännöt 
muokkautuivat poliittisen kulttuurin mukana. Tärkeää oli tietää ja mää- 
ritellä, mitä asioita pitäjänkokouksessa voitiin käsitellä ja mistä asioista 
voitiin ylipäätään tehdä päätöksiä (areena, kenttä, kompetenssi), ketkä 
saivat osallistua päätöksentekoon (toimijat), miten päätöksiä tehdään 
(prosessit ja säännöt) sekä miksi päätökset ovat päteviä (legitimiteetti).* 
Jos lainkirjain ei ollut riittävän selvä, kokouskäytäntöjä hiottiin paikallis- 
tasolla erilaisilla konflikteilla ja riidoilla, joiden avulla määriteltiin, miten 
politiikkaa voitiin tehdä ja miten hallintoa piti hoitaa. Kahden eri kielen 
käyttö toi vielä mukanaan lisähaasteita, sillä yleensä suomenkielisissä 
pitäjissä kokousten suullinen kieli oli suomea ja kirjallinen ruotsia. 

Varhaismoderneissa pitäjänkokouksissa kohtasivat kokouskäytännöt, 
poliittinen kulttuuri sekä annetut säädökset (lait ja asetukset). Kaikki 
nämä kolme osatekijää olivat muutoksessa ja kehityksessä 1700-luvun 
kuluessa. Suomenkielisillä alueilla kokoukset, poliittinen kulttuuri ja 
säädökset toimivat kahdella eri kielellä ja vielä suullisesti ja kirjallisesti 
dokumentoituna. Poliittisen kulttuurin ja uusien hallintokäytäntöjen 
eteneminen tapahtui eriaikaisesti valtakunnan eri alueilla riippuen pai- 
kallisesta tilanteesta, käsillä olevista kysymyksistä, hankkeista ja toimijoi- 
den aktiivisuudesta ja valveutuneisuudesta. Yksikin merkittävä paikal- 
linen hanke tai kysymys, esimerkiksi kirkon rakentaminen, saattoi sy- 
sätä paikallishallinnon prosessiin, jonka seurauksena hallintokäytäntöjä 
piti tarkistaa ja muuttaa, tai ne uudistuivat ylhäältä annettujen uusien 
määräyksien mukaisesti. 

Tässä luvussa tarkastelemme ensin pitäjänkokousten ja erityisesti 
niistä laadittujen pöytäkirjojen luonnetta, käyttöä ja kehitystä. Lähde- 
materiaalina käytämme Ulvilan, Kokemäen sekä Mynämäen pitäjän- 
kokouksien pöytäkirjoja, joista olemme nostaneet esille tapauksia, jossa 
aikalaiset kyseenalaistavat tai osoittavat pitäjänkokouspöytäkirjojen 
laatimiseen, tarkastamiseen ja kieleen liittyviä ongelmia ja ratkaisuja. 

Samalla tarkastelemme, miten aikalaiset, niin kokoukseen osallistuvat 
pitäjäläiset kuin niitä laativat virkamiehet, näkivät pitäjänkokousten 
dokumentoinnin, kielelliset käytännöt ja pöytäkirjojen tarkastamisen 
osana kehittyvää poliittista kulttuuria. 


Puhuttu, kuunneltu, luettu ja kirjoitettu kieli — ja miten 
sillä pärjättiin 


Suomessa oli toimittu ruotsinkielisellä hallinnolla keskiajalta asti, mutta 
täysin ongelmatonta se ei ollut. Jonas Nordin toteaa väitöskirjassaan, 
että Ruotsin valtakunnan alamaisilla oli oikeus saada kaikki poliittinen 
informaatio käännettynä selkeästi omalla kiellellä, mutta tämä oikeus 
oli suomenkielisiltä pitkälti evätty.? Joitakin askelia kohti suomen kielen 
käyttöä hallinnossa kuitenkin otettiin 1730-luvulta lähtien. Esimerkiksi 
kuninkaallinen majesteetti antoi 1730-luvulla suomalaisen papiston jät- 
tämien valtiopäivävalitusten jälkeen päätöksen siitä, että Tukholmaan 
perustettiin kääntäjän virka, jonka tehtävänä oli kääntää viralliset kuu- 
lutukset suomeksi. Käännösten taso kuitenkin vaihteli ja niiden riittävä 
tuonti Tukholmasta ja levittäminen Suomen puolella oli haastavaa. Esi- 
merkiksi Turun tuomiokapituli ryhtyi itse painattamaan yleisiä kuulu- 
tuksia ja rukouspäiväjulistuksia, jotta niitä saataisiin ajoissa ja riittävästi 
jaettua suomenkielisiin seurakuntiin. Sama tilanne oli myös lääninhal- 
linnon lähettämillä virallisilla kuulutuksilla. Vaikka kuulutukset piti toi- 
mittaa suomeksi, lääninkanslioiden resurssit olivat vaatimattomia, ja 
vastuu käännöksistä siirrettiin mielellään paikallisille papistolle. Papisto 
puolestaan valitti, että kansliakieli oli vaikeasti tulkittavissa ja käännet- 
tävissä, varsinkin jos kuulutukset ojennettiin heille sunnuntaiaamuisin 
samana päivänä luettavaksi saarnatuolista.$ 

Kieli oli varhaismodernissa yhteiskunnassa Nils Erik Villstrandin 
mukaan instrumentti, ja siihen suhtauduttiin käytännöllisestä näkö- 
kulmasta. Eri kieliä opeteltiin ja käytettiin sen mukaan kuin tarvetta 
oli. Kielikysymys sai kansallisen identiteetin roolin vasta pikemminkin 
1800-luvun nationalismin huumassa.? Täysin ei kuitenkaan voida ohit- 
taa sitä seikkaa, että keskushallinnon näkökulmasta oli kätevämpää ja 

yksinkertaisempaa pitää meren ja kielen jakama valtakunta yhtenäisem- 
pänä käyttämällä vain yhtä kieltä. Viralliset dokumentit laadittiin vain 
ruotsiksi. Näin ollen kieliongelmat piti ratkoa viimekädessä paikallista- 
solla. Suomalaisen maaseudun kieliongelmat eivat olleet polttava ongel- 
ma Tukholman valtakeskuksessa muutoin kuin suomalaisen papiston ja 
talonpoikaissäädyn esille tuomina valtiopäivävalituksina. 

Nils Erik Villstrand on myös pohtinut, miten talonpoikaissääty pystyi 
toimimaan aktiivisesti 1700-luvun poliittisessa kulttuurissa ja erityi- 
sesti valtiopäivillä, jossa kirjoittaminen ja lukeminen olivat keskiössä. 
Kysymys on keskeinen, sillä talonpoikien luku- ja kirjoitustaidon kasvu 
seurasi poliittisen kulttuurin ja julkisuuden kehitystä hitaammin. Esi- 
merkiksi 1726-1727 valtiopäivillä jopa talonpoikaissäädyn ruotsalainen 
puheenjohtaja oli kirjoitustaidoton. Vielä 1760-1772 suurin osa talon- 
poikaisedustajista osasi lukea (ainakin auttavasti painokirjaimia), mutta 
heidän kirjoitustaitonsa oli heikko." Joka tapauksessa heidän oletettiin 
osallistuvan aktiivisesti valtiopäivätoimintaan ja poliittiseen keskuste- 
luun — mutta miten tämä sitten oli oikeastaan mahdollista? 

Villstrandin mukaan varhaismodernissa yhteiskunnassa oli erilaisia 
tapoja päästä kiinni kirjoitettuun tekstiin ja osallistua kirjalliseen poliitti- 
seen kulttuuriin. Luku- ja kirjoitustaidossa esiintyi erilaisia muotoja, 
eikä ero kirjallisen ja suullisen kulttuurin välillä ollut suoraviivainen tai 
jyrkkä, vaan niiden välillä oli erilaisia ilmenemismuotoja ja sosiaalisia 
käytäntöjä. Villstrandin mukaan pääosin luku- ja kirjoitustaidottomille 
talonpojille riitti, että heillä oli tiedossa luotettava henkilö, joka osasi 
lukea ja kirjoittaa ja oli valmis auttamaan heitä." Ruotsinkieliset talon- 
pojatkaan eivät välttämättä olleet sen paremmassa asemassa lukutaidon 
suhteen, jos he eivät pystyneet lukemaan käsin kirjoitettua tekstiä vaan 
ainoastaan painokirjaimia. Näin ollen talonpoikaisväestö, niin suomen- 
kuin ruotsinkielinen, joutui pyytämään kirjoitustaitoisten henkilöiden 
apua asiakirjojen lukemiseen ja laatimiseen — suomenkielisten tapauk- 
sessa vielä lisäksi kääntämiseen. Käsin kirjoitetut koukeroiset doku- 
mentit eivät auenneet suhteellisen vaatimattoman lukutaidon omaaville 
henkilöille. Vastaavasti pelkkä kirjoitustaito ei riittänyt, vaan asioidessa 
viranomaisten kanssa varsinaisen kirjoitustaidon lisäksi piti osata laatia 
oikeamuotoinen virallinen kirje. Pientä korvausta vastaan yksityisten 

henkilöiden asiakirjoja laativat erityiset pitäjänkirjurit ja esimerkiksi 
alempi papisto ja upseerit.” 

Paikallinen, suomalainen papisto oli keskushallinnon kulmakivi 
monessakin tehtävässä ja erityisesti välittäessään keskushallinnon ja 
paikallistason välisiä viestejä. Virallisia kuulutuksia lukiessa heidän 
tuli kääntää ruotsi suomeksi, mutta pitäjänkokouksissa tehtävä oli hie- 
man monimutkaisempi. Kokousta johtava pappi muutti ensin puhutun 
suomen kirjalliseksi ruotsiksi — ja sitten vielä pöytäkirjan tarkistuksessa 
kirjoitettu ruotsi käännettiin suomeksi lukemalla ääneen. Vastaaviin 
tilanteisiin jouduttiin myös rovastin- ja piispantarkastuksissa, joista 
laadittiin pöytäkirjat. Papisto joutui käännöstehtävissään ylipäätään 
haastaviin tilanteisiin, sillä Suomen kielestä puuttui kuitenkin monia 
keskeisiä hallintoon ja politiikkaan liittyviä sanoja, sillä vasta 1800-luvun 
kuluessa suomeen kehitettiin omia hallinnollisia termejä. Kun hallinto 
ja politiikka olivat vielä suhteellisen nopeassa kehityksessä 1700-luvulla, 
jouduttiin käyttämään runsaasti ruotsin kielen sanoja ja termejä suo- 
men kielen seassa." 

Nuoret suomenkieliset pojat, joiden tavoitteena oli virkaura kirkossa 
tai kruununhallinnossa, opettelivat virkamiesruotsia yliopisto-opintoi- 
hin valmistavassa triviaalikoulussa. Esimerkiksi Porin triviaalikoulun 
rehtori Johan Kraftman (1713-1791) kiinnitti huomiota suomalaisten 
koulupoikien kielitaitoon (tai sen puutteeseen) ja ruotsia harjoiteltiin 
ylimääräisillä käännöstehtävillä kesätauon aikana.5 Joidenkin pappien 
tuottamissa lähteissä on huomattavia kirjoitusvirheitä ja puutteita, min- 
kä voi huomata käydessään läpi ja vertaillessaan eri henkilöiden laatimia 
pöytäkirjoja. Pöytäkirjojen laatimisen tasoa ja laajuutta saattoi rajoittaa 
siis myös papin kirjoitustaito, mutta myös hänen toimintakykynsä, ter- 
veydentila ja ikä. 

Suomenkielinen talonpoikaisväestö sai ensi kosketuksen kirjoihin ja 
lukemisen maailmaan juuri kirkon kautta. Kirkko alkoi vaatia jonkin- 
laista lukutaitoa ehtoolliselle pääsyn ja myös avioliitonsolmimisen ehto- 
na. Yhtenä kansanopetuksen muotona ryhdyttiin järjestämään rippikou- 
luja. Rippikoulu tuli mahdolliseksi vasta, kun tietty taso oli saavutettu 
ja kansanopetuksen tavoitteita haluttiin syventää nousevan sukupolven 
kohdalla. Merkittävää oli, että kansa opetettiin lukemaan nimenomaan 


276 LAURI VIINIKKALA JA ELLA VIITANIEMI 


https://doi.org/10.21435/ht.289 


omaa äidinkieltä suomea eikä hallintokieltä ruotsia. Reformaation hen- 
gessä kansan lukutaidon opetuksessa olikin ensisijaisesti kyse sielun 
pelastuksesta, ei laajemmista yhteiskunnallisista tavoitteista tai yleis- 
sivistävästä koulutuksesta. Vaikka kirkko ei vaatinut kirjoitustaitoa eikä 
kovin laajaa lukutaitoakaan, käytännössä tuttujen hengellisten tekstien 
osaaminen tai ulkoluku riitti, alkoi aito lukutaitoisuus myös vähitellen 
lisääntyä kansan parissa. Edulliset pienpainatteet ja arkkiveisut sekä 
arvokkaammat virsikirjat ja hartauskirjallisuus tavoittivat maaseutu- 
väestön, mikä tulee hyvin esille herätyshistoriassa. Yhä useampi pystyi 
lukemaan painettua tekstiä itsenäisesti yksin tai kuuntelevalle ryhmäl- 
le." Vaikka käsin kirjoitettuun — ja vielä ruotsinkieliseen — koukeroiseen 
tekstiin eivät omat lukutaidot riittäneet, oli tekstien maailma tullut osak- 
si talonpoikaisväestön elämää. 


Kokouskäytännöt, pöytäkirjojen allekirjoittaminen 
ja legitimiteetti 


Seuraavassa tarkastelemme pitäjänkokouksen pöytäkirjojen laatimisen- 
periaatteita: mitä sen piti sisältää ja miten se laadittiin. Kysymme, mikä 
tekee pöytäkirjan ja siinä mainitut päätökset legitiimiksi? 

Pitäjänkokouksen pöytäkirja oli paikallishallinnon työkalu. Se oli tär- 
keä dokumentti niin hallintoa pyörittävälle papistolle kuin myös paikal- 
lisille talonpojille, ja 1700-luvun kuluessa pitäjänkokouksen pöytäkirjan 
merkitys kasvoi. Pöytäkirjojen laatimista määriteltiin jonkin verran 
vuoden 1723 papiston privilegioissa, mutta pian tarvittiin tarkennuksia 
siihen, mitä pöytäkirjojen tuli sisältää.” Pappissäädyn tekemän valtio- 
päivävalituksen jälkeen pitäjänkokouspöytäkirjojen laatimisesta todettiin 
vuonna 1732, että ne piti kirjoittaa huolellisesti, lukea ääneen sekä todis- 
taa oikeaksi eli allekirjoittaa (nimikirjoituksella tai puumerkillä). Pöytä- 
kirjojen tuli olla laadittu siten, että jokainen tunnistaa niistä oman pu- 
heensa eli toisin sanoen sanamuotojen piti olla riittävän tarkkoja. Tämä 
on siis voimassa lähes koko vapaudenajan, mutta poikkeuksia kokous- 
käytännöissä ja pöytäkirjojen laatimisessa oli. 

Yleensä pöytäkirjan alkuun merkittiin, että kokous oli laillisesti kut- 

suttu koolle 8 tai 14 päivää aiemmin yleisellä kuulutuksella, joka luettiin 
jumalanpalveluksessa saarnan jälkeen. Pöytäkirjan alussa usein myös 
kerrottiin, missä oli kokoonnuttu, ja mainittiin ketä (suunnilleen) oli 
paikalla. Esimerkiksi Hällström ilmoitti Ikaalisten pitäjänkokouksessa 
olleen seurakunnan kuudennusmiehet, vanhimmat ja isännät." Pöytä- 
kirjaan merkittiin, mitä asioita kokouksessa oli käsitelty sekä sovittu. 
Pöytäkirja tuli kokouksen jälkeen tarkistuttaa kirkon luottamusmiehillä 
eli kuudennusmiehillä ja kirkkoväärtillä. Kokouspöytäkirjan allekirjoitti 
kokousta johtanut pastori itse, joskus myös paikalla olleet säätyläiset. 

Hallintokäytänteet ja poliittinen kulttuuri olivat 1700-luvun jälki- 
puoliskolla murroksessa, mikä heijastui myös paikallisiin kokouksiin 
sekä pöytäkirjojen laadintaan, niiden funktioon ja legitimiteettiin sekä 
yleiseen käsitykseen siitä mikä oli hyvä ja oikea hallintokäytäntö. Pöytä- 
kirjat toimivat todisteena sovituista asioista, pelkkään muistiin tai viran- 
omaisen sanaan ei tarvinnut enää luottaa. Pitäjänkokouksista laadituilla 
pöytäkirjoilla piti osoittaa, missä ja mitä oli päätetty, miten päätökset oli 
tehty ja ketkä olivat mukana prosessissa. Pitäjänkokousten pöytäkirjoilla 
oli laillinen status, ja niitä voitiin käyttää oikeudessa todisteina yhdessä 
sovituista velvoitteista. Näin ollen oli erityisen tärkeää, mitä niihin oli 
kirjattu ylös ja oliko pöytäkirjojen ja kokousten välillä kielellisiä eroja. 
Tämä on myös tutkijan kohtaama lähdekriittinen ongelma. 

Pitäjänkokouspöytäkirjojen laatimisessa oli ainakin kahtalaisia käy- 
tännön ongelmia, jotka liittyivät kokouspöytäkirjojen sisältöön ja tarkas- 
tamiseen. Pitäjäläisten näkökulmasta oli oleellista, olivatko pöytäkirjat 
suppeita papin (tai kruununhallinon edustajan) sanelemia esitys- ja toi- 
velistoja, joissa hän listasi, mitä seurakunnassa hänen mielestänsä pi- 
täisi lähiaikoina tehdä tai hankkia — vai olivatko pitäjänkokousten pöytä- 
kirjat tarkkoja kuvauksia siitä, mitä kokouksessa todellisuudessa pu- 
huttiin ja päätettiin. Pitäjäläiset halusivat yhä enenevässä määrin valvoa 
yhteisten resurssien käyttöä, heiltä odotettujen suoristusten ja maksujen 
määrää sekä papiston omavaltaisuutta ja mahdollisten väärinkäytösten 
mahdollisuutta. Vaarana oli, että pitäjänkokouspöytäkirjoihin kirjattiin 
tulevia hankkeita tai hankintoja, joihin enemmistö pitäjän talollisista ja 
tilanhaltijoista ei kuitenkaan halunnut sitoutua. 


278 LAURI VIINIKKALA JA ELLA VIITANIEMI 


https://doi.org/10.21435/ht.289 


N Julkinen 


kokous- 
kutsu 


Pitäjän- 
kokousten 
legitimiteetti 


Osallistu- 
minen 
ja kuule- 
minen 


Pöytäkirjan 
laatiminen 
ja todista- 


i minen 


Pitäjänkokouksen legitimiteetin muodostumiseen vaadittavat osa-alueet. 


Toiseksi pitäjänkokouksen pöytäkirjan kunnollinen tarkistaminen oli 
oleellinen asia pitäjänkokouksen legitimiteetin kannalta. Periaatteessa 
kokouspöytäkirja piti kirjoittaa valmiiksi, ja tarkistuttaa se seurakunnan 
luottamusmiehillä järkevän ajan kuluessa, mutta käytännöt olivat vie- 
lä melko löysiä ja pöytäkirjoja saatettiin jättää tarkastamatta tai niihin 
palattiin vasta vuoden parin kuluttua, jos ollenkaan. Ideaalitilanteessa 
konseptipöytäkirja eli kokouksen yhteydessä laadittu luonnosmainen 
pöytäkirja luettiin heti ääneen ja selitettiin suomeksi, niin että paikalla- 
olleiden todistajien oli mahdollisuus verrata sitä tapahtumien kulkuun 
ja tehdä huomautuksia pöytäkirjan sisältöön ennen kuin siitä laadittiin 
viimeinen, puhtaaksi kirjoitettu versio. Ongelmatilanteissa ja kiistojen 
noustessa voitiin 1700-luvun jälkipuoliskolla vaatia pöytäkirjojen aikai- 
sempaa tarkempaa syyniä, kuten tulemme osoittamaan. Kokouskäy- 
tännöt ja pöytäkirjantarkastusmenettelyt olivatkin muovautumassa ja 
tarkentumassa. 

Yleensäkin ottaen varhaismodernissa yhteiskunnassa vallitsi ääneen 
lukemisen kulttuuri. Ihmiset olivat tottuneet siihen, että esimerkiksi 
käräjillä luettiin ääneen Ruotsin valtakunnan laki, samoin sitä toistettiin 
myös saarnastuolista luettuna vuosittain. Se oli jo sinänsä vanha perin- 
ne — tähän viitannee myös nimitys ”lainlukija”. Näin ollen virkamiehen 
ääneen lukema asiakirja (pitäjänkokouksen pöytäkirja) miellettiin viral- 
liseksi dokumentiksi, ja vanhan tavan mukaan aktiivisesti kuuntelemalla 
sen sisällön, myös suomenkielisen käännöksen, läsnä oleva väki osallis- 
tui sen totuudenmukaisen sisällön tarkastamiseen ja todistamiseen.*° 


Johan Krafman ja pitäjänkokouspöytäkirjojen karma 


Ulvilassa asuneen professori Johan Kraftmanin ympärille kiertyy ainakin 
kaksi varsin kuvaavaa tapausta, jotka valottavat pitäjänkokouskäytäntöjen 
muokkautumista 1760- ja 1780-luvuilla sekä säätyläisten että talonpoi- 
kien näkökulmasta. Johan Kraftman oli taloustieteilijä, joka toimi jonkin 
aikaa Turun Akatemiassa sekä Porin triviaalikoulun rehtorina. Hän omis- 
ti Ulvilan pitäjässä Koiviston ratsutilan, jossa hän teki maanviljelyksen 
kohentamiseen liittyviä kokeita ja uudistuksia. Hän julkaisi maatalou- 
teen ja myös muihin ajankohtaisiin kysymyksiin liittyviä kirjasia. Hän 
oli kaikissa toimissaan hyötyajattelun edistäjä sekä vakaumuksellinen 
pietisti. Korkeasti oppineena miehenä hänet oli nimetty Ulvilan seura- 
kunnan kirkon esimieheksi yhdessä kapteeni O. J. Gripenbergin?! (1722— 
1803) kanssa, ja näitä arvoja hän edusti myös luottamistoimessansa. 
Ensimmäinen tapaus, joka valaisee osaltaan pitäjänkokouskäytän- 
töjen muokkautumista, tapahtui kotiseurakunnassa Ulvilassa 1760-lu- 
vulla, jossa Kraftman puuttui seurakunnan kirkkoherrana toimineen, 
rovasti Mikael Lebellin toimintaan. Seurakunnassa oli meneillään kolme 
kiistakysymystä, joissa kirkkoherra ja Kraftman olivat eri linjoilla, nimit- 
täin Levanpellon (Kullaa) kappelin perustaminen, pitäjänapulaisen viran 
lakkauttaminen sekä Lebellin itselleen teettämä koristeellinen ja katok- 
sellinen penkki. Viimeksi mainittu istuimen valmistus vaikuttaa ehkä 
vähäpätöiseltä seikalta edellisiin suurempiin kysymyksiin rinnastettuna. 
Se oli kuitenkin yksi lukuisista hankinnoista, joita kirkkoon tehtiin yh- 

teisillä varoilla, ja se piti hyväksyttää pitäjänkokouksessa. Lebellin teettä- 
mänä penkki herätti närää erityisesti muissa säätyläisissä, joiden mieles- 
tä se olisi sopinut paremminkin piispan kunniaistuimeksi katoksineen. 
Asiasta käytiin närkästynyttä sananvaihtoa pitäjänkokouksessa, ja Lebell 
huomasi jäävänsä asiassa alakynteen ja mahdollisesti myös nolostui ti- 
lanteesta.?? 

Kiinnostavaa on, miten keskustelu koristeellisesta penkistä dokumen- 
toitiin — tai jätettiin dokumentoimatta — pitäjänkokouksen pöytäkirjaan. 
Ensi lukemalta kaikki näyttäisi olleen kunnossa ja asiasta käytyä kes- 
kustelua on kirjattu pöytäkirjaan. Siinä kerrattiin penkin teettämisestä 
vuonna 1762 tehty päätös ja kapteeni Fhrenmalmin, eversti Hastferin 
sekä Kraftmanin kipakat kommentit, joissa pohdittiin juhlallisen istui- 
men soveliaista käyttöä. Pöytäkirjan mukaan kokouksessa on käsitelty 
myös muita asioita, kuten kirkon pihamaata kiertävän muurin katoksen 
korjaamista sekä kuudennusmiesten valintaa. Pöytäkirjan viimeiselle 
sivulle Kraftman on kuitenkin kirjoittanut myöhemmin huomautuksen, 
jossa hän toteaa, ettei pöytäkirja vastaa kokonaisuudessaan sitä, mitä 
kokouksessa oli puhuttu. Pöytäkirja oli jäänyt tarkistamatta tai kuten 
kirkonesimies toteaa, sitä ei ollut luettu seurakuntalaisille.? 

Se, mitä Lebell oli jättänyt kirjaamatta, ei selviä puhtaaksikirjoitetusta 
pöytäkirjasta, mutta se erosi konseptiversiosta, jonka Kraftman oli 
Gripenbergin kanssa mitä ilmeisemmin lukenut. Kuitenkin puhtaaksi- 
kirjoitettu pöytäkirja oli se, joka allekirjoitettiin ja säilytettiin kirkon 
arkistossa todisteena, ja se poikkesi aikaisemmasta versiosta ja kokous- 
tapahtumista. Näin ollen seurakuntalaisten, sekä luottamusmiesten että 
kaikkien maanomistajien ja tilanhaltioiden oikeutta tarkistaa pöytäkirja 
joko lukemalla tai kuuntelemalla oli laiminlyöty. Jostakin syystä Kraft- 
man kuittasi pöytäkirjan luetuksi vasta yli kahden vuoden kuluttua koto- 
naan Koivistossa. Tämän jälkeen pöytäkirja toimitettiin Gripenbergille, 
joka luki ja allekirjoitti dokumentin myös kotonaan Haistilassa. Kysees- 
sä oli siis jo yleisempi käsitys siitä, miten pöytäkirja laaditaan, miten se 
tarkastetaan, ja miten siihen merkittyjen päätösten kanssa toimitaan.*4 

Kraftman sai kuitenkin myöhemmin itsekin kokea arvostelua siitä, 
että hän oli jättänyt itse laatimansa kokouspöytäkirjan lukematta ja tar- 
kistamatta. Kraftman nimittäin toimi Kokemäen kivikirkon rakennus- 

prosessista keskushallinnon edustajana ja neuvonantajana vuodesta 
1778. Vastaavasti alueen rovastina toimiva Lebell valvoi rakennushank- 
keen etenemistä Turun tuomiokapitulin puolesta. Kraftmanin tehtävänä 
oli käytännössä varmistaa, että pitäjään rakennettaisiin Kustaa III:n an- 
tamien uusien määräyksien mukainen kivikirkko ja varmistaa, että uusi 
massiivinen kirkko rakennettiin sopivalle ja kestävälle paikalle. 

Kokemäen kirkkohankkeesta syntyi pitäjäläisiä jakava, monimutkai- 
nen riitavyyhti, jossa päätöksenteko, pitäjänkokoukset ja niiden pöytä- 
kirjat olivat keskeisessä roolissa. Koska kaikkia miellyttäviä ratkaisuja ei 
voitu tehdä, kulminoituivat kiistat siihen, miten päätökset oli tehty ja 
oliko päätöksistä tehty viralliset dokumentit eli pöytäkirjat — ja milloin 
ne oli tarkastettu. Kraftman järjesti pitäjässä kahdesti katselmuksen ja 
pitäjänkokoukset Lebellin kanssa. Kun kirkon uudesta paikasta tehtiin 
lopullinen päätös, pitäjänkokous (27.9.1778) päättyi kaaokseen, jossa 
pitäjän eri puolilla asuvat isännät metelöivät osoittaen yhtäältä tukea ja 
toisaalta vastustusta uutta, Kokemäenjoen etelärannalta valittua paikkaa 
kohtaan. Kokouksen jälkeen Kraftman ja Lebell poistuivat Kokemäen 
pappilaan ruokailemaan, ja tämän jälkeen rovasti kiirehti takaisin kotiin 
Ulvilaan. Kraftman jäi keskushallinnon edustajana yksin pitäjään, eikä 
hän kutsunut pitäjäläisiä sunnuntain aikana pöytäkirjan tarkistamiseen 
eli kuulemaan (konsepti) pöytäkirjan ääneenlukemista.? 

Kraftman oli kuitenkin vakuuttunut, että pitäjänkokouksen päätös oli 
kokouksen kaaosmaisesta lopusta huolimatta tullut selväksi, sillä ku- 
kaan ei tullut pappilaan kyselemään kokouksesta iltapäivän kuluessa. 
Kraftman kirjoitti pöytäkirjan palattuaan Ulvilaan ja lähetti kuusisivui- 
sen kokouspöytäkirjan seuraavalla viikolla Kokemäelle. Tämä oli kui- 
tenkin tyyntä myrskyn edellä, sillä päätöksentekoprosessi riitautettiin 
hieman myöhemmin ja Kraftman sai tehdä selkoa toiminnastaan ku- 
ninkaalliselle majesteetille. Näin ollen esivallan edustajienkaan hallinto- 
toimia ei arkailtu arvioida ja käsitys hyvästä hallinnosta oli olemassa jo 
pitäjäntasolla. 

Pöytäkirjojen laatimiskäytännöt Kokemäen talonpoikien 
kontrollin alla 


1770-luvulle tultaessa kokous- ja pöytäkäytännöt olivat hioutuneet ja tul- 
leet säätyläisille tutuimmiksi ja vakiintuneimmiksi, ja sittemmin myös 
talonpojat harjaantuivat pitäjänkokouskäytäntöihin samalla kun yleinen 
poliittinen tietoisuus oli muun muassa valtiopäivätoiminnan myötä kas- 
vanut. Erityisesti pitäjänyhteisön kannalta tärkeimmissä kysymyksissä 
kokouskäytäntöjä tarkkailtiin entistä tarkemmin. Päätöksenteon halut- 
tiin olevan riittävän avointa, jotta talonpojilla säilyi mahdollisuus seurata 
yhteisten resurssien ja varojen käyttöä sekä ennakoida tulevia taloudelli- 
sia haasteita. Talonpojille oli tärkeää, että päätettävistä asioista kommu- 
nikoitiin selkeästi suomeksi ja heille annettiin mahdollisuus puntaroida 
eri vaihtoehtojen välillä. Hiljaisen myöntymisen ja yksimielisyyden saa- 
vuttamisen rinnalle oli tullut mahdollisuus esittää eriäviä mielipiteitä, ja 
äänestämistä oli harjoiteltu papinvaalien ja valtiopäiväedustajien valin- 
tojen yhteydessä. Näin ollen talonpoikaisväestö oli ikään kuin ottanut jo 
askelia kohti varhaista kansalaisuutta 1700-luvun alkupuolelta lähtien.” 

Kokemäen kirkonrakennushankkeessa syntyneisiin konflikteihin jou- 
tui myös muualta tullut nuori kirkkoherra Gustaf Avellan. Hän astui 
virkaansa juuri, kun rakennusprojekti oli alkamassa. Massiivisen kivi- 
kirkon rakentaminen oli suuri taloudellinen ja fyysinen ponnistus, sillä 
pitäjäläisten työpanosta ja varoja tarvittiin palkatun mestarin ja hänen 
kisälliensä avuksi. Vastaavasti rakennusmestarin valinta oli iso päätös, 
sillä kalliin projektin valmistuminen oli pitkälti hänen harteillaan. Kui- 
tenkin maalaisseurakunnasta käsin oli vaikea arvioida, kuka muurari- 
mestari tehtävään kannatti palkata, varsinkin kun kivirakentamista ei 
juurikaan ollut pitäjissä harrastettu. Niinpä rakennusmestarin valin- 
nasta ja urakkasopimuksesta syntyi mojova riita, johon sisältyi niin 
hallinnollisia ja kokousteknisiä näkökulmia kuin henkilökohtaisia int- 
ressejäkin, sekä ylipäätään aineksia talonpoikaisesta vastustuksesta epä- 
suosittua kivikirkkohanketta vastaan.” 

Kokemäen kirkkoherra Avellan johti pitäjänkokousta marraskuussa 
1779, jossa piti valita kivikirkkohankkeelle muurarimestari. Pitäjän- 
kokouspöytäkirjaa lukiessa ei voi arvata minkälaisia ristiriitoja se todel- 

lisuudessa synnytti. Pöytäkirjan mukaan kirkkoherra Avellan kertoi ra- 
kennustyön alkavan seuraavalla viikolla ja kirjasi, että turkulainen mes- 
tari Matts Arelin oli valittu johtamaan rakennustyötä. Muita ehdokkaita 
ei pöytäkirjassa mainittu, ja kirkkoherra valtuutettiin solmimaan urak- 
kasopimus Arelinin kanssa. Pöytäkirjan allekirjoittivat kolme säätyläistä, 
kirkkoväärtinä toimiva pitäjänapulainen sekä kolme talonpoikaa, jotka 
toimivat kuudennusmiehinä.?? 

Myöhemmin osa pitäjäläisistä väitti käräjillä, että toisin kun pitäjän- 
kokouspöytäkirja antoi ymmärtää, ei yksimielistä päätöstä muurari- 
mestari Arelinin palkkaamisesta ollut tehty. Sen sijaan kokouksessa oli 
keskusteltu kahden vaihtoehtoisen muurarimestarin välillä, ja kirkko- 
herra valtuutettiin tunnustelemaan kumpi mestareista tekisi paremman 
urakkatarjouksen. Kirkkoherran tulkittiin ylittäneen toimivaltansa, kun 
hän seuraavassa pitäjänkokouksessa maaliskuussa 1780 esittelikin te- 
kemäänsä urakkasopimusta. Koska edellisen kokouksen pöytäkirjaa ei 
mitä ilmeisemmin ollut luettu koko seurakunnalle ääneen, osa pitäjäläi- 
sistä sai tästä syyn väittää, etteivät he tienneet, että rakennusmestari oli 
jo valittu ja että he itse asiassa kannattivat toisen mestarin palkkausta. 
Tilanne oli sekava ja johti myöhemmin (muiden seikkojen lisäksi) myös 
käräjäkäsittelyihin, joissa kirkkoherra Avellanin tapaa laatia pitäjän- 
kokouksen pöytäkirjoja ja tarkistuttaa ne vain muutamilla uskotuilla 
kuudennusmiehillä arvosteltiin. Riitojen johdosta nuori kirkkoherra 
Avellan ryhtyi tarkentamaan pitäjänkokouspöytäkirjojen käytäntöjä ja 
kokouspöytäkirjojen allekirjoitukset tehtiin nopeammin. 

Kokemäen tapaus osoittaa, että pitäjänkokouksen pöytäkirjan laati- 
misessa ja tarkastamisessa tapahtuneita viiveitä ja erheitä voitiin käyttää 
paikallispolitikoinnin välineenä pitäjän sisäisessä valtakamppailussa, ar- 
kipäiväisenä vastustuksena ja viivyttelykeinona. Kokouksen puheenjoh- 
tajan virheitä voitiin käyttää joko oikeasta syystä tai tekosyinä päätösten 
kiistämiseen ja viivyttelyyn, ja pahimmassa tapauksessa seurauksena 
oli pitkälliset käräjäistunnot. Talonpoikien kykyä ja halua vaikuttaa heitä 
koskevaan päätöksentekoon ei voitu ohittaa, sillä he tarkkailivat päätök- 
sentekoprosesseja aktiivisesti. Mahdollisesti talonpoikaisväestön sisällä 
kasvanut varhainen lukutaitoisuus oli myös herättänyt kiinnostuksen 
pöytäkirjoja kohtaan. Vaikka papin laatimaa ruotsinkielistä pöytäkirjaa 

ei pystytty itse lukemaan, ajatus tekstin avautumisesta saattoi kiinnostaa 
aikaisempaa enemmän. 


Suomen kieli — ratkaisu dokumentoinnin ja legitimiteetin 
ongelmaan 


Myös aikalaiset näyttävät tiedostaneen kaksinkertaisen ongelman, joka 
aiheutui pitäjänkokousten dokumentoimisesta suurimmalle osalle 
osanottajista vieraalla kielellä ja kirjoitusjärjestelmällä. Ilman ruotsin 
kielen taitoa tai käsin kirjoitetun tekstin lukutaitoa suurimmalla osalla 
seurakuntalaisista ei ollut mahdollisuuksia varmistua siitä, mitä pöytä- 
kirjoihin todella oli kirjoitettu. Tämä saattoi helposti johtaa syytöksiin 
vilpistä asioiden muistiin kirjaamisessa ja siten myös epäluottamukseen 
seurakunnan rahvaaseen lukeutuvan osan ja papiston välillä. 

Ensimmäisestä suomenkielisestä sanomalehdestä ja kahdesta raama- 
tunkäännöksestä tunnettu Anders Lizelius oli havahtunut ongelman 
olemassaoloon kenties aikaisemmin kuin yksikään toinen virkaveljensä. 
Ainakin hän ensimmäisenä yritti kehittää pitäjänkokousten pöytäkirjoja 
seurakunnan ja papiston välistä luottamusta edistävään suuntaan. 

Vuonna 1756 toimiessaan Pöytyän kirkkoherrana Lizelius aloitti pitä- 
jänkokousten pöytäkirjojen laatimisen suomen kielellä. Samaa käytän- 
töä hän jatkoi vielä siirryttyään Mynämäen kirkkoherraksi ja Mynämäen 
rovastikunnan rovastiksi. Toisin kuin aiemmin on oletettu, näiden en- 
simmäisten suomenkielisten pitäjänkokouspöytäkirjojen tarkoituksena 
ei mitä ilmeisimmin ollut suomen kielen aseman parantaminen vaan 
pikemminkin paikallishallinnon sujuvoittaminen. Lizelius oli tarkoitta- 
nut suomenkieliset pöytäkirjat työkaluksi, jonka avulla seurakunta ja 
varsinkin sen suomenkieliset talonpojat pystyivät varmistamaan, että 
kokouksissa tehdyt päätökset pitivät, eikä kukaan yrittäisi vääristellä nii- 
tä jälkeenpäin. 

Ainakin Lizeliuksen seurakunnissa tapana oli, että vuorossa oleva 
pappi luki kokousta seuraavana sunnuntaina siellä laaditun pöytäkirjan 
ääneen ja ellei kenelläkään kokouksessa läsnä olleella ollut siihen mitään 
huomautettavaa, pöytäkirja allekirjoitettiin joko välittömästi jumalanpal- 

veluksen jälkeen tai viimeistään seuraavassa kokouksessa. Mikäli kom- 
mentteja ei tullut ääneen lukemisen yhteydessä, pöytäkirja katsottiin 
hyväksytyksi ja sen sisältö vahvistetuksi. Kuulijoille oli tärkeää, että hei- 
dan oli mahdollista luottaa papin lukevan sanatarkasti sen, mitä pöytä- 
kirjaan oli kirjoitettu. Tämä oli mahdotonta silloin, kun pöytäkirja oli 
ruotsinkielinen, koska näissä tapauksissa papin piti kääntää teksti suo- 
meksi. Ilman tarvittavia taitoja talonpojat eivät voineet varmistua siitä, 
että papin käännös vastasi pöytäkirjan sanamuotoja, mikä puolestaan li- 
säsi epäluottamusta sekä pöytäkirjaa että sen kääntävää pappia kohtaan.?9 

Lizelius ei missään vaiheessa ryhtynyt kirjoittamaan kaikkia pitäjän- 
kokousten pöytäkirjoja suomeksi. Vielä vuoden 1756 jälkeenkin hänen 
seurakunnissaan pöytäkirjat olivat tavallisesti ruotsinkielisiä ja vain sii- 
nä tapauksessa, että niissä käsiteltiin jotakin sellaista asiaa, joka vaati 
toimenpiteitä useilta tai kaikilta seurakunnan jäseniltä, teksti oli kirjoi- 
tettu suomeksi. Myös Lizelius oli mitä ilmeisimmin havainnut, että 
seurakuntalaiset pystyivät paremmin luottamaan tekstiin, joka luettiin 
sellaisenaan paperista ilman, että se käännettiin välissä. Lisäksi ainakin 
Mynämäessä pitkäaikainen kirkonisäntä, talonpoikiin lukeutunut Simo 
Pöykö osasi lukea käsin kirjoitettua tekstiä ja ainakin jonkin verran kir- 
joittaa sitä itsekin. Siten talonpojilla oli keskuudessaan luotettava henki- 
lö, joka tarvittaessa pystyi tarkistamaan, mitä pöytäkirjoissa itse asiassa 
luki edellyttäen, että ne oli kirjoitettu suomeksi. 

Esimerkiksi Smälandin talonpoikia tutkinut Peter Aronsson on 
todennut, että pitäjänkokousten pöytäkirjojen avulla papisto saattoi 
muistuttaa seurakuntaansa sen aikaisemmin tekemistä päätöksistä ja 
sitoumuksista. Ennen kuin pöytäkirjoja laadittiin järjestelmällisesti, 
oli riippunut seurakuntalaisten muistista, miten päätöksiä pantiin täy- 
täntöön, jos niin ylipäänsä tehtiin. Siten pöytäkirjojen laatiminen siirsi 
muistamisen ja muistuttamisen vallan seurakunnalta papistolle. Pöytä- 
kirjojen avulla papisto myös pystyi osoittamaan esimiehilleen, miten 
oli tehtäviään hoitanut. Aronssonin mukaan myös talonpojat osasivat 
hyödyntää pöytäkirjoja. Ne toivat turvaa papiston mahdollista mielivaltaa 
vastaan ja tekivät päätöksenteosta avoimempaa." 

Myös naisten omistus- ja perintöoikeutta 1500-luvulta 1800-luvulle 
tutkinut Maria Ågren on havainnut samanlaisen ilmiön muistin ja teks- 

tin suhteesta talonpoikaisessa kulttuurissa. Esimerkiksi perukirjaa laa- 
dittaessa ei talon tai muun maa-alueen kauppakirjan puuttuminen vält- 
tämättä tuottanut ongelmaa vainajan omistusoikeuksien selvittämisessä, 
vaan riitti, että asianosaiset ja heidän hankkimansa todistajat vakuuttivat 
muistavansa kaupan tapahtuneen tietyllä tavalla. Asia voitiin kirjata peru- 
kirjaan muistitiedon todeksi vahvistamana. Tästä eteenpäin perukirja 
takasi asian totuudenmukaisuuden, eikä todistajia tai heidän muistiaan 
enää tarvittu.? Hyvin yksinkertaisella toimenpiteellä muistetusta ja ää- 
neen lausutusta asiasta oli tehty lainvoimaisen asiakirjan osoittama to- 
tuus, ja muistamisen vastuu oli siirretty ihmisyksilöiltä viranomaisen 
hallinnoimille asiakirjoille. 

Muisti oli käynyt merkityksettömäksi ja musteella paperille piirretyt 
merkit vastaansanomattomiksi riippumatta siitä, kykenivätkö niitä ym- 
märtämään muut kuin papisto ja paikallinen säätyläistö. Käytettyjen kir- 
joitusmerkkien ja itse kielen ollessa käsittämättömiä valtaosalle seura- 
kunnasta oli luonnollista, että niiden välittämään tietoon suhtauduttiin 
vieroksuen. Toisaalta tekstin ja kielen vieraus antoi seurakuntalaisille 
mahdollisuuden väittää pöytäkirjoja vastaan, esimerkiksi syyttämällä 
tekstin lukijaa vilpillisestä käännöksestä. Kielen vierauteen vetoaminen 
antoi perusteet olla piittaamatta pöytäkirjoihin merkityistä päätöksistä. 
On selvää, että myös talonpojat havaitsivat pöytäkirjatekstin ja vallan 
yhteen kietoutumisen ja osasivat ottaa sen huomioon omassa toimin- 
nassaan. 

Kuvaava tapaus sattui kesäkuussa 1769 Mynämäessä. Perjantaina 
16. kesäkuuta pitäjän vanhimmat kokoontuivat keskustelemaan tulevas- 
ta lukkarinvaalista. Kokouksen yhteydessä laadittiin myös kuulutusteksti 
seuraavalle sunnuntaille.3? Lizeliuksen käsialalla alkavassa kuulutusteks- 
tissä annetaan ohjeita siitä, minkälainen henkilö on lukkariksi sopiva, 
sekä luetellaan lukkarinvirkaan hakeneiden henkilöiden nimet, minkä 
jälkeen teksti jatkuu uudella käsialalla: ”Provasti tahto myös, Pitäjän 
anomuxen jälken, otta tähän tilaan vieran kirjottajan, ettei harhailiat 
saisi syyllistä tila lijpailla.” Uuden kirjoittajan tehtäväksi jäi ilmoittaa 
tarkemmat ohjeet vaalimenettelystä, mainita kirjoittajanvaihdos sekä 
merkitä rovastin kehotukset sopuun ja yhteisymmärrykseen ehdokasta 
valittaessa. 

Anders Lizeliuksen käsialanäyte Mynämäen kirkkoneuvoston pöytäkirjassa 
7.10.1768. Kuva: Lauri Viinikkala. 

Maininta kertoo selvästi, miten tärkeänä seurakuntalaiset pitivät sitä, 
kenen kädessä kynä oli. Vaikka kirjoitettu kieli oli suomea, epäiltiin kir- 
joittajaa silti. Seurakuntalaisten edustajat vaativat, että joku muu kuin 
rovasti itse kirjoittaisi kuulutuksen tekstin, jota heillä ei enää ääneen 
lukemisen jälkeen ollut mahdollisuutta edes kommentoida, toisin kuin 
pöytäkirjojen tekstiä. Pelkona on todennäköisesti ollut, että Lizelius, jon- 
ka tiedettiin edustavan lukkarinvaalissa aivan toista näkökantaa kuin 
seurakunnan enemmistö, kirjottaisi jotain muuta kuin sen, mitä yhdes- 
sä saneltiin, ja lukisi sen sitten jumalanpalveluksessa ikään kuin yhtei- 
sesti sovittuna asiana. Vain ottamalla ulkopuolisen kirjoittajan mukaan 
pitäjäläisten edustajat saattoivat varmistaa, että paperille piirtyivät juuri 
ne sanat, jotka kokouksessa saneltiin, ja että kuulutusta luettaessa samat 
sanat jälleen tulivat seurakunnan kuultaviksi. Myös talonpojat osasivat 
kontrolloida kirjoitusta, jolla heidän omaa toimintaansa kontrolloitiin. 

Sekä rovastille että seurakuntalaisille tekstissä oli tärkeää sen kyky 
siirtää kerran lausuttuja sanoja sellaisenaan ajassa ja tilassa, olipa kyse 
sitten kuulutuksesta tai pöytäkirjasta. Tekstiin lukittuna sanat säilyivät 
muuttumattomina lausumisen ja ääneen lukemisen tilanteiden välillä, 
oli aikaa sitten kulunut pari päivää tai useampi vuosikymmen. Tällä ta- 
voin teksti saattoi toimia yhteisön ulkoisena ja puolueettomana muistina 
vain siinä tapauksessa, että se oli kieltä, jota kaikki ymmärsivät. Vieraan 
kielen kääntäminen avasi mahdollisuuden vääristelyyn tulkitsijan tahol- 
ta tai vastaavasti vääristelystä syyttämiseen kuulijan taholla. 

Lizelius oli omalla tavallaan yrittänyt ratkaista ongelman, joka oli 
muodostunut tekstin ja sillä muistiin merkityn kielen kaksinkertaisesta 
vieraudesta niille, joiden oman muistin tämä kirjallinen järjestelmä oli 
korvannut. Näyttää siltä, että hän oli onnistunut tavoitteissaan niin hyvin 
ja hänen seurakuntansa hahmottanut pöytäkirjojen toimintamekanismit 
niin perusteellisesti, että niitä pian käytettiin jo häntä itseään vastaan. 


Johtopäätökset 


Suomalaiset kohtasivat kirjallisen kulttuurin kirkossa, niin jumalanpal- 
veluksissa kuin siellä järjestettävissä pitäjänkokouksissa. Samalla tapah- 

tui kahden kielen, ruotsin ja suomen kohtaaminen, joiden välillä paikal- 
linen papisto toimi siltana ja välittäjänä. Papiston tehtävänä oli hoitaa 
hengellisiä ja hallinnollisia tehtäviä ja ylittää hallinnollisen ruotsin ja 
puhutun suomen välinen kielimuuri niin virallisissa kirjeissä, kuulu- 
tuksissa kuin pöytäkirjoissa. Tehtävä ei aina ollut helppo, ja luottamus 
paikallishallintoa luotsaavaan papistoon (ja muihin virkamiehiin) oli 
välillä koetuksella, varsinkin kun idea avoimemmasta päätöksenteosta ja 
kaikille vapaasta tiedonsaannista oli esitetty ja laitettu myös hetkellisesti 
käytäntöön. 

Pitäjänkokoukseen kuului sekä suullinen keskustelu ja käsittely että 
käydyn keskustelun tai päätösten kirjallinen dokumentointi. Dokumen- 
tointi ja pöytäkirjojen laatimiskäytännöt kehittyivät yhdessä muiden hal- 
linto- ja kokouskäytäntöjen kanssa 1700-luvun jalkipuoliskolla. Samalla 
paikallistasolle tuotiin (ruotsikielinen) kirjallinen poliittinen kulttuuri, 
johon myös suomalaisten talonpoikien oli osallistuttava säännöllisesti. 
Paikallinen päätöksenteko ja pöytäkirjat tulivat pysyväksi osaksi isän- 
tien elämää ja kokemusympäristöä. Koska pitäjänkokouksissa päätettiin 
esimerkiksi taloille lankeavista vastuista ja velvoitteista sekä yhteisten 
(seurakunnan) varojen käytöstä, oli kokouksiin osallistuminen myös ta- 
lonpoikien näkökulmasta tärkeää. Talonpoikien poliittinen aktivoitumi- 
nen, kirjallistuminen, ja hyödynaikakauden taloudelliset uudistukset 
kulkivat yhtäaikaisina ilmiöinä, joihin kietoutuivat myös aikaisempaa 
monipuolisempi ja nopeampi tiedonkulun sekä innovaatioiden leviämi- 
nen. Nämä ilmiöt ikään kuin ruokkivat toinen toisiaan: taloudelliset uu- 
distukset vaativat tietoa, että niistä voitiin päättää, ja päätöksenteossa 
syntyi kirjallisia dokumentteja ja pöytäkirjoja. 

Pöytäkirja ei ollut pelkkä muistiinpano, vaan se lukitsi puhutun sa- 
nan ja mahdollisti sen siirtämisen eteenpäin sellaisenaan niin tilassa 
(kokouksissa tehdyistä päätöksistä kertominen muille pitäjäläisille, 
synkroninen tiedonkulku) kuin ajassa (sovittujen päätöksien merkitse- 
minen muistiin tulevaisuutta varten, diakroninen tiedonkulku). Pitäjän- 
kokouksista laadituilla pöytäkirjoilla oli laillinen status, ja oikein laa- 
dittuina ja tarkistettuina ne antoivat suojaa sekä pitäjäläisille että 
virkamiehelle. Hyvä pöytäkirja osoitti, missä ja mitä oli päätetty, miten 
päätökset oli tehty ja ketkä olivat mukana prosessissa. Pöytäkirjat laadit- 

tiin pääsääntöisesti ruotsiksi, joka toimi hallintokielenä. Konseptiversiot 
kirjoitettiin puhtaaksi, luettiin suomenkielisenä käännöksenä joko 
saarnastuolista jumalanpalveluksen yhteydessä tai seuraavassa pitäjän- 
kokouksessa ja luottamusmiehet allekirjoittivat ne omakätisesti nimel- 
lään tai puumerkein. 

Pöytäkirjat toimivat tallenteina siitä, mitä oli yhdessä päätetty. Niihin 
voitiin aina palata ja vedota, ja niitä voitiin käyttää todisteena sovituista 
asioista ja velvoitteista esimerkiksi käräjäoikeudessa. Mikäli talonpojat 
eivät esimerkiksi osallistuneet pitäjänkokouksessa sovittuihin kirkon 
tai pappilan rakennusvelvollisuuksiin, uhkasi heitä maallisen oikeuden 
rangaistus. Vastaavasti, jos pitäjänkokouksen pöytäkirjat olivat puutteel- 
lisesti laadittuja ja pitäjäläiset kokivat papin ylittäneen oikeutensa, saa- 
tettiin hänet haastaa käräjille. Näin ollen oli keskeistä, että pöytäkirjojen 
sisältöihin tai tarkastusprosessiin ei liittynyt epäselvyyksiä. 

Pöytäkirja ja sen kieli olivat vallankäytön välineitä, joiden kontrolloi- 
misesta alettiin kilpailla. Myös luottamus virkamiehiin ja kielirajojen 
ylittämiseen hiersi ajoittain seurakunnissa. Vaikka suurin osa talon- 
pojista osasi lukea vain auttavasti suomenkielistä painettua tekstiä, kiin- 
nosti heitä pöytäkirjojen sisältö yhä enenevässä määrin. He halusivat 
ainakin kuulla ja mieluiten itse nähdä ja lukea, mitä kokouspöytäkirjoi- 
hin merkittiin. Samalla myös pyrittiin keksimään rakentavia ratkaisuja 
luottamuspulaan. 

Anders Lizelius näki ratkaisuna suomen kielen käytön paikallishallin- 
nossa. Pitäjänkokousten päätösten dokumentointi suomeksi kasvatti 
luottamusta sekä pitäjäläisissä että papistoa kohtaan, se oli läpinäkyvää 
ja uskottavaa hallintoa ja toi pöytäkirjojen kirjoitetun kielen niin lähelle 
talonpoikaisväestöä kuin mahdollista. Mahdollisimman moni pitäjäläi- 
nen sai itse todeta, että kirjoitettu teksti vastasi sovittuja asioita ja vain 
niitä, ilman myöhemmin tehtyjä lisäyksiä ja muutoksia. 

Tapaukset myös osoittavat, että pitäjänkokousten pöytäkirjat olivat osa 
talonpoikaisväestön varhaista kirjallistumista pöytäkirjojen ääneen luke- 
misen, kuuntelemisen ja osallistumisen kautta. Suomenkieliset pöytä- 
kirjat lähensivät talonpoikaisväestöä ja kirjallista hallintokulttuuria enti- 
sestään sekä osallistivat avoimempaan politiikkaan, päätöksentekoon ja 
tiedonkulkuun, vaikka kokonaan suomenkieliseen hallintoon oli vielä 
vuosikymmenien matka. 

Abstract 


Ella Viitaniemi 
Church, clergy, and society in Finland, 1600-1800 


It is generally recognized that in early modern society, the position of 
the church and clergy was very central. As many historians have stated 
over the decades, the church and state were closely connected and 
their power structures and ideologies supported each other. However, 
when studying the social and public role of the church and clergy, it 
soon becomes quite clear how pervasive this phenomenon was. The 
church not only created but also maintained and acted as a part of 
international, national, and local communities, structures, and cultures 
that connected people regardless of their social status and gender. 
The church was a spiritual, administrative, and social institution and 
experience environment, whose tasks, scope, and meanings changed 
and intertwined with the development, needs, and requirements of 
society. In this book, we investigate from different perspectives the 
motives and different means by which the church and clergy came to 
play a significant part in early modern society. 

In this volume, the church is considered both as an administrative 
institution and as a social space and cultural structure. Hence, we do 
not focus on the history of theology or doctrinal questions. Instead, we 
consider the social and public roles and meanings of the church. The 
church as such is understood in this book as transnational, a strong 
national and local institution, and also a space and structure. The church 
had its own institutionalized place in society and its activities and rights 
were defined by law (Church law 1696, the Law of the Swedish kingdom 
1734) and by the decrees given by the Royal Majesty. The church had its 
own archbishop-led administrative organization under the Royal Majesty 
and it worked in close cooperation with the Crown administration and 
county governors. In this volume, we understand the clergy as church 
servants, a trained and appointed professional group, a separate estate 
(social class), and also as a wide social network constructed by their 
families. 

The approach of this book is social science history. In other words, 
the book examines the church and the clergy as an integral part of 
society and the individual communities who lived in the current Finnish 
territory during the early modern era. The topic is examined on the basis 
of three conceptual themes reflecting important new areas of research 
in the study of the social significance of the church and clergy: (1) the 
clergy and family as part of the community, (2) the church as a jointly 
built space, and (3) the church as an arena for interaction, knowledge, 
and politics. We approach this multidimensionality using different 
research questions, sources, methods, and theoretical approaches. The 
volume focuses on the 17" to 19" centuries, but many of the church and 
clergy-related phenomena are much older, and some of them extend to 
the present, so the articles also move beyond this time frame. 

The first theme section, “Clergy and family as part of the community”, 
concerns not only the clergy, but also their families’ and households’ 
positions, roles, and significance in the local congregations and more 
widely in society. Early modern society was based on households and 
the family acted as the basic unit of society. The Lutheran clergy’s ability 
to marry and have a family was a clear early sign separating it from 
Catholicism, and a theological significance and basis for this difference 
was created. The importance of the nuclear family was also stressed in 
Lutheran education. In this section, the research concentrates strongly 
on the perspective of gender, family history, and education history. 
The agency and opportunities of women and girls in the priesthood 
are clearly highlighted, even though research on the clergy generally 
focuses on the activities of men. This theme section also shows that new 
information can be gained as a result of expert source work and the use 
of new approaches. 

The second section, “The church as a jointly built space”, 
examines the church from the viewpoints of a public space built by 
local communities and as an experienced community. The space is 
understood in this volume as socially, culturally, and materially formed, 
created by human encounters, or else as a built physical structure that 
enables interactions for people. However, space is always exposed to 
changes and changing meanings, which both users and external actors 

seek to identify. The construction of churches was usually a purposeful 
and carefully planned action, and therefore the building process 
describes the goals of local communities and society — it is therefore not 
a random activity, although afterwards it may sometimes appear to be. 

In the early modern era, the construction of churches became a 
more regulated and planned process. The general changes in society 
also affected church building, such as architecture and the use of space, 
but also for the human experience environment and practice: how and 
where faith was practised. The chapters in this theme section study who 
actually built and painted the churches — was it professionals, the self- 
taught, or parishioners? It presents new research results in the field of 
church art and the history of architecture. In addition, in this section 
the church is examined as a sacred space, and it asks what made the 
church building a sacred space during Lutheran times, and who actually 
dominated the church space and the sacred experience it produced. 

The thematic section “The church as an arena of interaction, 
knowledge, and politics” explores the church and the clergy as part of 
the effective administrative machinery of the Swedish Realm and as an 
effective public information channel. 

The initiative for interaction or informing did not derive unilaterally 
from the upper levels, but it was increasingly beneficial to both parties 
— the authorities and parishioners — to have access to accurate informa- 
tion. Public involvement in interaction and the opportunity to exchange 
information resulted in discussions, opinions, and the development 
of a political culture also at the local level. The section discusses the 
politicization of sermons and the flow of information, the development 
of literacy and language issues (Swedish/Finnish), and the construction 
of patriotism and regnalism. It shows more diverse roles and mean- 
ings for the church and the clergy in increasing political awareness, 
administrative practices, and literary political culture during the 18" 
century. 

The three thematic sections of the book and their chapters comple- 
ment each other. Together they open up a new and more accurate pic- 
ture of how the tasks, meanings, and roles of the church and the clergy 
were shaped and entangled with the development, needs, and require- 
ments of society and the surrounding community. 

